
PRECUVÂNTARE 

După învăţătura Sfintei Scripturi omul, „în stare naturală sau căzută", este 
alcătuit din suflet şi trup. Deci sufletul singur nu este om şi nici trupul singur nu este om. 
Totuşi, înaintea bunului Dumnezeu, toate bogăţiile acestei lumi nu valorează cât un suflet 
înduhovnicit. 

In cartea „Dogmele Bisericii Ortodoxe" alcătuită de Silvestru - Episcop de 
Canev, în voi. III la pag. 175, este arătat că Sfinţii Părinţi (Iustin, Taţian, Irineu, Tertulian, 
Clement al Alexandriei) din primele secole ale creştinismului învaţă cu deosebită putere 
că ei deosebesc în om, pe lângă suflet, încă ceva şi anume duhul, ca fiind deosebit de 
suflet. Astfel ei învaţă că „trupul este locuinţa sufletului, iar sufletul este locuinţa duhului 
şi că aceştia trei se păstrează în acei (oameni) care au nădejde si credinţă sinceră în 
Dumnezeu". 

Tot omul are suflet dar nu toţi au duhul lui Dumnezeu. Omul numai cu suflet 
şi trup nu este încă om deplin şi desăvârşit. „Omul desăvârşit constă din trei: trup, suflet şi 
duh, dintre care unul, adică duhul, mântuieşte şi formează, altul, adică trupul, se uneşte şi 
se formează, iar cel din mijloc, adică sufletul, când urmează duhului, se înalţă printr-însul 
(spre Dumnezeu), iar când satisface trupul, cade în poftele pământeşti (drăceşti). Omul în 
stare naturală, adică în stare căzută, constă numai din suflet şi trup; dar până la cădere, în 
afară de acestea, avea încă şi duh, care i se redă prin răscumpărare (la Sfântul Botez)". 

Astăzi, mai mult ca oricând, lupta de îndobitocire în masă a tineretului a luat o 
formă deosebit de gravă prin emisiunile de la televizor, presă, reviste pornografice, 
vrăjitorii, farmece, ghicitorii de tot felul, etc. Mai dureros este faptul că nici părinţii nu se 
mai ocupă de creşterea duhovnicească a copiilor, nici Biserica nu are profesori de religie 
bine pregătiţi şi n-au nici chiar manuale de religie bine structurate care să îi pregătească 

pe tineri pentru a face faţă acestei avalanşe de demonizare în masă. Nu întâmplător a 
întrebat Mântuitorul: „Când va veni Fiul Omului, oare va mai afla credinţa pe pământ?" 
(Luca 18, 8). 

Mare dar şi mare plată vor avea de la Dumnezeu părinţii, bunicii, profesorii şi 
preoţii care se vor strădui să pregătească copiii şi tinerii spre o trăire care să ducă la 
mântuirea sufletelor lor. 

Prezenta colecţie de pilde duhovniceşti are ca scop de a prezenta modele 
practice de trăire bine plăcută lui Dumnezeu, demne de urmat care să ducă la dobândirea 
darurilor Duhului Sfânt, dar prezintă totodată şi exemple negative care subliniază ce nu 
trebuie să facem. Deci pildele caută să sădească în sufletele copiilor dorinţa de a trăi o 
viaţă curată înaintea lui Dumnezeu pentru a-şi mântui sufletele lor. Prin conţinutul lor, pot 
fi folosite atât ca lectură în viaţa de familie cât şi în şcoli ca material ajutător la orele de 
religie şi nu numai. 

Dacă din sutele de mii de copii sau părinţi care vor citi aceste scrieri se vor 
întoarce la bunul Dumnezeu măcar zece, editorii dau slavă bunului Dumnezeu întrucât un 
suflet curat înaintea Lui valorează mai mult decât toate bogăţiile acestei lumi. Suntem pe 
deplin mulţumiţi pentru că mai ales acum, deşi după 2000 de ani de creştinism, lupta 
pentru mântuire este din ce în ce mai grea şi trebuie să recunoaştem că părinţii 
necredincioşi fiind goi sufleteşte nu au ce semăna bun în sufletele copiilor care şi ei la 
rândul lor vor avea copii. 

Cu îndemn spre fapte bune şi urări de mântuire, 



Editorii 

VOLUMUL 1 

# # # 



1. Timpul schimbării 

în preajma primului război mondial, bătrânul preot al unui sat frumos de 
munte, adunase în jurul său şcolarii satului, pe care-i învăţa religia. Părintele, din bogata 
lui experienţă de o viaţă, le spunea multe, cu tâlc şi cu atâta blândeţe, încât nici în pauze, 
sau mai degrabă atunci, nu-şi avea odihnă, copiii mereu înconjurându-1. Cu tăifasuire 
molcomă, el îi învăţa şi le ispitea gândurile şcolarilor săi. Aceştia îşi descopereau 
nedumeririle şi mereu îi puneau întrebări aşa cum o făcu, într-o bună zi, şi Dumitru, un 
elev isteţ, dar cam neastâmpărat: 

- Părinte, văd şi eu că sunt rău. Ba mă întristez de multe ori că n-am răbdare 
şi, adeseori, o supăr chiar pe mama, pe care-o iubesc. Cu vorbe iuţi şi urâte mi-am 
îndepărtat până şi prietenii. Văzând acestea, am încercat să mă schimb, dar până acum n- 
am reuşit. Mă gândesc, totuşi, că dacă voi mai creşte voi căpăta mai multă răbdare şi 
minte, şi mă voi schimba. Eu cred că mă voi schimba dacă voi mai creşte. 

Invăluindu-1 pe băiat cu privirea sa pătrunzătoare, bătrânul îi îndemnă pe copii 
spre poala pădurii din apropiere, ce străjuia şcoala şi satul. Ajunşi aici, îi zise lui Dumitru: 

- Ia smulge-mi tu, Dumitre, puietul acela de brad şi adu-mi-1 aici! 
Deşi surprins, copilul ascultă şi smulse cu uşurinţă brăduţul cel fraged. 

- A fost uşor, aşa-i? Ia vezi acum de-1 smulge şi pe cel de-alături, care-i mai 

înalt! 

De data aceasta abia 1-a smuls băiatul, cu multă trudă şi zdrelindu-şi mâinile, 
deşi nu înţelegea pentru ce-i trebuie bătrânului preot. Dar pentru a-i mări nedumerirea, 
părintele i se adresă din nou: 

- Ia încearcă acum Dumitre, să-mi aduci şi brăduleanul cel de colo! 

Insă acum, uitându-se uimit, Dumitru ripostă: 

Părinte, doar vezi şi sfinţia ta singur că nu voi putea să-1 smulg, fiindcă-i 
prea mare bradul, doar dacă mă mai ajută careva! 

Venindu-i în ajutor alţi doi şcolari, cu multă caznă, abia l-au smuls. 

Sunteţi voinici, băieţi, dar ia să vedem de veţi putea dovedi voi bradul 

acela falnic! 

- Ooooo.... nicidecum, părinte! Şi chiar de ne-am aduna toţi şcolarii, ba şi de 
două ori pe atâta, nu-1 vom putea smulge. Un brad aşa de mare nu-1 doboară decât 
securea, dar de smuls nu-1 poate smulge nimeni! 

Deci, un copăcel, fiind pui, se smulge uşor, zise preotul. Dacă însă a mai 
crescut îl smulgi cu anevoie. Copacul tânăr îl smulgi cu trudă şi cu mult ajutor dar, când s- 
a făcut mare, prinzând rădăcini adânci, nicicum nu-1 mai smulgi. Luaţi aminte deci, copii, 
deprinderile rele, patimile, sunt asemeni rădăcinilor copacului, ce cresc în pământ. 
Aşteptând tu să creşti pentru a începe să te curăţi de păcate, le dai timp să se înrădăcineze 
în sufletul tău. Dacă tu însuţi nu încerci să smulgi relele din tine, cât ele sunt încă puişori, 
şi nu ceri ajutorul părinţilor, preotului şi învăţătorilor, niciodată nu te vei putea schimba. 
De aceea, nu de mâine ci de azi să începeţi a smulge pornirile rele din sufletele voastre, 
căci mâine s-ar putea să fie cam târziu. Ei, Dumitre, ce zici? Mai aştepţi să creşti ca relele 
să te lase, ele singure? 

Nu părinte, nu, zise copilul uitându-se la mâinile lui zgâriate. Acum am 
înţeles, şi văd şi eu că am nevoie de ajutor ca să mă îndrept. 

Din ziua aceea, Dumitru a început să dezrădăcineze pornirile sale cele rele, 
cerând mereu ajutorul părintelui său duhovnic. Anii au trecut, au venit timpuri grele dar 
copilul de altădată, devenit acum preotul Dumitru, a trecut curat şi smerit peste greutăţi, 
având pururea în minte sfatul bun al duhovnicului său. Smulgându-şi patimile din suflet 
încă de când erau mici, Dumitru s-a făcut ca un copac mare şi roditor pe care Dumnezeu 1- 
a pus în rai. 




Fiule, de vrei să ai 
Viaţă pururea de rai 
Seamănă-n grădina minţii 
Numai crinii ce-i vor Sfinţii 
Şi-astfel, în a ta grădină 
Vei avea, pe veci, lumină! 



2. Credinţa unui copil 

Intr-o casă frumos împodobită, spaţioasă şi luminoasă, locuia, tihnită, o tânără 
familie. Fetiţa lor creştea voioasă sub privirile calde şi ocrotitoare ale bunicii. Ochii 
copilei nu se mai desprindeau de chipul blajin şi vesel al bătrânei când aceasta îi istorisea 
despre bucuriile pe care le trăise dar şi despre greutăţile şi necazurile care-i încolţiseră 
viaţa. Căci bunica cunoscuse şi lipsurile, nu numai belşugul, şi învăţase să se încreadă în 

mila lui Dumnezeu. Iar nepoata îi sorbea cuvintele. 

Dar vremea trecu şi fetiţa nu împlinise încă 7 ani când bătrâna muri. Pierderea 
ei fu urmată şi de alte schimbări, care risipiră tihna acestei familii fericite. Tatăl era nevoit 
să vândă casa pentru a-şi plăti nişte datorii mai vechi şi din banii ce îi mai rămâneau abia 
putea să cumpere o mică căsuţă spre o margine a oraşului. Intr-o seară, când părinţii 
stăteau trişti la masă, parcă tară a vedea bucatele de pe ea, fetiţa lor se apropie şi-şi întrebă 
mama: 

- Mămico, de ce plângi ? 

Scumpa mea, va trebui să plecăm în altă casă, mai mică decât asta şi 
sărăcăcioasă, şi care probabil nu o să-ţi placă! 

De ce, mămico, întrebă fetiţa cu nedumerire, acolo nu casa cea mică nu 
locuieşte Dumnezeu? Acolo nu va şti să vină îngeraşul? Crezi tu, mămico, că nu va 
cunoaşte drumul? Lasă, că-i spun eu! Când am să mă culc am să-i spun: îngeraşule, care 
mă păzeşti în tot locul, după cum mi-a spus mie bunica, vino cu mine în casa cea mică şi 
săracă şi spune-I lui Dumnezeu că noi de-acuma locuim acolo! 

Uimiţi de vorbele înţelepte ale copilului, părinţii schimbară iute câteva priviri. 
Odată cu un zâmbet, le înflori din nou în inimi credinţa şi nădejdea. Parcă uitaseră că doar 
cu acestea în suflet drumul spinos al vieţii devine mai uşor. Luminaţi, s-au scuturat de 
mâhnirea care îi apăsa ca de o povară, înţelegând că nu casa şi averea trebuiau să-i 
preocupe, ci să câştige totdeauna mila lui Dumnezeu care le va aduce iarăşi pacea şi voia 
bună, aducându-şi aminte de versetul din Sfânta Scriptură care zice: „Căutaţi mai întâi 
împărăţia lui Dumnezeu şi toate celelalte vi se vor da pe deasupra". 

3. Cele două vâsle 



In vremea de demult, multe râuri din cele mari nu aveau poduri de trecere ci, 
din loc în loc, numai poduri umblătoare, adică bărci conduse de vâslaşi încercaţi care, în 
schimbul banilor, treceau drumeţii de pe un mal pe celălalt. Un bătrân, om cu frica lui 
Dumnezeu, care toată viaţa şi-a câştigat pâinea transportând călătorii cu barca sa de pe un 
mal pe celălalt al unui râu mare, ce se vărsa într-o prăpastie mai la vale, nu departe de 
locul unde obişnuia bătrânul să vâslească, şi-a crestat cu tâlc vâslele încât oricine putea 
citi cu uşurinţă cuvintele frumos sculptate. 

Pe când îl trecea cu barca pe un tânăr, acesta îl întrebă cu „siguranţa" 
caracteristică tinereţii: 

Bunicule de ce pe această vâslă ai scris „credinţă" şi pe cealaltă „fapte 

bune"? 

- Fiindcă cu acestea două trebuie să ne conducem viaţa! îi răspunse bătrânul. 

Eu nu cred că omul are nevoie de amândouă! Se repezi cu îndrăzneală 
tânărul. Este de ajuns doar una cu care să-ţi călăuzeşti existenţa. 

Bătrânul tăcu dar începu să vâslească numai cu o singură vâslă. Barca 
bineînţeles că nu mai înainta de loc spre malul celălalt, învârtindu-se în loc. Mai mult, 
curentul tare al râului târa barca spre prăpastie. Atunci bătrânul schimbând iute vâsla, zise: 

Iată, că vâsla „credinţă", singură, nu mă ajută. Să vâslesc dar cu „faptele 
bune" şi poate barca va înainta! 

Dar, nici de această dată barca nu înaintă. Atunci, tânărul, speriat de zgomotul 
cascadei care se apropia, strigă: 

- Vâsleşte cu amândouă, bătrânule, că altfel pierim! 



Pagina 12 



In adevăr, cu amândouă vâslele, mânuite voiniceşte şi cu iscusinţă, au reuşit să 
ajungă la mal. în acest fel a înţeles şi tânărul mesajul celor două vâsle: dacă pe râul 
învolburat al vieţii vom vâsli numai cu una din cele două „vâsle" ne paşte primejdia 
căderii în prăpastia cea adâncă, moartea sufletului, dar, dacă cu înţelepciune vom lua 
amândouă vâslele vom ajunge în siguranţă la mâlul celălalt, la împărăţia lui Dumnezeu. 
Râul vieţii este repede iar prăpastia morţii aproape şi de aceea trebuie multă chibzuinţă ca 
să-1 străbaţi tară primejdie. 

Faptele bune şi credinţa sunt cele două aripi prin care sufletul nostru se înalţă 
spre Dumnezeu. Cu o singură aripă nu poţi zbura, cu o singură vâslă nu poţi înainta! 



4. Cei patru ucenici 

Un preot bătrân, duhovnic cu multă experienţă, avea patru ucenici, care voiau 
să meargă la viaţa călugărească. Dorind ei să trăiască duhovniceşte se străduiau să 
deprindă virtuţile creştine şi vieţuirea cea monahică încă de aici din lume. Şi astfel, într- 
una din zile, au hotărât să păzească tăcerea lucrând tară să vorbească, ci numai rugându-se 
în gând. Deci, s-au aşezat într-o încăpere şi au decis ca vreme de trei zile nici unul să nu 
spună o vorbă, ca astfel să-şi încerce răbdarea. In acest timp, fiecare lucra „rucodelia" sa, 
adică lucru de mână: unul împletea coşuri, altul făcea cruciuliţe, al treilea sculpta iar al 
patrulea cosea un năvod pentru prins peşte. 

Când, spre seară, a început să se întunece şi, din cauza întunericului, nu mai 
puteau lucra, unul nu a putut să se abţină şi a zis: 

- Să aprindă cineva lumina! 

Ce faci, 1-a întrebat al doilea? Nu trebuia să tăcem? Eram sigur că nu veţi 

tăcea! 

- De ce aţi vorbit? începu al treilea să-i dojenească. 

- Sunt singurul care a tăcut! se lăudă al patrulea. 

Dar vai! Fiecare ucenic căzuse pradă câte unei ispite: graba, neîncrederea şi 
judecata, mânia şi mândria, ispite care-1 încearcă pe om la fiecare pas. 

După această ispravă, ucenicii au mers la bătrânul lor duhovnic să-i ceară sfat, 
întrebându-1 de ce nu au reuşit să tacă cu toată străduinţa lor. Bătrânul i-a ascultat şi apoi 
le-a spus: 

Ca să împlineşti un lucru, nu-ţi trebuie numai voia cea bună ci şi multă 
răbdare, ori de munceşti, ori de înveţi, ori de te rogi şi orice altceva ai face. Răbdarea este 
temelia pe care, lucrând cu voia cea bună, zideşti orice virtute mântuitoare. Răbdarea este 
maică a faptelor bune şi cel mai bun tovarăş de drum în viaţă. Pe lângă aceasta însă 
trebuie şi multă smerenie. Dacă s-a înserat, în loc să vorbiţi, trebuia ca unul dintre voi, în 
tăcere şi cu rugăciune, să aprindă lumina şi apoi să continue lucrul şi rânduiala ce aţi 
hotărât-o. Deci, cel ce a vorbit întâi, trebuia mai bine să se ridice şi să aprindă lumina 
pentru toţi şi astfel se smerea şi păstra şi tăcerea, neispitindu-i pe ceilalţi. Dacă el a călcat 
hotărârea, trebuia ca măcar al doilea, în loc să-1 dojenească ca un neîncrezător, să facă el 
acel bine fraţilor. Al treilea s-a repezit cu iuţime asupra celor ce au greşit, iar cel din urmă, 
cu trufia a împlinit numărul ispitelor în care aţi căzut. De aceea vă spun că tară răbdare şi 
smerenie cu nimic nu veţi spori. Fiindcă smerenia înseamnă să te cunoşti pe tine însuţi cu 
toate lipsurile şi slăbiciunile tale. 

A fost întrebat odată Awa Isaia, un mare părinte al Bisericii noastre Ortodoxe, 
de către unul dintre ucenicii săi: „Părinte ce este smerenia?". Iar el a răspuns: „Smerenia 

este: a te socoti pe tine un păcătos care nu faci nimic bun înaintea lui Dumnezeu. Lucrarea 
smereniei este tăcerea, a nu te socoti pe tine că eşti ceva, neîmpotrivirea, ascultarea, 
privirea spre pământ, a avea tot timpul moartea înaintea ochilor, păzirea de minciună şi 
convorbiri deşarte, a nu răspunde celui mai mare, a nu-ţi impune părerea, a răbda ocara, a 
urî odihna, a te sili la osteneală, a te sili la tăierea voii şi a nu tulbura pe nimeni". 

Luaţi aminte deci, fiilor, să împliniţi desăvârşit aceste porunci, ca nu cumva 
sufletul vostru să se facă sălaş la toată patima. Să luaţi aminte la fiecare din ele, pentru ca 
să nu vă sfârşiţi viaţa fară rod duhovnicesc. 



5. SFÂNTA TREIME 

Intorcându-se din satul vecin, unde făcuse o sfinţire, un preot de la ţară fu 
însoţit în drumul său de un sătean, gospodar harnic, înţelept şi meticulos în toate câte le 
făcea. Bucuros că se află în tovărăşia preotului, omul nu pierdu ocazia să-şi exprime o 
mare nedumerire ce-1 frământa de multă vreme: 

Cuvioase părinte, din mila Domnului toţi mă cunosc că sunt om gospodar 
şi ştiu multe din ale vieţii dar greu îmi este a înţelege cum de în Sfânta Treime sunt trei 
persoane care formează una singură? Cum de Tatăl, Fiul şi Sfântul Duh sunt trei persoane 
unite şi nedespărţite dar fară a se amesteca una cu cealaltă? 

Fiul meu, îi răspunse preotul, această mare nedumerire a încolţit în multe 
minţi de-a lungul veacurilor creştinismului şi mulţi neînţelegând această taină, orbiţi fiind 
dc duhurile necurate, au căzut în cea mai mare erezie pe care a întemeiat-o blestematul 

Arie. Dar Dumnezeu nu ne-a lăsat în întuneric ci chiar din primele secole ne-a dat un 
răspuns prin Sfântul Spiridon, episcopul Trimitundei, bărbat neînvăţat dar smerit, plin de 
curăţie şi de dragoste dumnezeiască. Acesta, la Sinodul de la Niceea din anul 325, stând în 
faţa marilor învăţaţi şi filozofi eretici, în cuvinte simple prin care lucra puterea 
dumnezeiască, le-a spus: „Deşi nu se cade să asemănăm Creatorul cu creatura şi nici 
Tainele cele de sus (ce covârşesc înţelegerea noastră) cu făptura zidită şi stricăcioasă, 
totuşi vă veţi încredinţa cu ochii cei trupeşti că această cărămidă, deşi la vedere ea este 
una, totuşi este formată din trei elemente. 

Şi făcând semnul Sfintei Cruci cu mâna dreaptă iar cu stânga strângând 
cărămida a zis: în numele Tatălui şi al Fiului şi al Sfântului Duh. Amin". 

„O preaslăvită minune avu loc: focul s-a ridicat în aer, apa s-a vărsat pe 
pământ, iar lutul a rămas în mâinile sfântului". Acest adevăr „dovedea" că Trei pot sta în 
Una, dar El, Adevărul, nu a putut încăpea şi în mintea plină de mândrie a ereticilor, 
filozofilor şi învăţaţilor vremii, după cum se vede şi la cei de astăzi. 

Cu adevărat părinte, mare minune a făcut Dumnezeu atunci. Oare cum de 
eu nu am ştiut-o? 

Fiul meu, îi răspunse preotul, sunt şi lucruri care sunt mai presus de 
gândirea noastră omenească, însă noi nu le putem înţelege şi nu le ştim pentru că toată 
ziua ne-o ocupăm cu tot felul de treburi şi nu ne facem timp pentru a citi cele necesare 
mântuirii sufletului şi pentru a cunoaşte credinţa noastră strămoşească ortodoxă. 

Acum, ca să înţelegi mai bine această mare taină a Sfintei Treimi, să privim la 
lucrurile făcute de Dumnezeu şi să încercăm să pricepem din lucrurile firii pe cele mai 
presus de fire şi de priceperea omenească. Uite, de exemplu Soarele: este o sferă de foc, 
din care izvorăşte lumina şi căldura. Lumina o deosebim de căldura sa, deoarece vedem că 
ziua este la fel de luminoasă iarna, cât şi vara, în timp ce căldura, ce ajunge pe Pământ, 
este mult mai slabă iarna. Uşor ne este a deosebi aceste două puteri care izvorăsc de la 

soare şi care, împreună cu acesta, formează un întreg pe care îl numim „Soare", deşi 
fiecare are numirea sa şi însuşiri deosebite. Să presupunem acum că sfera aceasta de foc, 
care dăinuieşte acolo de mii de ani, este Tatăl, că lumina care vine de la Soare este Fiul, 
Iisus Hristos, (Care a venit să ne lumineze viaţa şi să ne scape de păcat), iar căldura, ce 
vine pentru a ne încălzi şi a ne trezi la viaţă, ar fi Sfântul Duh, Care cu căldura dragostei 
Sale ne încălzeşte mereu sufletele îngheţate de răutate. 

Vezi că Soarele, cu lumina şi cu căldura lui, deşi este unul, totuşi cele trei 
elemente rămân diferite, când vorbim despre fiecare. Aşa şi în Sfânta Treime, Tatăl, Fiul şi 
Sfântul Duh sunt Unul şi Acelaşi Dumnezeu, persoane deosebite şi neamestecate, Căruia 
noi, creştinii ortodocşi, ne închinăm. 

Dumnezeu, în iubirea Sa infinită, 1-a creat pe om şi tot ceea ce vedem în jurul 
nostru. Omul este singura creatură înţelegătoare, mai presus şi mai minunată decât toată 
făptura văzută. Deşi a fost zidit de Dumnezeu, după chipul şi asemănarea Sa, cu înţelegere 
şi înţelepciune, omul s-a mândrit facându-se neascultător poruncilor Lui, şi prin acest 
păcat şi-a pierdut înţelegerea. Fiind păcătos, s-a îndepărtat de harul lui Dumnezeu şi nu-şi 
mai înţelege firea, fiindu-şi lui însuşi un necunoscut. Dar se huleşte, gândind să-L 
priceapă, să-L explice, şi să-L măsoare pe Cel nemăsurat, pe Cel nepriceput, pe Cel 
necuprins. Omului smerit, care-şi apleacă gândul numai asupra sa silindu-1 să vadă 
pământul din care a fost zidit de Milostivul Dumnezeu, omului credincios şi ascultător, 
care nu se încrede în mintea şi puterea sa, acestuia, Dumnezeu i Se face cunoscut. Acest 
fel de om II pricepe şi-L cunoaşte pe Dumnezeu, dar nu cu mintea ci cu inima şi cu 
sufletul. Insă, niciodată nu-L poate explica pentru că, raţiunea omenească şi cuvintele nu- 
L pot cuprinde pe Dumnezeu. 

6. Cele patru piersici 



Un ţăran avea 4 fii şi voind să-i crească în frica lui Dumnezeu s-a gândit să le 
încerce priceperea şi caracterul. De aceea luă patru piersici frumoase, din cele pe care 
tocmai le cumpărase de la târg, şi le împărţi fiilor săi după care îşi văzu de treburi. Seara, 
când familia se adună la masă, tatăl îşi cercetă fiii cu privirea apoi le zise: 

- Ei, copii, au fost bune piersicile? 

- Bune, tată! Iţi mulţumesc mult, zise fiul cel mai mare. Dacă din sâmburele 
pe care l-am pus în pământ va răsări un piersic, sper că în anii viitori să mâncăm piersici 
din el. Atunci, tată, îţi voi da şi eu, ţie! 

- Să trăieşti, băiatul tatii şi să ştii că bine ai făcut! Cu siguranţă vei fi un bun 
gospodar, chivernisind totul, dar să nu uiţi fagăduiala de a împărţi şi altora din ceea ce-ţi 
va dărui Dumnezeu căci, cu adevărat, vei înmulţi mereu avutul tău şi, dând altuia, dai 
Tatălui Ceresc din cele ce El ţi-a dat, aducându-I astfel, de bună voie, jertfa curată, adică 
milostenia. 

- Dar ţie ţi-a plăcut? îl întrebă pe al doilea. 

- Da tată, tare bună a fost! Eu însă am mâncat-o repede şi am mai cerut una 
mamei, dar nu mai avea. Trebuia, tată, să fi cumpărat mai multe. 

- Şi cu sâmburele ce ai făcut? 

- M-am jucat cu el şi apoi l-am aruncat, că nu era bun la nimic! 

- Măi, copile, zise tatăl întristat, eşti cam lacom şi, dacă nu te stăpâneşti încă 
de pe acum, lăcomia te va stăpâni. Ţi-a fost lene să îngropi până şi sâmburele în pământ, 
aşa cum ai auzit pe fratele tău că a făcut. Dacă nici pentru hrana ta nu vei munci, 
lenevindu-te, vei îngreuna pe ai tăi şi vei pierde orice omenie. Trezeşte-te, copilul meu, şi 
învaţă să fii om cumpătat şi nu te lenevi la muncă şi Dumnezeu te va hrăni cu cele de 

nevoie! 

- Dar vouă nu v-au plăcut piersicile? 

Mie, tăticule, mi-a plăcut foarte mult, zise al treilea. Era tare frumoasă şi 
m-am gândit că voi putea câştiga pe ea nişte bănuţi. De aceea am şi vândut-o şi, închipuie- 
ţi, am luat pe ea 10 bani! 

- Şi ce-ai făcut cu banii? La ce i-ai folosit? 

- I-am strâns. Şi când voi mai câştiga şi alţii îi voi pune alături. 

Fiule, sunt sigur că vei ajunge mare negustor, dar fii tare atent şi roagă-te 
la Dumnezeu să nu ajungi şi mare zgârcit! Dacă acum ţi-ai biruit pofta cea copilărească de 
a mânca un fruct frumos, primit în dar, pentru nişte bănuţi pe care vrei să-i păstrezi, eşti în 
mare pericol. Banii nu sunt un scop în viaţă, ca să-i strângi, ci un mijloc de a cumpăra cele 
necesare pentru a trăi, de aceea trebuie să-i foloseşti ca să te hrăneşti şi să te îmbraci. Şi, 
nu uita, că nu toate lucrurile sunt de vânzare: darurile părinţilor sunt spre binecuvântare şi 
nu spre vânzare. 

- Dar ţie, copilul meu, întrebă tatăl pe mezin, nu ţi-a plăcut piersica? 

Iartă-mă, tată, dar eu n-am mâncat-o. Era aşa de frumoasă şi m-am gândit 
să i-o dau lui Ionică, prietenul meu. E bolnav tăticule şi eu mă duc să stau ziua cu el. In 
fiecare zi mă gândesc să-i duc ceva: plăcinte făcute de mama, jucăriile mele şi chiar 
cărăbuşi, pe care-i prind în iarbă. Azi, Ionică nu putea să mănânce nimic, că nu-i era 
foame, dar când a văzut piersica cea frumoasă s-a bucurat şi a mâncat-o cu mare poftă. 
Mi-a spus că este cea mai bună din lume, atât de mult i-a plăcut. Nu te supăra pe mine 
tată! 

Dragul meu copil, mare bine ai făcut iar eu nu mă supăr, ci mă bucur. Nu 
ştiu ce vei face în viaţă, dar ştiu că vei fi OM, creştin ortodox şi prieten adevărat şi pentru 
părinţii tăi fiu iubitor. Cu adevărat tu ai avut cel mai gustos şi mai dulce fruct: dragostea 

de aproapele. 



7. Suflet întunecat 

Pe timp de iarnă, la marginea unei păduri, căzuse răpusă de foame şi istovire o 
căprioară. In urmă cu o zi, în pădure se făcuse o mare vânătoare iar căprioara, îndelung 
gonită şi cu o rană uşoară, alergase ore în şir. Până la urmă pierderea sângelui, istovirea şi 
foamea o doborâseră. Un călugăr ce trecea prin acel loc, ducându-se la mănăstire, văzând 
căprioara moartă şi îngheţată, îi spuse primului om din sat, pe care-1 întâlni: 

Creştine, hai cu mine până colea, în marginea pădurii, că este acolo o 
căprioară căzută şi, aducându-o acasă, poţi să-ţi hrăneşti familia o vreme. 

Omul se învoi şi se întoarseră dar, ajungând la locul cu pricina, văzură şi un 
lup mort lângă căprioara care fusese între timp sfârtecată. Lupul, hămesit de foame, găsise 
căprioara căzută şi, lacom, mâncase până plesnise. Atunci călugărul zise cu întristare: 

Oamenii care, mânaţi de griji, aleargă mereu după ale lor nevoi, ies în 
calea ispitelor asemeni căprioarei şi sunt vânaţi de diavolul, ca la o vânătoare. Ei n-au 
tihnă, nici odihnă, viaţa lor este ca o continuă alergare, văzând mereu numai lipsuri, 
greutăţi, necazuri şi devalorizarea banului [în capitalismul acesta sălbatic, pentru 
asemenea oameni, timpul înseamnă bani, şi asta cu orice preţ. Pentru un creştin ortodox, 
care luptă să împlinească poruncile Mântuitorului, timpul înseamnă mântuire. Timpul, în 
realitate, nu există. El este o noţiune abstractă. La Dumnezeu nu există timp deoarece 
Dumnezeu este veşnic, deci El este în afara timpului. Pentru noi cei care însă vrem să ne 
mântuim, dragi copii, timpul este distanţa dintre chemarea lui Dumnezeu şi răspunsul 

nostru la chemarea Lui pentru pocăinţă] . 

In multele lor nevoi, de care se lasă covârşiţi, ei uită de Dumnezeu şi bietul lor 
suflet îngheaţă încă înaintea trupului lor, căci ei mor duhovniceşte. Alţii, asemeni lupului, 
au tot ce le trebuie spre a trăi, şi încă cu prisos, dar sufleteşte ei sunt morţi. Lăcomindu-se 
să apuce mereu, să adune cât mai mult pentru sine, sunt de un egoism feroce, întristându- 
se pentru cea mai mică pierdere, neîndurându-se să facă nici cea mai mică milostenie. 
Aceştia sunt victimile propriei lor lăcomii trăind numai în plăceri, asemenea bogatului din 
Sfânta Evanghelie, lăsând totul şi neluând nimic la jalnicul lor sfârşit. 

A fi doborât de grijile vieţii, de greutăţi, e o neputinţă, dar a fi doborât de 
plăceri, e un mare păcat. La judecata lui Dumnezeu va fi rău de sufletul îngenunchiat de 
greutăţi care a uitat de Dumnezeu şi mereu s-a gândit numai cum să-şi ducă greul vieţii, 
dar cu mult mai rău va fi de sufletul care, având toate cele de trebuinţă, a trăit numai 
pentru plăcerile sale, negândindu-se nici la judecată nici la semenii săi. 



8. Omul milostiv 



La ora de religie, preotul le vorbea elevilor despre virtuţile creştine, pe care 
fiecare trebuie să le aibă ca să se mântuiască. Când le vorbi copiilor despre milostenie, 
unul din elevi îl întrebă: 

- Părinte, dar cei săraci nu pot să dea milostenie pentru că nu au ce dărui. Ei 
nu se mântuiesc? Eu nu am ce dărui şi nu pot face milostenie. 

- Fiule, orice ajutor pe care-1 dai unui om, atunci când acesta are nevoie, este 

milostenie. Am văzut într-o zi pe mama ta ajutând unei bătrâne ce se ostenea cu o găleată 
de apă, iar altădată alinând o mamă căreia îi murise feciorul. Neavând ce dărui, după cum 
spui tu, eu ţi-am văzut mama ajutând de multe ori cu munca sa unor oameni mai 
neputincioşi sau bătrâni; am văzut-o alinând cu o vorbă bună, sfătuind adeseori şi am 
văzut-o plângând cu milă lângă cel amărât. Vezi, toate acestea sunt fapte mari de 
milostenie, pe care Dumnezeu le primeşte ca pe cele mai bogate daruri de bani şi de 
lucruri şi care, adeseori, le întrec pe acestea. Urmează mamei tale şi vei fi şi tu om 
milostiv chiar dacă vei fi lipsit de bogăţie! 

Atunci copiii au început a povesti fapte asemănătoare, pe care le-au văzut la 
cei din jur, sau le-au făcut ei înşişi dar pe care, acum, le priveau altfel, cu o altă înţelegere. 

Părinte, eu am dus bătrânilor, ce stau aproape de noi, apă. Am făcut 

milostenie? 

Sigur! Şi cana de apă pe care o dai unui drumeţ însetat de pe drum, vorba 
bună pe care o ai pentru un om amărât şi orice ajutor este milostenie! 

Părinte, mama a luat ieri la noi copilaşul vecinei, când aceasta a plecat la 
târg. L-a hrănit şi 1-a adormit iar când a venit mămica lui 1-a luat acasă, spunând: 
„mulţumesc, că m-ai ajutat". Părinte, mama a făcut milostenie? 

Cu siguranţă! Ieri, am văzut cum unul dintre părinţii voştri a împăcat doi 
oameni ce se certau. Altădată am văzut un străin, ce trecea prin sat, întrebând de drum pe 
o femeie. Aceea i-a dat o cană cu apă şi l-a îndrumat încotro să meargă. Aţi văzut că 
toamna, când toată lumea munceşte pe câmp, cei care au terminat mai repede ogorul lor, 
mergând spre casă, se opresc şi ajută şi altora să termine lucrul. Toate aceste fapte sunt 
milostenie iar oamenii care le-au făcut nu erau bogaţi ci binevoitori şi milostivi. Vedeţi 
deci, că milostenie poate face şi bogatul dar şi săracul. Cel ce dă din puţinul lui este mai 
darnic decât cel ce dă din multele lui bogăţii, şi totuşi amândoi fac milostenie. Dacă îl 
numim „om bun" pe bogatul ce face milă, atunci cel sărac, care face milostenie din 

Pagina 22 



puţinul lui, este cu adevărat milostiv. 



9. Criminalul 

Dintr-una din cele mai temute şi sigure închisori, aflată pe vârful unui munte, 
în care erau închişi condamnaţii deosebit de periculoşi, cu mulţi ani de detenţie, a evadat 
odată un deţinut. Poliţia a început să-1 caute şi, pe capul acelui om, s-a fixat drept 
răscumpărare o mare sumă de bani. 

Acel deţinut, hăituit şi urmărit prin păduri de poliţie, reuşise ca timp de mai 
multe zile să rămână ascuns aşa încât nu i se dădea nicicum de urmă. Intr-una din seri, 
flămând şi înfrigurat, s-a apropiat totuşi de marginea pădurii de unde se zărea o casă iar 
luminiţa din geam arăta că este locuită. 

Evadatul s-a apropiat cu mare atenţie de casă şi s-a pitit la geam pentru a 
vedea câţi oameni sunt înăuntru căci era hotărât să prade, poate chiar să şi ucidă numai să 
nu moară de foame, acum când scăpase din închisoare. în casă, la lumina pâlpâindă a unei 
lumânări, văzu o mamă tânără care îşi veghea pruncul ce abia scâncea. Pereţii goi ai casei, 
masa goală, patul tară aşternuturi, acoperit doar cu un ţol rupt, mărturiseau sărăcia acestor 
oameni. Ochii înlăcrimaţi ai femeii se dezlipeau de pe chipul livid al copilaşului doar 
pentru a se ridica spre micuţa icoană din perete, în timp ce buzele păreau să murmure în 
taină o rugăciune. Sub geamul casei, neştiut de nimeni, evadatul îşi uitase foamea. 

Privind faţa femeii, vedea în amintirea lui, chipul de demult al mamei sale, 
rugându-se şi veghindu-1 pe el, copilul ei mult iubit. Din ochii lui, ce uitaseră de multă 
vreme să plângă, au început să picure lacrimi aducându-şi aminte de copilăria sa. După ce 

s-a liniştit, bărbatul a bătut încetişor în uşă. împietrită în durerea ei de mamă, sărmana i-a 
deschis tară teamă, căci nu mai avea nici-o spaimă decât aceea că îşi va pierde copilul. 
Pentru acea noapte, evadatul găsi un colţ unde să-şi plece capul dar nici-o fărâmă de pâine 
ca să-şi potolească foamea. Printre suspine, biata femeie îi spuse că, murindu-i bărbatul în 
război, rămăsese fară nici un sprijin şi nădăjduia doar la mila lui Dumnezeu. 

Nu mai plânge femeie, că de mâine nu-ţi va mai lipsi nimic. Te voi ajuta 
eu, îi spuse deţinutul. 

Speriată, văzându-1 în ce fel arată, văduva îl privi cu neîncredere. Oare voia să 
fure pentru ei? Dar tăcu gândindu-se că Dumnezeu o va apăra. 

Au hotărât ca a doua zi să coboare împreună în sat, unde, spunea el, va primi 
un mare ajutor. Coborând în sat, bărbatul a rugat-o să meargă împreună cu el la poliţie de 
unde trebuia să primească nişte documente. Au intrat înăuntru, iar evadatul predându-se 
şefului de post i-a spus acestuia că a fost prins furând şi adus la poliţie de femeia ce stă 
alături, şi care va trebui să primească recompensa pusă pe capul lui. 

Bucuros de această captură dar şi uimit că o femeie bicisnică (neputincioasă) a 
putut prinde un criminal atâta de căutat, poliţistul, dădu banii femeii. 

Buimăcită, la vederea atâtor bani, femeia îi luă şi, fericită, alergă să cumpere 
mâncare şi medicamente pentru fiul ei. Cu mila Domnului, copilul îşi reveni repede la 
viaţă. Din ochii mamei izvorau acum lacrimi de bucurie, înălţându-se ca o rugăciune spre 
chipul din icoană, al Maicii Domnului. Văzându-şi copilul salvat, şi amintindu-şi de 
binefăcătorul ei, femeia cercetă despre locul unde era închis şi mergând la comandantul 
închisorii, îi povesti tot adevărul. Auzind cele petrecute, acestuia nu-i venea să creadă cele 
spuse despre periculosul criminal. Ordonă deci ca de îndată să se facă cercetări foarte 
amănunţite şi să i se prezinte situaţia. 

Era obicei în acea închisoare că la Crăciun se graţia deţinutul care dovedise, 

mai mult decât toţi, o bună purtare şi omenie. Deci, cunoscând comandantul închisorii 
adevărul spus de femeie, hotărî ca în acel an evadatul, ce se dăduse prins pentru a salva de 
la moarte cele două suflete, să fie eliberat. Acel deţinut, care riscase totul pentru a fura 
libertatea, a renunţat la ea din milă pentru doi oameni înfometaţi, s-a vândut pe sine 
pentru pâinea celor doi, dar această renunţare a fost una cu câştig însutit căci, dând 
libertatea cea furată a câştigat libertatea cea adevărată şi paşnică. 

Femeia, chipul mamei creştine, nădăjduind la Maica Domnului a fost miluită 
prin mâinile unui criminal, iar recunoştinţa ei faţă de binefăcătorul ei, alături de credinţa, 
nădejdea şi necârtirea ei o arată vrednică de a fi miluită. Mila lui Dumnezeu s-a arătat 
femeii nu numai în pâinea pe care a primit-o, în acel chip minunat, ci şi în viaţa pe care i-a 
dăruit-o fiului, pe care-1 vedea stingându-se sub ochii ei. Iată mila Maicii Domnului faţă 
de femeia credincioasă prin binele făcut de un criminal, bine pe care-1 poate face oricine, 
chiar şi lipsit de bogăţii şi de libertate căci, în adevăr, niciodată nu putem spune: „nu am 
ce da!". 

Binele pe care 1-a făcut evadatul, i-a transformat inima într-atât încât niciodată 
nu s-a mai pornit spre răutate. 

Ajutând pe altul s-a ajutat pe sine. Iar darul Dumnezeiesc s-a sălăşluit în fiinţa 
lui pentru rugăciunile acelei mame disperate. Căci Dumnezeu, Creatorul nostru, ştie de ce 
leac avem nevoie fiecare. Şi a rânduit ca întâlnirea lor să fie cu rod pentru amândoi căci 
amândoi erau creştini chiar dacă unul dintre ei părea a fi pierdut. 

10. O mână de ajutor 



In timpul celui de al doilea război mondial, multe din podurile de peste râuri 
precum şi liniile ferate erau bombardate pentru a îngreuna înaintarea armatei inamice. O 
companie, ce se deplasa spre linia frontului, întâlni un pod distrus şi primul pluton începu 
să-1 repare. Ostaşii trudeau din greu să fixeze o bârnă grea în locul celei distruse. 
Caporalul, un sărăntoc plin de mândrie, stătea deoparte ţipând şi ocărându-i pe ostaşii. 
Dintr-o maşină ce se apropia un om mai în vârstă privind cu atenţie la cele ce se petreceau 
opri maşina, şi coborî împreună cu alţi doi zicând caporalului: 

- Dacă ai da şi dumneata o mână de ajutor s-ar face mai repede treaba. Crezi 
că ţipând la ostaşi le sporeşti puterile şi grăbeşti lucrul? 

- Treaba mea este să-i comand şi vezi că asta şi fac. Ei trebuie să muncească 
şi pentru asta au nevoie să fie conduşi! E clar, da? 

Nemaispunând nimic, străinul şi-a scos haina şi dând-o celorlalţi a început, cot 
la cot cu soldaţii, să ridice bârna. Ajutorul dat s-a făcut îndată simţit: căci soldaţii au reuşit 
să fixeze bârna şi, repede, au continuat reparaţia, care de acum era lesnicioasă. Apoi 
străinul, îmbrăcându-şi haina şi îndreptându-se spre caporal, i-a spus: 

- Dacă mai aveţi nevoie, să mă mai chemaţi şi altă dată! 
Batjocoritor, acesta îi răspunse: 

- Daaa, desiiigur! Da, cine eşti dumneata? Lasă-ţi adresa ca să te găsim! 

Sunt comandantul acestui regiment, spuse calm străinul, scrutându-1 pe 
caporal; şi sunt obişnuit să conduc mai ales cu exemplul personal! 

Sufletul în care mila cu fiorii ei nu sapă, 
Este asemeni cu ogorul fară nici un strop de apă. 
Nu-ncolţeşte-n el sămânţa, ars de seceta adâncă. 
Şi cum grâu-i nu răsare, nimeni pâinea nu-i mănâncă. 



11. Liniştea sufletească 

La o masă, oferită de o familie bogată cunoscuţilor şi prietenilor casei, s-au 
nimerit alături un ateu şi un creştin. Ateul, voind să-şi arate „superioritatea", 1-a provocat 
pe creştin, spunându-i între altele: 

Rugăciunea ta e o vorbă fară noimă căci tu te rogi ca şi cum ai vorbi cu 
pereţii. Spune-mi, de unde atâta convingere la tine că Dumnezeu îţi ascultă rugăciunile şi 
îţi iartă păcatele? 

Dar tu, care crezi numai ce vezi cu ochii, de unde ştii că este zahăr în 
ceaiul pe care-1 bei acum, doar nu ai fost de faţă când s-a preparat? 

Iţi baţi joc de mine? Un ceai este dulce pentru că-i pui zahăr! Gustul lui 
demonstrează asta! 

Tu ştii că este zahăr în ceai, pentru că-i simţi gustul, deşi nu-1 vezi. Aşa şi 
eu simt dragostea lui Dumnezeu în inima mea, când mă rog. Simt dulceaţa rugăciunii, îmi 
simt sufletul uşor şi liniştit când mă spovedesc la preot şi, atunci, ştiu că Dumnezeu m-a 

iertat. Dragostea lui Dumnezeu se gustă şi se simte cu inima. 




Despre Dumnezeu, zic unii, având mintea întunecată: 
„Nu e Dumnezeu, că nimeni nu L-ar fi văzut vreodată?". 
Auzindu-le cuvântul, strig aceloraşi minţi strâmbe: 
Nici a florilor mireasmă, nu se vede, dar se simte. 



12. Taina Sfântului Botez 

Călătorind odată cu trenul, pentru o trebuinţă a parohiei, un preot fu întrebat 
de un sectant, ce se afla în acelaşi compartiment: 

Voi ortodocşii faceţi lucruri ce se contrazic căci botezaţi copiii de mici, 
luând hotărârea botezului în numele lor, deci impunându-li-1, deşi tot voi spuneţi că omul 
e liber să hotărască în ceea ce priveşte mântuirea sufletului său. Nu luaţi voi, oare, această 
libertate a fiecăruia, hotărând pentru el? 

Stând un pic pe gânduri, preotul îl întrebă: 

- Dumneata ai copii? 

- Da. Sunt mari acum, iar eu le-am lăsat toată libertatea hotărârii. 

- Dar când erau mici şi se îmbolnăveau îi duceai la doctori să-i vaccineze, să 
le dea medicamente, să-i vindece? 

- Da, sigur că da! 

- Dar de ce n-ai aşteptat să crească mai mari ca să hotărască ei de vor sau nu 
să primească tratamentul, şi deci să se vindece? 

Din moment ce făceam totul ca să fie sănătoşi, ştiind sigur că asta este 
pentru binele lor, de ce să fi aşteptat? Ba, se putea chiar să şi moară, dacă nu i-aş fi 
îngrijit. Mi-am iubit copiii şi am făcut totdeauna ceea ce a fost bine pentru ei. 

Vezi, pentru ca trupurile copiilor dumitale să fie sănătoase te-ai străduit 
totdeauna şi nu ai neglijat nimic, nici nu ai aşteptat să crească ei mai mari ca singuri să 
hotărască. Sigur că vaccinul pe care l-au primit la timpul potrivit, deşi ei nu l-au cerut, le- 
a salvat viaţa. Toate acestea le facem şi noi pentru copiii noştri, dar, ştiind că sufletul este 
nemuritor, şi cu mult mai de preţ decât trupul, noi ne îngrijim de la început, şi de sufletul 
lor, ca nu cumva acesta să pătimească şi să moară duhovniceşte. Şi, dacă de trupul lor ne 
îngrijim, curăţindu-1 şi hrănindu-1, cu atât mai mult trebuie să ne îngrijim de sufletul lor 
pentru a-1, curăţi de păcatul strămoşesc, în baia Sfântului Botez ca apoi să-1 putem hrăni 
cu pâinea vieţii, cu Trupul şi Sângele Mântuitorului şi Dumnezeului nostru. Vezi, ştiind 
noi ce este bine fiilor noştri, îi curăţim şi îi hrănim duhovniceşte, atunci când ei sunt 
neputincioşi, datorită nevârstniciei lor. Dar, dacă unul din copiii voştri moare nebotezat, 
ce simţiţi voi ca părinţi, ştiind că fără botez, chiar nevinovaţi fiind, nu pot intra în 
împărăţia lui Dumnezeu? Vă este uşor atunci să vedeţi că i-aţi lipsit pe fiii voştri de 
aceasta sub motivul că le-aţi lăsat libertatea alegerii? 

13. Facerea lumii 



Doi săteni, întâlnindu-se la câmp, şi odihnindu-se după munca depusă, 
discutau despre recoltă şi despre vitele lor. Unul din ei, care nu călca pragul bisericii, 
spuse, cam batjocoritor, celuilalt: 

Uite vezi, grânele noastre sunt la fel de roditoare. Tu însă, care te duci 
mereu la biserică şi te rogi atâta, ar trebui să le ai cu mult mai bogate decât ale mele, dacă 
într-adevăr te-ar auzi Dumnezeu, Căruia I te închini! De fapt de unde ştii tu că este 
Dumnezeu? 

Celălalt ţăran privind spre pajiştea de lângă ogor, şi schimbând oarecum 
vorba, îi spuse: 

- Oare pe aici or fi păscut animale? 

Păi, sigur că da, uite sunt urme de copite pe pământ. Nu vezi, e plin 
pământul de urmele animalelor! 

Priveşte atunci şi tu, Soarele, cerul, stelele, câmpul din faţa ta, pădurea de 
pe coama dealului, priveşte-te pe tine însuţi, şi înţelege că toate acestea sunt urmele 
mâinilor lui Dumnezeu! Priveşte şi înţelege că Dumnezeu a făcut omul din marea Lui 
iubire şi a zidit lucrurile acestea minunate pentru slujba omului. Dumnezeu a poruncit 
grâului să crească pentru a ne hrăni pe noi oamenii, pe mine şi pe tine, pe noi toţi, iar 
grâul ascultă de această poruncă. Şi dacă rodeşte la fel la amândoi este pentru că 
Dumnezeu ne iubeşte la fel de mult pe amândoi, numai că tu nu-L iubeşti. Şi totuşi El te 
hrăneşte. Iar rugăciunea nu trebuie să fie numai de cerere ci şi de mulţumire. Noi nu ne 
rugăm numai pentru grâu, pentru pâinea cea spre hrana trupului ci, mai ales, pentru pâinea 
cea spre mântuire. 

Socotind că mă doboară, mi-a grăit ieri, un ateu: 

- Fă-mi dovada că există şi voi crede-n Dumnezeu. 

Ca să nu-1 rănesc mai tare, arma mea a fost la fel: 

Dovedeşte-mi că El nu e, ca să nu mai cred în El! Insă El e pretutindeni. 
Eu ţi-o dovedesc: cu tine şi cu ce e-n jurul tău! 



14. Căinţa păcătosului 

Un om avea un câine bătrân, care îl slujise mulţi ani. Cum acesta îmbătrânise 
şi omul nostru primise un căţelandru frumos de la un cunoscut, se hotărî să scape cât mai 
repede de câinele cel bătrân, pentru că zicea: „nu voi face stână de câini şi să-i hrănesc pe 
toţi". Deci, într-o zi, luă câinele cel bătrân, îl duse la marginea râului unde era apa mai 
adâncă şi de pe mal îl aruncă în apă. Câinele înotă şi, ieşind din râu i se aşeză la picioare. 
Omul nostru păţi la fel şi a doua oară. Enervat, luă câinele în braţe cu gând să-1 arunce 
mai departe, în vârtejul apei dar, alunecând, căzu el însuşi în râu. Datorită zmunciturii, se 
duse cu viteză spre adânc şi, neştiind să înoate, era în primejdie să se înece. 

Cum se zbătea să rămână la suprafaţa apei se simţi apucat de haine şi tras spre 
mal. Speriat de moarte, dar salvat, omul văzu că cel care-1 trăsese la mal era tocmai 
credinciosul lui câine, pe care el se chinuia să-1 înece. S-a simţit ruşinat şi mustrat de 
Dumnezeu pentru gestul său. Şi mângâind recunoscător câinele, s-a aşezat în genunchi şi 
a mulţumit lui Dumnezeu că au scăpat amândoi de la înec. Prin aceasta, a înţeles că 

niciodată nu trebuie să răsplătească cu rău slujirea şi credinţa aşa cum încercase să facă cu 
câinele său, de la care a învăţat, acum, să fie credincios şi nerăzbunător. 



15. MINUNEA NAŞTERII DOMNULUI 

Preotul unui sat, la lecţia de cateheză, stătea de vorbă cu mai mulţi tineri din 
parohie. Către sfârşit, unul dintre ei îl întrebă: 

Părinte, eu nu înţeleg cum Maica Domnului a născut tară stricăciune, şi 
fară durere, pe Mântuitorul. Am citit în Biblie şi am auzit în biserică laudele care i se aduc 
Maicii Domnului pentru întreita ei feciorie: înainte de naştere, în timpul naşterii şi după 
naştere, numită fiind ea de către Biserică, Fecioară hrănitoare de Prunc. Eu nu pot pricepe 
asta. 

- Fiule, nu ai auzit că „pe oratorii cei mult vorbitori, îi vedem, Născătoare de 
Dumnezeu, că-ţi stau înainte ca nişte peşti fară de glas; că nu se pricep să spună în ce chip 
şi fecioară ai rămas şi ai putut naşte"? Mintea noastră omenească, oricât de înţeleaptă ar fi 
ea, nu va putea pricepe multe din tainele lui Dumnezeu, dar mai ales o taină aşa de mare, 
cum este aceasta! La Dumnezeu însă totul este cu putinţă. Dar uite, din cele fireşti, noi 
putem totuşi să pricepem, întrucâtva, pe cele peste fire: vezi cum lumina care vine de la 
Soare trece prin sticlă fară să o vatăme sau să fie vătămată de ea şi ne înveseleşte camera? 

Tot aşa a fost şi cu naşterea Mântuitorului prin Maica Domnului. Domnul 
nostru Iisus Hristos, Lumina lumii, a trecut prin trupul sfânt al Fecioarei Măria fară să-1 
strice şi fară să-1 rănească. Noi, la rândul nostru, II primim pe Mântuitorul Iisus Hristos 

prin Sfânta împărtăşanie în sufletele noastre, pe care El le sfinţeşte şi le luminează fară ca 
noi să ne dăm seama cum se face aceasta. Nefiind noi însă duhovniceşti, ci sub robia 
cărnii, multe din tainele pe care le-a făcut şi le face Dumnezeu pentru mântuirea noastră 
nu le putem pricepe. 



16. Puterea jertfei 

Doi prieteni călătoreau spre un oraş. In drumul lor, ajunseră la un râu vijelios. 
Nici n-au apucat să pună piciorul pe puntea care trecea peste râu că văzură cum apa ducea 
cu viteză trupul unui copil ce era gata să se înece, în timp ce pe mal mama acestuia alerga 
înspăimântată voind să se arunce după el. Atunci unul din cei doi călători, fară a sta pe 
gânduri, se aruncă fulgerător în apă şi, cu trudă, reuşi să prindă copilul, să-1 scoată şi să-1 
dea mamei sale. Când se apropie de prietenul său, acesta îl mustră: 

- Bine, măi omule, uită- te la tine cum arăţi! Eşti ud leoarcă. Şi unde mai pui 
că era cât pe ce să te îneci! Aşa nechibzuinţă n-am văzut până acum! Ce te-a apucat să te 
arunci cu aşa repezeală în apă? Dacă te înecai? 

Am fost iute dar nu şi nechibzuit! îi răspunse prietenul, gâfâind şi 
storcându-şi cămaşa. M-am aruncat aşa grăbit în apă ca să salvez, după cum ai văzut, 
copilul. Şi, dacă muream, aş fi fost asemeni grăuntelui ce moare pentru a odrăsli, pentru a 
naşte o viaţă nouă. Nu vezi, oare, în jurul tău că toate se jertfesc, unele pentru altele? 
Mama îşi jertfeşte puterea, tinereţea, liniştea şi, de i s-ar cere, şi-ar da chiar şi viaţa, pentru 
pruncul ei. Ostaşul luptă, ştiind că viaţa lui e jertfa pe care se întemeiază liniştea pruncilor 

rămaşi acasă. Doctorul veghează, jertfmdu-şi odihna, adesea chiar şi sănătatea sa, pentru 
sănătatea celui bolnav. Dascălul îşi istoveşte mintea, priceperea, răbdarea pentru a-i educa 
şi învăţa pe copii. Ţăranul jertfeşte pământului, pe care-1 munceşte, puterea şi vlaga sa, 
pentru a-şi hrăni copiii lui şi ţara întreagă. Toate acestea, jertfmdu-se, ascultă de porunca 
lui Dumnezeu de a sluji fiecare după menirea sa. Oare, nu avem noi pururea exemplu pe 
Mântuitorul Care S-a adus pe Sine jertfă de bună voie pentru noi? Şi, dacă Dumnezeu 
însuşi S-a jertfit pentru mine, eu nu pot să fac acest mic lucru ca să salvez viaţa unui om? 
Fiecare trebuie să caute întâi binele celorlalţi şi nu pe al său, să se roage pentru ceilalţi şi 
apoi pentru sine, prin tot ce face să slujească celorlalţi şi apoi sieşi. 



Drumul ce pe culme suie şi acel ce duce-n vale, 
Niciodată nu sunt două, ci mereu, aceeaşi cale. 
Pe-o asemeni cale lungă, învârtindu-şi lumea roata, 
Cei aleşi merg tot spre culme, iar spre vale merge gloata! 

17. Dragostea de mamă 



O văduvă locuia cu singura ei fiică într-o căsuţă din marginea oraşului unde 
duceau o viaţă tihnită şi modestă. Fata, de acum mare, îşi câştiga singură pâinea muncind 
din greu într-o fabrică. în necazurile ei, deseori, mama o consola. într-o zi, însă, fata se 
întoarse acasă de la serviciu foarte nervoasă, pentru că avusese o zi grea cu multe 
conflicte. Mama, ca de obicei, îi ieşi înainte şi observă îndată supărarea fiicei sale. In timp 
ce stăteau la masă, încercă să o aline şi să o liniştească prin tot felul de vorbe. Atunci fata, 
înfuriată de insistenţa şi „cicăleala" mamei, îi spuse răstit: 

Lasă-mă, mamă, odată în pace! Crezi că poţi rezolva sau schimba ceva? 
Habar n-ai de lucrurile astea! 

Sunt tare îngrijorată şi aş vrea să-ţi fie bine. Poate povestindu-mi vei simţi 
o uşurare, draga mamei, poate reuşim să găsim o soluţie. Din păcate nu le pot schimba, 
cum nu pot schimba multe din cele ce te amărăsc, dar aş vrea atât de mult să te ajut.... 

- Lasă-mă în pace cu sfaturile şi cu ajutatul! M-am săturat de atâtea sfaturi! 
Lasă-mă în pace! Şi ieşi trântind uşa după ea. 

Peste câtva timp se întoarse acasă mai liniştită şi se gândea că ar fi bine totuşi 
ca să vorbească cu mama ei. îşi dădea seama că greşise faţă de ea şi-i părea rău, dar ştia că 
o va ierta şi va trece peste supărarea pe care i-o făcuse. Merse deci spre fotoliul în care era 
aşezată mama şi, văzând-o că doarme, îi luă uşor mâna. Dar..., vai..., mâna mamei era 
rece: mama murise! Lacrimile, ţipătul de durere şi căinţa ei, nu au mai trezit-o pe mamă, 
ce se stinsese din viaţă cu durere pentru fiica ei. Fata avea să-şi ducă până la moarte 
povara grea a întristării şi căinţei că mama ei murise cu inima îndurerată de vorbele ei: 
„lasă-mă în pace". Nu reuşise să-şi ceară nici iertare şi nici să-i spună mamei cât de mult o 
iubeşte şi, Doamne, câtă nevoie avea de dragostea, de vorba, şi de sfaturile ei de mamă! 

18. Vegheaţi asupra voastră 



Un rege avea un fiu foarte rău care deseori se răzvrătea împotriva tatălui său, 
cu toate sfaturile şi pedepsele primite. Văzând că nu mai este nici o nădejde de îndreptare, 
regele fu nevoit să-1 osândească la moarte. Inima lui de tată însă îl statui să amâne osânda, 
aşa că îi dădu fiului un răgaz de trei luni spre a se pregăti de moarte. 

In vremea asta, având mereu în faţă vremea osândirii, tânărul se schimbă mult. 
Pe faţa lui tristă şi îngândurată se putea citi căinţa adâncă ce-i cuprinsese sufletul. 

Văzând aceasta, împăratul se bucură dar hotărî să-1 încerce şi-i zise: 

- Dacă cu adevărat te-ai căit, îi zise tatăl său, te iert pentru totdeauna. Dar cu 
o singură condiţie şi anume: ia vasul ăsta plin cu untdelemn şi poartă- 1 cu tine făcând 
înconjurul oraşului. Doi oameni înarmaţi cu spada în mână te vor urma îndeaproape. Dacă 
vei scăpa un singur strop, auzi tu?..., un singur strop de untdelemn, ţi se va reteza capul pe 
loc. 

Tânărul, luând aminte la cele spuse de tatăl său, plecă urmat de cei doi soldaţi 
şi, cu foarte mare atenţie străbătu uliţele oraşului, mergând încet, încet, foarte încet, cu 
ochii aţintiţi numai la vasul cu ulei, oprindu-se de îndată ce vedea că vasul se clătina cât 
de puţin. 

Târziu de tot, tânărul, se întoarse la palat, zdrobit de oboseală. Dar izbândise! 

împăratul îl întâmpină bucuros însă istovit şi el de această încercare, de parcă 
el însuşi fusese cel ce dusese vasul. 

Spune-mi copile dragă, îl întâmpină regele, ce-ai văzut tu străbătând 

oraşul? 

- Nimic, tată! răspunse băiatul. 

Cum nimic?! Nu e oare astăzi mare zi de târg? N-ai întâlnit tu în cale 
bărbaţi şi femei, şi n-ai văzut tu mărfuri înşirate, vite şi tot felul de prăvălii fară de număr? 

- Nu tată, n-am văzut şi n-am auzit nimic! răspunse tânărul. Frica de moarte 
a fost tot timpul cu mine şi nu mi-am ridicat ochii de la untdelemnul din vasul ce-1 
purtam, iar zgomotul ce-1 făcea bătându-se de pereţi, şi mişcarea lui mi se păreau ca 
zbuciumul unei mări şi ca vuietul furtunii. 

Slavă bunului Dumnezeu! zise regele. Să ştii, fiule, că din purtarea ta cea 
rea te-ai osândit. Inima mea de părinte a sângerat şi amărăciunea a cuprins, fară leac, 
sufletul meu când a trebuit să consimt la pedepsirea şi la pierderea ta şi, de aceea, am 
amânat osânda, doar, doar te vei schimba. învaţă din aceasta ce înseamnă să veghezi 
asupra ta însuţi. Păstrează-ţi întotdeauna sufletul în mână, ca pe un vas sfânt, spre care 
fară de încetare să-ţi îndrepţi ochii minţii. Fii cu luare aminte la fiecare din faptele şi 
gândurile tale aşa cum ai luat aminte la fiecare din paşii tăi prin oraş. 

Intoarce-ţi gândul şi privirea de la tot ceea ce ar putea să te abată de la calea 
mântuirii, şi vei fi ferit pe viitor de căderea în păcat şi de viciile care erau cât pe ce să te 
piardă. 

Nu uita că, în toată viaţa, în urma ta se află îngerul lui Dumnezeu care scrie 
toate gândurile şi faptele tale bune, dar şi un diavol, sluga lui satana, care scrie toate 
gândurile şi faptele tale cele rele pentru care va trebui să răspunzi înaintea scaunului de 
Judecată, în faţa Mântuitorului. 

Dacă totuşi ai greşit, nu uita că este pocăinţă şi iertare, căci, dacă eu, tatăl tău 
cel trupesc, m-am întors şi nu te-am pedepsit, cu atât mai mult Tatăl cel ceresc, Mult 
Milostivul Dumnezeu, se va întoarce şi va ierta celui ce se pocăieşte. Deci, de îndată ce ai 
greşit, dă fuga la preotul Bisericii şi te spovedeşte de păcate şi luptă din toate puterile 
împotriva lor. 

Fiul, înţelegând cele spuse de tatăl său şi înţelepţindu-se, de atunci merse 
numai pe calea binelui, iar cum greşea cu ceva, imediat se spovedea la preot şi încet, 
încet, găsi fericirea în Iisus Hristos, Domnul. 




Ai căzut? Alungă-ţi jalea, căci un înţelept a spus: 
Cine cade, se ridică uneori cu mult mai sus! 



19. Bogăţiile dăruite de Dumnezeu omului 

La un han, s-au întâlnit odată un bătrân, ce călătorea spre Sfântul Munte şi un 
tânăr meşteşugar, care mergea spre târg. Tot vorbind, de una de alta, s-au aşezat la aceeaşi 
masă. Tânărul se plângea de sărăcie, cârtind împotriva lui Dumnezeu: 

- Pe mine, sigur m-a uitat Dumnezeu căci munca mea nu sporeşte şi lipsurile 
sunt pururea cu mine! Văd cum alţii, fără efort, tară zbucium, au tot ce le trebuie, cu 
prisosinţă, în timp ce eu muncesc din greu şi sunt mereu în lipsuri. Viaţa nu are nici un 
rost pentru mine şi adeseori mă întreb de ce m-am mai născut, căci trăiesc în silă şi fără 
tragere de inimă. 

Bătrânul îl privi atent şi-i spuse: 

- Te văd om în putere, destul de tânăr, şi-mi pari şi sănătos. Aşa-i? 

- E adevărat că sunt în floarea vârstei şi bolile m-au ocolit. 

Pagina 38 



Tinere, dacă s-ar putea, ai vrea ca pentru o mare sumă de bani să schimbi 
trupul tău tânăr, sănătos şi frumos, cu trupul meu ros de boală şi gârbovit? Gândeşte-te 
bine! 

Păi, sincer să fiu, n-aş vrea, zise tânărul, şi nici pentru un morman de aur 
n-aş schimba trupul meu cu al dumitale. 

- Dar, măcar mâna dreaptă mi-ai vinde-o pentru un pumn de galbeni? 

Bătrânule, îţi baţi joc de mine? Care om întreg la minte ar primi să-şi 
ciuntească corpul? Văd pe mulţi că dau averi ca să se vindece dar nimeni, pentru oricât, 
nu se mutilează. 

Bătrânul însă continuă: 

- Eşti sigur că pentru mulţi bani nu ai vrea să-ţi vinzi ochii, sau măcar unul? 
Ai văzut orbul pe lângă care am trecut adineauri; toţi îl miluiau încât mâncarea, hainele şi 
banii nu-i lipsesc. Tu poţi deveni bogat vânzându-ţi ochii! 

- Doamne fereşte! Pentru nimic în lume nu mi-aş vătăma trupul! 

- Dar, atunci, tu nu vezi cât eşti de bogat, având sănătate şi putere care e mai 
scumpă decât toată averea? Tu, pentru nimic în lume nu ţi-ai vătăma ochii cei trupeşti 
fiindcă prin ei vezi frumuseţea acestei lumi. De ce, dar, fiule îţi vatămi ochii cei 
duhovniceşti, cârtind împotriva lui Dumnezeu. Oare nu ştii tu că tară ei nu vei vedea în 
veci frumuseţea cea nespusă a împărăţiei Tatălui ceresc? Fiule, tu II mânii pe Domnul, 
Care ţi-a dăruit atâtea bogăţii. Eşti cârtitor şi nemulţumit pe nedrept. 

Omul nostru rămase o vreme mut apoi îi zise bătrânului: 

- Cu adevărat nu voi mai cârti cât timp voi trăi, căci abia acum am cunoscut 
că Dumnezeu este milostiv cu mine. Mulţumesc, bunicule, că mare bine mi-ai făcut astăzi, 
deschizându-mi ochii. 

20. Al patrulea mag 



In muntele Athos se găsesc Cinstitele Daruri ale magilor, care au fost donate 
de binecredincioasa regină a Serbiei, Kyra Maro, mănăstirii Sfântul Pavel. Este vorba 
despre darurile de „aur, smirnă şi tămâie" care, în vechime, se aduceau numai împăraţilor. 
Aceste daruri I-au fost aduse Mântuitorului, la naşterea Sa, de către magii care, din citirea 
stelelor, au cunoscut că S-a născut împăratul lumii. Dar legenda spune că nu trei, ci patru 
au fost magii ce au cunoscut naşterea lui Hristos şi că toţi patru, din locuri diferite, au 
plecat să I se închine, ca unui împărat. Oare Hristos nu 1-a primit şi pe-al patrulea? 
Văzând că s-au păstrat în casa lui Dumnezeu, în Biserică, darurile celor trei magi ne 
întrebăm ce s-o fi întâmplat cu darurile celui de-al patrulea care, de bună seamă, că nu a 
plecat cu mâna goală să I se închine lui Hristos. 

Tradiţia spune că al patrulea mag, care era şi cel mai tânăr, şi-a vândut casa şi 
toată averea şi a cumpărat trei pietre foarte preţioase, căci, se gândea că, numai un 
asemenea dar I se cuvine unui împărat. Luând cu sine pietrele cele preţioase, a plecat la 
drum spre locul arătat de stea. Drumul lui trecea prin Babilon şi, într-o seară, ajunse 
aproape de porţile oraşului. Grăbindu-se să intre în cetate dădu însă, de un om rănit care, 
fiind bătut crunt, fusese jefuit de hoţi. îl luă cu dânsul, şi-1 duse la un han în oraş unde îl 
îngriji căci nimeni nu voise să se milostivească de cel bolnav. Rămase cu acesta o zi, îi 
legă rănile şi-1 hrăni, apoi, după ce văzu că omul îşi vine în fire, tocmi pentru el o cameră 
de găzduire şi plăti unui doctor să-1 îngrijească. Astfel magul pierdu o zi de drum dar şi 
una din cele trei pietre căci, neavând bani pentru cel bolnav, fusese nevoit s-o vândă. 

A plecat mai departe spre Betleem, precum arăta steaua. Ceilalţi magi deja se 
închinaseră lui Hristos şi, după porunca dată de înger, se întoarseră pe altă cale pentru a nu 
se întâlni cu Irod, care voia să ucidă Pruncul. 

Când cel de-al patrulea mag ajunse la Betleem, Irod, (văzând că fusese înşelat 

de magi), ordonase deja omorârea tuturor pruncilor iudeilor mai mici de doi ani. 
Grăbindu-se să-1 găsească pe Hristos, magul întâlni în cale un soldat roman, care înşfacase 
copilul unei femei şi se pregătea să-1 ucidă. Maica pruncului se apucase cu mâinile de 
sabie, şi nu lăsa nicidecum fierul ucigaş să se apropie de copil. Cutremurat de această 
privelişte magul se repezi spre soldat arătându-i o piatră scumpă drept răscumpărare 
pentru prunc. Biruit de lăcomie, romanul se învoi să slobozească copilul în mâinile 
însângerate şi tremurânde ale mamei. 

Cu ultima piatră în desagă, magul îşi continuă căutarea dar mereu ajungea 
după plecarea lui Hristos. Străbătu aşa tot Egiptul, apoi Galileea şi se întoarse în 
Ierusalim. Peste tot unde întreba de El, călăuzindu-se după urmele Sale, i se spunea că 
trecuse pe acolo. Ajungând în Ierusalim întrebă, după obicei, de Hristos. Dar nimeri peste 
nişte farisei care, auzindu-1 că vrea să se închine împăratului lumii, îi răspunseră: 

Mergi la Golgota, căci acolo I S-a pregătit tronul şi acum îşi aşteaptă 
poporul ca să I Se închine! Mergi şi vezi cum L-am încoronat noi, iudeii, pe Cel care se 
crede pe Sine Dumnezeu şi Rege! 

Neştiind viclenia şi răutatea lor, magul plecă în grabă spre Golgota, dar 
drumul îi fu tăiat de nişte soldaţi ce târau o fată luată ca sclavă. Bătrâna, mama fetei, 
căzuse leşinată în praful uliţei fară să-i pese cuiva. Inima caldă a magului a sângerat din 
nou şi, cu lacrimi în ochi, schimbă ultima piatră pe tânăra sclavă. Aceasta, ridicându-şi 
mama din praf, mulţumi cu lacrimi de recunoştinţă binefăcătorului ei. 

- Nu mai am nici un dar pentru împăratul insă voi merge măcar să-L văd pe 
Cel pe care îl caut din tinereţile mele. Sunt bătrân şi nu ştiu dacă va primi măcar să-I 
slujesc cu ultimele mele puteri, dar, de-L voi vedea, ştiu că nu am trăit viaţa asta în zadar! 
Tot vorbind aşa în sine şi împins de mulţime, magul se văzu la piciorul crucii. Uimit, îşi 
ridică ochii spre Hristos, Care îi zise blând: 

- In sfârşit, ai venit bunul Meu prieten. Pentru darurile pe care Mi le-ai adus 

vei căpăta răsplătire veşnică şi te vei veseli în veci în împărăţia Tatălui Meu. 

Dar, Doamne, Tu vezi că nimic nu Ţi-am adus, căci ceea ce am luat cu 
mine am împărţit pe drum celor ce erau în necaz! 

Prietene, nu lor ci Mie Mi le-ai dat! Binele pe care l-ai făcut semenilor tăi 
Mie Mi l-ai făcut. Ţie ţi-a fost milă, dar Eu am primit să fiu răstignit pentru ei! Din 
aceasta să înţelegi totdeauna cât de mult îi iubesc şi ce răsplătire le pregătesc celor ce au 
milă de robii mei. 

Iată că, în timp ce darurile celor trei magi le-a primit Pruncul Iisus şi le-a 
aşezat în casa Sa, Biserica, darurile celui de-al patrulea le-a luat Mântuitorul cu Sine în 
vistieria cea cerească. 



21. Caii înţelepţi 

Un grăjdar (cel care dă de mâncare animalelor) avea urâtul obicei de a bea mai 
multă băutură alcoolică decât îi era necesar pentru o viaţă cumpătată, echilibrată. Stăpânul 
său, care-i ştia obiceiul de a se îmbăta, se gândi să-i dea o lecţie. 

într-o zi, după ce adăpase caii şi-i aducea la grajd, stăpânul său îi zise: 

- Du din nou caii la fântână, ca să mai bea apă. 

Grăj darul se uită mirat la stăpân, dar porunca fiind poruncă nu mai putea grăi 
nici un cuvânt. Şi, tot mormăind, duse caii la fântână, dar se întoarse îndată înapoi. 

- Au băut bine caii apă? îl întrebă stăpânul. 

Nicidecum stăpâne, răspunse grăj darul. Tot omul ştie că niciodată caii nu 
mai beau apă dacă sunt sătui. 

- Te sfătuiesc ca de azi înainte să iei exemplu de la ei, adăugă stăpânul puţin 
apăsat şi supărat, şi să-ţi aduci aminte că omul care bea mai mult decât poate duce, are 
mai puţină minte decât un animal. Astăzi, caii ţi-au arătat că sunt mai înţelepţi decât tine. 



22. Taina Sfintei Spovedanii 

Preotul unei parohii întâlni într-o zi un enoriaş, care nu venea la biserică şi 
nici la spovedanie. Se opri şi vorbi cu el, aşa cum făcea cu toţi cei din parohia lui. Omul 
era gospodar şi cumpătat, se împăca cu sătenii şi cu preotul, doar că neglija cele pentru 
suflet. Preotul îl întrebă şi despre motivele ce-1 ţin departe de biserică, la care omul îi 
răspunse: 

- Eu cred în Dumnezeu, părinte, şi trăiesc cumpătat, încercând să fac numai 
bine. Nu cred însă că mersul la biserică şi spovedania sunt obligatorii. Credinţa în 
Dumnezeu şi faptele bune mă mântuiesc: 

- Frumoasă cămaşă ai! schimbă preotul discuţia. O porţi în fiecare zi? 

O port câteva zile apoi o dau la spălat, răspunse omul, oarecum mirat de 
neaşteptata întrebare. Mai ales acum, pe căldura şi praful ăsta trebuie spălată des, altfel 
cum aş ieşi între oameni cu o cămaşă murdară! 

Deci îţi speli cămaşa când se murdăreşte pentru că ţi-e ruşine de oamenii 
care te văd, dar la sufletul tău nu te gândeşti? Când zilnic sufletul se întinează cu atâtea 



Pagina 43 



păcate şi ticăloşii, oare nu trebuie să-1 cureţi şi pe el? Şi cum altfel dacă nu prin 
spovedanie, de vreme ce spui că ştii că este Dumnezeu, şi ai mărturisit că te temi de El. 
Numai prin Sfânta Taină a Spovedaniei se curăţă sufletul de păcate iar slujbele Bisericii îl 
împodobesc şi îl hrănesc cu cele duhovniceşti, îmbrăcându-1 în haina curăţiei. Numai 
astfel curăţit şi împodobit se cuvine să înfăţişăm sufletul nostru înaintea lui Dumnezeu. 
Crezi tu că acum, chiar în acest moment, sufletul tău se poate înfăţişa înaintea lui 
Dumnezeu? 

Omul rămase gânditor o vreme, apoi răspunse hotărât: 

Nu părinte! Abia acum văd că sufletul meu nu este curat. Nespovedindu- 
mă, eu de fapt nu am făcut decât să-mi uit păcatele, nu să le şi curăţ. Iar cu faptele bune 
mi-am amăgit doar conştiinţa. Iartă-mă, părinte. Vorbele sfinţiei tale parcă m-au trezit: nu, 
nu sunt pregătit să mă înfăţişez înaintea Mântuitorului! Roagă-te, părinte să am timp de 
pregătire şi-ţi mulţumesc că ai ieşit să mă cauţi! 

- Fiule, răspunse preotul, nu eu, ci însuşi Iisus Hristos te caută! 

23. Taina Sfintei Cununii 



La preotul satului, veni într-o zi una din enoriaşe pentru sfat şi rugăciune. Cu 
mâhnire îşi spuse necazul ei: 

Am patru copii şi muncesc din greu pentru a-i creşte; bărbatul meu însă 
este cam nechibzuit, a început să bea şi de multe ori în casă este ceartă. Oricât m-aş 
strădui, datoriile cresc încât cu greu le mai putem înapoia. 

Părintele o ascultă, îi citi o rugăciune, o sfătui să aibă răbdare, şi-i dădu să 
facă împreună cu copiii un canon de rugăciuni. 

Peste câteva zile, preotul îl întâlni pe bărbatul femeii celei necăjite şi îl 

întrebă: 

- Am văzut-o pe femeia dumitale tare îngândurată. Aveţi greutăţi în familie? 
Nu vă merg bine treburile în casă? 

- Da, părinte, o ducem cam greu. 

Dar din câte ştiu femeia ţi-i harnică şi cumpănită, e grijulie pentru casă şi 
copii. Sau poate nu-i aşa? 

- Aşa este, părinte, e muncitoare şi se îngrijeşte de copii. Nu mă pot plânge 

de asta. 

- Dacă amândoi sunteţi aşa, nu se poate să nu sporiţi, rugându-vă temeinic şi 
cerând ajutor de la Dumnezeu. 

Omul lăsă capul în jos, zicând încet: 

- Da... femeia mi-i harnică şi cumpănită.... 

Ascultă, fiule, căsătoria este ca o pasăre. O pasăre nu poate zbura decât 
dacă are amândouă aripile sănătoase. Dacă una din ele s-a rănit, pasărea cade din înalt şi 

tot restul vieţii se va târî prin ţărâna pământului, ea care a fost menită să zboare spre 
înălţimi. Dacă spui că nu ai ce reproşa femeii tale înseamnă că tu eşti aripa cea bolnavă. 
Fiule, pasărea asta are pui şi pentru ei eşti dator să te vindeci! 

Fără un cuvânt, omul plecă spre casă. Peste câtva timp, în biserică, bărbatul 
alături de fiu iar mama cu cele trei fetiţe, în rând cu femeile satului, ascultau Sfânta 
Liturghie. După slujbă, s-au spovedit şi au plecat liniştiţi spre casă. Acum, liniştea şi 
belşugul casei începea, cu darul lui Dumnezeu, să sporească încet, dar temeinic. 



24. Cel mai mare nebun 



Odinioară, la curtea regilor, şi uneori chiar şi a prinţilor, se întâlnea adesea un 
om îmbrăcat ca o paiaţă şi care trebuia să înveselească pe stăpânii săi. 

în general i se dădea numele de bufon sau de nebun. El era o fire veselă, 
născocitoare, voioasă, gata oricând să dea un răspuns care să te facă să râzi, să devii vesel. 
Oricui îi era îngăduit să râdă de el, sau chiar să-1 pălmuiască sau să-1 lovească cu piciorul. 

La rândul lui, putea şi el să râdă de alţii şi adesea în glumă le spunea mai 
marilor săi adevăruri foarte crude. 

Un nebun de la curtea unui prinţ, primi într-o zi de la stăpânul său un băţ 
noduros şi cioplit ca din topor. 

- Ţine acest băţ, îi zise prinţul, şi să nu-1 laşi din mână decât atunci când vei 
întâlni un om mai nebun decât tine. Aceluia poţi să i-1 dai. 

Nebunul plecă şi, de atunci, fie că stătea fie că pornea la drum sau orice 
altceva făcea, întotdeauna îl vedeai cu băţul în mână. 

Trecură câţiva ani de atunci când, într-o zi, prinţul căzu bolnav la pat. Nebunul 
veni să îl vadă şi rămase o vreme în picioare lângă patul acestuia, rezemat de băţ, apoi îl 
întrebă pe prinţ: 

- Cum se află stăpânul meu? şi îi facu o plecăciune. 

- Rău de tot, răspunse prinţul. Văd bine că va trebui să plec curând de aici. 
Auzind nebunul un asemenea răspuns începu să plângă. 

- Şi când te vei întoarce stăpâne? îl întrebă el. Peste o lună?... 

- Nuuu...! suspină prinţul plin de durere. 

- Poate peste un an? ! . . . 

- Vai! Nu! 

- Dar peste cât timp stăpâne?! 

- Niciodată! Nu mă voi mai putea întoarce niciodată! 

- Niciodată? repetă nebunul încremenit. Dar, stăpâne, te-ai pregătit de drum 
pentru o lipsă atât de mare? 

- Pregătit de plecare? Nicidecum! Nici nu m-am gândit măcar... 

- Cum, stăpâne, tu ştii că vei pleca curând, deci eşti gata să părăseşti casa ta, 
ca să mergi în locuri de unde nu te vei întoarce niciodată şi n-ai făcut nici o pregătire de 
plecare?! !... Nu te-ai spovedit la preot de păcate, nu te-ai împăcat cu cei cu care eşti certat, 
nu-ţi iei rămas bun de la ai tăi?! !... Ţine băţul stăpâne! Ia-1! Eu n-am întâlnit până acum un 
om mai nebun ca mine, dar tu mă depăşeşti total cu nebunia ta. 

Trupul este, pentru suflet, cea mai grea dintre-nchisori, 
In care plătim cu lacrimi cele ce suntem datori... 
Fericit cel care-n viaţă şi-a făcut întreaga plată, 
Ca datornic să nu-1 prindă cea din urmă judecată! 



25. Răsplata 

Un gospodar avea un fiu tare leneş. In timp ce tatăl era printre primii 
gospodari în sat, fiul, ce primea din îndestulare toate cele de trebuinţă, era un leneş tară 
pereche, încă şi la învăţătură era printre ultimii codaşi deşi, slavă Domnului, avea minte 
destulă. Un singur lucru făcea băiatul cu temei: cerea părinţilor săi bani cât mai mulţi şi 
haine cât mai moderne. Şi tot aşa, într-o zi, îi zise tatălui: 

Tată, colegii mei şi-au cumpărat nişte ghete foarte frumoase. Până şi cei 
mai săraci s-au înnoit. Aş vrea şi eu o pereche! 

- Or fi muncit pentru ele, zise tatăl amărât. Ii văd pe colegii tăi cum muncesc 
alături de părinţi. Când merg la şcoală, îi văd pe părinţii acestor copii, mai săraci decât 
noi, bucurându-se de notele mari ale fiilor lor. Deşi eşti totdeauna bine şi frumos îmbrăcat 
şi nu-ţi lipseşte nimic, eu plec capul când învăţătoarea vorbeşte de tine. Să ştii că, dacă nu 
munceşti şi tu, câtuşi de puţin, nu mai primeşti nimic. Dacă însă vei lucra, eu nu-ţi voi 
trece nici-o dorinţă pe care aş putea-o împlini. De aceea pune mâna şi munceşte şi eu îţi 

voi da banii pentru ghetele pe care le vrei! 

Copilul plecă îmbufnat căci nu era obişnuit nici să muncească nici să rabde 
vreo lipsă. A doua zi însă veni iar pe capul tatălui cu aceiaşi rugăminte. Tatăl îi zise: 

Uite, măi copile, ce vom face: tu vei vântura grâul din pod, iar eu îţi voi 
cumpăra ghete. Aşa e drept şi bine. Acum, du- te la treabă! 

Văzând că tatăl său nu cedează din hotărârea de a-1 vedea muncind, băiatul 
merse în pod unde, după o inspecţie aşaaa... generală, începu să caute cuiburi de viespi, să 
se dea huţa, ţinându-se de căpriori şi alte asemenea. După un timp se sătură însă şi de joc 
şi, considerând că a trecut suficient timp pentru a-şi convinge tatăl că a muncit, coborî în 
curte spunând: 

- Am terminat, tată, dă-mi banii! 

întunecându-se la faţă, tatăl său îi zise: 

Văd că ai pierdut vremea, ca de obicei! Dacă ţii cu adevărat să ai ghete, 
mergi şi fa ce ţi-am spus! 

Uimit că tatăl, fară a se uita, ştia totul, băiatul merse iar în pod unde de data 
asta se întinse înciudat pe fân zicându-şi că, acum, va sta mai mult şi astfel îl va păcăli pe 
tatăl său. După o bună bucată de vreme coborî, vesel, gândind că acum, în sfârşit, va primi 
banii. 

Tată, am vânturat până şi ultimul bob de grâu! Acum dă-mi banii pentru 
ghetele promise! 

Dar s-a înşelat, căci tatăl îl mustră mai aspru: 

- Te ştiam leneş, dar nu mi-am închipuit că eşti atât de mincinos încât să mă 
minţi, cu atâta neruşinare! Acum, nu te mai rog, ci-ţi poruncesc să vânturi grâul. Şi, dacă 
nu vei face aşa, te vei căpătui cu o sfântă bătaie, pe care-mi pare că tare o mai cauţi şi o 

mai aştepţi! Dacă nu înţelegi cu frumosul vei înţelege, în cele din urmă, de nevoie, că 
trebuie să munceşti şi să asculţi! 

Surprins din nou şi ruşinat, băiatul urcă iar în pod, unde începu a vântura, cu 
năduf, grâul. Şi tot vânturând el acolo şi bombănind, când ajunse pe la jumătatea grămezii 
de grâu dădu printre boabe de o pereche de ghete noi, aşa cum îşi dorise. Abia acum 
ruşinea şi căinţa pentru neascultare, lene şi minciună îl copleşi. înţelese bunătatea tatălui 
său care-i cumpărase de îndată ceea ce-i ceruse, dar aşteptase un mic semn de bunăvoinţă 
şi din partea lui. Termină de vânturat tot grâul apoi merse să-i mulţumească tatălui său. 
Rămase mult timp aproape de el ruşinându-se de cele petrecute, până când tatăl, facându- 
se că îl observă, se opri şi îi zise: 

Spune-mi, nu te-ai simţit mai bine muncind după puterile tale? Ar cam fi 
timpul de acum să te deprinzi cu munca. 



26. Cele două grăunţe 

In primăvara ce sosise, un ţăran ieşise, după obicei, să-şi semene ogorul. 
Boabele cădeau între brazde, unde erau îngropate de pământul reavăn. Insă nu toate 
boabele erau primite de pământ. Mai rămâneau unele, pe ici pe colo, neacoperite. O astfel 
de grăunţă, văzându-şi suratele îngropate sub brazdă, zise uneia, vecină cu ea: 

Vai, surioară, ce necaz pe tine: te-a acoperit pământul cel umed şi rece şi 
nu poţi vedea strălucirea Soarelui, şi nici nu poţi primi căldura lui! Dar euuuu... stau ca o 
împărăteasă pe loc uscat şi călduţ iar soarele mă răsfaţă în fiece clipă! Vai, că rea soartă ai 

mai avut! 

Abia începuse, cu trufie şi nechibzuinţă, a se lăuda, biata grăunţă, că o pasăre 
o şi înghiţi. Nici de-ar fi rămas pe bolovan nu i-ar fi fost bine multă vreme, căci soarele 
puternic al primăverii ar fi uscat-o cu siguranţă. Grăuntele de sub brazdă, stătu o vreme în 
pământul umed, apoi încolţi, şi ieşi la lumina zilei facându-se o plantă tânără şi frumoasă. 
Cu apa şi căldura ce le primea din belşug a crescut repede iar la vreme a dat în spic, 
înmulţind astfel bobul îngropat. 

Asemeni celor două boabe sunt şi oamenii: unii sunt cuprinşi de amarul vieţii 
ce musteşte mereu de lacrimi. Aceste lacrimi, purtate cu răbdare, sunt hrana cea aspră, ce 
hrăneşte mlădiţa fiinţei noastre lăuntrice, facând-o să înalţe bun rod la vreme, căci a 
grăuntelui şi a sufletului este ca să „moară" acestei lumi, pentru a rodi însutit. Alţii, 
asemeni trufaşului şi nechibzuitului bob, aleg locul cel înalt, cu dulceaţă, de unde 
vrăjmaşul cu înlesnire le răpeşte sufletul, şi de unde lesne este a cădea şi, cu grăbire, se 
usucă duhovniceşte. 

27. Jertfa părinţilor 



Intr-o zi, profesorul de religie întrebă elevii: 

- De unde credeţi voi copii că provine pâinea pe care părinţii voştri v-o pun 

pe masă? 

Am văzut pe mama luând faina de grâu din sacul din cămară. De bună 
seamă că de acolo vine pâinea! 

Nu este adevărat, spuse altul. Făina din cămară vine de la moară, unde se 

macină grâul. 

- Da, dar grâul nu creşte în moară! Grâul creşte pe câmp pentru că are apa de 
la ploaie şi căldura de la soare, spuse altul mai isteţ. Şi credeţi că, fără ajutorul lui 
Dumnezeu, poate să fie ploaie şi soare, poate să crească grâul?, zise al treilea. Deci, 
pâinea vine de la Dumnezeu. 

După ce-i ascultă, pe fiecare, profesorul zise: 

- Aţi văzut voi, grâul crescând de la sine, fară a fi semănat? Sau secerându- 
se, şi măcinându-se singur? Poate oare pâinea să se frământe şi să se coacă singură? 
Adevărat este că, zilnic, trebuie să cerem de la Dumnezeu, pâinea cea pentru hrana 
trupului. Dar Dumnezeu ne-a poruncit să lucrăm pentru ea. Mă minunez că nici unul 
dintre voi nu v-aţi văzut părinţii lucrând pentru a vă hrăni. Mâinile tatălui vostru erau pe 
plugul ce ara pământul, şi tot ele împrăştiau sămânţa, iar Dumnezeu a dat ploaia şi căldura 
la vreme pentru ca sămânţa să rodească! Palmele mamei frământă pâinea şi o coace, 
pentru ca, mai apoi, după însemnarea cu semnul Sfintei Cruci, tatăl vostru s-o frângă şi să 
v-o împartă! Cum de nu vedeţi voi pe părinţii voştri ca pe nişte seminţe, care se jertfesc ca 
să înmulţească în voi rodul? Grâul rodeşte la porunca lui Dumnezeu pentru a-1 hrăni pe 
om. Părinţii voştri se jertfesc pentru voi după aceeaşi poruncă, sădită adânc de Dumnezeu 

în străfundul fiinţei omeneşti. Voi înşivă, la rândul vostru, veţi împlini toate acestea, chiar 
fără să ştiţi. Să nu uitaţi niciodată aceste lucruri şi să fiţi ascultători faţă de Dumnezeu, 
făcând cele poruncite vouă. Să nu uitaţi niciodată de jertfa părinţilor voştri, amintindu-vă 
că bobul de grâu moare ca să poată înălţa mai târziu spic frumos şi bogat. Părinţii sunt 
bobul, noi suntem spicul cel nou dar mai târziu vom fi şi noi boabe, asemeni părinţilor! 



28. Timpul mântuirii 

In Postul Mare, înainte de spovedanie preotul bisericii, îi învăţa pe cei ce 
urmau să se mărturisească: 

Fiilor, Iisus Hristos stă de faţă, aşteptând pocăinţa voastră, ca să vă dea 
iertare păcatelor. Fiţi deci cu grijă, iscodind cu amănuntul cugetul vostru de toate câte aţi 
greşit. Apoi, cu sinceritate deplină, mărturisiţi-vă lui Hristos, că nu mie, ci Lui însuşi vă 
mărturisiţi, şi El, prin mine, preotul, vă dezleagă şi vă dă iertare de păcate. Dacă însă nu 
vă mărturisiţi cinstit de toate câte aţi făcut, veţi căpăta pedeapsă şi nu iertare! Trebuie ca 
voi să vă căiţi în inimile voastre de cele făcute, căci Hristos caută la inima zdrobită cu 
durere, la cugetul smerit, certându-i pe cei nesimţitori. Căiţi-vă, ca să fiţi iertaţi! 

Atunci un tânăr îl întrebă: 

- Părinte, aş vrea să ştiu cât trebuie să mă căiesc pentru unele păcate grele? 

- Căinţa trebuie să fie pururea în noi, fiindcă în tot ceasul greşim. De aceea, 
sfinţii părinţi ne spun să fim pururea cu trezvie, adică cu luare-aminte asupra cugetului 
nostru şi asupra tuturor faptelor noastre. Dar să ştiţi că Dumnezeu vă iartă în chiar clipa în 

care vă căiţi la spovedanie, însă deplinătatea iertării atârnă de adâncimea şi râvna căinţei 
voastre. El nu aşteaptă ca să vă căiţi câţiva ani ca să vă ierte, de aceea vă zic că pentru a fi 
iertaţi şi mântuiţi este de ajuns şi o singură clipă. Amintiţi-vă de tâlharul care, fiind pe 
cruce, după o viaţă de nelegiuiri s-a mântuit, prin căinţă, într-o clipă! O singură clipă, de 
pocăinţă, înaintea morţii, te poate mântui! Nu uitaţi că viaţa veşnică începe de aici de pe 
pământ. 

Dar atunci este uşor să ne mântuim, dacă o singură clipă este de ajuns 
pentru pocăinţă! Dar cum ştim noi clipa aceea, cum să aflăm când vine ceasul morţii? 

Ceasul morţii... Cine-1 poate şti? Numai sfinţilor, pentru viaţa lor 
îmbunătăţită, ca unor fii ascultători, îl descoperă Dumnezeu. De aceea, fiilor, totdeauna 
trebuie să fim pregătiţi, căci nu ştim „ziua, şi nici ceasul", iar dacă apucăm sau nu ziua de 
mâine nimeni nu ne poate garanta. înţelept este ca să priveşti fiecare clipă ca pe ultima, 
pentru că, în adevăr, poate să fie ultima! Această grijă deprinde sufletul cu frica de 
Dumnezeu, îl deprinde „să înoate în Legea Domnului", pe care trebuie să o luăm de 
călăuză pentru viaţa noastră, precum spune Sfântul Serafim de Sarov. 

Viaţa veşnică începe de aici de pe pământ. De fapt viaţa veşnică are două 
drumuri în care unul este opus celuilalt; unul duce la Rai, deci la Dumnezeu, iar celălalt 
duce la iad, adică la diavolul cel trufaş şi ucigaş de oameni. 

Atât Raiul, cât şi iadul se află printre noi sau în noi. De aceea, este foarte 
important să ne cercetăm tot timpul, ce vedem, ce auzim, ce gândim, ce facem şi în 
general ce vorbim, toată activitatea noastră să o analizăm şi să ne întrebăm dacă este ea 
bineplăcută lui Dumnezeu, ştiind că El este Atotvăzător, văzând şi auzind până şi 
gândurile noastre. 

Drumul ce pe culme suie şi acel ce duce-n vale 
Niciodată nu sunt două, ci mereu aceiaşi cale... 
Pe-o asemeni cale lungă, învârtindu-şi lumea roata, 
Cei aleşi merg tot spre culme, iar spre vale merge gloata! 



29. Cerul, pământul şi lumea 

Doi săteni, vecini şi prieteni, discutau într-o zi despre treburile şi necazurile pe 
care le aveau. In timp ce unul se plângea mereu, celălalt părea să nu aibă vreo supărare. 
Cel nemulţumit, observând liniştea celuilalt, îl întrebă: 

Cum de eşti totdeauna mulţumit, chiar când treburile nu-ţi merg tocmai 

bine? 

Pentru că în fiece dimineaţă fac judecată sufletului meu şi îi pun hotărâre 
de cele pe care trebuie să le cugete şi să le facă. Când văd lumina zilei îmi spun: 
„mulţumeşte lui Dumnezeu că, iată, ţi-a mai dat o zi de trăit!" şi mă gândesc la cerul pe 
care 1-a zidit Dumnezeu cu luminători ce străjuiesc timpul şi care sunt vestitori ai zilei şi 
ai nopţii, amintindu-ne mereu că ziua, ce ne-o anunţă, trebuie s-o folosim spre mântuire, 
iar noaptea să ne pună înainte nu numai odihna ci şi ceasul morţii. De aceea, dimineaţa la 
trezire, mă uit la bine-vestitorul zilei, soarele şi mă gândesc la Dumnezeu, Care 1-a zidit, 
mulţumindu-I. Apoi iau seama la pământul, pe care-1 calc, amintindu-mi că din el sunt 
luat, precum ne spune Sfânta şi cea nemincinoasă Scriptură, şi că în el voi merge, precum 

au făcut cei mai dinainte de mine. Aşa, îmi iau tovarăş peste zi gândul morţii ce va să vină 
peste mine fară veste şi am grijă ca, dacă vine azi, să nu mă găsească cârtind, ci rugându- 
mă! Mă uit şi-n jurul meu, la lumea cea asemenea mie, văzând în fiecare pe fratele, care 
poate azi are nevoie de ajutorul sau de vorba mea. 

Mă gândesc la câtă supărare sau boală sau tristeţe duce unul sau altul din fraţi, 
şi mulţumesc lui Dumnezeu pentru sănătate, pentru nelipsa şi liniştea mea, hotărând ca, 
pentru aproapele, să fiu grabnic ajutor. Aşa gândind, îmi trezesc şi sufletul, şi cugetul cel 
împreună lucrător, precum mi-am trezit trupul şi, astfel, îmi plec genunchii cerând lui 
Dumnezeu pâinea cea de toate zilele. Crede-mă, prietene, că nu pot fi supărat! 



Inima de milă plină, e ca apa de izvor: 
Veşnic binecuvântată de-nsetatul călător! 
Inima nemilostivă, e fântână blestemată, 
Un adânc cu apă rece, dar mereu fară găleată! 

30. Sfânta simplitate 



Un preot râvnitor, al unei biserici de sat, se îngrijea de sporirea duhovnicească 
a enoriaşilor discutând de multe ori cu ei. Odată, când o femeie din sat tocmai spăla la râu 
covoarele din biserică, preotul o întrebă: 

Spune-mi, înţelegeţi voi predica din biserică? Duminică, am observat că 
unii nu erau tocmai atenţi. Poate nu am vorbit pe înţelesul vostru, poate v-am spus lucruri 
mai greu de priceput? Dumneata, ai înţeles predica? 

- Părinte, ştii că eu nu am şcoală, dar simt că nu pot sta departe de biserică. 
Nu aş putea spune cât am înţeles din slujbă şi din învăţătura sfinţiei tale dar, stând în 
biserică, nu mai am nici un gând şi mă îndulcesc de cântări şi de rugăciuni, iar învăţătura 
sfinţiei tale, atât cât pricep eu, mă luminează de fiecare dată. Să ştii părinte că, de fiecare 
dată când ne înveţi, simt că vorbeşti pentru mine şi întotdeauna plec acasă hotărâtă să fac 
vreun lucru din cele pe care ne spui că sunt bune pentru suflet. Părinte, eu n-aş putea să 
spun ce am înţeles, dar după bucuria şi liniştea pe care o capăt, simt că se întâmplă ceva în 
mine. Cu mine este ca şi cu rufele pe care le spăl la râu. Le pun în apă şi împreună cu 
săpunul ele se albesc, tară ca ele, rufele, să ştie că-s spălate. La fel trece prin mine predica 
sfinţiei tale. Mă simt liniştită, bucuroasă şi schimbată. Aşa, după o săptămână de muncă, 
vin la biserică, unde parcă mă simt alt om. 

31. Biserica este casa lui Dumnezeu 



Doi vecini, dintr-un sat de munte, unde locuiau atât creştini cât şi sectanţi, 
discutau adesea despre religie. Odată, un sectant îl întrebă pe un ortodox: 

- Noi ştim că Dumnezeu este peste tot iar biserica este formată din totalitatea 
credincioşilor. Pentru ce voi ortodocşii spuneţi că bisericile sunt locaşuri ale lui 
Dumnezeu şi le consideraţi sfinte. Oare n-aţi citit că Cel Prea înalt nu locuieşte în clădiri 
omeneşti? Iar despre preoţie de ce spuneţi că este o taină şi că ea se poate împărtăşi numai 
unora; că scris este: voi sunteţi seminţie aleasă, preoţie împărătească, neam sfânt. Deci 
preoţia este universală. 

- într-adevăr, omul credincios II vede pe Dumnezeu în toată creaţia Lui. Dar, 
aşa cum nu poţi bea apa ce se află în aer sub formă de vapori, tot aşa sufletul omului nu se 
poate adăpa cu urmele creaţiei lui Dumnezeu. Nu-ţi poţi potoli setea de Dumnezeu 
admirând lucrul mâinilor Sale. Pentru a-ţi adăpa şi hrăni sufletul, trebuie să mergi la 
izvorul cel duhovnicesc de apă vie, dătător de viaţă veşnică, la Biserică. 

Biserica Ortodoxă este Sobornicească şi Apostolică adică are continuitate 
canonică neîntreruptă şi respectă întru totul toate Tainele şi Canoanele lăsate de 
Mântuitorul prin Sfinţii Săi Apostoli şi consfinţite de Sfinţii Părinţi prin Sinoadele 
Ecumenice. Spun Apostolică pentru că este zidită pe temelia Sfinţilor Apostoli, piatra din 
vârful unghiului fiind însuşi Iisus Hristos (Apocalipsă 21, 14; Efeseni 2, 20-22). Ea este 
Sobornicească pentru că este condusă de Sinoade Ecumenice la care au participat şi 
participă Episcopi ce au continuitate neîntreruptă de la Sfinţii Apostoli prin punerea 
mâinilor; de asemenea pentru că păstrează neschimbată învăţătura dată de Iisus Hristos şi 
de Duhul Sfânt prin Sfinţii Apostoli şi în sfârşit, pentru că păstrează darurile Sfântului 
Duh de la Sfinţii Apostoli prin succesiune, adică păstrează legătura harului neîntreruptă de 
la Apostoli până astăzi, cuprinzând pe credincioşii ortodocşi din toate timpurile, şi din 

toate popoarele. 

Biserica lui Iisus Hristos este una, deoarece Mântuitorul a întemeiat o singură 
Biserică (Matei 16, 27), nu mai multe, pentru că Biserica are un singur Cap, pe Iisus 
Hristos. Ea este trupul cel tainic al lui Iisus Hristos şi este sfântă pentru că Sfânt este 
Capul ei, Mântuitorul nostru Iisus Hristos şi în ea locuieşte Duhul Sfânt. Biserica 
Ortodoxă nu este numai dreaptă credinţă, ci şi deplină credinţă, adică adevărul întreg, spre 
deosebire de cele sectare sau eretice care sunt precum aburul din aer. O dovadă grăitoare 
că Biserica Ortodoxă păstrează dreapta credinţă sunt moaştele sfinţilor care au bineplăcut 
lui Dumnezeu; ei sunt prietenii lui Dumnezeu. Biserica Ortodoxă are ca temelie Vechiul 
Testament, deci are şi continuitate istorică până la Adam, până în Rai. 

De preot avem neapărată nevoie, pentru că el este vasul rânduit de Dumnezeu 
pentru a scoate apa din fântână. Fără el, murim de sete lângă izvorul cel bogat în apă vie, 
noi înşine neputând s-o scoatem pe aceasta. Preoţia este de origine divină primită de la 
Dumnezeu-Tatăl şi este o mare taină care se dă numai preotului prin rugăciunea şi punerea 
mâinilor a cel puţin doi Episcopi pentru a fi „pecetluit cu Duhul Sfânt". Iar iertarea 
păcatelor o poate face numai preotul, după cuvântul Mântuitorului: „Precum M-a trimis 
pe Mine Tatăl, vă trimit şi Eu pe voi. Şi zicând acestea a suflat asupra lor şi le-a zis: Luaţi 
Duh Sfânt. Cărora veţi ierta păcatele le vor fi iertate şi cărora le veţi ţine ţinute vor fi" 
(Ioan 20, 21-23). „Oricâte veţi lega pe pământ vor fi legate şi în cer, şi oricâte veţi dezlega 
pe pământ vor fi dezlegate şi în cer" (Matei 18, 18). 

32. Valoarea banului muncit 



După felul cum cerea bani şi după uşurinţa cu care îi cheltuia pe lucruri de 
nimic, pe care chiar de a doua zi le arunca, tatăl unui copil înţelese că acesta nu preţuia 
banul pentru că nu-i cunoştea valoarea. Gândi atunci că trebuie să-şi corijeze copilul, cât 
încă nu este prea târziu. De aceea, când îi mai ceru bani, tatăl îi răspunse: 

- Am observat că nu ştii valoarea banului şi de aceea iroseşti atât de repede 
ceea ce eu câştig atât de greu. Eşti copilul meu şi pentru tine muncesc dar aş fi vrut să 
chibzuieşti când cheltuieşti banul ce ţi-1 dau. Uite aceştia sunt banii pe care îi vrei, dar 
cred că îi vei risipi cu uşurinţă ca şi până acum. 

Nu tată, nu-i voi mai risipi! Eu ştiu că tu munceşti din greu pentru aceşti 
bani, spuse băiatul cu ochii aţintiţi la mâna tatălui. 

- A-ţi da ţie banii este ca şi cum i-aş arunca în foc. Uite aşa! 

Şi cu adevărat aruncă bancnota în focul ce ardea în vatră. Băiatul amuţi şi 
înlemni privind dezamăgit, când la tatăl său, când la banii ce ardeau. Văzând că n-a schiţat 
nici-o mişcare, tatăl îi spuse întristat: 

- Acum am văzut cât preţuieşti tu, banul! Pleacă din ochii mei, trântorule! Să 
mi te mai arăţi doar atunci când vei fi în stare să-ţi câştigi pâinea pe care nu ştii s-o 
preţuieşti! Când vei câştiga bani din munca ta, să vii la mine, dar până atunci nu eşti fiul 
meu! 

Năucit de această neaşteptată situaţie, băiatul ieşi în stradă, pornind agale prin 
oraş. De la o vreme începu să întrebe ici şi colo, sperând că va găsi ceva de lucru. După 
multe căutări se îndură de el brutarul din cartierul lor, ce-1 cunoştea pe tatăl său. Acesta îl 
primi ca ucenic punându-1, tară milă, la grele munci: căra şi spărgea lemne şi cărbuni, căra 
sacii cu faină, mătura curtea şi brutăria, căra apă, spăla cazanele cele mari de aluat ş.a. 

După o săptămână, primi prima simbrie: o bancnotă ca şi cea care fusese aruncată în foc. 
Merse acasă cu sufletul la gură şi se înfăţişă cu bucurie tatălui său. Acesta îşi stăpâni 
înduioşarea ce-1 cuprinse şi nu pomeni nimic de grija ce-i măcinase o săptămână întreagă 
sufletul său pentru fiul pe care, pentru prima oară, nu-1 avea acasă. Când băiatul îi arătă 
banii câştigaţi, tatăl îi luă în mână, uitându-se la ei, după care îi aruncă şi pe aceştia în foc. 
Băiatul, care nu-şi scăpase tatăl din ochi, dorind să-1 vadă bucurându-se, se repezi şi 
băgând mâna în foc îi scoase imediat. 

Tată, ce faci tată? Am muncit o săptămână pentru banii ăştia! spuse agitat 
şi amărât, băiatul. 

Aşa da, băiete, abia acum, muncind, ai învăţat să-i preţuieşti valoarea! 
Acum, ştiu că o să-1 şi cheltuieşti cu chibzuinţă. Numai banul muncit are preţ, de aceea ţi- 
ai şi ars mâinile ca să-1 scoţi din foc. 

33. Cei doi vecini 



Vaca unui om, rupându-şi legătura, intră într-o zi în ogorul ţăranului vecin. 
Acesta, om aspru şi zgârcit, după ce bătu bine animalul, îl închise o vreme, ţinându-1 
flămând. In timpul acesta, stăpânul vacii alerga încolo şi încoace căutând-o, sub privirile 
vecinului ce tăcea cu răutate. Abia a doua zi scoase vaca din grajd flămândă şi bătută şi i-o 
dădu, spunându-i: 

Vaca ta mi-a distrus ogorul! Dacă o mai prind odată pe ogorul meu să ştii 
că o să-i primeşti numai pielea. Acum ia-o, până nu mă răzgândesc! 

Iartă-mă, vecine, că ţi-am făcut supărare cu vaca asta! Animalul nu-i 
vinovat, el se hrăneşte neştiind că e ogorul meu sau al tău, eu, însă, am greşit nepăzind-o. 

S-a întâmplat, însă, că după câteva zile turma de oi a celui cu ogorul, intră pe 
semănăturile celuilalt, iar caprele îi stricară şi gardul, pe care s-au urcat să mănânce 
lăstari. Găsindu-le şi cunoscându-le, stăpânul semănăturilor le scoase afară şi le băgă într- 
un ţarc al lui, unde le dădu câteva braţe de iarbă, zicându-şi în sine: 

Animalul e animal, ce minte are el să cunoască unde e voie şi unde nu e 
voie, el aleargă după mâncare. Dar, ca să nu umble ceasuri întregi după ele, sau, Doamne 
fereşte, să le piardă, le închid aici, şi, când o veni vecinul acasă, am să-1 chem să şi le ia. 
Şi, cu inima lui bună şi judecata sănătoasă, aduse şi apă, pentru a adăpa animalele cele 
străine. Spre seară, când vecinul se întoarse acasă, se duse şi-1 chemă să-şi ia oile. 
Stânjenit, acesta îngăimă nişte mulţumiri şi vru să lovească animalele vinovate, dar omul 
cel milos îi zise: 

Lasă-le, vecine, ce ştiu animalele! Crezi că ele vor pricepe de ce sunt 

bătute? 

- Iartă-mă, i-a răspuns celălalt, mi-e ruşine şi ciudă în acelaşi timp, că atunci 

nu mi-am stăpânit mânia şi ţi-am bătut vaca. 

Blândeţea şi nerăutatea celuilalt îl biruiseră. 



34. Ecoul vieţii 

A 

Intr-o zi, pe când se aflau cu părinţii la munte, la bunici, după o ceartă cu 
fratele său cel mai mic, un copil ieşi mânios afară şi mergând într-o latură a casei, se 
apucă să strige: 

- Te urăsc! Te urăsc! 

Atunci, auzi înspăimântat cum cineva îi răspunde: „Teee urăăăsc, teee 
urăăăsc...". Speriat, se năpusti în casă şi plângând îi zise tatălui cele petrecute. Tatăl îl 
linişti, îl chestionă şi mergând împreună la locul cu pricina îi spuse: 

- Ia strigă acuma tare, „te iubesc!". 

- Te iubesc! strigă, băiatul. 
Ecoul îi răspunse la fel: Te iubeeesc! 

Abia atunci micuţul se destinse: nimeni nu-1 mai ura! 

- Fiule, acuma eşti mic, dar trebuie să ţii minte toată viaţa: cum faci, aşa ţi se 
răspunde! Mai mult, iubindu-i pe oameni, aceştia te vor iubi şi ei pe tine. Dumnezeu, Care 
îi iubeşte foarte mult pe toţi oamenii, te va iubi şi pe tine pentru aceasta. 

Fapte-nalte nu vei face, când mereu înoţi în rele: 
Viermii nu pot niciodată străluci ca nişte stele... 
Binele şi adevărul dacă scop le ai mereu, 
Stai pe muntele de unde poţi să vezi pe Dumnezeu. 



35. Copilul binecrescut 

Trei femei s-au întâlnit odată la o fântână. Şi vorbind ele, ba de una, ba de 
alta, se tot apropiau de casă. In calea lor, întâlniră un grup de copii, printre care erau şi 
băieţii lor, care jucau foarte aprinşi mingea. Atunci, una dintre ele, zise: 

Ia uitaţi-vă la băiatul meu, e neîntrecut la acest joc! Fără el, ceilalţi băieţi 
nici nu încep jocul. Toată ziua mi-1 cheamă şi mă roagă să-1 las cu ei. E ca un şef printre 
ei. De altfel, se şi vede ce bine e dezvoltat! mai adăugă mama, privindu-şi cu drag odorul. 

- Al meu e mai slăbuţ, dar e aşa de priceput la toate şi aşa de bun la carte, că 
nici nu mă gândesc că nu se va descurca în viaţă! Şi mie îmi bat, toată ziua, copiii în 
poartă, căutându-1 pe băiat, dar ca să le ajute la lecţii, zise, un pic înţepată, o altă mamă. 

Cea de-a treia privind cu bucurie spre copiii ce se jucau spuse: 

Ce bine că sunt sănătoşi, veseli şi fericiţi. Să mulţumim lui Dumnezeu că 
este pace şi avem pâine să-i creştem. 

Dar nu spuse nimic de copilul ei care, în acest timp, dezlipindu-se de lângă 

ceilalţi, alergă la mama sa, luându-i din mână găleata cu apă. Această femeie avea într- 
adevăr cel mai bun copil dar, smerită, nu se lăuda niciodată cu el. Ea se bucura de pacea în 
care Dumnezeu îi dăduse să-şi crească copilul, iubind în acelaşi timp în toţi copiii pe 
copilul său. Ea nu vorbea dar, în locul ei, vorbeau faptele: copilul pe care-1 crescuse 
cuviincios şi în frica lui Dumnezeu. 




Cel care cinsteşte pe tată, se va curăţa de păcat. Şi ca acel care stânge comori 
este cel care o cinsteşte pe mama sa. 

Cel care măreşte pe tată, va avea viaţă lungă, şi cel care se teme de Domnul 
cinsteşte pe mama sa. 

Cu fapta şi cu cuvântul cinsteşte pe tatăl tău şi pe mama ta, ca să-ţi vină 
binecuvântare de la ei. 

Că binecuvântarea tatălui întăreşte casele fiilor, iar blestemul mamei le 
dărâmă până în temelie. (Cartea înţelepciunii lui Isus, fiul lui Sirah (Ecclesiasticul) 3, 3, 6, 
8-9) 

36. Vinovatul dovedit 



Intr-un târguşor, unde toată lumea se cunoştea, era un brutar respectat pentru 
pâinea ce o făcea, o pâine albă şi foarte gustoasă. De aceea şi brutarului îi sporea averea 
şi, încet-încet, a început să-i placă mai mult banul decât frica de Dumnezeu. De la o 
vreme i se păru că bucăţile de unt, cumpărate de la un ţăran, sunt mai mici decât se 
cuvenea. Căci se înţelesese cu acesta la un preţ pentru kilogramul de unt. Luă o bucată şi 
o cântări: şi ce să vezi, aceasta avea doar 900g. înfuriat la culme că un ţăran îl 
nesocoteşte, păcălindu-1 în „chiar casa lui", brutarul porni repede cu untul în mână spre 
judecător, unde îl pârî pe înşelătorul său, chemându-1 la judecată. 

- Tu eşti cel care îi vinzi brutarului untul acesta? îl întrebă judecătorul. 

Eu îi vând în fiecare săptămână dar nu ştiu de cumpără numai de la mine, 

zise ţăranul. 

Numai de la tine cumpăr, hoţule, şi tu mă înşeli cu neruşinare! Puşcăria o 

să te... 

Dar judecătorul îl întrerupse pe brutar şi întorcându-se spre ţăran îl întrebă: 
Spune, cât trebuie să cântărească fiecare bucată de unt, pe care i-o vinzi 

brutarului? 

- Un kilogram, domnule judecător! 

- Spune, brutarale, cât cântăreşte untul cumpărat? 

- Numai 900 gr! Am adus în faţa judecăţii untul întreg. 

- Măi ţărane, crezi că brutarul a luat din bucata asta de unt? 

E întreagă, domnule magistrat şi cântăreşte 1 kg pentru că atâta cântăreşte 
pâinea brutarului! Eu sunt om sărac şi mă hrănesc vânzând din laptele văcuţelor mele. 



Pagina 66 



Atâta am. Iar bucăţile de unt le fac de 1 kg ca să le pot vinde. Am o cumpănă, care nu are 
greutăţi. Intr-o parte pun untul şi în cealaltă pun o pâine de-a brutarului, care şi el o spune, 
că are 1 kg. Când cumpăna e dreaptă, iau untul şi-1 pun în coş. Domnule judecător sunt 
nevinovat de înşelăciune, iar de am făcut strâmbătate din neştiinţă, hotărâţi cum vă va 
lumina Dumnezeu! 

Ascultând acestea, brutarul lăsă, înmărmurit, ochii în jos. Atunci judecătorul 
trimise pe aprod (aprod = slujbaş administrativ) să aducă o pâine de-a brutarului pe care, 
cântărind-o, văzu că trage 900 grame. De aceea, la închisoare îl trimise pe brutarul cel 
necinstit care, înşelând pe alţii, s-a înşelat pe sine şi şi-a luat plata după măsura necinstei, 
iuţimii şi nemilostivirii sale. 




Toate trupurile-au suflet dar, dacă luăm aminte, 

înţelegem, că nu toate sufletele au şi minte! 
Căci, de-ar avea toate minte, toate ar căuta mereu 
Căile ce duc de-a dreptul către bunul Dumnezeu. 
Şi-ntre oameni, n-ar sta nimeni pe-al său frate să-1 înşele: 
Ar fi numai cele bune, far-a mai fi cele rele; 
Şi toţi oamenii, sub soare, fericiţi şi-ar duce veacul, 
Fără ca să mai suspine nici un ins, precum vrea dracul. 

37. Copilul şi hainele 



O mamă a plecat de acasă şi a lăsat unei îngrijitoare copilaşul ei, împreună cu 

hainele lui. 

- Uite, doică, acesta este copilul, şi aici sunt hainele lui. 
Reîntorcându-se mama, doica i-a predat numai hainele copilului, zicându-i cu 

seninătate: 

Iată aici sunt hainele copilului, spălate şi îngrijite. Copilul însă s-a 
prăpădit; nu are importanţă cum, dar uite, vezi? Hainele lui sunt în cea mai bună 
rânduială. 

Ce credeţi voi că a zis mama copilului? 

Aşa e şi cu noi. Domnul Dumnezeu ne-a dat în seamă un copil (sufletul) şi 
hainele lui (corpul). Ce se va întâmpla oare cu acel nebun care în ziua judecăţii va zice: 

- Uite Doamne, aici sunt hainele, adică, aici este corpul pe care mi l-ai dat; 1- 
am îngrijit, l-am spălat, l-am îmbrăcat. 

- Dar copilul Meu, sufletul, unde este? 

- Acela, Doamne, s-a prăpădit. 

Vai aceluia care în ziua judecăţii numai acest răspuns îl va putea da. „Căci ce 
va da omul în schimb pentru sufletul său?". 

Mitropolitul Veniamin Costache (1768 - 1846) pe toţi îi învăţa astfel: 

„Nu vă scumpiţi la cele ce sunt pentru folosul sufletului, pentru 
îmbrăcămintea, podoaba şi hrana lui. Că, precum se hrăneşte trupul acesta stricător şi 
muritor din bucatele acestea stricăcioase, aşa se hrăneşte şi sufletul cu cuvântul lui 
Dumnezeu, cu pildele, cu istorioarele şi Vieţile Sfinţilor. După cum trupul, dacă nu 

mănâncă bucatele cele potrivite lui, după o vreme nu mai poate fi viu, şi moare, tot aşa 
este şi cu sufletul care nu se hrăneşte cu citirea dumnezeieştilor Scripturi, cu Vieţile 
Sfinţilor şi cu tot cuvântul lui Dumnezeu, nu mai poate fi viu nicidecum, ci este mort, 
înainte de moartea trupului". 



38. Comorile fiecăruia 

Un boier, cu mult pământ, îi chema la lucru numai pe ţăranii săraci, plătindu-i 
prost şi bătându-şi ades joc de ei. Intr-o zi, când tocmai îşi inspecta moşia, întâlni un ţăran 
care i se părea boierului că nu era destul de umil în faţa sa. înfuriat, boierul începu să-i 
zică stropşit: 

- Măi, opincă, ce te ţii aşa semeţ? Ştii tu cine sunt eu? 

- Ăi fi boier, cucoane! 

Sunt boierul cel mare, măi opincă! Tot pământul ce-1 vezi în jurul tău, şi 
cel pe care calci tu acuma e al meu! Nici pe drum n-ai voie să mergi, dacă nu îţi permit 
eu! Ale cui sunt pădurile din zare, livezile şi conacul, bă opincarule? Ale mele! Tot ce vezi 
e-al meu, bagă bine în cap, şi ţi-1 pleacă când mă vezi! 

Dar acela, boierule, e tot al dumitale? zise ţăranul, arătând cu mâna spre 
cer. Şi, spre furia boierului, ţăranul adăugă: 

- Acela e al meu, boierule, şi nu poţi să mi-1 iei cu nici un zapis, zise ţăranul, 
cel isteţ şi credincios lui Dumnezeu, boierului înciudat care, amuţind, rămase uimit şi 
umilit. 

39. A doua şansă 

9 



Un preot avea doi fii, care nu se prea înţelegeau între ei, fiecare încercând să 
ţină numai pentru el ceea ce ar fi putut da şi fratelui său. Vrând să-i vindece de acest 
obicei, preotul le spuse într-o zi următoarea pildă: 

Trăia odată un om bogat, care niciodată nu se îndura să dea ceva unui sărac, 
încă nici pe fratele său de sânge, care era în nevoie, nu îl miluia. După moarte, sufletul i-a 
fost dus în iad. Abia acolo simţi el lipsirea de Dumnezeu şi chinuindu-se în flăcările de 
fum arzătoare, între feţele întunecoase şi înfricoşătoare ale dracilor, în întunericul, reaua 
putoare şi toată necurăţia iadului, începu a se tângui şi a plânge cu amar, rugându-se lui 
Dumnezeu să se milostivească faţă de el. Tot timpul se căina şi striga că nu mai este egoist 
ca altădată. Şi, în timp ce se tot căina el, Dumnezeu trimise un înger care îi spuse: 

Bucură-te, omule, că rugăciunea şi milostenia făcute pentru tine de fratele 
şi soţia ta, au ajuns la Dumnezeu, înseamnă că te-ai schimbat, după cum tot strigi. Iată 
Dumnezeu îţi mai dă o şansă să scapi din iad: îţi trimite acest fir pe care, dacă te urci, 
ajungi în rai. 

M-am schimbat, m-am schimbat, strigă omul, şi se repezi la fir, începând 
să se caţere pe el. 

După o vreme însă, observă că firul se subţiază şi începu să-i fie teamă că se 
va rupe şi va cădea înapoi. Uitându-se puţin în jos văzu, cu negrăită spaimă, că o mare 
mulţime de păcătoşi urca după el, pe acelaşi fir. Disperat, începu să strige la ei şi chiar să-i 
împingă jos strigând: 

Daţi- vă jos, e firul meu, o să mi-1 rupeţi! Daţi- vă jos, nu vreau să cad 
înapoi din cauza voastră! 

Şi atunci... firul se rupse... şi toţi căzură înapoi în iad. Omul nostru, plângând, 

strigă către înger: 

- Sfinte îngere, ai văzut că din cauza lor mi s-a rupt firul. Cere lui Dumnezeu 
să trimită alt fir şi păzeşte-1 ca să nu se mai urce şi alţii pe el. 

- Asta nu se mai poate! 

- De ce? Doar ai văzut că nu din cauza mea s-a rupt! Nu-i drept! N-am nici- 

o vină! 

- Ba-i drept! Tu ai repetat acum ceea ce o viaţă întreagă ai făcut pe pământ. 
In egoismul tău, ai împins şi ai alungat pe alţii ca să nu aibă parte cu tine din ceea ce ţi-a 
dat Dumnezeu. Mereu spui: „firul meu", după cum şi pe pământ ai spus: „casa mea, 
pământul meu, banul meu şi altele asemenea", negândindu-te că Dumnezeu ţi le-a dat pe 
toate, şi erai dator să le împărţi cu ceilalţi oameni care, şi ei, sunt fiii lui Dumnezeu. Dacă 
Domnul dă unuia mai mult şi altuia mai puţin, aceasta o face ca să mijlocească între voi 
legătura dragostei, ca să împărţiţi ceea ce vă dă, din milostivirea Sa. Firul de acum a fost 
firul credinţei şi al dragostei. El putea ţine tot iadul. Dar şi aici, unde vezi şi simţi cu 
adevărat răsplătirea cea veşnică pentru faptele tale cele rele, tot rău şi egoist ai rămas. Vezi 
că Dumnezeu e drept şi pentru dragostea altora a vrut să te miluiască? Tu însă nu ai vrut 
să te schimbi deci tu nu ai vrut să ieşi din iad. Cum să fii, atunci, mântuit cu sila? Căci 
nimic necurat nu va intra în rai. Neascultători, asemeni lui Adam, voi nici-o poruncă nu 
împliniţi, neiubind pe Dumnezeu şi zidirea Lui. Voi sunteţi precum catârii care, fiind traşi 
spre păşune, se înfig cu picioarele în pământ şi nu vor cu nici un chip să meargă. După 
măsura ta, tu iarăşi ai fost necredincios, căci ţi s-a spus: „de te urci pe acest fir, ajungi în 
rai", aşa cum ţi se spunea şi pe pământ: „de faci voia lui Dumnezeu, ajungi în rai". Tu n-ai 
avut credinţă, nici atunci, şi nici acum. Dacă Dumnezeu a făcut pogorământ (pogorământ 
= îngăduinţă, a fi îngăduitor) ca să-ţi mai dea o şansă, oare nu avea puterea, El care ţine 
cerul şi pământul, să facă să ţină şi firul ce ţi 1-a trimis? 

Dragi copii, când Dumnezeu 1-a făcut pe om, 1-a făcut după chipul şi după 
asemănarea Sa, adică nemuritor (veşnic) şi plin de dragoste sufletească faţă de toţi cei din 
jurul său. Dar când omul a greşit, a trebuit să iasă din Rai, pentru că omul nu mai era 
asemenea cu Dumnezeu, devenise egoist, rău. 

De aceea, pentru a fi asemenea cu Dumnezeu, noi trebuie să luptăm aici pe 
pământ cu toate patimile noastre pentru a scăpa de ele, iar când va rândui Dumnezeu să 
ieşim din lumea asta, agăţaţi de firul credinţei, să nu care cumva să ne tragă în jos patimile 
ca pe omul cel din iad. Să ne ferească Dumnezeu! 




Aur mult când ai în pungi, 
Iţi ajută-n iad s-ajungi, 
Dar din iad el niciodată 

Nu mai poate să te scoată. 

40. Bunicul de vorbă cu nepoţii 



- Nicolae, ai fost tu astăzi, duminică, la biserică? Oare cum se face că eu nu 
te-am văzut? întrebă pe nepotul său bunicul, un bătrân evlavios şi respectat de toţi. 

N-am avut timp, bunicule - răspunse Nicolae, înroşindu-se şi plecându-şi 
ochii în faţa privirilor serioase ale bătrânului. Mi-am învăţat lecţiile, că pe mâine ni s-a dat 
foarte mult de învăţat. 

- Oare chiar aşa de mult încât nici la biserică n-ai avut timp să te duci? 

- Foarte mult, bunicule! 

- Ce bine ar fi dacă ai înţelege tu cât de mult nu-mi place mie asta! Eu nu mă 
pot împăca de loc cu aceia care privesc cu nepăsare la asemenea lucruri importante, cum e 
mergerea la biserică. E într-adevăr de mare laudă când un băiat se ocupă cu sârguinţă de 
lecţiile sale şi se sileşte să le înveţe şi să le ştie. 

Dar de bună seamă nici un om cu mintea întreagă nu te va lăuda, că timpul 
ăsta preţios în care bunii creştini se adună cu mic cu mare în biserica lui Dumnezeu, 
pentru a se ruga împreună şi a mărturisi înaintea lui Dumnezeu recunoştinţa lor pentru 
nenumăratele binefaceri primite de la El, tu l-ai întrebuinţat la lecţiile tale. Nu, prietene, 
asta nu e de laudă. Ascultă-mă pe mine. Tu ştii că eu te iubesc şi din tot sufletul îţi doresc 
binele şi fericirea. Niciodată să nu-ţi îngădui, în afară de mare nevoie, de a nu merge 
duminica şi în alte sărbători la biserică, şi să întrebuinţezi la alte ocupaţii timpul care ne 
este dat pentru slujba dumnezeiască de obşte. 

Eu am trăit mult în lumea asta şi multe am văzut; dar îţi mărturisesc că 
niciodată n-am văzut ca aceia care, sub un motiv sau altul, au părăsit slujba dumnezeiască 
şi s-au ocupat în acel timp de lucruri lumeşti, ar fi nişte oameni serioşi sau în care să-ţi pui 
încrederea. 

Omul cumsecade găseşte timp pentru toate. El întotdeauna are timp şi pentru 
rugăciunea casnică; şi la biserică vine la începutul slujbei, iar la treburile sale are mai mult 
spor decât alţii. El găseşte timp şi pentru plimbare, ba are timp de stat la sfat şi cu 
prietenii. 

Slujba dumnezeiască cea de obşte (Sfânta Liturghie), adică la un loc cu ceilalţi 
oameni, e de mare preţ şi foarte binefăcătoare pentru noi, iar cel ce o ocoleşte sau o 
cercetează fară o evlavioasă tragere de inimă este un mare vrăjmaş al lui însuşi. 

Domnul nostru Iisus Hristos, din nemărginita Sa iubire către noi, a făgăduit să 
fie de faţă, cu harul Său, acolo unde sunt doi sau trei adunaţi în numele Lui. Dar unde oare 
se pot întâlni aşa de mulţi oameni adunaţi în numele Lui, dacă nu în biserica lui 
Dumnezeu şi de aceea unde oare poate simţi mai bine sufletul evlavios prezenţa lui 
Dumnezeu? 

Dar, bunicule, tu singur mi-ai spus de mai multe ori că Dumnezeu e 
pretutindeni, nu numai în biserică, ci şi în fiecare casă şi în tot locul - zise Nicolae. 

- Da, tot aşa spun şi acum, că Dumnezeu e pretutindeni; dar în biserică toate 
ne pomenesc de El, de Maica Domnului, de puterile cereşti şi de toţi Sfinţii care au luptat 
aici pe pământ ca să fie bine plăcuţi Domnului. Deci în biserică e numai Dumnezeu singur 
şi sfinţii Lui, pe când în alte locuri toate ne pomenesc de prezenţa Lui mai mult din ceva 
pământesc; prezenţa Lui este ascunsă minţii noastre preocupate de lucruri pământeşti, de 
interese pământeşti, de plăceri, de neplăceri şi de tot felul de amărăciuni pământeşti. 

De aceea în biserică sufletul nostru este pătruns mult mai adânc de 
simţământul prezenţei lui Dumnezeu, în comparaţie cu alte locuri. Deci acolo în biserică 
noi simţim mai bine legătura noastră cu Dumnezeu, cât şi iubirea şi bunătatea Lui faţă de 
noi. 

Eu îţi spun toate astea după cele trăite de mine, deci nu numai citite, ci trăite, 

căci asta înseamnă a fi ortodox - urmă mai departe bunicul. Nicăieri nu m-am simţit mai 
aproape de Dumnezeu; nicăieri n-am cunoscut eu mai bine datoriile ce îmi revin şi 
însemnătatea lor; dar de asemenea nicăieri n-am simţit eu aşa mângâiere şi uşurare în 
zilele de durere, ca în biserica lui Dumnezeu, în timpul Sfintei Liturghii când se aduce 
Sfânta Jertfa cea tară de sânge. 

Negreşit, eu trebuie să recunosc că nu sunt în stare să mulţumesc îndeajuns 
Făcătorului meu, că viaţa mea s-a scurs în fericire, deşi pe pământ nu-i nici o fericire 
statornică. De aceea şi mie, la rândul meu, mi-a fost dat să beau din cupa cea amară, şi în 
viaţa mea luminoasă au fost şi clipe întunecate, când întristarea punând stăpânire pe 
suflet, încerca să-1 arunce în deznădejde şi să zguduie credinţa lui în purtarea de grijă a lui 
Dumnezeu. 

Dar mă duceam la Sfânta Liturghie, mă rugam lui Dumnezeu şi simţeam cum 
privirile mi se înseninau, nădejdea în Dumnezeu se întărea, inima se simţea uşurată şi mă 
întorceam acasă liniştit. 

De aceea, eu când trec pe lângă bisericile lui Dumnezeu, sau mă gândesc la 
ele, totdeauna ele mi se înfăţişează ca nişte limanuri line, ridicate pe lângă marea cea 
furtunoasă a vieţii. Ferice de acela căruia neştiinţa, mândria minţii şi voinţa stricată nu-i 
taie calea spre intrarea lor. 

Iar eu ştiu multe întâmplări de acelea - zise mai departe bătrânul - care mă 
întăresc în credinţa că Tatăl Ceresc, fiind de faţă pretutindeni, binevoieşte să fie cu 
bunătatea Sa îndeosebi în biserică, unde se aduce pentru noi Jertfa cea mare şi fără de 
sânge. După ce tu îţi vei termina lecţia, am să-ţi spun una din aceste întâmplări, care 
pentru mine are o mare însemnătate şi de bună seamă va fi şi pentru tine vrednică de ţinut 
minte spre o mai mare credinţă şi smerenie. 

Nicolae îl iubea foarte mult pe bunicul său şi avea deplină încredere într-însul, 
încât nu avea nevoie de nici o dovadă pentru adeverirea şi întărirea celor spuse de dânsul. 
Poveţele şi sfaturile lui pătrundeau adânc în sufletul nepotului, căci povestirile bunului şi 
blândului bătrân erau întotdeauna aşa de interesante, de plăcute şi de atrăgătoare şi spuse 
cu atâta simţire, încât toţi ai casei, şi mici şi mari, doreau ca să-1 asculte. 

Iar Nicolae, ca să poată cât mai degradă să audă o povestire nouă şi 
interesantă, îndată după masa de prânz se apucă să-şi facă lecţiile, iar pe la ora şase după- 
amiază le termină. 

Alergă apoi la bunicul său şi linguşindu-se pe lângă dânsul, îi spuse: 

- Bunicule, ai făgăduit să ne povesteşti ceva. 

- Dar cu lecţiile cum stăm? - întrebă bunicul. 

- Le-am învăţat - se grăbi cu răspunsul nepotul. 

Păi cum... aşa degrabă? - zise bunicul plin de neîncredere. Eu credeam, 
frăţioare, că tu n-ai să scapi de ele nici la noapte, şi îţi mărturisesc că am făcut păcate, căci 
am judecat pe profesorii care dau lecţii aşa de multe şi grele încât bieţilor elevi nu le mai 
rămâne timp nici să-şi îndeplinească cea mai de seamă îndatorire a lor, de a merge la 
biserică şi de a participa la Sfânta Liturghie. 

Nu, Nicolae, n-am să-ţi povestesc nimic. Eu ţi-am făgăduit aceasta numai 
pentru ca să mă încredinţez dacă e adevărat că ţi s-au dat lecţii aşa de mari. Şi iată că 
acum văd că Nicolae şi-a îngăduit să spună minciuni bunicului său, şi aceasta numai 
pentru că i-a fost lene ca să vină la biserică. Aşa se întâmplă întotdeauna, cum ai făcut o 
faptă rea, cum imediat se alătură şi alta la ea. 

Bunicule, te rog să mă ierţi, şi fii încredinţat că Nicolae, nepotul matale, 
altădată nu îşi va mai îngădui una ca asta. încă o dată, te rog, iartă-mi această greşeală, îţi 
promit că mă voi duce mâine să mă spovedesc la părintele la biserică, dar pentru vina mea 

nu lipsi pe ceilalţi de dorinţa de a te asculta, pentru că şi Mihaela, Costică şi Mihăiţă ard 
de nerăbdare să te asculte. 

Ei, dacă-i aşa, întrucât mi-ai promis că te vei spovedi la preot şi că nu vei 
mai spune minciuni, că vei merge la biserică, n-am ce mă face; nu pot să nu te iert şi să nu 
îndeplinesc dorinţa unor aşa ascultători. Fugi dară şi spune-le şi lor să vină încoace. 

Copiii, cum veniră, se şi aşezară cât mai aproape de bătrân ca nu care cumva 
să le scape ceva din cele ce le va spune el: 

Intr-un târguşor, foarte îndepărtat de Iaşi, trăia acum vreo şaptezeci de ani 
o văduvă săracă cu trei copilaşi mititei. Bărbatul ei murise de tânăr şi o lăsase pe ea cu trei 
copii fară nici o stare materială. 

Multe necazuri şi amărăciuni a văzut văduva asta nefericită în viaţa ei. Dar 
fiind crescută de părinţii ei în frica lui Dumnezeu, ea suferea toate lipsurile şi neajunsurile 
cu răbdare, cu toată supunerea din partea ei după voia lui Dumnezeu şi niciodată nu-şi 
pierdea nădejdea în purtarea de grijă a lui Dumnezeu. 

Intre acestea, câştigându-şi sărăcăcioasele mijloace de trai cu mari osteneli şi 
eforturi, ea nici nu prinse de veste că sănătatea ei se zdruncina şi se destrăma cu fiecare zi 
care trece. 

într-o dimineaţă, ea simţi o slăbiciune în tot trupul, fapt care o puse pe gânduri 
şi începu să se gândească la viitorul ei şi al copiilor, viitor care i se înfăţişă foarte 
înfricoşător. Se vedea parcă doborâtă la pat din cauza bolii, copiii îi cereau de mâncare, 
dar nimeni n-avea ce să le dea, iar ajutor nu vedea de la cine să ceară. Se gândea că o să 
moară din cauza bolii, iar copiii vor rămâne fară nici o îngrijire, rătăcind de la o casă la 
alta, negăsind nicăieri o inimă de părinte şi un adăpost şi vor ajunge în viaţă nişte oameni 
netrebnici şi fară nici un căpătâi. 

Altădată, când o păleau întristările, ea îşi găsea linişte şi întărire în lacrimi şi 

rugăciuni către Bunul Dumnezeu. 

Acum însă privirea ei nu se îndrepta către cer, iar lacrimile nu mai curgeau din 
ochii ei. Gândurile negre, fugărindu-se unele pe altele, îi cuprinseră sufletul şi o aruncară 
în mare deznădejde. 

La un moment dat, clopotul mare al bisericii o trezi din acele gânduri negre şi 
ea îşi aduse aminte că ziua aceea era zi de sărbătoare. Se uită pe fereastră afară şi văzu că 
lumea cu mic cu mare se ducea la biserică. Se îmbrăcă şi ea şi se duse, dar de data asta nu 
cu acea râvnă şi dragoste cum făcea altădată, ci aşa mai mult din obişnuinţă. 

In biserică, la început, ea nu se rugă aproape de loc: întristarea şi gândurile 
negre îi împietriseră inima, lipsind-o de putinţa de a se ruga. 

Dar preotul, cu adâncă umilinţă şi smerenie, spuse: „şi pentru ca să ne izbăvim 
noi de tot necazul, mânia, primejdia şi nevoia, Domnului să ne rugăm" - atunci ea parcă 
deşteptându-se dintr-un coşmar, îşi reveni în sine, iar lacrimile începură să curgă din ochii 
ei, şi din toată inima repetă după preot rugăciunea care urmă după aceea: „Apără, 
măntuieşte, miluieşte şi ne păzeşte pe noi, Dumnezeule cu harul Tău", căzu la pământ şi 
strigă în gând cu foarte multă durere către Domnul, cerând ajutor şi ocrotire. 

Lacrimile care curgeau şiroaie îi uşurară pieptul său cel apăsat; sufletul i se 
însenina iar în inimă simţi o alinare. Sfintele cântări şi rugăciuni, citirea Evangheliei, 
aducerea Jertfei celei tară de sânge pentru toţi şi pentru toate, stârni din nou în sufletul ei 
nădejdea în ajutorul lui Dumnezeu şi repetă de câteva ori singură ca pentru sine: „Nu, 
Doamne. Tu nu mă vei lăsa tară ajutor; Tu, cel ce dai hrană la toată făptura, nu vei lăsa 
nici copiii mei să moară de foame. Tu eşti Tatăl şi sprijinul orfanilor şi al văduvelor! 
Maica Domnului, grabnică Mijlocitoare, mi-lostiveşte-Te spre o nenorocită ca mine şi-mi 
trimite mângâiere la necaz". 

Şi Dumnezeu, în marea Lui bunătate, auzi rugăciunea ei cea fierbinte şi se 

milostivi asupra nefericitei văduve. 

In timpul când ea îşi revărsa lacrimile înaintea Bunului Dumnezeu din sufletul 
ei cel zdrobit, ea nu observă pe nimeni din cei ce erau în jurul ei, dar pe ea o observase un 
bogat, care deşi nu era cunoscut ca mare făcător de bine, Dumnezeu pusese în inima lui 
cea încălzită de rugăciune gândul bun şi hotărârea de a ajuta pe nefericita văduvă, dacă-i 
va fi cu putinţă. 

întorcându-se de la biserică, văduva a fost întâmpinată în uşa căsuţei sale de 
fiica cea mai mare în vârstă de şase ani, care sărea de bucurie şi striga: „Mămică, ne-au 
adus bani". Era o sumă foarte mică, pe care trebuia să o primească pentru nişte lucruri de 
vreo două săptămâni. Aflându-se în culmea sărăciei şi a nevoii, ea primi şi această mică 
sumă ca pe o milă dumnezeiască, ca pe un răspuns la rugăciunile ei pline de lacrimi. 

Dar Dumnezeu a binevoit să-i arate mila şi purtarea Lui de grijă în alt fel şi să 
pună capăt acelei stări nenorocite în care se zbătea ea. 

Pe la ora şase după-amiază, veni la dânsa o femeie bine îmbrăcată, sub 
motivul ca să-i dea ceva de lucru, dar de fapt voia ca să afle starea ei cea necăjită. Aceasta 
era femeia acelui om bogat pe care Dumnezeu îl mişcase în biserică ca să o ajute. 

După ce a vorbit cu văduva, ea a aflat că aceasta n-are nimic, că nu primeşte 
nici un ajutor şi prin muncă grea câştigă prea puţin pentru a se putea hrăni pe ea şi pe 
copiii ei. In căsuţă se putea vedea peste tot cea mai mare sărăcie. Copiii erau însă 
îmbrăcaţi curăţei şi erau aşa de cuviincioşi şi de isteţi că de la cea dintâi privire îţi erau 
drăgălaşi şi te umpleau de milă. 

Toate vorbeau în favoarea nefericitei văduve, toate te îndemnau să îi vii în 

ajutor. 

„Nu - se gândi atunci femeia cea de neam bogat - tu nu trebuie să te chinuieşti 
într-o asemenea sărăcie; tu meriţi o soartă mai bună. Dumnezeu ne-a binecuvântat pe noi 



Pagina 79 



cu destulă avere şi pentru noi nu este nici o greutate să te scoatem din asemenea mizerie". 
Ieşind din casă, ea rugă pe văduva cea săracă să vină a doua zi la dânsa pentru a-i da de 
lucru şi să ia neapărat cu dânsa şi pe micul copil Sandu, un copilaş de cinci ani care-i 
plăcu foarte mult şi căruia ea îi făgăduise să îi dea o frumoasă jucărie. 

După ce petrecuse pe neaşteptata musafiră, la întoarcere mama zise copiilor 

săi: 

Copii, să ştiţi că Dumnezeu e milostiv cu noi. Numai El ne-a trimis pe 
femeia asta atât de bună şi aducătoare de mângâiere, care a făgăduit să-mi dea mereu de 
lucru şi să ne dea pe el o plată mult mai mare decât îmi plăteau până acum alţii. 

Iar mie mi-a făgăduit că-mi va da o jucărie frumoasă - zise Sandu. 
Mămică, spune-mi ce jucărie oare o să-mi dea ea? 

Crede-mă că nu ştiu, dragul mamei, dar cred că va fi frumoasă şi o să îţi 

placă. 

- O, mămica mea, ce jucărie am să am eu, dar o să v-o dau şi vouă, Petrică şi 
Mărioară, şi o să ne jucăm cu toţii împreună. 

Discuţia despre cum se vor juca copiii cu jucăria cea promisă ţinu până seara 
târziu, iar biata mamă era plină de bucurie, şi din când în când se amesteca şi ea în efortul 
copiilor cu privire la jucărie, apoi îşi îndrepta gândurile şi inima sa recunoscătoare către 
Bunul Dumnezeu. 

Aşa, copiii mei, spuse bunicul, oamenii săraci adesea sunt mai 
recunoscători şi mai mulţumitori înaintea lui Dumnezeu decât cei bogaţi şi ştiu mai bine 
decât aceştia să se bucure în viaţă, cu toate lipsurile pe care le au ei de bunurile cele 
pământeşti. 

Aceşti oameni se bucură de orice lucru de nimic, în timp ce oamenii bogaţi, 

din pricina belşugului şi a îmbuibării, câteodată nu simt nici o plăcere şi nici o mulţumire 
în lucrurile din jurul lor, de fapt ei oftează în mijlocul desfătărilor. 

Aceasta pentru ei este o dureroasă pedeapsă, pentru că nu ştiu ca să păzească 
în toată măsura poruncile lui Dumnezeu şi să împartă cu alţii acele lucruri cu care 
Dumnezeu i-a binecuvântat cu o aşa de largă mână. 

A doua zi - continuă bunicul - săraca văduvă, împreună cu copilaşul ei se 
înfăţişă la cucoana cea bogată, ce venise pe neaşteptate la ea şi află că aceea era femeia 
unui om foarte bogat şi cunoscut în toată lumea, şi care, în oraşul lor, aveau o fabrică mare 
şi venea aici numai vara. 

Cucoana o primi cu foarte multă blândeţe şi plăcere, rugând-o în acelaşi timp 
să o ierte că n-a apucat încă să-i gătească ceva de lucru, dar îi făgădui că-i va trimite mai 
pe urmă. Apoi luă pe fiul ei şi-1 duse la bărbatul său, care nu se mai sătura să-1 privească şi 
să vorbească cu dânsul, iar la despărţire cucoana dădu băiatului un minunat şi frumos 
berbecuţ cu o bogată zgardă la gât. Pentru întreţinerea berbecuţului le dădu o pungă bătută 
în mărgele, plină cu bani, după ce-1 facu pe copil să tăgăduiască că va veni în fiecare zi să 
se joace cu berbecuţul în grădină la ei. 

Mulţumind binefăcătoarei sale, văduva se minuna de o aşa de blândă şi 
prietenoasă primire; iar copilul de bucurie sări tot drumul, la întoarcere acasă, jucându-se 
cu berbecuţul său. 

O dată ajunsă acasă, în pungă găsi o sumă de bani de argint şi o mică 
scrisorică în care se spuneau următoarele: „Aflând de necazul, de sărăcia şi de purtarea ta 
cinstită, împreună cu soţia am hotărât să-ţi dăm în fiecare an pentru trai o părticică din 
cele cu care Dumnezeu ne-a binecuvântat. Nădăjduim că prin aceasta se va uşura starea ta 
necăjită. Nouă să nu ne mulţumeşti pentru aceasta. Bunul Dumnezeu mi-a spus mie în 

inimă, în timpul când tu te rugai cu lacrimi în biserică, unde mă aflam şi eu, nu departe de 
tine. Acesta-i darul Lui; deci tot Lui se cuvine să-I şi mulţumeşti". 

- O, Doamne! exclamă biata văduvă, după ce a citit această scrisoare. 

Copiii mei, cădeţi împreună cu mine în genunchi şi rugaţi- vă!... O, cât de 
milostiv eşti Tu, Tată ceresc, Făcătorul şi Purtătorul nostru de grijă... Iar eu, o, nefericita! 
Cât de mult am păcătuit înaintea Ta. Eu credeam că Tu m-ai uitat şi m-ai părăsit pe mine 
şi pe orfanii mei. Prin ce am meritat eu, nevrednica, o asemenea milă de la Tine? Cum aş 
putea eu să-Ţi mulţumesc cu vrednicie? Nu, Doamne, nu sunt în stare să-Ţi mulţumesc! 

Mărioară, aleargă în uliţă şi vezi nu trece oare vreun sărac şi adu-1 aici la noi. 
Tatăl vostru nu era bogat, dar iubea pe săraci şi împărţea cu ei şi cea mai de pe urmă 
bucăţică. De bună seamă mila asta de acum, pentru bunătatea lui ne-o trimite Dumnezeu. 



Din pricina acestei mari bucurii, săraca văduvă nu mai ştia ce să facă: ba 
cădea în genunchi înaintea icoanelor, ba îşi îmbrăţişa copiii, apoi se adresa binefăcătorilor 
săi, ca şi cum ei ar fi fost de faţă şi cerea pentru ei binecuvântarea lui Dumnezeu. 

Mărioara stătu mult timp pe uliţă, aşteptând doar va trece vreun sărac şi în 
sfârşit, văzând de departe o bătrână care abia îşi mai târa picioarele după ea, sprijinindu-se 
mai tot timpul într-un băţ noduros, îmbrăcată cu nişte haine ca vai de ele, alergă înaintea 
ei şi o chemă acasă la mama sa. 

Biata bătrână intră în casă plină de nedumerire şi fu primită cu o mare bucurie 
din partea celor ai casei, ca pe o rudă, ca pe un oaspete mult dorit. 

Mătuşă - zise gazda - cu un ceas înainte şi noi eram tot aşa de săraci ca şi 
matale, ba poate mai săraci. Dar Dumnezeu ne-a trimis nişte binefăcători, care ne-au 
primit sub aripile lor. Rămâi la noi, mătuşă, să împărţi cu noi pâinea şi sarea cât şi 

fericirea noastră. Oooo, cât de bun e Dumnezeu cu noi! 

Apoi, gazda îi povesti toate aşa cum se petrecură, iar biata bătrână mirată de o 
aşa primire şi de propunerea de a rămâne cu dânşii, dădu şi ea slavă Bunului Dumnezeu, 
vărsând lacrimi de bucurie şi umilinţă. 

N-am să vă mai descriu cu deamănuntul acea privelişte mişcătoare, care a avut 
loc a doua zi, când fericita mamă, împreună cu copiii săi, se înfăţişă la binefăcătorii lor, 
pentru a le arăta adânca lor bucurie şi mulţumire. Voi spune numai atâta, că prin 
revărsarea înaintea lor a inimilor lor cele profund recunoscătoare, prin bucuria lor, care 
strălucea în ochii senini ai copiilor ei, biata văduvă mişcă pe binefăcătorii ei până la 
lacrimi şi le dădu prilejul să guste din fericita bucurie, a adevăratei binefaceri, care întrece 
orice desfătare şi fericire pământească. 

In fiecare zi, buna cucoană, binefăcătoarea lor, trimitea după Săndel, care 
întotdeauna se întorcea acasă cu prăjituri şi alte bunătăţi pentru frăţiorul lui cel mai mic şi 
pentru surioara sa. Biata cucoană, neavând copii, se lipi aşa de mult de dânsul, încât îi 
venea cu greu să se despartă de el. Bărbatul ei de asemeni îl iubea pe copil. Numai că veni 
parcă prea repede toamna, iar ei trebuiau să plece la Bucureşti unde de obicei îşi petreceau 
iarna. Atunci boierul şi cucoana învoindu-se între ei, se hotărâră şi o rugară stăruitor pe 
văduvă să lase copilul să meargă cu dânşii, ca să-1 dea ei la şcoală, fagăduindu-i că vor 
avea grijă de dânsul ca de copilul lor, şi în fiecare vară îl vor aduce cu ei. 

Cam greu, dar în cele din urmă ei izbutiră să o convingă să le împlinească 
cererea lor. Greu îi veni mamei să se despartă de fiul ei, dar se mângâia cu gândul că 
aceasta poate îi va fi de folos copilului. 

Sandu primi în casa ocrotitorilor săi cea mai bună creştere, iar după moartea 
lor ajunse moştenitor atât al numelui lor cât şi al marii lor averi. 

înzestrând bogat pe sora sa cea mai mare, Mărioara, şi pe fratele său cel mai 

mic, căruia el i-a fost tată şi binefăcător, el totdeauna îşi aducea aminte şi păzea cu 
sfinţenie acea poruncă, pe care Domnul o dă fiecăruia din cei pe care-i binecuvântează din 
belşug din bunurile pământeşti: „Ţie ţi s-a încredinţat săracul; orfanului tu să-i fii 
ocrotitor". 

Săndel acum nu mai este pe pământ. Dar pomenirea lui va rămâne 
binecuvântată multă vreme. Acum cinci ani el a murit şi câte lacrimi nu s-au vărsat cu 
prilejul morţii lui. Mulţi, foarte mulţi au pierdut în persoana lui pe binefăcătorul lor; iar 
bătrânul vostru bunic a plâns ca un copil pe mormântul lui. 

Aici, bătrânul se opri din povestire şi lăcrimă. Privindu-1 pe bătrân, lăcrimară 
şi copiii, simţeau ei că se petrece ceva în sufletul lui. 

Atunci el le zise: Bunii mei prieteni, acel Săndel a fost fratele meu cel mai 
mare, Alexandru Nicolescu. 

Cum, bunicule, acea văduvă săracă a fost mămica matale, şi mata ai fost 
aşa de sărac? exclamară cu mirare şi cu oarecare milă copiii. 

Da - urmă bătrânul cu vocea întreruptă - când vi se va întâmpla să treceţi 
pe lângă o căsuţă dărăpănată, să vă aduceţi aminte că într-o asemenea casă a trăit şi 
bunicul vostru. Iar voi, trăind în toată îndestularea şi mulţumirea, să nu uitaţi pe cei săraci 
şi nici să nu-i treceţi cu vederea. Aduceţi-vă adesea aminte de acea clipă în care Prea 
Bunul Dumnezeu a binevoit să ne smulgă din ghearele sărăciei şi ale nevoilor, şi doar 
numai o mare nevoie să vă împiedice de a nu merge Duminica şi în alte sărbători la 
biserică. 

Aceasta a fost cea din urmă povaţă în testamentul pe care noi l-am primit din 
gura bunei noastre mame, bunica voastră, când murea, sfat care pentru noi a fost 
totdeauna sfânt. Oooo, ce mult m-aş bucura de-ar fi el sfânt şi pentru voi! 

Aici, bătrânul se opri. Trecutul îi apăru cu putere în amintirea lui şi rămase 

tăcut câteva clipe. 

Copiii, privindu-1, nu îndrăzniră ca să-i întrerupă tăcerea şi amintirile 
trecutului care treceau cu repeziciune prin gândul bunicului lor. 

Atunci, observând bătrânul că aceste cuvinte produseră asupra lor o puternică 
impresie, le zise: 

Pentru că aţi ascultat cu aşa luare aminte pe bătrânul vostru bunic, el ar fi 
gata să stea de vorbă cu voi până la miezul nopţii şi, amintindu-mi trecutul, să vă 
istorisesc multe întâmplări de acestea dar, ca să nu vă obosesc şi să nu vă plictisesc, o să 
închei sfatul meu pe care văd că l-aţi ascultat. 

- Nu, bunicule, noi nu ne plictisim niciodată când ne povesteşti, ziseră copiii 

într-un glas. 

Mulţumesc, scumpii mei. Mult mă bucur eu de sinceritatea şi curăţenia 
voastră sufletească. Apoi, îmbrăţişându-i, le zise: 

- Acum duceţi- vă şi vă plimbaţi, iar după masa de seară o să citim împreună 
o scrisoare a unui fiu către tatăl său, pe care am citit-o eu nu de mult într-o carte şi care mi 
s-a părut foarte folositoare. 

41. Scrisoarea unui fiu către tatăl său 



După cină, copiii se aşezară împrejurul bătrânului, aşteptând citirea făgăduită, 
şi acesta începu: 

Un tânăr, ademenit fiind de gândul libertăţii şi neatârnării de nimenea, a 
plecat din casa părintească şi a tot rătăcit prin tot felul de locuri sumbre, şi se lăsă în voia 
neînfrânărilor sale şi a relelor apucături şi urâte dorinţe murdare, ca să nu spun animalice. 

De biserica lui Dumnezeu el nici nu mai voia să ştie. După o lungă perioadă 
de rătăcire, cu multe necazuri, care mai de care mai grele, unul din cunoscuţii săi îl 
îndemnă să meargă cu el la biserică şi, luându-1 cu încetişorul, se pomeni în biserică. El 
însă nu veni cu gândul de a se ruga, ci doar aşa din ruşine faţă de cunoscutul său şi ca să 
asculte corul şi cântările care îi fuseseră lăudate foarte mult. 

Şi iată cum Domnul, care se arată şi celor care nu-L caută, a binevoit să-i arate 
mila Sa cea negrăită şi lui, nefericitului, care se pierdea pe zi ce trece. 

O rază de lumină cerească pătrunse şi în sufletul lui cel întunecat, şi el putu 
atunci să vadă acea prăpastie a pierzării, către care, în orbirea patimilor sale, se rostogolea 
aşa de repede şi groaznic. 

Această rază de lumină îi atinse inima lui cea împietrită în rele şi i-o 
transformă în una plină de umilinţă şi durere faţă de toate păcatele pe care le făcuse. 
Recunoscându-şi înaintea preotului la spovedanie toate păcatele din viaţa cea nelegiuită, 
luă hotărârea de a-şi schimba modul de viaţă, dar mai ales de a se întoarce la tatăl său, cu 
nădejdea că va fi primit. In urma acestei hotărâri, el trimise tatălui său următoarea 
scrisoare: 

Tată, scumpul meu tată! 

Se întoarce în sfârşit fiul tău cel pierdut, fiu care nu mai este vrednic să se 
numească cu acest nume. 

Eu ştiu şi simt bine aceasta, când îndrăznesc să te numesc pe tine tată al meu. 
Da, eu vin la tine, vocea iubirii fireşti şi vocea unei adânci căinţe mă silesc să vin. 

Părintele meu, fie-ţi milă şi primeşte pe fiul tău cel îndărătnic altădată, dar 
care îşi recunoaşte vina, primeşte-1 cu acea îndurare şi iubire cu care m-a primit Tatăl 
ceresc prin preotul său în timpul Sfintei Spovedanii la biserică. 

Scumpule tată, Dumnezeu s-a milostivit spre mine. O, cât de înaltă şi 
nemărginită e iubirea dumnezeiască! Ce noian nemărginit de îndelungă răbdare şi de 
îndurare este la El. 

Spaţiul unei scrisori nu-mi îngăduie să-ţi arăt amănunţit istoria vrednică de 
plâns a vieţii mele de când am plecat din casa ta. Dar ceea ce poate să aducă mângâiere 
inimii tale de tată, aceea nu pot să nu ţi-o împărtăşesc chiar acum. 

Numai tu ştii, tată, câte suspine ai înălţat din inimă împreună cu răposata mea 
mamă către Dumnezeu pentru fiul vostru cel cu atâtea năravuri rele, care a nesocotit toate 
sfaturile şi îndemnurile voastre. 

Dar de bună-seamă ţie nu îţi sunt cunoscute cele din urmă cuvinte, pe care mi 
le-a spus nepreţuita mea mamă cu câteva clipe înainte de moarte. 

Boala o doborâse acum de tot şi toate puterile ei se stinseră. Dar, pentru 
sfatuirea şi povăţuirea mea, ea a fost întărită de bunul Dumnezeu. Ea mă îmbrăţişă cu 
braţele ei tremurătoare şi cu o voce întristată, care pătrunse până în fundul sufletului meu, 
îmi zise: „Fiul meu, unicul meu fiu, copil al nenumăratelor lacrimi, vărsate de mine şi de 
bunul tău tată pentru a te creşte mare! Priveşte bine la mama ta, care acum zace pe patul 
de moarte! Cândva are să te ajungă şi pe tine acest ceas de neînlăturat, acest ceas al 

morţii, şi ce are să fie atunci cu tine? Ooo, fiul meu, gândeşte-te că viaţa asta pe pământ e 
de foarte scurtă durată, iar veşnicia, de dincolo de mormânt, e nesfârşită...". 

Atunci, pe mine m-au înăbuşit lacrimile. Din nefericire însă acelea au fost 
lacrimi de întristare, scoase de gândul că în curând am să mă despart de scumpa mea 
mamă, iar nu lacrimi de căinţă. Apoi ziua şi noaptea îmi tot făceam planuri, cum să-mi 
împlinesc dorul meu de libertate şi de independenţă ca să-mi potolesc setea de plăcerile 
lumeşti. Casa părintească ajunsese pentru mine foarte strâmtă, iar înfăţişarea ta, scumpul 
meu tată, era de nesuferit pentru mine. Orbit fiind de aceste lucruri, am părăsit casa 
părintească, am trecut din sat în sat, din oraş în oraş, neştiind nici eu singur încotro merg. 

Am fost pe rând: ba lăutar la nunţi, ba profesor la dans, ba învăţător şi logofăt 
la case boiereşti, apoi timp de vreo şase luni am fost slugă la grajd. Pot spune că eu nu mă 
mai îngrijeam de mine ca să devin om serios în lumea aceasta, pentru mine era tot una de 
am sau nu am vreo cinste. Eu în nebunia mea nu voiam decât să gust din plăcerile acestei 
vieţi trecătoare. 

De două ori am fost greu bolnav şi fără de nici o îngrijire, fară doctori şi fără 
doctorii, aşa că însănătoşirea mea o datorez numai milei bunului Dumnezeu. Şi în una şi 
în cealaltă din bolile mele, nu am fost lipsit de cercetarea milei şi îndurărilor Domnului. 
Pot spune că am simţit în mine un oarecare început de căinţă, care nu a rămas zadarnică. 

Dar ţarina sufletului meu era părăginită cu totul şi acoperită cu spini şi 
pălămidă, aşa încât sămânţa cea bună n-a putut să răsară şi să dea roadă. 

Eu nu mă gândeam la Dumnezeu şi nici la cercetarea bisericii. Mergerea la 
biserică consideram că este numai treaba oamenilor evlavioşi, iar cum eu nu eram 
evlavios, nu mergeam la biserică. Pentru mine ajungea numai atât ca să nu fiu rău şi să nu 
aduc vătămare cuiva. Aşa judecam eu în orbirea mea şi aşa am trăit, ca şi cum aş fi avut 
numai trup, lipsit fiind de sufletul cel nemuritor. 

Câtă amărăciune trebuie să fi stârnit în inima ta de părinte cele spuse de mine 

până acum. 

Eu ţi-am scris mai sus că după ce am părăsit casa părintească n-am mai fost pe 
la biserică. Dar s-a întâmplat ca într-o duminică să fiu invitat de cineva la biserică, ca să 
ascult corul. Cu gândul de a asculta numai corul şi apoi să plec, am acceptat să merg, dar 
pe de o parte ruşinea, iar pe de alta curiozitatea, n-am reuşit să plec atunci când preotul 
ţinea cuvântul de învăţătură. De ascultat nu ascultam ce spunea preotul, pentru că mintea 
mea rătăcea prin biserică şi pe dealuri de aiurea. Am auzit doar tema despre care se citise 
din Sfânta Scriptură, adică despre fiul risipitor. Sfârşitul însă, fară să vreau, îmi atrase 
atenţia. Preotul se opri o clipă; lucru care mă impresionă şi mă facu să iau aminte. O 
tăcere adâncă domnea în biserică cu toată mulţimea poporului ce se adunase. Atunci 
preotul din faţa Sfântului Altar începu să vorbească cu o voce solemnă şi smerită: 

Suflete bine credincioase şi cu scump preţ răscumpărat, poate şi aici, 
printre noi, este un fiu rătăcit, care departe fiind de casa părintească, umblă după hrană 
porcească, căutând plăceri dobitoceşti. Dacă cu adevărat tu te afli printre noi, fiu 
nemulţumitor, lasă viaţa păcătoasă şi necurată şi întoarce-te la tatăl tău! Priveşte în 
Evanghelia ce s-a citit astăzi, cu ce bucurie îţi va ieşi în întâmpinare bunul tău tată şi va 
cădea pe grumazul tău! Te rog eu, şi te rog în numele lui Iisus Hristos, întoarce-te la calea 
pocăinţei şi a smereniei, singura care duce la tatăl tău. 

Cuvintele acestea m-au zguduit ca un trăsnet. Nu ştiu, am aiurit sau poate a 
fost aievea, dar parcă preotul în timpul rostirii acestor cuvinte nu şi-a mai luat ochii de la 
mine. Aceasta a dat şi mai multă putere cuvintelor lui asupra inimii mele, că am fost 
mişcat într-o asemenea măsură încât nu am mai putut să stau în picioare şi m-am aşezat în 
strană unde am simţit cum mă părăsesc puterile. Atunci, cu gândul smerit şi plin de o 
adâncă umilinţă, am strigat din toată inima mea: „Dumnezeule, milostiv fii mie, 
păcătosului!". Din pricina strângerii de inimă nu puteam nici să gândesc sau să vorbesc 

altceva, ci continuu din inimă strigam cu gândul meu aşa: „Dumnezeule, milostiv fii mie, 
păcătosul!" şi Bunul Dumnezeu a auzit strigătul meu de durere. întristarea mea era aşa de 
mare, ca şi cum mi s-ar fi frânt inima în mine. Intr-un târziu lacrimile începură să curgă 
din ochii mei şi întristarea mea se prefăcu într-o umilinţă blândă. 

Atunci mi-am ridicat ochii şi am văzut biserica goală, iar preotul venind spre 
mine. Un gând mi-a luminat atunci mintea: să mă spovedesc la preot şi m-am aşezat în 
genunchi rugându-1 pe părintele să citească rugăciunea pentru spovedanie. 

In timpul cât părintele citea rugăciunea, mă lupta mereu un gând: Dar vai era 
oare cu putinţă de iertat un aşa de mare păcătos, de îndărătnic, cum eram eu? 

Şi am strigat la Dumnezeu: „Iisuse, Fiul lui Dumnezeu, miluieşte-mă pe mine 

păcătosul". 

Şi se milostivi Domnul asupra mea, căci în timp ce îmi mărturiseam păcatele 
la preot am simţit în inima mea o mângâiere de nedescris şi o linişte şi o pace mă 
pătrundea tot mai adânc în tot trupul şi sufletul meu. 

După spovedanie, m-am sculat şi am simţit o întărire în suflet şi în trup ca şi 
cum aş fi respirat alt aer. Apoi, pătruns de o adâncă ruşine dar şi de o pace liniştitoare, m- 
am închinat la sfintele icoane şi am plecat spre casă unde am căzut în genunchi şi am 
plâns mult timp, rugându-mă Domnului să mă ierte pentru toate păcatele pe care le 
făcusem. 

Intr-un târziu, mi-am revenit şi m-am gândit la tine, tată, nici nu mai ştiam 
dacă mai eşti sau nu în viaţă. După câteva zile de căutări, am aflat că trăieşti, că eşti 
singur şi neajutorat. 

Fără întârziere voi pleca la drum şi nădăjduiesc ca în curând să-ţi ud mâinile 
cu lacrimile mele. Cred Bunului Dumnezeu că şi tu tată mă vei ierta. 

Citind scrisoarea aceasta, bătrânul închise apoi cartea şi spuse tinerilor lui 
ascultători că pentru Duminica aceea povestirea se terminase. 

Atunci copiii, cu multă dragoste şi blândeţe, îi sărutară mâinile şi îl rugară să 
le tăgăduiască că şi Duminica următoare le va povesti o istorioară tot aşa de folositoare, 
apoi fiecare se duse la locul său de culcare, dar nu înainte de a face rugăciunea de seară 
împreună cu bunicul. 



Dragii mei cititori, poate că voi aţi dori să ştiţi dacă le-au fost de folos 
nepoţilor asemenea povestiri edificatoare cu conţinut religios ale bunului bătrân? 

Cu multă plăcere aş fi gata să vă îndeplinesc dorinţa voastră, dar cu părere de 
rău vă spun că viaţa următoare a nepoţilor lui nu îmi este întru totul cunoscută. 

Săptămâna trecută însă, unul din cunoscuţii mei, de ziua numelui său, a fost la 
biserică la Sfânta Liturghie. El a venit însă la biserică cu mult mai devreme de a începe 
slujba. Nefiind Duminică, erau puţini oameni. Dar printre puţinii închinători, el zări un 
om care stătea mai la o parte şi se ruga cu multă evlavie. Apoi, făcând câteva metanii până 
la pământ în faţa icoanei Mântuitorului, omul acela se apropie de preot, care era 
duhovnicul lui, îi spuse ceva şi luând binecuvântare, ieşi din biserică. 

După toate câte se puteau vedea, în mod sigur omul acela era o persoană de 

seamă. 

După ce se termină slujba, cunoscutul meu se interesă să afle de la preot cine 
era acela? Atunci preotul îi răspunse cu multă simţire: 

- Acesta pe care l-ai văzut e un altfel de om, cum puţini mai sunt astăzi! El 
ocupă un loc foarte înalt în conducerea ţării, dar cu cât se înalţă mai mult, din mila 
Domnului, cu atât el luptă să fie mai smerit. Astăzi se duce la sfatul ţării unde, se spune, 
că sunt treburi mari de rezolvat pentru binele poporului, şi iată el s-a abătut pe la biserică 
să se roage lui Dumnezeu şi să ia de la El binecuvântare şi lumină. Acesta-i un creştin rar, 
chiar foarte rar astăzi în conducerea ţării! 

Ei bine, dragii mei cititori, acest creştin rar din zilele noastre e unul din nepoţii 
şi ascultătorii râvnitori ai acelui bătrân, aşa de bine cunoscut vouă din istorioarele de mai 
sus. 

In mod sigur el a votat împotriva legilor păgâne care ne umplu de toată 
ruşinea numai dacă ne gândim la ele, iar ei, păgânii, spun că acestea-s drepturile omului. 
Vai şi amar de capul nostru! Oare ce vom răspunde la dreapta judecată? Pentru un blid de 
linte stăm cu mâna întinsă şi ne vindem sufletul şi copiii la păgâni. 

Se vede treaba că lumea nu se mai spovedeşte cum trebuie, nu mai plânge 
nimeni la rugăciune, că nu ar fi îngăduit Bunul Dumnezeu atâtea încercări şi necazuri pe 
capul nostru. Dar mai bine hai să ne rugăm împreună, uite, eu fac metanii, iar tu citeşte la 
Psaltire, apoi ne schimbăm şi, cum o vrea Domnul, aşa sa fie şi nouă. 



Niciodată de prisos, nu-ţi e ruga spre Hristos, 
Chiar atunci când nu-ţi dă-n fugă, ceea ce-I ceri tu prin rugă 
In genunchi, strigând la ceruri, nu e strigăt în pustiu; 
Rugăciunea e ca ploaia: îţi dă roadă mai târziu! 

Poţi să pierzi averi şi ranguri, fericiri cu raiu-n spic; 
Dacă n-ai pierdut credinţa, n-ai pierdut încă nimic! 



42. Despre creşterea copiilor 
Sfântul Ioan Gură de Aur 

Vă rog şi vă poftesc, fraţii mei, să aveţi multă grijă şi multă nevoinţă pentru 
creşterea copiilor voştri şi ai fraţilor voştri. Luaţi seama cum puneţi temelia la mântuirea 
sufletelor lor. Aduceţi- vă aminte pururea de fericitul Iov care, în toate zilele, aducea jertfă 
pentru copiii lui, pentru că se temea ca nu cumva să greşească ei faţă de Dumnezeu cu 
gândul lor. 

Luaţi exemplul lui Avraam cel ce a poruncit ca strănepoţii lui să ţină Legea lui 
Dumnezeu. Că şi David, împăratul şi proorocul, vrând mai bine să moară decât să lase 
fiului său moştenire mare, 1-a chemat pe acesta şi i-a poruncit zicând: 

O, fiul meu! De vei vrea să trăieşti după legea lui Dumnezeu, nu se va 
abate asupra ta nici un rău, şi toate lucrurile vor fi după voia ta şi vei dobândi tărie multă. 
Iar dacă te vei lipsi de ajutorul cel de sus, la nimic nu-ţi va folosi împărăţia şi puterea 
aceasta multă, că de nu este la om dreptate şi credinţă nesmintită, se pierd şi averile pe 
care le-a strâns cu nevoie şi cu mare trudă. Dar când are de partea lui dreptatea şi credinţa 



Pagina 93 



nesmintită, dobândeşte şi pe acelea pe care nu le are. 

Se cuvine, deci, ca părinţii - tatăl, mama şi naşii de botez - să nu se îngrijească 
cum să facă pe copiii lor cu bani şi cu avuţie multă, ci cum să-i facă mai bogaţi în 
smerenie, în învăţătură, în bunătate şi în înţelepciunea lui Dumnezeu. Să-i obişnuiască să 
nu aibă nevoie de multe, ca să nu-i ispitească şi să-i biruie poftele şi lumeştile lucruri ale 
tinereţii, ci să fie plecaţi (ascultători), învăţaţi şi înţelepţi. 

Se cuvine ca voi, părinţii, să luaţi seama cu de-amănuntul şi cu mare grijă la 
toţi paşii lor, să vedeţi tot umbletul lor. 




Când, copilului, nuiaua nu-i stă sfânt, la poarta minţii, 
Râde fericit copilul, dar pe urmă plâng părinţii! 




Pe copil să-1 ţii în frâne, 
De vrei, om, la toţi să placă; 
Nu-1 lăsa orice să-ngâne 
Nu-1 lăsa orice să facă; 
Nu-1 lăsa, după plăcerea-i, unde vrea el să se ducă. 
Din acelaşi lemn se scoate şi icoană şi măciucă! 




Un copil ce numai rele seamănă pe-a vieţii cale, 
Bate-un cui în toată clipa în sicriul mamei sale. 

Cei care muncesc o viaţă şi comori mereu adună, 
Ca să lase după moarte, la copii, o viaţă bună, 
Din copiii lor fac trântori care-şi vor munci doar dinţii 
Să mănânce, toată viaţa, ceea ce au strâns părinţii. 



Fiecărui copil Dumnezeu îi trimite, la Taina Sfântului Botez, un înger păzitor 
care îl însoţeşte pe toate cărările vieţii, îl învaţă să facă binele şi îl fereşte de toate 
primejdiile şi de toate relele, dacă va asculta de părinţi. 

De aceea, bine este să vă rugaţi fiecare îngerului vostru păzitor aşa: 



Rugăciunea către îngerul păzitor 

înger, îngeraşul meu 
Ce mi te-a dat Dumnezeu 
Totdeauna fii cu mine şi mă învaţă să fac bine 
Eu sunt mic, tu fa-mă mare 
Eu sunt slab, tu fa-mă tare 
Şi-n tot locul mă-nsoţeşte 
Şi de rele mă păzeşte. 

înger, îngeraşul meu 
Roagă-te lui Dumnezeu 

Pentru sufleţelul meu. 
Cruce, ocroteşte-mă 
Doamne, mântuieşte-mă. 
Doamne, îngeraşii Tăi 
Fie păzitorii mei 
Fie ziuă, fie noapte, 
Pân-la ceasul cel de moarte. Amin. 



Rugăciunea de dimineaţă 

Doamne, noaptea a trecut şi noi linişte am avut, 
Al Tău înger prea iubit cu-îngrijire m-a păzit, 
Ajută-ne Doamne iară să lucrăm până diseară, 
Voia Ta s-o împlinim, fiii Tăi iubiţi să fim. Amin 



Rugăciunea de seară 

Doamne ziua s-a sfârşit, 
Noaptea iarăşi a venit, 
Peste zi ne-ai ajutat, 
De-am lucrat şi-am învăţat. 
Ajută-ne Doamne Sfinte şi de-acuma înainte, 
Zi de zi noi să sporim, 
Bine plăcuţi Ţie să fim. Amin. 



Rugăciune la intrarea în clasă 



Doamne, Doamne ceresc Tată 
Noi pe Tine Te rugăm 
Luminează a noastră minte 
Lucruri bune să-nvătăm 
Pe părinţi să-i ascultăm 
Carte bună să-nvăţăm 
Carte bună, sănătoasă 

Care face fericiţi 
Pe copiii cei cuminţi. 
Doamne Ţie ne rugăm 
Că Tu eşti stăpânul lumii şi al nostru Tată eşti 
Şi pe toate cele bune numai Tu le împlineşti. Amin. 



Rugăciune la ieşirea din clasă 

Toţi, cu inima curată, Ţie 
Doamne-Ţi mulţumim. 
Tu cu Harul Tău, Preasfmte, 
Ne-ajuţi oameni buni să fim. 
De greşeli să ne ferim, 
Ţara noastră s-o iubim, 
De duşmani să o păzim, 
Ţie Doamne-Ţi mulţumim. 



Alte sfaturi 



După cum copiii, tot auzind cuvântul mamei lor şi gângurind după el învaţă să 
vorbească limba ei, asemenea şi noi dacă vom asculta Cuvântul lui Dumnezeu, învăţăm să 
vorbim, să lucrăm şi să voim ceea ce voieşte El, adică mântuirea sufletelor noastre. 

* 

Cunoşti vremea după vânt, iar pe copil după cuvânt. 

* 

Cine nu se roagă, nu are nici o putere în lupta de zi cu zi. Este ca un ostaş fară 
armă, ca o pasăre tară aripi, ca o trestie care se pleacă încotro bate vântul. Cel care nu se 
roagă, are sufletul mort, e ca un peşte pe uscat, ca un om tară de aer. Iar cel care se roagă, 
vorbeşte cu Dumnezeu. 

* 

Dacă cineva ţi-a făcut o mare nedreptate şi asta te doare, ba îl şi urăşti, atunci 
roagă-te lui Dumnezeu ca să-1 ierte, deoarece ortodoxul nu mai poate să urască pe acela 
pentru care se roagă. 

* 

Postul e frâu trupului, mama curăţeniei, sănătăţii şi păcii. 

Dacă toată lumea ar posti, n-ar mai fi războaie, nedreptăţi şi atâtea păcate, 
spune Sfântul Vasile cel Mare. 

* 

Iată postul: fa stomacul mic, limba tăcută, păstrează-ţi mintea limpede, inima 
curată, blândă şi smerită. 

VOLUMUL 2 



43. Ce este Dumnezeu pentru noi? 

Tată ne este nouă Dumnezeu, căci ne numeşte fiii Lui şi, chemându-ne la Sine, 
ne spune că a fiilor este împărăţia cerurilor şi acestora li s-au pregătit bunătăţile cele 
veşnice. Şi Apostolul Pavel zice: „Fiţi dar următori ai lui Dumnezeu, ca nişte fii iubiţi" 
(Efeseni 5, 1), şi în alt loc: „Ca fii ascultători, nu vă potriviţi poftelor de mai înainte, din 
vremea neştiinţei voastre, Ci, după Sfântul Care v-a chemat pe voi, fiţi şi voi înşivă sfinţi 
în toată petrecerea vieţii" (1 Petru 1, 14-15), şi iar : „Căci voi toţi sunteţi fii ai luminii şi 
fii ai zilei; nu suntem ai nopţii, nici ai întunericului" ( 1 Tesaloniceni 5, 5), iar lumina este 
Dumnezeu Iisus Hristos. 

Prieten ne este nouă Iisus Hristos Dumnezeu, căci spune: „Dar vă spun vouă, 
prietenii Mei: Nu vă temeţi de cei care ucid trupul" (Luca 12, 4), „Voi sunteţi prietenii 
Mei, dacă faceţi ceea ce vă poruncesc" (Ioan 15, 14). 

Stăpâ n ne este nouă Mântuitorul, căci ne-a răscumpărat cu preţ de sânge! Dar 
este Stăpân bun şi milostiv: „Căci jugul Meu e bun şi povara Mea este uşoară" (Matei 11, 
30). 

Vistiernic darnic este Dumnezeu, căci toate sunt ale Sale şi dă tuturor din 
belşug, El, Cel ce a zis: „Cereţi şi vi se va da; căutaţi şi veţi afla; bateţi şi vi se va 
deschide, pentru Că oricine cere ia, cel care caută află, şi celui ce bate i se va deschide" 
(Matei 7, 7-8), Cel ce răsplăteşte celui din ceasul al 11-lea ca şi celui din ceasul întâi. 

Pâinea vieţii este Domnul Iisus Hristos, Care, jertfindu-Se pentru noi, a spus: 
„Acesta este Trupul Meu care se dă pentru voi" (Luca 22, 19). Hristos însuşi spune despre 
Sine: „Eu sunt pâinea vieţii" (Ioan 6, 48), „Eu sunt pâinea cea vie, care s-a pogorât din 
cer" (Ioan 6, 5 1), „Cel ce mănâncă trupul Meu şi bea sângele Meu are viaţă veşnică, şi Eu 
îl voi învia în ziua cea de apoi... Aceasta este pâinea care s-a pogorât din cer" (Ioan 6, 54, 
58). 

Doctor sufletelor noastre este Domnul Iisus, care tămăduieşte toată boala şi 
toată neputinţa sufletească şi trupească, curăţindu-ne de păcate şi vindecând toată 
suferinţa: „Iar Iisus a certat duhul cel necurat şi a vindecat pe copil şi 1-a dat tatălui lui" 
(Luca 9, 42), „Şi i-a zis Iisus: Venind, îl voi vindeca" (Matei 8, 7). 

Odihnă ne este Domnul Iisus, Mângâietorul, Cel ce a zis: „Veniţi la Mine toţi 
cei osteniţi şi împovăraţi şi Eu vă voi odihni pe voi!" (Matei 11, 28). 

învăţător ne este Hristos, căci spune: „Eu sunt Calea, Adevărul şi Viaţa", şi ne 
promite că: „Cel ce ascultă cuvântul Meu şi crede în Cel ce M-a trimis, are viaţă 
veşnică..." (Ioan 5, 24). 

Păstor oilor cuvântătoare este Hristos, căci zice despre Sine: „Eu sunt păstorul 
cel bun. Păstorul cel bun îşi pune sufletul pentru oile sale" (Ioan 10, 11). 

a 

Uşa împărăţiei cereşti este Hristos: „Adevărat, adevărat zic vouă: Eu sunt uşa 
oilor... Eu sunt uşa: de va intra cineva prin Mine se va mântui..." (Ioan 10, 8-9). 

Mântuitor şi Răscumpărător ne este nouă Iisus, Mielul lui Dumnezeu, Care 
ridică păcatele lumii. 

Cugetare la mare întristare 



O, Răstignitul meu, lisuse, 
Preasfântul meu Mântuitor, 
La cine voi afla odihnă, 
La cine, sprijin şi-ajutor? 
La Tine singur, Milostive, 
Afla- voi tot ce este bun, 
Şi altul nu-i ca să-mi asculte 
Durerea care vreau s-o spun. 



(Sfântul Ioan Hozevitul) 



44. Semănătorul 



La unul din părinţii călugări de demult, veniră odată nişte creştini ca să ia sfat 
pentru mântuire. După ce i-a ascultat şi i-a sfătuit, bătrânul le-a zis: 

Fiilor, aveţi mare grijă de faptele voastre, căci din ele vă puteţi mântui şi 
tot din ele vă puteţi osândi, pentru că noi ne asemănăm cu semănătorul care seamănă 
seminţe în ţarina sa, care dacă seamănă grâu are hrană, iar de seamănă neghină moare de 
foame. 

Aşa şi noi, când vorbim, noi semănăm. Semănăm seminţe bune, dacă vorbim 

cele cuviincioase şi plăcute lui Dumnezeu, sau semănăm neghină, dacă vorbim fară 
rânduială, cu neruşinare, repetând cuvintele diavolului. 

Şi când tăcem, noi semănăm. Când tăcem din răbdare şi smerenie, semănăm 
grâu, iar când tăcem din îndărătnicie sau răutate, semănăm neghină. 

Când scriem iarăşi semănăm, lucruri bune dacă scriem cele plăcute lui 
Dumnezeu, cele adevărate şi alinătoare, sau otravă omorâtoare de suflete, atunci când 
scriem cuvinte inspirate de satana, adică defăimătoare şi hulitoare. 

Când lucrăm, de asemeni semănăm. Când lucrăm cu dreptate, când facem 
lucrul lui Dumnezeu, ca pentru Dumnezeu, semănăm pildă bună, ziditoare de suflet, iar 
când lucrăm cu nedreptate, lucruri mincinoase, semănăm pildă rea, lucrând astfel la 
osândirea noastră. 

Şi când ne odihnim, noi semănăm: dacă odihna este răsplata muncii, semănăm 
exemplu bun, iar dacă numim trândăvia odihnă, atunci semănăm lucru rău. 

Când privim, noi iarăşi semănăm: când privim cu milă şi blândeţe la cel 
necăjit, când ne ferim să privim lucrurile necuviincioase, noi semănăm lucru bun şi 
paşnic, pe când privirea rea, invidioasă, desfrânată, mânioasă, seamănă lucru rău. 

Semănătorul, prin munca sa, înmulţeşte seminţele, de aceea trebuie să avem 
mare grijă de ceea ce semănăm ca nu cumva şi pe altul să smintim, înmulţind astfel rodul 
cel blestemat al păcatului. 

Pe ogorul tău din suflet, fa cât poţi mai mult să plouă, 
A credinţei întru Domnul, binefăcătoare rouă; 
Căci sub ea-ţi rodeşte lanul, fericire-adevărată, 
Ce te-nalţă până-n slavă şi nu moare niciodată! 

(Vasile Militam) 



45. Jertfa mamei 

O femeie văduvă şi tare credincioasă avea un băiat pe care-1 crescuse cu multă 
grijă şi frică de Dumnezeu dar, atunci când a crescut mai mare, s-a făcut neascultător, 
întristând mereu inima mamei sale. 

Băiatul avusese o minte luminată şi o inimă bună, dar relele tovărăşii îl 
sălbăticiseră încât nu mai asculta defel de mama sa şi lui însuşi îşi făcea rău prin viaţa cea 
fară de Dumnezeu, dezordonată şi stricată. 

Lacrimile din ochii mamei nu mai secau, aşa de mult plângea la rugăciune 
pentru băiatul ei. Sărmana de ea se usca de supărare, de grijă, de post şi rugăciune, 
implorând pe Dumnezeu pentru îndreptarea lui, dar el tot nu se schimba. 

Intr-o zi a căzut bolnavă la pat şi s-a amărât şi mai mult, ştiind că nimănui nu-i 
va păsa de copilul ei şi toată lumea îl va huli pe fiul cel neascultător, care nu va mai găsi 

milă la nimeni şi care nu-şi dădea seama de acest lucru. II rugă totuşi pe băiat să ducă o 
scrisoare la Preot, la adresa pe care o scrisese pe plic, spunându-i că plicul este de mare 
importanţă pentru ea. Şi, din mila lui Dumnezeu, era pentru prima dată, după mult timp, 
când băiatul o ascultă. Pe drum însă, intrigat de scrisoare, luă îndrăzneală şi o desfăcu, să 
vadă ce lucru era atât de important pentru mama sa. In ea, mama scria: 

„Părinte, ştii câtă grijă am de copilul meu şi cu durere văd că nu vrea să se 
îndrepte şi singur pe sine se distruge. Dumnezeu din mila Lui l-ar putea ajuta, dar băiatul 
meu, care era atât de bun, nu mai crede în El. Părinte, nu mai am putere şi parcă nici viaţa 
nu se mai ţine de mine, te rog, înmulţeşte rugăciunile Sfinţiei tale pentru el şi dacă 
Dumnezeu voieşte, viaţa mea o dau în schimbul sufletului fiului meu...". 

Ca un fulger au fost aceste rânduri pentru băiatul cel neascultător: „deci pentru 
mama lui, singurul lucru care conta sub soare era copilul ei şi sufletul acestuia voia să-1 
scape cu preţul vieţii ei". 

O durere adâncă îi cuprinse inima iar lacrimile începură să-i curgă şiroaie pe 
obraz. întorcându-se acasă, a căzut la picioarele mamei sale şi cuprinzându-i-le cu 
amândouă mâinile îi zise printre lacrimi: 

Mamă..., Dumnezeu nu ţi-a primit această jertfa, lacrimile tale însă au 
ajuns la El. Te rog, mamă, să mă ierţi pentru toate câte ţi-am făcut şi să trăieşti pentru 
mine. Am nevoie de tine, mamă, ca să mă îndrept! 

Scrisoarea, într-adevăr, nu a mai ajuns la Preot. Dumnezeu însă, văzând jertfa 
mamei, inima ei îndurerată şi ochii plini de lacrimi în rugăciune şi post, S-a milostivit spre 
dânsa şi i-a întors copilul pe calea cea bună şi bineplăcută Lui. 

46. Copilul credincios 



Intr-o zi de duminecă, adunaţi la vorbă, câţiva cunoscuţi (intelectuali) au ajuns 
să discute şi despre existenţa sau neexistenţa lui Dumnezeu. Unii ziceau că da, alţii ziceau 
că ba. Şi asta nu pentru că ar fi vrut să-L caute cu dinadinsul, ci pentru că toate ale cerului 
şi ale pământului păreau să le cunoască ei, după trufia şi îndrăzneala cu care vorbeau. 
Când dezbăteau mai cu foc această problemă, unul dintre ei, ce se numea pe sine ateu, 
zise: 

Nu este Dumnezeu, pentru că dacă ar fi atunci ar şti toată lumea, ba şi 
copiii ar şti de El. Să întrebăm, totuşi, şi un copil, să vedem ce ne spune o minte încă în 
stare pură în faţa existenţei. Poate să nu fie concludent ceea ce gândeşte el, încă 
nedezvoltat, dar să vedem totuşi. Măcar aşa de curiozitate. Uite, hai să întrebăm acest 
băieţel, zise, arătând spre un copil, care se juca, nu departe de dânşii. 

- Copile, tu crezi în Dumnezeu? 

Cred, nene, a răspuns copilul. Mi-a spus Părintele la biserică şi mama, că 
El a făcut totul şi că vede şi aude totul. 

Dar, poţi tu să-mi spui, unde este Dumnezeu? Uite, ai un măr de la mine, 
dacă-mi răspunzi la această întrebare. 

- Nene, i-a răspuns copilul, îţi dau eu matale două mere dacă-mi spui, unde 
nu este Dumnezeu! 

La acest răspuns ateul a rămas ca mut, uimindu-se, peste măsură, de dojana 
copilului. Se înţelege că discuţia între oameni n-a mai putut continua. 

Prin gura acestui copil a voit Dumnezeu să-i smerească pe trufaşi, căci copilul, 
crescut în casă de creştini ortodocşi, deşi era destul de mic, simţea prezenţa lui 

Dumnezeu. 

Dumnezeu este peste tot. Creştinii bine credincioşi îi simt prezenţa. Unii însă 
dintre semenii noştri, din cauza grelelor păcate ce le întunecă mintea, au alte păreri. Ba 
merg până acolo încât ei spun că părinţii, bunicii şi toţi înaintaşii lor se trag din animale, 
din acele maimuţe care stau cocoţate prin copaci. Vai lor, săracii! 

Voi, copii, să nu uitaţi ceea ce a spus Mântuitorul în rugăciunea „Tatăl nostru": 
„Tatăl nostru, Care eşti în ceruri,..." (Luca 11, 2); şi cele scrise în Vechiul Testament: „Să 
facem om după chipul şi după asemănarea Noastră..." (Facerea 1, 26-27). Deci Dumnezeu 
este Creatorul nostru şi Tatăl nostru Cel din ceruri. 



Luceferii ştiinţei 



învăţăceii cei de astăzi 
Tot se străduiesc mereu 
Ca deplin să dovedească 
Că nu este Dumnezeu. 

Cu progresele ştiinţei 
Ca şi mândrul „Lucifer", 
Dânşii vor să se înalţe 
Astăzi mai presus de cer. 



Două „uşi" le stau în faţă 
Şi rămân aici miraţi, 
După cum la „poarta nouă" 



Câte le ajunge capul 

Se grăbesc să născocească 

Ca să fabrice „viaţă" 

Şi pe moarte s-o oprească. 

Orice unelteşti, atee, 
Viaţă nu vei fabrica 
Iar de răfuiala morţii 
Nicidecum nu vei scăpa. 



Toate cele născocite, 

Când ajungi lângă mormânt, 

N-au valoare nici ca pleava 

Stă un bou „să mă iertaţi". 



Care se aruncă-n vânt. 



Una este „uşa vieţii", 
Care lor li s-a închis; 
Alta este a pierzării, 
Care groaznic s-a deschis. 



Dacă nu cunoşti în viaţă 
Pe Mântuitorul tău, 
Vei cunoaşte după moarte 
Tirania „celui rău". 



(Sfântul Ioan Hozevitul) 



47. Călirea duhovnicească 



Un preot bătrân le spunea tinerilor, pe care îi forma duhovniceşte: 

Fiilor, voi trebuie să fiţi asemeni aurului, fierului şi focului, de vreţi să 
urmaţi Domnului nostru Iisus Hristos. 

- Ce înseamnă asta, părinte? 

Iată înţelesul: tânărul care a călcat poruncile lui Dumnezeu trebuie să se 
curăţe de patimi prin necazuri, prin post şi multe lacrimi, - ca aurul în topitoare - pentru a 
se face curat şi strălucitor aşa cum 1-a făcut Dumnezeu. Şi tot ca aurul să fie de curat şi 
luminos, pentru ceilalţi. 

Şi ca fierul trebuie să devină, căci fierul este puterea care făureşte, puterea 
lucrătoare, pe care şi noi trebuie s-o dobândim. Tărie de fier trebuie să dobândească tot 

omul, încă din vremea tinereţii sale: fierul, călit în foc şi lovit tare cu ciocanul, se 
modelează ca să fie de trebuinţă. Tot aşa şi tânărul care a păcătuit, numai în focul 
necazurilor călit şi modelat duhovniceşte, se poate face unealtă trebuitoare şi supusă 
Domnului său, Iisus Hristos. Tăria fierului de-o capătă cineva, va fi zidit duhovniceşte 
pentru slujba lui Dumnezeu şi va birui, precum biruieşte fierul, toate ispitele, aducând, 
asemeni fierului, rană vrăjmaşului. 

Foc trebuie să fie, iară, tânărul. Să aibă râvnă de foc către Făcătorul său şi 
totdeauna să tindă spre cer, precum flacăra arde spre înalt, amintind, cu scurta ei viaţă, de 
Făcătorul luminii, Care lumină este. 

Rug rugător, făclie aprinsă, ca lumina de curat, să fie tânărul, iar viaţa lui să 
fie mărturisire curată; jertfindu-se ca o lumânare, să lumineze în jurul său şi pentru alţii 
prin rugăciune, prin smerenie şi prin toate celelalte fapte bine plăcute lui Dumnezeu. 



Fă-mă Doamne sfânt potir, 

Fă-mă candelă de mir, 
Fă-mă dreaptă lumânare, 
Care arde la altare. 

48. Călugărul şi tâlharul 



Nu demult, într-o ţară creştină, unde conducătorii ţării erau cu frică de 
Dumnezeu, tocmai când duceau la spânzurătoare un tâlhar înrăit, a rânduit bunul 
Dumnezeu să fie în acea localitate şi un părinte călugăr foarte în vârstă. Auzind el despre 
condamnarea tâlharului şi socotindu-se în sine, merse la împăratul şi-i zise: 

- împărate milostive, te ştiu încă de când erai mai măricel că eşti cu frică de 
Dumnezeu şi de aceea îndrăznesc să te rog, ca pentru Dumnezeu, dă-mi mie acest tâlhar! 

- Ce vrei să faci cu el, părinte? Sfinţia ta crezi că degeaba îl spânzurăm noi? 
Crede-mă că este un tâlhar foarte rău şi periculos, căci pe mulţi a prădat şi a ucis şi greu 
ne este nouă până şi a-1 păzi. Acuma, când îl avem în mână, trebuie ucis ca să nu mai 
scape şi să nu ne mai facă atâta tulburare în ţară! 

- II voi lega foarte strâns împărate şi vei vedea că nu-ţi va mai face supărare 
nici Măriei tale şi nici vreunui alt om din ţară. Trebuie totuşi să-i mai dăm o speranţă de 
mântuire, căci Hristos S-a răstignit şi pentru el. 

La auzul acestei propuneri, împăratul rămase un timp pe gânduri neştiind nici 
el cum ar fi mai bine să facă. Se gândi o vreme, se tot gândi, se plimbă un timp, se uită 
apoi foarte adânc la părintele călugăr şi îşi aduse aminte din tinereţe când mergea la 
mănăstire şi se spovedea la el. Câtă linişte şi câtă pace sufletească avea atunci! 

Revenindu-şi din amintiri şi cum nu voia să-L supere pe Dumnezeu şi nici pe 
părintele, îi zise: 

Ţi-1 dau părinte şi bunul Dumnezeu, Cel ce a făcut cerul şi pământul, să 
împlinească voia sfinţiei tale cu acest tâlhar. Doar un lucru te rog, să faci cum ştii şi să nu 
scape şi, peste un an, dacă vom mai trăi, negreşit voi veni să văd ce s-a făcut cu el. 

Luând tâlharul dăruit, călugărul plecă încet, încet, în pustia din care ieşise, 

lăsând multă uimire în urma sa, căci toţi se întrebau: „ce nevoie are părintele, la vârsta lui, 
de un tâlhar aşa de rău?". 

Nici nu şi-a dat seama când a trecut timpul şi după un an, numai ce se 
pomeneşte părintele cu împăratul la el în pustie: 

- Binecuvântaţi, preacuvioase părinte! 

- Dumnezeu şi Maica Domnului să vă binecuvânteze înălţate împărate! 

- Să mă iertaţi părinte, dar înainte de a mă primi la spovedanie, aş vrea să-mi 
spuneţi, ce s-a făcut cu tâlharul? 

L-am legat, l-am legat strâns de tot, luminate împărate, cu lanţurile 
dragostei lui Dumnezeu şi în toată perioada asta a fost hrănit cu mila Sa. Apoi, spre o mai 
mare pedeapsă, l-am spânzurat de Crucea lui Hristos, dar împărate, acest tâlhar, ca şi cel 
din vremea Mântuitorului, s-a apucat iarăşi de prădat, căci de pe cruce s-a întins la Rai şi 
1-a prădat şi pe acesta. Acuma, eu..., stau aicea în pustie în zăduful zilei, şi-mi plâng 
păcatele, iar el, tâlharul, se veseleşte în atâtea bunătăţi în împărăţia lui Dumnezeu. Vezi, 
luminate împărate, că mila ta a mai dus un tâlhar în rai? 

Uimit şi îngândurat de cele petrecute, împăratul zise într-un târziu: 

O, sfinţite părinte, mai bine m-aş face şi eu tâlhar al celor cereşti, căci din 
atâta stăpânire şi atâtea bunătăţi câte am aici pe pământ, nu ştiu în câtă lipsă şi ce 
pedeapsă voi lua dincolo pentru păcatele mele. Dar voi avea eu oare râvna şi căinţa 
acestui tâlhar? 

Iii 

Dorul sfânt 



Aş vrea Mormântul Tău, Stăpâne, 
Să-1 ud cu lacrimi de căinţă 
Şi tot cu lacrimi îmi rămâne 
S-arăt a mea recunoştinţă! 

Lipsit de „mirul faptei bune" 
Eu n-am ceva mai scump acuma 
Decât să-mi scald a mea fiinţă 
In lacrimi şi suspinuri, numa! 

Căci cheltuindu-mi „moştenirea" 
Ce mi-ai lăsat-o din născare, 
Doar plânsul azi îmi mai rămâne 
Şi nesfârşita-Ţi îndurare! 

Ajută-mi Doamne, mai degrabă 
Să-mi văd dorinţa împlinită, 
Să-mi port şi eu pe-a Tale „urme" 
Fiinţa mea slăbănogită. 



Şi-odată cu Lumina Sfântă 
- Când vei trimite-o la Mormânt - 
Stropeşte inima mea frântă 
Cu roua Duhului Tău Sfânt. 

Să pot rosti la Sfânta Cruce 
(Pe Stânca Sfântului Calvar) 
Şi eu mântuitoarea rugă 
A „credinciosului tâlhar". 

S-aud şi eu în taină, Doamne, 
Prea dulcele şi sfântul grai, 
Prin care să câştig nădejde 
Că nu mă voi lipsi de rai. 



(Sfântul Ioan Hozevitul) 

49. Să nu dispreţuim pe semenul nostru 



O femeie, care se ţinea de biserică şi se credea mare cuvioasă, era muşcată de 
patima trufiei, dispreţuindu-şi semenii şi îndreptăţindu-se în aceasta prin cuvintele: 
„Dumnezeu singur îmi ajunge" şi „eu nu nădăjduiesc spre om". Dar Dumnezeu a vrut s-o 
tămăduiască, trimiţându-i o doctorie destul de amară. Astfel, într-o bună zi, pe când se 
întorcea de la biserică, trecând femeia peste o punte, căzu în apă şi începu să strige după 
ajutor. Cum în preajmă era multă lume, un vecin ajunse imediat acolo dar, văzând cine era 
în apă, zise: 

De bună seamă că nu de ajutorul meu ai mata nevoie, căci mereu spui că: 
Dumnezeu singur îţi ajunge şi în om nu nădăjduieşti!... Şi plecă mai departe îngândurat. 

Ajunse la punte bărbatul ei, care rămăsese puţin în urmă. Când o văzu pe 
nevastă- sa în apă, îi zise cu mâhnire: 

Cred că nu după ajutorul meu, al unui păcătos, strigi, femeie! Tu, de bună 
seamă, aştepţi vreun înger trimis de Dumnezeu ca să te scoată! Cum mereu zici că n-ai 
nevoie de ajutor omenesc, mă duc să-mi văd de treburi. Şi plecă şi el. 

Abia acum, bătrân fiind şi mergând anevoie, veni la punte tatăl ei. O ajută 
cum putu şi cu greu o scoase din apă. Apoi, o întrebă: 

- Oare, n-au trecut pe aici alţi oameni şi chiar bărbatul tău? 

Au trecut tată dar, pe bună dreptate nu m-au ajutat. Eu, dispreţuindu-i, 
totdeauna le spuneam: nu am nevoie de ajutorul oamenilor; în om nu-mi pun nădejdea, ci 
singur Dumnezeu îmi este de ajuns! 

- Fata mea, îi zise bătrânul, crede bătrâneţilor mele, că în frică de Dumnezeu 
am îmbătrânit, şi în frică de Dumnezeu te-am crescut, dar om pe om ajutându-se vor trăi şi 
cu mila Domnului se vor mântui. Se cuvine ca, mai presus de toate, să iubim pe 

Dumnezeu Care, însă, ne porunceşte să iubim pe aproapele. Căci toţi, împreună, suntem 
ca mădularele aceluiaşi trup, care se slujesc unele pe altele. Oare nu trebuie să vedem noi, 
în fiecare om, chipul lui Iisus Hristos? 

Femeia s-a spovedit la preot şi, Dumnezeu înţelepţind-o, s-a vindecat de 
păcatul trufiei, devenind pildă de smerenie pentru toţi. 



50. Mărturisirea credinţei 

Pe vremea împăraţilor idolatri, un negustor bogat din Roma, bun creştin, a fost 
prins şi adus în faţa eparhului cetăţii, care i-a cerut să se lepede de Iisus Hristos. 

- Dacă nu va face aşa, spunea eparhul, atunci va fi dat fiarelor, spre mâncare. 

Omul nostru s-a întărit cu rugăciunea şi a hotărât ca mai bine să moară, decât 
să se lepede de Hristos. Cum negustorul era unul din cetăţenii de vază ai oraşului, eparhul 
a vorbit cu nevasta acestuia ca să-1 înduplece să se lepede de Hristos. Când femeia a venit 
la temniţă şi a încercat să-1 abată de la hotărârea sa, negustorul i-a zis: 

Femeie, tu ştii câtă avere avem noi şi că eu totdeauna am făcut afaceri 
bune, chivernisind bine banii. Crezi oare că nu mi-e mai drag sufletul meu decât banii, de 
gândeşti că am să fac o aşa de proastă afacere cu el? Cât crezi tu că aş mai putea trăi, dacă 
mă lepăd şi scap acuma de moarte? 

- Vreo 20 de ani, tot ai să mai trăieşti! 

Şi dacă în schimbul acestor 20 de ani, ai bătrâneţii, care tot cu moarte se 

vor sfârşi, eu capăt o viaţă tară moarte şi bunătăţile unei lumi nepieritoare, tot mai crezi că 
greşesc? Fiarele mă pot mânca şi pe vreun drum, mergând după afaceri, dar plată nu am 
decât dacă primesc acum, pentru Hristos, Dumnezeul nostru, această puţină suferinţă. 

Femeia nu mai spuse nimic şi rămase pe gânduri: într-adevăr, bărbatul ei nu se 
înşelase niciodată în afaceri. Dacă era aşa cum spunea el, atunci ea va fi cea săracă şi 
pierdută. Când, peste puţin timp, bărbatul ei a îndurat cu seninătate martiriul, ea a fost 
pătrunsă de adevărul vorbelor lui şi s-a făcut creştină iar mai târziu şi mărturisitoare a 
credinţei în Hristos. 




Fără „El" 



Ce sunt eu fără de Domnul? 
Sunt un praf de oase reci, 
Hrana viermilor din groapă 
Şi a muncilor de veci! 

Mintea mea fară de raza 
Luminărilor de sus, 
Este beznă nesfârşită 
După „veşnicul Apus". 

Ochii mei fară privirea 
Spre Părintele Ceresc, 
Sunt ca ochelarii negri 
A celor care orbesc! 



însăşi biata mea ureche, 
Fără Duhul Lui cel Sfânt, 
Este zdreanţă agăţată, 
Care tremură în vânt. 

Iar la mâini şi la picioare, 
Dacă Domnul nu dă spor, 
Lucrul meu, - atunci - şi mersul 
Este veşnic pierzător! 

Fără darul Sfintei Troiţe, 
Eu sunt vierme stricător, 
Căci, trăind fără lumină, 
Fără de nădejde mor! 

Gura mea, fără mişcarea 
Darului lui Dumnezeu, 
Este clopot fără limbă, 
Fără glas fiind mereu. 

(Sfântul Ioan Hozevitul) 



51. Ce se cuvine trupului? 

La ora de religie, profesorul a fost întrebat de unul dintre elevi: 

Ce trebuie să-i dăm trupului nostru? Cum se cuvine să căutăm spre corpul 

nostru? 

Profesorul, voind să vadă care este părerea lor, nu răspunse imediat ci întâi îi 
întrebă pe fiecare. Unul dintre ei, dorind să arate cât de duhovnicesc este, zise: 

Trupul este aducător de rele. Deci trebuie să-1 dispreţuim şi să nu-i dăm 

nici o îngrijire. 

- Nu este drept ce spui, zise profesorul. Trupul este locuinţa sufletului nostru 
şi unealta cu care sufletul face faptele cele bune, căci trupul este neputincios fără suflet şi 
nu are voia sa. Când se face un bine sau un rău, cele două lucrează împreună. Domnul 
Dumnezeu a zidit această casă pentru a pune în ea sufletul cel nemuritor. Deci, trebuie s-o 
îngrijim, ca să nu se strice. Dacă nu-ţi îngrijeşti trupul, şi acesta se îmbolnăveşte, mai poţi 

oare să mai faci fapte bune ori pravila ta, adică: rugăciunea, metaniile şi postul? Eu cred 
că nu. Deci îngrijirea este una, iar împodobirea e cu totul altceva şi este dăunătoare. 

Oare, pasărea îşi păzeşte oul pentru coaja lui? Nu, ci pentru ceea ce este 
înăuntru. Când puiul iese din ou, coaja devine nefolositoare. Tot aşa trebuie să facă şi 
omul, fie că este tânăr sau în vârstă, să aibă grijă de casa sufletului său, până la moarte. 
Toate însă, trebuiesc făcute cu înţelepciune, după rânduiala Bisericii, ca să ne fie spre 
mântuire. 



52. Cel ce a-ngropat talantul 

Fiul unui om bogat, după terminarea studiilor, se pregăti să facă o lungă 
călătorie prin ţară. Deşi harnic la treabă, iscusit la învăţătura cea lumească şi ascultător de 
părinţi, era însă cam sărac în cele duhovniceşti. 

Tatăl său, om chibzuit şi înţelept, cu adâncă evlavie spre biserică, îi pregăti 
toate cele necesare pentru drum şi îi dete şi două pungi cu bani. Una pentru hrană şi 
cheltuielile călătoriei, iar cealaltă, în plus, pentru cheltuielile pe care băiatul ar fi voit să le 
facă după voia sa. 

Fiule, îi spuse tatăl său la plecare, călătoriile în general îl înţelepţesc pe 
om, pentru că poate vedea şi înţelege multe. Iată îţi dau aici o pungă cu banii necesari de 
drum şi încă una, pe care s-o foloseşti după cum vei crede de cuviinţă. Foloseşte-i cum 
vrei! Ştii doar că... nu banii ne lipsesc nouă! 

Când, după un timp, fiul se întoarse, tatăl îl ascultă cu atenţie despre toate cele 

ce văzuse şi cum petrecuse în călătorie, apoi îl întrebă cum şi-a folosit banii ce i-a primit 
în plus. 

- Nici nu m-am atins de ei, tată! Iată-i pe toţi! 

Fiul meu, înseamnă că pe unde ai fost tu lumea este fericită, sătulă şi tară 

griji. 

- Nu, tată, am văzut mulţi oameni săraci şi bolnavi! Lumea nu-i fericită, cum 
crezi şi nici sătulă, căci multora le lipseşte pâinea. 

- Atunci, rău ai folosit banii pe care ţi i-am dat, zise tatăl întristat. Constat cu 
durere că toată învăţătura adunată în anii de şcoală nu-ţi va folosi cu nimic la mântuire. în 
toată călătoria asta, tu te-ai gândit numai la tine. Cum, văzând atâta lipsă în popor, nu te-ai 
îndurat să împărţi banii la cei necăjiţi şi bolnavi?... Bani, care nici măcar nu erau munciţi 
de tine! 

Luând aminte la cele spuse de tatăl său, tânărul se ruşină şi, cercetându-se pe 
sine, a înţeles adevărul din cuvintele părintelui său şi i-a făgăduit că se va îndrepta. 

53. Spune adevărul totdeauna 



O femeie, rămasă văduvă de timpuriu, îşi crescu singurul copil în frică de 
Dumnezeu, veghind cu grijă asupra sufletului lui. In acest fel băiatul crescu mare şi se 
deprinse a fi creştin şi fiu bun, ascultând întotdeauna de sfatul cumpănit al mamei sale. 

Odată, când băiatul plecă de acasă pentru mai multă vreme, mama îl sfătui, cu 
îngrijire, spunându-i între altele: 

Dragul mamei, nu uita că toate trebuie să le facem cu frică de Dumnezeu, 
căci nimic nu rămâne ascuns de ştiinţa Sa. Dacă vrei să fii cu Dumnezeu, trebuie să umbli 
întotdeauna cu dreptate, iar adevărul să fie de nelipsit din gura ta, căci spune Mântuitorul: 
„Eu sunt Calea, Adevărul şi Viaţa!". 

Sărutând mâna mamei sale, băiatul plecă la drum. Merse el cale multă până 
când, ajungând într-o pădure şi fiind singur, numai ce se trezi înconjurat de tâlhari. Unul 
din ceată, care părea a fi căpetenia, îi zise: 

Bună ziua cavalere, dar cu ce treabă prin părţile astea? Nu vrei să ne 
răspunzi? Ia scoate repejor hanii pe care-i ai la tine, ca să nu te scuturăm noi! 

Băiatul se opri speriat, dar în gând strigă către Mântuitorul şi îndată se linişti. 
Avea cu dânsul nişte bani: jumătate din ei erau legaţi într-o pungă iar cealaltă jumătate 
cusuţi într-o margine de haină, ca să nu-i piardă. Se gândi băiatul să arate hoţilor punga, şi 
să tăinuiască ceilalţi bani, dar îşi aminti de sfatul mamei: „totdeauna adevărul!". Atunci 
lăsându-se în grija lui Dumnezeu, descusu liniştit în faţa hoţilor căptuşeala hainei, 
descoperind întreaga lui avere. 

Tâlharii prădaseră destui oameni, aşa că ştiau cam prin ce locuri se ascund 
banii, dar au fost miraţi văzând liniştea acestui tânăr care nu încerca deloc să-i tăinuiască, 
ci el însuşi le descoperea ascunzătoarea. Neîncrezător, căpitanul lor îl întrebă: 

Vei fi având poate mai mulţi bani sau pietre preţioase şi, ca să le aperi, te 
prefaci că ne dai tot? Măi fârtaţi, ia căutati-1 cu de-amănuntul, să vedem dacă spune 
adevărul! 

Dar, verificându-1 de-a mărunţelul, n-au mai găsit nimic. Uimiţi de sinceritatea 
tânărului, l-au întrebat: 

De ce-ai făcut acest lucru? Orice om încearcă să-şi apere, pe cât poate, 
avutul său, pe când tu ne-ai îmbiat cu el şi nu te-am fi controlat chiar aşa dacă nu ne-ar fi 
pus pe gânduri faptul că ne-ai descoperit liniştit până şi banii din căptuşeala hainei. Cine 
te-a învăţat să faci asta? 

Mama m-a învăţat spunându-mi că, dacă voi ascunde de voi sau de 
altcineva adevărul, şi cred vorbelor maicii mele, voi fi vădit în faţa lui Dumnezeu drept un 
mincinos. Eu ştiu că Dumnezeu poartă de grijă fiecăruia, că El vede şi aude totul şi va 
răsplăti fiecăruia după faptele sale. 

Se uitară tâlharii unul la altul şi nu le venea să creadă ochilor de sinceritatea 

lui. 

Daţi-i banii înapoi! spuse, dezarmat, căpetenia hoţilor. Şi, îngândurat, se 
întoarse încet în adâncul codrului, pizmuind liniştea sufletească şi adânca credinţă a 
acestui tânăr. Multă vreme rămase tulburat şi dezarmat de zdrobitoarea lui sinceritate. 
Apoi, după o vreme, merse în ascuns la un schit, unde se călugări. Astfel, plângându-şi 
păcatele, îşi găsi liniştea mult dorită. 

54. Sapă mai adânc 



Un om primise drept moştenire de la înaintaşii săi o casă într-un loc unde era 
mare lipsă de apă. 

Lipsa ei era chinuitoare, mai ales că începuse să aibă şi o gospodărie 
mărişoară, aşa că într-o zi omul se hotărî să sape o fântână. Săpă el o zi întreagă, săpă 
două, săpă trei dar nu dădu de apă; totuşi nu se opri ci, cu nădejde, continuă. Mai săpă el 
ce mai săpă, însă degeaba; apa nu se ivi şi omul prinse a se îndoi. Deşi îndoielnic, el totuşi 
continuă, dar tot tară de folos; nici de data asta nu ajunse la izvorul mult dorit. 

In ziua următoare, cu hârleţul în mână, stătea în cumpănă şi se tot gândea: „Să 
mai sape..., să nu mai sape...?". Un gând însă îi spunea să caute mai departe: „Dar nu-i 
păcat de atâta muncă, să mă opresc? Dacă, totuşi, este apă?". Şi continuă să sape. După o 
vreme, văzând că tot nu dă de apă, se opri, ieşi la suprafaţă şi, lac de sudoare, se odihnea 
deznădăjduit de munca de o săptămână. 

O voce tainică însă îl însufleţea mereu: „Sapă mai adânc şi nu te descuraja!". 
Şi într-adevăr, la scurtă vreme dădu peste un pământ mâlos, apoi începu să iasă şi apa 
mult râvnită. Tulbure la început, dar încet, încet, deveni limpede şi bună. Cu bucurie, 
omul zidi pereţii fântânii, apoi, curăţind tot mâlul care mai rămăsese, ieşi la suprafaţă. 
Acum apa, limpede şi curată, izvora liniştit. Singura lui grijă rămăsese să curăţe izvorul şi 
să-1 păzească de cei ce puteau să-i strice şi să-i tulbure apa. In sfârşit, avea şi el acum apa 
cea de viaţă dătătoare. 

Sufletul care moşteneşte o credinţă greşită de la înaintaşii lui, fiind astfel 
departe de Dumnezeu, este asemenea locului fară de apă unde îşi avea casa omul din pilda 
de mai sus. Dacă el însă începe să cerceteze adânc izvoarele credinţei lui - perioada şi 
împrejurările istorice în care s-a format - atunci neîndoielnic va găsi izvorul cel de Viaţă 

dătător, care este Biserica Ortodoxă, lăsată nouă drept moştenire de Mântuitorul prin 
Sfinţii Apostoli şi marii părinţi ai Bisericii. Condiţia este să sape cu sinceritate şi adânc, 
tot mai adânc, până la cele şapte Sinoade Ecumenice şi până la Sfinţii Apostoli. Abia 
această „Apă vie" şi curată, lipsită de orice erezie, va face să rodească, ca un ogor bogat, 
sufletul său. 



Imnul credinţei 



O, Pravoslavnică credinţă 
- Tăria sufletului meu - 
Prin tine mi s-a dat putinţă 
Să caut către Dumnezeu. 

Când sufletul se alăptează 
Cu darul tău dumnezeiesc, 
Durerea mea se alinează 
Şi scârbele se potolesc. 

Când valurile ameninţă 
Ca să cufunde „luntrea mea" 
In tine, sfânta mea credinţă, 
Mă sprijinesc de-a pururea. 

Iar când de multă slăbiciune 
Greşesc Celui ce m-a zidit, 
îmi dai curaj la Rugăciune 



In viaţa asta necăjită 
Cu tine eu mă întăresc 
Credinţă prea blagoslovită 
Odorule dumnezeiesc! 

Atunci când vor să mă doboare 
Vrăjmaşii cei neîmpăcaţi, 
La tine eu găsesc scăpare 
Şi ei rămân prea ruşinaţi. 

Iar la sfârşitul vieţii mele 
Nădăjduiesc că şi atunci 
Mă vei adăposti de rele 
Şi de înfricoşate munci. 

Să nu fiu deznădăjduit. 

(Sfântul Ioan Hozevitul) 



55. Ascultarea de duhovnic 

Unul din împăraţii Serbiei, om cu mare frică de Dumnezeu, mergând odată la 
Sfântul Munte împreună cu unii din sfetnicii săi şi văzând viaţa cea minunată a Părinţilor 
de acolo, se hotărî să lase domnia şi să se facă călugăr. Acest gând, spunându-1 sfetnicilor 
săi, a stârnit multă supărare şi spaimă la aceştia, întrucât împăratul era om drept şi bun, 
fiind foarte iubit de supuşi. Aceştia au mers în ascuns la stareţ şi, rugându-1, i-au spus: 

- Părinte, să nu laşi turma fară păstor, că o sfâşie lupii. Căci, de vei călugări 
pe împăratul nostru, va fi rău de ţară. Nu ne lăsa pe noi orfani de un aşa de bun stăpân ci, 
mai degrabă, hotărăşte-1 spre domnie! 

Fiind înainte văzător, stareţul îi linişti şi le promise că aşa va face. 

Când împăratul ceru să fie primit în mănăstire ca monah, stareţul, spre 
surprinderea, supărarea şi spaima sfetnicilor, îi spuse că îl primeşte cu toată dragostea în 
Domnul. 

După ce se îndepliniră toate rânduielile pentru călugărie, părintele stareţ îi 
spuse împăratului: 

Acum eşti în obştea noastră, frate, şi, după cum ştii, călugărul trebuie să 

facă ascultare desăvârşită, în toate tăindu-şi voia sa. Iţi poruncesc, dar, în numele 
Domnului nostru Iisus Hristos, să faci ascultare ca un bun călugăr şi să mergi pe tronul 
Serbiei pentru a cârmui poporul spre împărăţia lui Dumnezeu şi nu spre pierzare. Din 
mâna ta şi a tuturor celor împreună cu tine se vor cere sufletele lor la dreapta Judecată. Şi, 
dacă până acum ai fost împărat din voia ta, de acum vei fi din ascultare şi mai mare plată 
vei lua de la Dumnezeu. Caută dar, frate, să faci ascultare bună, că altfel te scot din cinul 
călugăresc ca pe un neascultător. 

împăratul lăsă capul în jos cu tristeţe, dar înţelese gândul bun al stareţului şi se 
supuse sfatului său. Deşi nu putea să rămână în Sfântul Munte, după cum dorise, avea 
alinarea să fie numit frate şi să facă, din ascultare, ca un bun călugăr, ceea ce i se 
poruncise. Se povesteşte că, după aceasta, el a câştigat mai mare cinste de la supuşii săi, 
cărora le-a dat pildă de credinţă în Dumnezeu, de smerenie în toate câte le poruncea şi de 
ascultare de stareţul său din Sfântul Munte. 



56. Credinţa, Crucea si tara 

Un caporal, ce conducea la instrucţie un pluton de soldaţi, mergând în urma 
lor, găsi pe jos o cruciuliţă pierdută de unul dintre ostaşi. Fiind necredincios şi voind să-şi 
râdă de cel ce-o pierduse, opri plutonul la marginea unei poieniţe din apropierea locului de 
instrucţie şi atârnă cruciuliţa de creanga unui copac. Apoi spuse în batjocură soldaţilor 
adunaţi în jurul său: 

Ţara îşi pune nădejdea în voi s-o apăraţi şi pentru asta vă dă arme! Iar 

voi...? Voi vă puneţi nădejdea în Dumnezeul vostru şi vă apăraţi cu... o biată cruce. 

Urmă un moment de tăcere. 

Cine-i „viteazul" care şi-a pus în gând să-şi apere ţara şi pe sine însuşi cu 
această cruciuliţă? - întrebă, plin de trufie, caporalul, crezând că după o astfel de bătaie de 
joc, nici un soldat nu va îndrăzni să-şi recunoască crucea pierdută. 

Dar, spre surprinderea lui, din pluton se desprinse cu iuţeală un soldat care, 
ducându-se spre copac, spuse: 

Este crucea mea! Mi-a dat-o mama când am plecat de acasă şi eram tare 
amărât că am pierdut-o. 

Atât caporalul cât şi soldaţii au rămas uimiţi de curajul şi sinceritatea tânărului 

ostaş. 

Atunci un ofiţer, trecut de mult de vârsta tinereţii şi călit prin grele încercări, 
ce îi privise neobservat şi ascultase toată întâmplarea, se apropie de ei şi cu o voce blândă 
şi părintească le spuse: 

Cel care îşi cinsteşte şi îşi apără credinţa astfel, cu siguranţă va fi un 
credincios şi un bun apărător şi al ţării sale. Şi ţineţi minte: soldatul tară credinţă este cel 
mai slab şi mai laş apărător al ţării sale. Cât despre cruce, aflaţi că, pentru credinţa celui 
care o poartă, ea nu numai că ne apără, ci câştigă şi războaie. Şi ca să înţelegeţi cele spuse 
vă voi istorisi un fapt petrecut la începutul creştinismului. 

Este consemnat în istoria omenirii că la anul 312, conducător al imperiului 
roman a fost numit împăratul Constantin, om viteaz şi înţelept. Marele împărat 
Constantin, a fost fiul lui Constanţiu Fior şi al cinstitei Elena. Era pe vremea când crudul 
împărat Diocleţian îşi numise ajutoare pentru cârmuirea întinsei împărăţii a romanilor. 
Partea de răsărit a împărăţiei, o cârmuia însuşi împăratul Diocleţian, având ca ajutor, pe 
ginerele său Galeriu, iar capitală, era Nicomidia, poarta de intrare în Asia. Partea de apus 

a împărăţiei, cu capitala la Roma, avea împărat pe Maximian Hercule, însoţit de fiul său, 
Maxenţiu, iar ca ajutor, pe Constanţiu Fior, tatăl Sfântului Constantin şi soţul Sfintei 
Elena. Şi avea Constanţiu, sub stăpânirea sa, mari ţinuturi: Galia, Spania şi Britania. In 
timp ce, în toate celelalte părţi ale împărăţiei, creştinii îndurau cele mai cumplite prigoniri, 
în ţinuturile sale, Constanţiu nu numai că a oprit orice prigoană împotriva lor ci îi numise 
chiar la cârmuirea treburilor împărăţiei. Asta pentru că, creştinii din vremea aceia erau cei 
mai cinstiţi şi mai corecţi dintre cetăţeni. 

Dar, murind bunul Constanţiu, în locul lui a rămas fiul său, marele Constantin, 
iar la Roma, în locul lui Hercule, a rămas fiul său Maxenţiu. Şi s-a întâmplat ca Maxenţiu, 
idolatru şi necredincios, să pornească război împotriva lui Constantin. 

Istoriseşte episcopul Eusebiu, duhovnicul lui Constantin, că, plecând în 
întâmpinarea duşmanului, împăratul Constantin, înainte de a începe lupta, neîncetat se 
ruga şi cerea ajutor de la Dumnezeu, ştiind că oastea lui este cu mult mai mică decât a lui 
Maxenţiu. Ca răspuns la rugăciunile lui şi ale creştinilor, Constantin şi ostaşii lui au văzut 
ziua în amiaza mare, strălucind pe cer, o cruce luminoasă deasupra căreia scria: „Prin 
acest semn, vei învinge". Iar în noaptea care a urmat, L-a văzut în vis, pe însuşi Domnul 
nostru Iisus Hristos, apropiindu-Se şi îndemnându-1 să-şi facă steag ostăşesc cu semnul 
Sfintei Cruci pe el. 

Deci punând semnul cinstitei cruci pe arme, pe steaguri şi pe hainele 
soldaţilor, şi făcând rugăciunea către Hristos, a doua zi, împăratul Constantin a început 
lupta. Şi atâta l-a bătut, l-a hărţuit şi l-a fugărit pe Maxenţiu încât până la Roma i-a distrus 
toată oastea. Atâta dezastru şi dezordine era în armata lui Maxenţiu încât la intrarea în 
Roma, însuşi împăratul Maxenţiu a căzut în râul Tibru şi s-a înecat la podul Malvius, în 
anul 312. 

încredinţat că Iisus Hristos, Dumnezeul creştinilor, l-a ajutat să biruiască 
marea oaste a lui Maxenţiu, Constantin cel mare, ca împărat al Romei, a dat, în anul 313, 

o hotărâre prin care a oprit orice prigoană împotriva creştinilor şi a dat libertate credinţei 
lor. Acest mare act se numeşte „Decretul de la Milan". 

Mai târziu, fericitul Constantin şi-a mutat capitala împărăţiei de la Roma, la 
Bizanţ. Aici a zidit din nou această cetate şi a împodobit-o cu tot felul de palate, ca pe o 
adevărată nouă Romă creştină, pe care apoi a numit-o Constantinopol, după numele său. 
Această cetate a fost adusă ca dar lui Hristos de împăratul Constantin, ca o roadă a 
credinţei sale în El. 

Ca împărat al creştinilor, Constantin a arătat multă râvnă şi pentru unitatea 
credinţei creştine. Aceasta s-a văzut pe vremea ereziei lui Arie, cea mai mare rătăcire din 
viaţa Bisericii lui Hristos. Acest Arie învăţa că Iisus Hristos n-a fost Dumnezeu adevărat, 
îmbrăcat în fire de om şi coborât în lume, cum socoteşte dreapta credinţă. După învăţătura 
lui Arie, Hristos era numai o creatură trimisă de Dumnezeu ca să izbăvească omenirea 
(Patrologie volumul III pag. 79). Din această cauză era mare tulburare în Biserică. Deci, 
înţelegând primejdia în care se afla unitatea credinţei, marele Constantin a hotărât ţinerea 
Sinodului de la Niceea, la care el însuşi a fost de faţă. Aici, episcopii, veniţi din toată 
lumea creştină, au osândit rătăcirea lui Arie şi au mărturisit dreapta credinţă, alcătuind cea 
mai mare parte din Crez, pe care de atunci îl rostim şi noi, la fiecare Sfântă Liturghie. 

Tot împăratul Constantin, ajutat de râvna şi evlavia mamei sale, o trimite la 
Ierusalim pentru descoperirea locurilor sfinte scrise în Evanghelii. Astfel, au descoperit 
locul Golgotei, unde a fost răstignit Mântuitorul; al Sfântului Mormânt unde a fost 
îngropat; şi lemnul Sfintei Cruci, pe care a fost răstignit. Ca semn al preţioaselor 
descoperiri, împăratul Constantin, cu împărătească dărnicie, a zidit biserica Sfântului 
Mormânt (Anastasis), biserica din Betleem, pe cea din Nazaret şi alte sfinte locaşuri. 
Multe alte fapte de folos credinţei lui Hristos a săvârşit marele Constantin şi mama sa 
Elena, pentru care s-au învrednicit a se numi „Sfinţii împăraţi, cei întocmai cu Apostolii". 

Şi a murit Sfântul Constantin, după ce s-a botezat în credinţa creştină, la anul 

337, cu zece ani mai târziu după moartea mamei sale, Sfânta Elena. 

V-am spus toate acestea, pentru că astăzi, Biserica noastră Ortodoxă îi 
sărbătoreşte pe Sfinţii împăraţi Constantin şi Elena. 

Domnule colonel, dacă-mi permiteţi: de unde ştiţi dumneavoastră 
asemenea lucruri atât de importante pentru credinţa noastră Ortodoxă, pentru că eu, drept 
să vă spun, v-am ascultat cu sufletul la gură, zise unul dintre soldaţi. 

- Pe vremea când învăţam eu şcoală, atât la intrarea, cât şi la ieşirea din clasă 
nu începeau şi nu se terminau orele, decât cu rugăciunea Tatăl nostru, iar religia era obiect 
de studiu obligatoriu. De atunci le ştiu, de la profesori, din cărţile de religie şi de la 
predicile Preotului din biserică. Astăzi, învăţământul s-a modernizat scoţându-se religia 
din şcoli. Adică, mai clar spus, se continuă într-un mod mult mai ascuns lupta de prigonire 
a Bisericii întemeiată de Hristos. 

Fiţi siguri însă că nimeni nu va rămâne nepedepsit de Domnul nostru Iisus 

Hristos. 

Semnul Sfintei Cruci 



Semnul crucii este nouă 
Scutul cel mântuitor 
Care depărtează răul 
Şi ne dă la toate spor. 

Deci să facem cum se cade 
Creştinescul nostru semn, 
Căci vrăjmaşii fug atuncea 
Ca de prea cinstitul lemn. 

Iar acei ce bat în cobză 
Şi pe cruce o îngână, 
Au sămânţa necredinţei 
Şi pecete rea la mână! 

N-au evlavie în suflet 
Nici ruşine la obraz, 
Plecăciune nu pot face 
Că-i satana pe grumaz! 



Domnul cerurile pleacă 
Pentru neamul omenesc 
Iar la El să-şi plece capul 
Mulţi creştini nu se silesc 

El întinde sus pe cruce 
Mâinile dumnezeieşti, 
Tu măcar a face semnul, 
Omule nu te sileşti. 

El ne mântuie, creştine, 
Săvârşindu-se pe lemn 
Iară tu socoţi ruşine 
Ca să faci al crucii semn! 



(Sfântul Ioan Hozevitul) 

57. Icoana Maicii Domnului şi grabnica ei răsplată 



Unui flăcău de la sat, care pleca la armată, mama lui îi dădu la plecare, pe 
lângă unele lucruri trebuitoare, şi o iconiţă cu Maica Domnului, mică, cât să încapă într-un 
buletin, cumpărată de ea de la mănăstire. Această iconiţă i-a fost adeseori de mare ajutor 
tânărului, alinându-i dorul de casă şi de biserică. Deseori, în întunericul nopţii, soldatul o 
săruta, rugându-se în taină lui Dumnezeu şi Maicii Domnului. 

Intr-o zi, când se pregătea să plece acasă într-o scurtă permisie, merse la unul 
din superiorii săi să-şi ia actele de drum. Când încerca să le aşeze în portmoneu, ieşi la 
iveală iconiţa, pe care o zări ofiţerul. Inroşindu-se de furie, acesta i-o smulse şi pe loc o 
rupse în bucăţi, aruncând-o pe jos: 

- Umbli cu astfel de lucruri la tine? Se vede că ai o minte cam îngustă. Dacă 
te mai prind vreodată, o încasezi rău de tot încât, toată viaţa o să mă pomeneşti. 

Amărât, soldatul adună în grabă bucăţile de pe jos şi zise încet ca pentru sine: 
„cred bunului Dumnezeu şi Maicii Domnului că voi vedea şi pedeapsa pentru asta". Apoi 
plecă şi, în ascuns, le lipi la loc, plângând pentru iconiţa ruptă. 

în aceeaşi zi, după vreo două ore, ofiţerul îşi prinse mâna stângă la o maşină, 
care îi strivi două degete. La o primă consultaţie rana nu părea gravă, totuşi nici după o 
lună de zile nu dădea semne de vindecare. Trei luni a tot umblat cu mâna pansată pe la 
spitale, doar, doar s-o vindeca. Până la urmă însă tot i-au tăiat degetele, care deja se 
infectaseră. 

Iată cât de grabnică a fost răsplătirea Maicii Domnului, pentru nelegiuirea 

făcută. 

58. Cel ce caută suflete 



Când noaptea se lăsă, neagră, peste sat, diavolul coborî, din văzduh, să vadă 
de va putea câştiga vreun suflet pentru întunericul lui. Negru şi înfiorător de urât, el 
colinda, cu sacul în spate şi cu furca într-o parte, tot satul, de la un capăt la altul. In 
dreptul crâşmei se opri un pic şi privind, văzu că era plină! îşi frecă mulţumit mâinile şi, 
rânjind, zise: 

Puişorilor, ai mei sunteţi! Tata vă aşteaptă! Aici nu am de muncă, să 
mergem mai departe. 

Trecu prin dreptul unui bar, de unde se auzeau chiuituri, muzică, certuri, 
scandal. Unii dansau, alţii beau; erau şi din cei care jucau cărţi şi cu priviri fioroase 
păzeau din ochi banii ce treceau dintr-o parte în alta a mesei. 

Şi ăştia sunt ai mei, dar trebuie să-i mai ajut niţel, zise diavolul, turnând 
venin în pahare şi înghimpând vreo doi jucători ca să le aţâţe ura. După ce flutură pe sub 
nasul unuia un ştreang, momindu-1 cu gândul sinuciderii, plecă mai departe. 

Ajunse apoi în dreptul casei unei vrăjitoare, unde se opri. 

- Cumătră asta m-a chemat să-i ajut, zise el şi intră pe horn în casă. 

Vrăjitoarea făcea farmece, fierbând buruieni şi bolborosind ceva din gură. Aici 
diavolul îşi băgă coada în cazan şi mestecă bine cu ea, apoi scuipă înăuntru, o însemnă pe 
vrăjitoare cu furca pe frunte şi, rânjind cu gura până după urechi, zise: 

Slugă vrednică şi credincioasă, în acelaşi cazan cu smoală vei fierbe cu 
noi, că a noastră eşti după faptele pe care le faci! Şi plecă mai departe. 

Deodată, numai ce începu să urle şi să se zvârcolească din toate încheieturile: 
tocmai trecea pe lângă casa unor creştini, în care o mamă îşi legăna copilaşul, rugându-se 
încet pentru el. Deasupra leagănului, era icoana Maicii Domnului şi candela aprinsă sub 

ea care, împreună cu mama, vegheau pruncul. 

Valeu.., văleleu..., văleleu..., nu mai pot de durere, mă arde asta cu 
rugăciunile ei către Maica Domnului, ţipa diavolul şi fugea cât îl ţineau picioarele. Las că 
te pândesc eu pe tine şi pe copilul tău, iar când veţi fi fară rugăciune mă pot apropia de voi 
şi veţi vedea voi atunci! 

Dar Maica Domnului veghează şi îi acoperă pe toţi cei care se spovedesc la 
preot şi se roagă ei cu credinţă! 




Dacă-n „desfătări" trăi-vei zi cu zi şi an cu an, 
După moarte, vieţui- vei pe vecie cu satan; 
Când plăcerilor muri- vei vieţuind fară a-ţi fi greu, 
Vei începe cu aleşii să trăieşti lui Dumnezeu. 

(Vasile Militam) 

59. Vizita Mântuitorului 



Un creştin, plângând mereu la rugăciune, neîncetat zicea: 

- Vino Doamne Iisuse Hristoase, măcar o dată şi în casa mea! 
Intr-o noapte, în vis, Mântuitorul îi spuse: 

- Mâine, voi veni în casa ta. 

Crezând celor spuse lui în vis, creştinul se sculă mai de dimineaţă şi începu 
să-şi pregătească casa, curăţind-o şi împodobind-o cu de toate. Pregăti apoi bucate alese, 
ca pentru un Oaspete aşa de drag, şi începu să aştepte. Orele treceau, se facu amiază, şi 
Oaspetele încă nu venise. In dreptul uşii se opri însă un sărac care, înfrigurat de gerul 
iernii, bătu cu sfială. Stăpânul casei îl primi şi se gândi că, din bucatele pregătite, putea să- 
i dea şi acestuia. Aşa că îl aşeză la masă lângă sobă, şi dându-i de mâncare continuă să 
privească pe geam, doar, doar, o veni Oaspetele aşteptat. Săracul, după ce mâncă bine 
spuse „bogdaproste" stăpânului şi plecă, sătul şi încălzit. Peste puţin timp, veni o femeie 
sărmană: văduvă şi mamă a trei copii, flămânzi şi bolnavi. Venise la acest om, ştiindu-1 
milostiv. 

- Nu cred că voi rămâne fară mâncare, dacă îi dau şi ei. M-ar mustra cugetul 
dacă ar pleca de la mine cu mâna goală, zise omul în gând, şi pregăti un vas mai mare în 
care puse mâncare pentru femeie şi pentru copii, adăugând câteva daruri pentru cei mici şi 
nişte bani pentru medicamente. Femeia se bucură nespus de mult, neştiind cum să-i mai 
mulţumească stăpânului casei, apoi plecă şi ea. 

Omul începu iar să aştepte. Seara, un călător pelerin, obosit de drum, flămând 
şi înfrigurat, bătu la uşa lui şi îi ceru găzduire peste noapte. Omul nostru, nici de data asta 
nu lăsă bunul său obicei şi, după ce-1 ospătă, îl găzdui. Până noaptea târziu luci, în 
fereastra creştinului, luminiţa de veghe, care încă II aştepta pe Hristos. Spre miezul nopţii, 

îşi făcu rugăciunea de culcare iar la sfârşit adăugă: 

Doamne, Iisuse Hristoase, toată ziua Te-am aşteptat! Poate că Te-am 
supărat cu ceva şi de aceea nu ai venit; Te rog să mă ierţi pe mine, păcătosul. 

In acea noapte, în vis, Hristos i se arătă din nou omului şi-i zise: 

Fiul Meu drag, de trei ori te-am vizitat ieri şi de trei ori M-ai primit, M-ai 
ospătat şi M-ai odihnit. Fii binecuvântat! 

La rugăciunea dimineţii, omul nostru, cu faţa scăldată în lacrimi de bucurie şi 
cu inima plină de dulceaţă sufletească, mulţumea lui Hristos zicând: 

- Iţi mulţumesc Doamne, că ai cercetat pe robul Tău. Să nu-1 uiţi niciodată şi 
să vii mereu! 



Dacă azi, cu cel ce n-are, împărţi rodul tău de pâine, 
Nu te teme nici o clipă că tu flămânzi- vei mâine. 
Mila ta, până-ntr-atâta Tatălui din Cer îi place, 
Că cenuşa vetrei tale în faină ţi-o preface! 



(Vasile Militam) 

60. Slugile lui Dumnezeu 



Intr-o zi de toamnă, rece şi ploioasă, aşteptând un tramvai, un profesor privea 
la un copil sărman şi zgribulit ce se scotocea prin buzunare, pentru a dărui cerşetorului din 
colţul străzii un bănuţ. Copilul puse banul în mâna bătrânului şi apoi, stând un timp 
descumpănit, mai scoase un bănuţ şi îl puse în aceeaşi mână întinsă. 

Intrigat, domnul, ce urmărise toată scena, se apropie de micuţ şi îl întrebă: 

- De ce i-ai dat doi bănuţi? Mai ai vreunul? 

Nu domnule, erau ultimii şi i-am dat pentru hainele mele. Mi-a spus 
părintele la biserică şi sora mea că cerşetorii sunt slugile lui Dumnezeu, care-I spun tot ce 
primesc de pomană de la noi şi atunci Dumnezeu ne dăruieşte şi nouă cele de trebuinţă. Şi 
de aceea eu i-am dat cei doi bănuţi pentru că am nevoie de haine. 

- Ingeraşule, e adevărat ce ţi-a spus sora ta. Haide să luăm hăinuţele, pe care 
ţi le-a trimis Dumnezeu, spuse domnul, şi luându-1 de mânuţă merseră în magazinul de 
alături. 

61. Bunica „închide uşa" 



Intr-un sat era o bătrână, căruia nepoţii îi ziceau „bunica-închide-uşa". Pentru 
orice nepot care pleca la şcoală, la oraş sau se uita la televizor, această bătrână înţeleaptă 
avea o vorbă: 

- Să-ţi ajute Dumnezeu nepoate, să poţi închide bine uşile! 

- Ce uşi, bunico? 

Când mergi prin lume, prin atâtea locuri, vezi şi auzi multe lucruri lipsite 
de bună-cuviinţă, care nu trebuiesc nicicum primite în casa sufletului tău; de aceea, 
trebuie să ţii bine ferecate uşile vederii, adică ochii, ca să nu vadă cele necuviincioase, să 
nu citească cele hulitoare, care smintesc mintea şi să nu oglindească în suflet nimic 
necurat. 

Şi uşa vorbei trebuie bine închisă, adică gura, ca nu cumva să vorbească cele 
rele şi smintitoare. N-aţi auzit voi, la biserică, preotul citind: „pune Doamne, strajă gurii 
mele şi uşă de îngrădire împrejurul buzelor mele"? Şi încă ne mai spune părintele, din 
Scriptură, că pentru tot cuvântul rău vom da seamă. 

Mai cu dinadinsul păzeşte, nepoate, uşa inimii, împotriva ispitelor şi 
înşelărilor diavoleşti, căci Domnul bate la uşă iar inima curată îl cunoaşte, pe când 
înşelătorul vine ca un hoţ, căutând de este inima ta fără pază, ca să poată năvăli într-însa. 
De aceea vă spun mereu „închideţi bine uşile!". 

Nu era duminică sau sărbătoare peste an în care bunica, înconjurată de nepoţi, 
să lipsească de la sfânta biserică. Şi uite aşa, „bunica-închide-uşa" încet, încet şi cu 
îndelungă răbdare îşi pregătea nepoţii pentru împărăţia cerurilor, învăţându-i să lupte 
împotriva vicleniilor şi răutăţilor semănate de satana în lumea asta. 

La toate simţurile tale ia aminte cum le porţi, 
Ele-s astăzi pentru tine, ale sufletului porţi: 
Dacă nu le-ncui, cum noaptea uşa casei tale o-ncui, 
Vine furai, şi comoara care-ai strâns-o, este-a lui; 
Adică satan pătrunde, prin păcat să te desmierde, 
Şi-atunci sufletul, comoara-ţi, pe vecie se va pierde. 



62. Nu mai cârti! 

Un om bogat era atât de stăpânit de grijile pământeşti, încât se părea că cerul 
şi pământul au fost făcute doar pentru a-i sluji lui. Toată ziua bombănea şi cârtea 
împotriva lui Dumnezeu: ba că este prea cald şi i se usucă semănăturile, ba că plouă prea 
mult şi-i putrezeşte nutreţul, ba că ziua e prea scurtă, şi tot aşa mai departe. 

Odată, pe când se întorcea de la un mare târg, unde vânduse multe animale şi 
luase mulţi bani, ca să scurteze drumul spre casă, o luă prin pădure. Insă, când era pe la 
mijlocul ei, porni o ploaie deasă, care-1 udă bine de tot. Bombănind înciudat împotriva 
cerului, că „vărsa apă când nu trebuia", şi împotriva lui Dumnezeu care o dăduse, merse 
înainte, când deodată, ce să vezi, se ivi de după copaci un tâlhar care îl şi luă în bătaia 
puştii. înlemnit de spaimă, omul uită de ploaie şi zise la repezeală: „Doamne, ajută-mi!". 
In acelaşi moment tâlharul apăsă pe trăgaci, dar..., din cauza umezelii, praful de puşcă nu 
luă foc. Văzând aceasta, omul nostru înmulţi rugăciunea şi luând-o la sănătoasa, fugea de- 

i sfârâiau călcâiele. După ce ieşi din pădure nevătămat, şi pe măsură ce se apropia în 
goană de sat se gândi la ploaia ce-i salvase viaţa şi umilit, ceru în gând iertare lui 
Dumnezeu. Mort de oboseală, intră în biserica satului unde, după ce se închină şi se 
spovedi la preot, facu legământ, în faţa icoanei Mântuitorului ca, până la sfârşitul vieţii 
sale, să nu mai cârtească niciodată. Şi omul, cu darul lui Dumnezeu, şi-a ţinut legământul. 



63. Acum, nu mâine! 

Era pe vremuri, în Roma veche, un împărat care, înconjurat fiind de tot felul 
de linguşitori şi trântori, ajunse ca, încet, încet, să uite de treburile obşteşti şi de războaie, 
ţinând-o numai într-o petrecere. Dintre multele slugi pe care le avea în jurul său, nici una 
nu-i mai rămăsese credincioasă. 

Intr-o seară, când petrecea după obicei, veni, printr-un trimis, o scrisoare de la 
unul din ofiţerii cu care luptase pe vremuri şi care-i rămăsese credincios. Acest ofiţer era 
într-o garnizoană departe de oraş şi numai în cazuri grave îi scria împăratului. Trimisul, 
după ce îi înmână scrisoarea, îl rugă pe împărat să o citească fară întârziere, spunându-i că 
sunt probleme urgente pentru împărăţie. Dar, cum petrecerea era în toi, împăratul nu se 
sinchisi de acel răvaş spunând că nu amestecă treburile împărăţiei cu petrecerea: 

Voi vedea mâine ce conţine scrisoarea, atunci când vom rezolva treburile 
împărăţiei..., spuse el, puţin cam dispreţuitor. 

Dar, chiar în acea noapte, puţin după terminarea banchetului, capul 
împăratului căzu sub sabia uneltitorilor pe care-i demasca în scrisoare ofiţerul cel 

credincios. Pentru împăratul cel leneş şi nechibzuit n-a mai existat „mâine". 

In toate zilele vieţii noastre primim scrisori de înştiinţare despre cursele de 
moarte ce ne urmăresc. Noi însă împărăţim peste stomac şi benchetuim cu patimile 
trupeşti neavând vreme pentru treburile împărăţiei celei cereşti ce ne aşteaptă şi astfel 
suntem în primejdie ca, odată cu viaţa de aici, să pierdem şi împărăţia cea veşnică. 



64. Tata e la cârmă 

Căpitanul unei corăbii, ce transporta mărfuri şi pasageri, plecând odată pe 
mare, luă cu dânsul soţia şi copilul. Ţinea mult la fetiţă care nu avea decât câţiva anişori. 
Le luase ca să le arate, de pe vapor, Sfântul Munte. După două zile de drum liniştit, timpul 
se strică şi valuri mari loveau vasul, gata-gata să-1 scufunde. Era noapte când furtuna 
ajunsese în toată puterea ei, iar călătorii înspăimântaţi nu credeau că vor mai vedea a doua 
zi soarele. Zgomotul furtunii se unea acum cu ţipetele de spaimă şi plânsetele oamenilor. 

Fetiţa căpitanului, care adormise de cu seară, se trezi din cauza larmei şi, 
pricepând că oamenii se tem să nu se scufunde corabia, întrebă: 

- Dar tata unde-i? Tata nu-i la cârmă? De ce nu conduce tata, vaporul? 

Tata este la cârmă, draga mea! - îi răspunse mama ei, ce stătea alături 
rugându-se mereu. 

Atunci de ce vă temeţi? Nu ştiţi că dacă tata e la cârmă vaporul nu se 
scufundă niciodată? 

Şi fetiţa puse capul pe pernă, adormind imediat. 

Dacă oamenii ar avea credinţa fetiţei, că Tatăl ceresc este la cârma vieţii 
noastre, nu s-ar tulbura niciodată în furtunile vieţii. Când Cel ce ne-a zidit ne cârmuieşte 
viaţa, ce teamă putem avea noi, care ştim că ţărmul nostru este împărăţia cea netrecătoare 
şi cu Tatăl la cârmă ajungem în deplină siguranţă la ea? 



65. Ortodoxie înseamnă înviere 

Părinte, sunt la capătul răbdărilor, nu mai pot suferi nedreptăţile ce mi se 
fac şi necazurile pe care le am, spuse duhovnicului, o tânără. Nu mai am nici o nădejde şi 
sunt cu totul cuprinsă de tristeţe. 

- Dumnezeu nu dă omului greutăţi şi lupte peste puterile lui, de aceea să nu 
spui că nu le poţi duce. Greul îţi vine din faptul că tu nu accepţi să duci o mică povară, 
pentru a căpăta răsplată. Gândeşte-te că cel ce nu aleargă nu se încununează şi că a 
nevoitorilor este împărăţia cerurilor. Când omul acceptă să facă un mic canon, pentru 
Dumnezeu, atunci încercarea devine mai uşoară. Numai îndărătnicilor li se pare că 
necazul este peste măsură de greu. Cel ce rabdă puţin aici, va avea mare răsplătire 
dincolo. Creştinism înseamnă înviere, iar cel ce are nădejde spre înviere nu poate fi decât 
bucuros! 

Des căzând pe drumul vieţii, vorbe grele să nu zici: 
Tocmai prin aşa cădere, înveţi mai sus să te ridici. 



(Vasile Militam) 



66. Cine mă va alina 



Un creştin, înconjurat de multe greutăţi, se plângea pe sine, cuprins fiind în 
vălmăşagul necazurilor: 

Vai mie, că au venit peste mine atâtea necazuri şi supărări şi cine mă va 
mângâia pe mine în acestea? 

Pe când cugeta el astfel, numai ce apăru înaintea lui un bătrân semeţ care-i 

zise: 

- Eu te voi mângâia! 

- Dar, cine eşti tu? 

Eu sunt înţelepciunea acestei lumi şi nimic din tainele cosmosului nu-mi 
este străin. Eu cunosc crugul vremii şi tainele vietăţilor şi mersul soarelui şi rânduiala 
stelelor şi locul planetelor, toate îmi sunt cunoscute. Cu mine totdeauna te vei bucura, 
cunoscând ceea ce multora le rămâne mereu ascuns. 

Daa...! Te ştiu pe tine cine eşti! Tu eşti din cei care ridică mintea şi o 
semeţeşte, amăgind-o să cerceteze cele despre însuşi Dumnezeu, ca astfel să cadă cu amar 
în adâncurile iadului. Tu amăgeşti şi înşeli minţile cele slabe, facându-le să se trufească. 
Nu..., tu nu mă poţi mângâia ci, mai degrabă, înşelându-mă, mă amărăşti şi mă aduci la 
deznădejde. Fugi de la mine, că mi-ai otrăvit sufletul până acum! 

Eu îţi voi aduce mângâierea!, spuse cu o voce amăgitoare, o femeie 
frumoasă ce se ivi în faţa lui. 

- Dar tu, cine eşti? 

Eu sunt slava acestei lumi, şi cu dulceaţă îi mângâi pe cei de care mă 
lipesc. Sunt atât de dulce încât nimeni din cei ce mă cunosc nu pot să se despartă de mine. 
Primeşte mângâierea ce ţi-o aduc şi vino să petrecem împreună. 

înşelătoare mai eşti tu. Te ştiu şi pe tine cât de vrednică eşti, tu care rămâi 
la porţile morţii neputând trece dincolo. Căci scris este: cine este slăvit aici pe pământ este 
ruşinat dincolo în împărăţia cerurilor. M-ai amăgit şi pe mine toată viaţa şi cu multă 
durere m-am dezlipit de tine. De-atâtea ori te-am ascultat şi mi-ai făcut numai rău. Pleacă 
de la mine, şi să dea Dumnezeu să nu te mai văd niciodată. 

Veni atunci, zăngănind din pinteni şi sunându-şi buzunarele, un bărbat fălos. 
Veşmintele-i bogate erau acoperite numai cu fireturi de aur. Acesta se opri în faţa omului, 
şi-i zise: 

Eu, sigur te voi mângâia! Eu sunt averea, banul cel atotputernic, care 
stăpâneşte peste noroade, care cumpără cetăţi şi vinde ţări. Din toate câte sunt sub soare, 
nimic nu este care să nu poată fi cumpărat de mine. Chiar cinste, slavă, fericire, stăpânire, 
toate acestea şi multe altele eu le pot avea. Cu adevărat numai eu pot să te mângâi. 

Mincinos mai eşti banule calp (fals)! Când toată bogăţia acestei lumi nu 
valorează cât un singur suflet, tu spui că le poţi cumpăra pe toate? Tu cumperi minciună şi 

slavă deşartă şi fericire înşelătoare şi prieteni falşi şi stăpânire vremelnică şi hotare 
mutătoare. Spune-mi, din toate acestea, ce poate lua cu sine sufletul meu, când se va duce 
în veşnicie? Nu vrei să-mi răspunzi?.... Iţi spun eu: nimic! Aşa că pleacă şi tu de la mine, 
năpârcă şi slugă a diavolului, pieri din calea mea. Să nu vă mai văd nici pe unul din câţi 
aţi fost până acum. Vai mie, că numai de lighioane am parte. Doamne, Iisuse Hristoase, 
fie-ţi milă de mine păcătosul, ajută-mi să mă mântuiesc şi nu mă lăsa la mintea mea! 

Veni atunci o femeie, cu frumuseţe senină, cu haine cuviincioase, cu privire 
lină şi cu glasul blând: 

Dacă vrei, eu pot călători cu tine şi dincolo de hotarul morţii, eu cu 
adevărat pot să te mângâi! 

- Dar tu cine mai eşti? 

- Eu sunt Credinţa! Şi totdeauna merg înaintea tovarăşelor mele, Nădejdea şi 
Dragostea. Şi de la Dumnezeu vin, căci El este credincios Cuvântului Său: „Veniţi la Mine 
toţi cei necăjiţi şi împovăraţi şi eu vă voi mângâia pe voi!". 

- Slavă Ţie Doamne că Te-ai milostivit şi spre mine păcătosul. Ei da, cu tine 
merg până la Bunul Dumnezeu; numai tu spui adevărul şi cu adevărat numai tu mă poţi 
mângâia. Dar, de ce ai venit aşa de greu? 

Omul este înzestrat de Dumnezeu cu voinţă liberă, deci de tine, omule, 
depinde alegerea: dacă îţi lipeşti inima de lumea asta sau de cealaltă, de împărăţia lui 
satana sau a lui Dumnezeu. Văzând că te-ai lepădat de cele lumeşti şi te-ai smerit cerând 
ajutor în necazuri, m-a trimis Dumnezeu să-ţi ajut. 

67. Cel ce nu se teme de Dumnezeu 



Un om cu frică de Dumnezeu se întâlni odată cu un bogat trufaş şi, auzindu-1 
vorbind batjocoritor, îi zise: 

- Nu te temi tu de Dumnezeu, de vorbeşti aşa? 

Dar ce, sunt copil să mă tem că mă aude Dumnezeu? Are El alte treburi 
decât să mă asculte pe mine!, adăugă omul batjocoritor. 

Peste un timp, cei doi se întâlniră din nou, dar faţa tristă a celui necredincios 
mărturisea o mare supărare. 

- Ce-ai păţit, prietene? - îl întrebă omul cel credincios. 
M-a alungat feciorul din casă, spuse el plin de durere. 

- Cum aşa? 

Mi-a promis că dacă îi fac acte pe casă mă va îngriji la bătrâneţe şi uite, 
acum umblu pe drumuri. 

- Nu te supăra frate, dar mereu spuneai: „Ce, eu sunt copil ca să mă tem de 
Dumnezeu"? Fiul dumitale a auzit destul de des vorba asta. Aşa că..., la rândul lui, nici el 
nu se teme de Dumnezeu. Şi cu atât mai puţin de dumneata. 

Dar dragostea cu care l-am crescut şi sacrificiile făcute chiar nu înseamnă 
nimic? Măcar pentru atât trebuia să mă respecte, să mă iubească şi să mă ajute la 
bătrâneţe. 

Ei prietene..., ceea ce n-ai înţeles dumneata este că sacrificiul şi dragostea 
dumitale s-au oprit numai la cele din lumea asta, numai la bunurile materiale, nu te-ai 
ridicat şi la cele duhovniceşti. Copilul care II iubeşte pe Dumnezeu îşi pune sufletul şi 
pentru părinţii săi, atunci când ei sunt în necaz. Fiul dumitale însă, neavând frică şi 

dragoste de Dumnezeu, nici de dumneata nu s-a sinchisit. Pentru că nu l-ai învăţat să se 
teamă de El, după cum nici dumneata nu te-ai temut. Culegi acum ceea ce ai semănat! 

Bietul om lăsă mâhnit capul în pământ, oftând cu greu; era într-adevăr prea 
târziu să-şi îndrepte copilul, nu era însă târziu pentru el. 

Cu adevărat ucigaşi de fii se pot socoti părinţii cei ce nu se îngrijesc de 
creşterea şi învăţarea fiilor lor în frica Domnului. Ba încă şi mai răi decât aceia, după cum 
arată Sfântul Ioan Gură de Aur, zicând: „Că ucigaşii despart numai sufletul de trup, iar cei 
ce nu dau o bună creştere şi învăţătură fiilor lor, despart şi trupul de suflet, şi pe suflet de 
Dumnezeu". Vai, deci, şi amar vouă, părinţilor, în lumea aceasta, dar mai vai şi mai amar 
de voi în ceea ce va să fie! 

(Mitropolitul Veniamin Costachi) 




Nu doar hrană se cuvine, 
Ca să creşti copilul tău: 
Fă-1 să-nveţe ce e bine 
Şi să ştie ce e rău! 
Dacă-1 laşi pe-ntinsul humii 
De-aşa bunătăţi flămând, 
Nu un om tu dărui lumii, 
Ci un animal de rând! 

(Vasile Militam) 

68. Bănuţul dragostei 

Intr-o zi, îngerul lui Dumnezeu întrebă bănuţul milei: 

Cine eşti tu, bănuţule, că te văd aşezat între lucrurile cele iubite de 

Dumnezeu? 

Eu sunt bănuţul pe care Bunul Dumnezeu 1-a făcut pentru a fi dat de 
pomană, zise smerit, micul bănuţ. 

- Dar de unde vii tu, bănuţule? 

- Vin din puşculiţa copiilor buni, din mâna albă a domnişoarelor smerite, din 
mâna muncită şi plânsă a văduvelor, din portmoneul vechi şi subţire al bătrânilor, din 
mâna binecuvântată a preoţilor. 

- Şi unde te duci acum, bănuţule? 

Mă duc să cumpăr suflete pentru Dumnezeu, ulei pentru candelele 
fecioarelor înţelepte, să aprind candela credinţei ce se stinge la unii, să zidesc biserica cea 
vie a lui Dumnezeu, căci, pe cât mă vezi de mic, eu stau totdeauna la temelia bisericii. 

- Spune-mi bănuţule, care-i taina ta: de ce eşti aşa iubit de Dumnezeu? 

Ingeraşule, eu deschid porţile raiului, celui ce mă dăruieşte în numele lui 
Dumnezeu Iisus Hristos cu dragoste şi cu inimă senină. 

Drum bun, bănuţule, şi să cumperi, cu spor, cât mai multe suflete lui 

Dumnezeu! 

69. Păcatul deznădejdii şi al mândriei 



Voind să arate cât de mare este păcatul deznădejdii, un părinte povestea 
următoarea pildă: 

Cică, fiind strâmtorat de multe lipsuri şi având mare nevoie de bani, diavolul 
şi-a scos la vânzare toate lucrurile sale şi pentru fiecare cerea un preţ deosebit. Târguindu- 
se amarnic, şi-a vândut astfel: certurile, bârfele, invidia, reaua credinţă, ura, bătaia, 
nedreptatea, clevetirea, asuprirea şi multe altele de acest fel. Le cumpărau desigur alţi 
diavoli, care voiau ca prin ele să aducă mai multe suflete în iad şi să fie cinstiţi de tartorul 
lor. Cele mai disputate lucruri şi mai scumpe dintre toate, erau deznădejdea şi mândria. 
Pentru ele se băteau toţi deşi preţul lor era exagerat. Cum această scenă i-o descoperise 
Dumnezeu unui duhovnic, acesta, uimit de cele ce vedea, întrebă pe îngerul care-i arătase 
toate, de ce acestea sunt aşa de râvnite şi de scumpe. 

întristat, îngerul îi spuse: 

- Pentru că acestea duc cele mai multe suflete în iad. Astfel mândria îi pierde 
până şi pe cei ce fac cele bune. Aceştia, dacă nu se smeresc, nu pot intra în împărăţia lui 
Dumnezeu. Iar deznădejdea îi pierde pe cei ce trăiesc în păcate, facându-i să 
deznădăjduiască de mântuirea lor. Totuşi şi aceştia se pot mântui, prin spovedanie la 
preotul bisericii şi canon, prin pocăinţa ce le vine chiar şi în ceasul al 1 1-lea. 

70. De ce sunt ispitiţi creştinii 



Un sectant veni într-o zi la o mănăstire să-1 ispitească pe un părinte călugăr. 

Spune-mi călugăre, oare, nu sunteţi voi nebuni, trăind astfel? Nu vedeţi că 
sunteţi departe de adevăratul Dumnezeu? Aveţi atâtea necazuri şi atâtea lipsuri, sunteţi 
săraci iar lumea vă defaimă. Noi avem averi, care cresc mereu, ne merge bine şi suntem 
cumpătaţi. Uite, eu de exemplu, de când am intrat în ceea ce voi numiţi „sectă", nu mai 
beau, nu mai fumez, nu mă cert cu nimeni şi toate îmi merg bine, ba pot spune că sunt 
bogat. Pe când la voi mereu vin oamenii să „raporteze", sau cum spuneţi voi, să se 
„spovedească" de păcate. Dacă sunt credincioşi, cum de au păcate? 

Tare mai eşti înşelat tu, care umbli să-i înşeli şi pe alţii! Cu adevărat noi 
creştinii suntem ispitiţi din toate părţile, de către tatăl tău, satana, căruia nu-i place că noi 
ne închinăm Dumnezeului nostru, Iisus Hristos. De aceea aduce asupra noastră tot felul de 
ispite şi necazuri şi lipsuri, doar, doar vom cădea în capcanele lui. Tatăl nostru, 
Dumnezeu, spune foarte clar, că trebuie să fim încercaţi „ca aurul în topitoare". Şi 
Dumnezeu îngăduie să fim ispitiţi pentru a ne curăţi de păcatele ce le facem ca nişte 
oameni slabi ce suntem, pentru că nimic necurat nu intră în împărăţia Lui. 

Noi nu suntem bogaţi, căci cu greu intră bogatul în împărăţia lui Dumnezeu, 
iar banul nostru este banul trudei, nu al înşelării. Lupta noastră este aspră căci pururea 
ispita este asupra noastră, pe când voi, care sunteţi în buzunarul satanei, ce luptă să vă mai 
dea acesta, când de bunăvoia voastră v-aţi predat lui? Voi, „pocăiţii", vă uitaţi la aşa zisele 
câteva fapte bune ale voastre şi vă lăudaţi cu ele, ca fariseul plin de mândrie, dar nu vedeţi 
că aveţi pe suflet păcate mult mai grele decât înjurătura, beţia şi hoţia. Voi aveţi pe suflet 
păcatul lepădării de Biserică şi de Sfintele Taine. Sărmanii de voi, voi aveţi ochii 
sufletului legaţi şi nu puteţi vedea necurăţia lui satana şi a voastră, de aceea nici nu vă 
spovediţi. Noi, văzând că păcatele ne-au întinat sufletul, alergăm iute să-1 albim, în 

scaunul spovedaniei şi cu mila Domnului continuăm lupta împotriva vicleniilor lui satana, 
încearcă şi tu să nu mai faci voia lui satana şi ai să vezi ce necazuri vei avea. 



71. Unde dau dracii lupte mai mari 

Se povesteşte că un călugăr îmbunătăţit, uimit de mărimea luptelor pe care i le 
dădeau diavolii, se ruga bunului Dumnezeu să-i arate cum sunt ispitiţi creştinii în lume şi 
de ce unii cad. Venind un înger de la Dumnezeu, i-a spus: 

- Vino cu mine şi vei înţelege din cele ce-ţi voi arăta! Şi au plecat împreună. 

Au trecut mai întâi prin faţa unei cârciumi, unde au văzut, stând la uşă, un 
drăcuşor pricăjit ce se întindea de somn. înăuntru era o larmă grozavă de oameni beţi: se 
auzeau chiuituri, vorbe murdare şi din când în când, zgomot de pahare sparte. La un 
moment dat au năvălit afară, ţinându-se de gât, doi oameni beţi, care se băteau. Unul, 
luând o sticlă, voia să lovească pe celălalt în cap, numai că sticla îi aluneca din mână. 
Atunci diavolul i-o sprijini cu coada şi dându-i ajutor să aplice lovitura, spuse: abia îmi 
mai scutur plictiseala! 

Cei ce stăteau în jurul lor şi priveau, ziceau: 

Uită- te, domnule, ce putere are ăsta! Când e treaz nu poate ridica un lemn 
de jos, dar beat e puternic cât zece. 

Cei ce vorbeau astfel şi se minunau de puterea lui nu vedeau cum diavolul îi 
ajuta aceluia să lovească. 

Călugărul şi îngerul merseră mai departe şi văzură un cazinou, unde mulţi 
oameni jucau jocuri de noroc. Şi aici era de serviciu un diavol amărât. Când vreun jucător 
voia să plece acasă, punea pe un alt om să-1 oprească. Celor ce li se terminau banii le 
aducea de faţă oameni cunoscuţi, ca să se împrumute de la ei şi să joace pe datorie. îi ţinea 
aşa în hăţ până ce pierdeau tot şi atunci le punea în minte gândul sinuciderii, din pricina 
datoriilor. Cum acei jucători nu prea încercau să se împotrivească, munca acestui diavol 
nu era grea deloc şi el picotea adesea de somn şi plictiseală. 

Mergând mai departe ajunseră la marginea oraşului, în faţa unei căsuţe mici şi 
curate. In jurul căsuţei, ca la un asediu, era o mulţime de diavoli puternici ce stăteau 
organizaţi pe cete, şi se vedea cum se mişcau necontenit, schimbându-se între ele, cum îşi 
făceau curaj să se apropie de căsuţă şi cum apoi se întorceau ruşinaţi, ţipând. 

Mai merseră şi prin alte locuri iar când părintele ceru lămuriri, îngerul îi zise: 

Ai văzut cum în locul unde oamenii fac din voia lor păcate, diavolul 
dându-le puţin ajutor, lesne cad aceşti oameni, căci nu încearcă deloc să lupte împotriva 
păcatului. Pe când la acea căsuţă mică, unde locuiesc cei doi soţi plini de credinţă, în bună 
rânduială, cu linişte şi înţelegere, o mulţime de diavoli s-au adunat să le surpe liniştea 
casei şi să-i piardă pe cei doi. Dar, ajutându-le Dumnezeu, nu vor fi biruiţi dacă ei nu se 
pleacă de voia lor să facă păcatul, chiar dacă le va sta împotrivă toată puterea iadului. Iată 
cu ce duhuri se luptă un bun creştin în lume şi câtă putere îi dă Dumnezeu, în lupta cea 
bună! 

72. Smerenia 



Unul dintre bătrânii călugări de demult le vorbea ucenicilor săi, spunând: 

Fraţilor şi fiilor, smerenia este cărarea ce merge drept la rai. Multe fapte sunt 
bune dar cel ce are smerenie desăvârşită zboară ca o pasăre în braţele Domnului său. 
Dumnezeu S-a smerit şi, luând chip de rob, S-a îmbrăcat cu firea noastră pământească ca 
să ne ridice pe noi la starea cea dumnezeiască. 

De veţi zice că postul este de ajuns, vă înşelaţi, căci şi diavolii postesc, 
nemâncând niciodată. Postul trebuie ţinut numai împreună cu smerenia. 

De veţi zice că milostenia mântuieşte, iar vă înşelaţi, căci dacă nu o însoţeşte 
smerenia ci mândria, atunci această faptă bună nu vă aduce nici un folos. 

Nici fecioria trufaşă, nici rugăciunea mândră şi la vedere, nimic din cele bune, 
care nu se lucrează cu smerenie, nu ne folosesc. Ascultaţi următoarea pildă şi veţi 
înţelege. 

Cică, demult, Dumnezeu i-ar fi îngăduit diavolului să vină în faţa Sa şi să se 
plângă. Şi vine diavolul, cătrănit că pierduse un suflet, şi-I spune lui Dumnezeu: 

Doamne, Tu spui că eşti drept şi totuşi îmi faci nedreptate. Iată, un suflet 
cu care mă lupt de ani de zile şi a făcut voia mea, a fost iertat de Tine, pentru spovedania 
la preot şi puţina lui pocăinţă. Mie mi-a slujit atâţia ani şi Tu acuma îl ierţi. Mereu faci 
aşa: oamenii Te supără în tot ceasul şi Tu îi ierţi, iar eu Te-am supărat odată şi nu mă ierţi! 

E adevărat că oamenii Mă supără necontenit, îi zise Dumnezeu, dar ei, 
smerindu-se, îşi cer iertare prin spovedanie la preot, după cum însuţi ai mărturisit. Dar tu, 
Mi-ai cerut vreodată iertare? Uite şi acum Eu sunt gata să te iert! 

Ruşinat şi încrâncenat, diavolul pieri din faţa Domnului. 

Vedeţi fiilor, el nu vrea să se smerească, căci a rămas în trufia lui de la 
început, spuse călugărul. 




Cugetări smerite 

Suflete al meu smerite, 
Adu - mai întâi de toate - 
Preamărire Celui veşnic 
Pentru orice bunătate. 
De lucrezi ceva spre bine 
Nu te înălţa în gând, 
Căci nu este bunătate, 
Fără darul Lui cel Sfânt. 
Iar nevrednicia noastră 
Să o punem mai prejos 

Decât vinovăţia 
Celui mai mare păcătos. 
Nădejdea să ne fie 
La „Cel tară de ani", 
Iar nu la mintea noastră, 
La slavă, sau la bani. 

(Sfântul Ioan Hozevitul) 

73. Diavolul este legat 



Preotul unui sat merse într-o zi la un enoriaş pentru a-i sfinţi casa, dar când să 
intre în curte un dulău mare, negru şi fioros se repezi la el. Stăpânul casei ieşi repede şi 
zise: 

Nu vă temeţi, părinte, că e legat, numai cât îi dă voie lanţul ajunge! 

După terminarea slujbei de sfinţire, preotul îi zise omului: 

Vezi fiule, adeseori îmi spui că diavolul te ispiteşte, dar să ştii că acesta 
este legat de puterea lui Dumnezeu, asemeni dulăului dumitale. Diavolul are atâta libertate 
cât îi îngăduie lanţul lui Dumnezeu, căci de-ar fi dezlegat nu ar mai trăi nimeni pe pămînt, 
de cât rău poate şi vrea el să ne facă. Deci, de nu te duci tu spre el, ca să te ajungă, nu 
poate să te vatăme. Păzeşte-te deci, de a merge în legătoarea lui, în care se zbate şi urlă, şi 
stai la cuvenita depărtare, aşa cum şi eu mă feresc de câinele pe care-1 ai, ca să nu mă 
sfâşie! 




Toate simţurile tale 
Dacă-n frâu le ţii mereu 
Scapi de-a diavolului cale 
Şi te urci spre Dumnezeu. 
Dar dacă te laşi lor pradă 
Pe căi largi, nu căi înguste, 
Ochiul tău tot vrând să vadă, 
Limba ta tot vrând să guste; 
Dulci miresme să te-mbete 

Să te scalzi în spurcăciuni, 
Iar auzul să-ţi desfete 
Culpeşe deşertăciuni, 
Sufletu-ţi scăpare n-are 
Decât numa-n cele Sfinte, 
In ascetică-nfrânare 
Şi-n căinţă, în plâns fierbinte. 



(Vasile Militam) 



74. Cel mai bun prieten 

Intr-un tramvai, ce trecea prin faţa unei biserici, un om îşi facu cruce discret 
când ajunse în dreptul acesteia. Alături de el, iritat, vecinul îl apostrofa: 

- Ce rost are închinarea asta? 

Netulburat, omul nostru îi spuse că îi dă răspuns dacă şi el îi va spune cum 
obişnuieşte să-şi întâmpine prietenii ce-i întâlneşte pe drum. 

- Ii salut, de bună seamă, răspunse acesta. 

Dacă dumneavoastră vă salutaţi cunoscuţii şi prietenii, când îi întâlniţi, cu 
atât mai mult se cuvine ca şi eu să-L salut pe Cel mai bun prieten al meu. Acesta locuieşte 
în chip nevăzut în biserica pe lângă care tocmai am trecut şi mă vede în tot ceasul. Oare ce 
va zice El, văzând că trec prin faţa Sa şi mă fac a nu-L cunoaşte, mai ales că eu ştiu că El 

mă vede. Acest bun prieten mi-a făgăduit să mă ospăteze în casa Tatălui Său. In împărăţia 
Sa nu se va ruşina nici El de mine, dacă nici eu nu mă ruşinez de El aici pe pămînt. E 
simplu, nu? 



75. Sfântul Pahomie cel mare 

Sfântul Pahomie a trăit pe vremea împăratului Constantin cel Mare, în Egiptul 

A 

de Sus şi era păgân, din părinţi păgâni. încă din tinereţea sa, se dovedi a fi un tânăr 
înţelept şi cu mult discernământ, iar convertirea lui la creştinism se datorează unei 
întâmplări petrecute pe vremea când sfântul era oştean în armata romană. In unul din 
lungile şi grelele marşuri ale oştirii, într-o zi foarte uscată şi cu soare arzător, au ajuns într- 
un sat, locuit de creştini. Cum ostaşii s-au aşezat să se odihnească, fiind foarte însetaţi, au 
venit la ei mai mulţi oameni cu apă rece, cu mâncare şi cu fructe, îmbiindu-i să guste din 
ele. Ba mai mult, pentru odihnă, îi invitau şi în casele lor. Acest lucru era foarte ciudat 
atunci, întrucât, armatele romane nu erau bine văzute de popoarele cucerite de romani. De 
aceea, Sfântul Pahomie a fost foarte uimit de această primire, şi a întrebat: 

Ce fel de oameni sunt aceştia care îi ospătează pe străini şi chiar pe 

duşmanii lor? 

- Sunt creştini, i s-a răspuns. Ei cred într-un Dumnezeu nou, în Iisus Hristos, 
pe care L-au răstignit evreii. Acest Dumnezeu le-a poruncit să meargă până acolo cu 
iubirea de aproapele încât să-şi iubească şi vrăjmaşii. Uite, că ei împlinesc porunca Lui şi 
se comportă cu totul diferit faţă de ceilalţi oameni, căci le-a spus lor Hristos că dacă II 

ascultă şi îi împlinesc poruncile, au viaţă veşnică. 

Cu adevărat minunat este Dumnezeul creştinilor, căci este iubirea 
desăvârşită! exclamă Pahomie. 

De atunci a început Sfântul Pahomie să îi respecte pe creştini şi, în scurt timp, 
învăţat fiind de preoţii creştinilor, s-a botezat şi el. Apoi, a luat calea pustiului, în care a 
locuit, ca într-o grădină de flori, până la sfârşitul vieţii sale, bine plăcând lui Dumnezeu. 

Pentru rugăciunile şi smerenia lui, bunul Dumnezeu 1-a învrednicit să 
organizeze începuturile vieţii monahale iar prin sfântul înger I-a dat regulile de vieţuire în 
cinul monahal. 

Toate biruinţele dreptei credinţe, toate luptele adevăratului duh creştin, toate 
creaţiile artei bisericeşti, toate cărţile de slujbă bisericească, toată podoaba Bisericii se 
datorează monahismului. 

„Dacă Biserica n-ar fi avut elita vieţii monahale, spune Ieromonahul Nicodim 
Sachelarie, socotesc că ea n-ar fi ajuns acolo unde este astăzi, atât ca ideologie dogmatică, 
cât mai ales ca vieţuire practică. Toate ereziile apărute de-a lungul vremii au fost înfrânte 
de luptătorii monahi". 



Pagina 155 



76. Bogăţiile acestei lumi 



In timpul împăratului Valent, susţinător al ereticilor arieni, când se pornise 
prigoană pe biserica lui Dumnezeu şi pe ierarhii şi preoţii dreptei credinţe, Sfântul Vasile 
cel Mare, arhiepiscopul Cesareii, a fost ameninţat de către împărat, prin dregătorul 
Modest, cu rele pedepse, dacă nu-i lasă pe rătăciţii arieni să conducă Biserica drept- 
măritoare. 

Netulburat, Sfântul Vasile răspunse trimisului împărătesc: 

- Spune împăratului că zice robul lui Dumnezeu, Vasile: 

„împărate, se cuvine ţie ca de cele ale împărăţiei tale să te îngrijeşti şi pe cele 
ale lui Dumnezeu să nu le tulburi, căci din voia lui Dumnezeu eşti împărat. 

De vrei averile mele, o, împărate, ia-le pe toate! Pe mine nu mă sărăceşti, iar 
tu nu te îmbogăţeşti cu ele, căci nu cred că-ţi fac vreo trebuinţă zdrenţele şi ceasloavele 
mele. 

Darul preoţiei, însă, nu-1 vei putea lua, căci Domnul mi L-a dat, prin iconomii 
Săi. Vezi, deci, că de cele ale lui Dumnezeu nu te poţi atinge. 

Vrei să mă prigoneşti? In puterea ta este şi asta, dar pământul întreg este în 
mâna şi în grija lui Dumnezeu. Dacă mă vei scoate din împărăţia ta, voi trăi pe pământul 
lui Dumnezeu în altă parte, pentru că întreg al Lui este. Vezi dar, că de prigonire nu mă 
tem. 

Vrei, poate, să mă dai caznelor? Te-oi binecuvânta pentru asta, căci cununi îmi 
câştig cu puţină suferinţă. 

Vrei să mă scoţi din viaţa aceasta? Oare, nu ştii că pământ al durerii îmi este? 
Binefăcător al meu te-oi numi pe tine, care îmi găteşti calea spre odihna şi bucuria cea 
desăvârşită. Crede-mă împărate, mai mult voiesc să fiu cu Iisus Hristos decât cu tine, şi 

dornic şi pregătit sunt eu să mă arunc în braţele Domnului şi Stăpânului meu". 

Dregătorul Modest a mers şi i-a spus împăratului toate cele zise de Sfântul 
Vasile. Acesta, ascultă cu atenţie şi căzând pe gânduri zise: 

Ce voi face unui om care nu se teme decât de Iisus Hristos? împărat sunt 
eu, dar n-am putere asupra acestui călugăr zdrenţăros, care dispreţuieşte şi pe cele bune 
ale lumii acesteia şi nu se teme nici de cele rele ale ei? 

Porunci deci să-1 lase în pace pe Sfântul Vasile, temându-se că, înfruntându-1, 
mai mult va fi ruşinat împăratul de dârzenia sfântului. 




Odinioară si acum 

9 



Aruncându-ne în urmă, 
Ochii noştri sufleteşti, 
Către anii din vechime 
Ai suflării omeneşti, 
Mintea noastră se uimeşte 
De sfinţenia de-atunci, 
Limba fară grai rămâne, 
Ne simţim ca nişte prunci. 

Căci vedem păgânătatea, 
Dând război necontenit, 
Adunărilor creştine 
Din apus şi răsărit. 
Ca un foc credinţa sfântă 



Adâncindu-ne mai tare 
In trecutul depărtat 
Al Bisericii creştine, 
Gândul nostru stă mirat: 
Uriaşi vedem în faţă 
Pe străbunii credincioşi, 
Noi suntem pe lângă dânşii 
Toţi pitici, neputincioşi. 

Fruntea lor având cununa 
Razelor dumnezeieşti, 
Ni se pleacă de ruşine 
Ochii noştri cei trupeşti. 
Mici la suflet, mari la patimi, 

O aflăm atunci arzând, 
Iar Biserica în culmea 
Biruinţelor şezând. 



Noi aproape nu-ndrăznim 

Să mai cugetăm la Slava „Noului Ierusalim". 



(Sfântul Ioan Hozevitul) 



77. Socoteala vulpii 

Esop (pildele lui Esop) ne povesteşte cum, o vulpe flămândă, după un „post" 
îndelungat, a găsit într-o zi o vie cu struguri copţi. Şi, tot dând ea ocol gardului, dibui o 
gaură mică prin care abia putu să se strecoare înăuntru. 

- Mă voi ospăta în lege, îşi zise vulpea, fluturându-şi coada. 

Stătu ea în vie o vreme, mâncând după plac, când, într-o zi, auzi un glas de 
om: era stăpânul viei, care venise s-o vadă, de-i bună de cules. Vulpea îl auzi cum 
hotărăşte că, în scurtă vreme, culesul viei va începe. Cu spaimă şi cu multă amărăciune, 
roşcata îşi zise: 

Vai..., va trebui să părăsesc un aşa de bun loc, ca să nu cad în mâinile 

omului. 

După ce plecară oamenii, mai trase o mâncare zdravănă, ultima zicea ea, şi 
încercă să iasă prin gaura ştiută. Dar nici pomeneală: se îngrăşase şi nu mai putea ieşi! 

începu, pentru sărmana de ea, o perioadă foarte tristă, căci, ca să scape din 
grădină şi să trăiască, trebuia să facă câteva zile de post negru. Şi ce greu era, Doamne, 

postul cu strugurii sub nas! Dar, n-avea încotro. Posti biata vulpe, cu vai şi amar, vreo trei 
zile şi abia reuşi să iasă la timp. De afară, întorcându-şi capul, se uita cu jind la vie: 

- Tare mai eşti înşelătoare, vie. M-ai momit cu strugurii tăi cei frumoşi şi am 
plătit cu grele suferinţe traiul în tine! 

Această poveste are şi pentru noi tâlcul ei, căci viaţa e ca via ce ne momeşte, 
iar cei care petrec fară de grijă în ea, sunt ca vulpea; se îngraşă de bunătăţile ei şi uită de 
gaura cea strâmtă prin care se iese din „vie". Aceştia, multă suferinţă au la sfârşitul vieţii 
lor, văzând înşelarea cea amară. 



78. Ajutând pe alţii, te ajuţi pe tine 

Intr-o iarnă târzie, pe o zăpadă mare, şi un ger aspru, când se întorcea peste 
munte de la un sălaş, un cioban a fost cuprins de un somn greu. Deşi ştia că somnul îi 
aduce moarte la o astfel de vreme, nemaiputând să şi-1 biruie, se pregătea să se aşeze jos. 
Dar, aruncându-şi ochii într-o parte, a văzut nu departe, un om amorţit de frig. 

- Trebuie să-1 trezesc! - a fost singurul gând al ciobanului. 

Se apropie de cel căzut şi-1 frecă cu zăpadă pe faţă, apoi, sprijinindu-1, îl 
obligă să facă câţiva paşi. Acest lucru avea să-i alunge şi lui somnul şi, sprijinindu-se 
amândoi în timpul mersului, cei doi s-au încălzit unul pe altul. 

Astfel, ajutând pe cel căzut, ciobanul şi-a salvat propria lui viaţă. 

Undeva în sat, cu faţa la icoane, într-o casă se ruga o mamă bătrână, pentru 



Pagina 159 



fiul ei, în timp ce în altă casă, o femeie cu patru copii, cerea lui Dumnezeu să-1 aducă 
acasă sănătos, pe tatăl copiilor. 



79. Sămânţa clevetirii 

O femeie, care avea un duhovnic înţelept, îşi mărturisea de fiecare dată 
păcatul clevetirii. După ce o dezlega, cu canon să nu mai facă acest păcat, femeia cădea 
iar. Văzând preotul că faptele bune ale femeii se pierd din pricina acestui greu păcat, o 
puse la canon aspru: 

Femeie, îi zise preotul, pentru că mereu cazi în acest urât păcat, ca să te 
dezbari de el, am să-ţi dau alt canon, pe care de nu-1 faci, nu te dezleg să te împărtăşeşti. 
Vei lua o poală de seminţe de scaieţi pe care după ce îi numeri, îi vei arunca în grădină la 
tine iar după trei săptămâni să vii să-ţi spun ce mai ai de făcut. 

Femeia merse acasă, facu întocmai cele spuse ei, iar la timpul cuvenit, veni 
din nou la duhovnic care, primind-o, îi spuse: 

Acum, trebuie să împlineşti partea a doua a canonului: du-te şi strânge 
toate seminţele aruncate şi apoi vino să te dezleg de păcate, altfel nu te împărtăşeşti! 

Amărâtă, femeia plecă să culeagă ceea ce semănase. Numai că în trei 
săptămâni, multe seminţe deja încolţiseră, altele mai erau printre bolovani iar pe celelalte 
le luase vântul şi le împrăştiase prin tot satul. Se chinui femeia, zile întregi, dar vedea ea 
că nu a împlinit numărul seminţelor aruncate. O amară deznădejde o cuprinse, că nu va 
căpăta iertare niciodată, din moment ce, din seminţele aruncate odrăsleau mereu alte 

buruieni. Se duse totuşi plângând la duhovnicul său şi-i zise: 

Iartă-mă, părinte, dar niciodată nu voi reuşi să adun seminţele aruncate şi 

rodul lor! 

- Dar vorbele cele rele aruncate şi roadele lor le vei putea lua înapoi? Nu eu, 
ci Dumnezeu te va întreba. Ai văzut cum sămânţa buruienii a odrăslit, înmulţind 
buruiana? Tot aşa, ba chiar mai repede şi mai viclean, odrăsleşte vorba cea rea, înmulţind 
astfel otrava. 

Dată fiind căinţa şi ascultarea ei, duhovnicul a dezlegat-o, iar femeia avea să 
se schimbe pentru toată viaţa. După această lecţie, femeia vorbea atât de puţin şi de 
măsurat, de parcă îşi număra cuvintele. Tot restul vieţii a plâns pentru vorbele cele 
aruncate, încercând ca măcar în acest fel, cu mila Domnului, să stârpească rodul lor. 



80. Slavă Domnului, e bine asa! 

Intr-o familie, soţul, fiind om aşezat şi cu frică de Dumnezeu, la orice pricină 
avea o singură vorbă: „Slavă Domnului, e bine aşa!". Soţia lui, însă, puţin credincioasă, 
era cârtitoare şi, deseori, se enerva de acel „Slavă Domnului, e bine aşa!". 

A încercat el să-i spună că: „Toate sunt îngăduite de Dumnezeu pentru 
păcatele noastre nespovedite şi spre îndreptare", dar n-avea cine să-1 asculte. Văzând că 
toate eforturile lui sunt zadarnice, merse la preot şi, spovedindu-se pentru păcatele lui, 
spuse şi necazul cu femeia, rugându-1 să-1 înveţe ce să facă. 

E foarte bine că ai grijă şi de mântuirea ei. Să o trecem la rugăciuni şi pe 

ea, şi să aşteptăm să o înţelepţească Dumnezeu cum o şti El. 

Intr-o zi, când treceau cu trăsura prin pădure, ducându-se spre oraş, o creangă 
agăţă colierul de perle al femeii, rupându-1. Prin urmare, au fost nevoiţi să se oprească 
pentru a aduna, de prin iarbă, boabele preţioase. Spunând „Slavă Domnului, e bine aşa!", 
cu mult calm, bărbatul a început să adune boabe după boabe, alături de soţia cârtitoare, 
căreia nu-i mai tăcea gura. Dar, pe când aceasta era mai nervoasă şi tot bombănea, trecu în 
grabă pădurarul, care le spuse gâfâind: 

întoarceţi repede trăsura că, iată, puţin mai încolo vă aşteaptă nişte tâlhari 
şi de nu aţi fi întârziat aici, acum eraţi deja în mâinile lor. 

îngrozită, femeia scăpă din mâini ceea ce adunase până atunci şi tremurând, 
urcă repejor în trăsură spunând: 

Slavă Domnului, că am întârziat! A fost într-adevăr bine aşa! Nu voi uita 
niciodată ceea ce s-a petrecut astăzi şi nu voi mai cârti. Să mergem la preot să mă 
spovedesc. Dacă nu întârziam, ăştia ne puneau pielea pe băţ. 



Pagina 162 



81. Purtătorul de condei 



Un om, care primise de la Dumnezeu darul întocmirii slovelor, nu înţelegea 
deloc să-şi pună acest dar în slujba Lui, adică să-L slăvească prin învăţături duhovniceşti. 
Petrecând el în nepăsare, şi din succesul cărţilor venindu-i şi trufia, omul nostru uitase că 
va da odată răspuns, în faţa lui Dumnezeu, de talantul ce-i fusese încredinţat. Dumnezeu 
însă fiind mult milostiv şi nevrând moartea păcătoşilor S-a milostivit şi spre el, astfel că 
într-o noapte, a avut următorul vis: 

I se părea că vine la el un înger luminos şi-1 ia, ducându-1 prin locuri 
necunoscute lui. 

Au mers astfel printr-o grădină părăginită, unde îngerul îi arătă un tânăr 
spânzurat de un copac. 

Tu i-ai pus ştreangul de gât! Spre mărturie uite în mâna lui una din cărţile 
tale - îi zise îngerul. 

Ajunseră apoi la o crâşmă, unde mai mulţi tineri zăceau beţi pe mese şi pe jos. 

- Din cauza ta au ajuns aici! Tu i-ai adus în halul ăsta, prin scrierile tale cele 
spurcate şi otrăvitoare, pe care vezi că le au cu dânşii. 

Merseră mai departe ajungând într-un parc, unde perechi de tineri petreceau în 

desfrânare. 

Şi aceştia au fost învăţaţi de spurcatele tale cărţi. Uite unde au ajuns, în ce 
cumplită stare de ticăloşie. Cărţile tale, spre mărturie, le au cu ei. 

Şi, înainte de a dispărea, îngerul îi mai spuse: 

- Dumnezeu ţi-a dăruit mulţi talanţi, printre care şi darul întocmirii slovelor. 
Pe acest dar tu însă l-ai dispreţuit, trufmdu-te şi crezând că prin tine însuţi îl ai, apoi, spre 



Pagina 163 



o mai mare osândă, ai spurcat cu folosirea cea rea darul cel curat. Cu otrava şi 
spurcăciunea pe care le-ai născocit lucrând împreună cu diavolul, te-ai făcut pierzător de 
suflete, tu, care ai uitat că „este vai celui prin care vine sminteala!". Ai văzut sufletele ce 
s-au pierdut prin scrierile cărţilor tale? Ţine minte, că toate acestea şi celelalte care încă se 
vor mai sminti, de la tine se vor cere la dreapta Judecată. Toate, lui Iisus Hristos trebuiau 
să-I slujească. Smintindu-le pe ele din aşezarea cea duhovnicească, te-ai făcut omorâtor de 
suflete. Tu şi toţi ceilalţi colaboratori ai tăi, care au transportat şi au vândut cărţile, sunteţi 
asemeni satanei, cu care veţi avea parte de nu vă veţi îndrepta. 

Omul se trezi înfricoşat. Când se socoti în sine, scriitorul constată îngrozit că 
toate erau adevărate, după descoperirea din vis; toate erau precum îi arătase îngerul. Cu 
hotărârea ca niciodată să nu mai scrie vreun cuvânt stricat, hulitor sau pierzător de suflete, 
alergă la spovedanie, nădăjduind ca marea lui vină s-o ispăşească prin canonul dat de 
preot. 




O, om! 



O, Om ! ce mari răspunderi ai 

De tot ce faci pe lume; 

De tot ce spui, prin scris şi grai, 

De pilda ce la alţii dai, 

Căci ea mereu spre iad sau rai 

Pe mulţi o să-i îndrume. 

Ce grijă trebuie să pui 
In a ta viaţă toată, 



Arăţi o cale, 

Calea ta în urma ta nu piere; 
E cale bună sau e rea, 
Va prăbuşi sau va-nălţa, 
Vor merge suflete pe ea 
La pace sau durere. 

Trăieşti o viaţă, viaţa ta 
E una, numai una; 

Căci gândul care-1 scrii sau spui, 
S-a dus, în veci nu-1 mai aduni 
Şi vei culege roadă lui, 
Ori viu, ori mort, odată. 

Ai spus o vorbă, vorba ta, 
Mergând din gură-n gură, 
Va-nveseli sau va-ntrista, 
Rodind sămânţa pusă-n ea 
De dragoste sau ură. 

Scrii un cuvânt, cuvântul scris 
E leac sau e otravă; 
Tu vei muri, dar tot ce-ai scris, 
Rămâne-n urmă, drum deschis 
Spre înălţare sau abis 
Spre-ocară sau spre slavă. 

Ai scris un cântec, versul tău 
Rămâne după tine; 
îndemn spre bine sau spre rău, 
Spre curăţie sau desfrâu, 
Lăsând în inimi rodul său 
De har sau de ruşine. 



Oricum ţi-ar fi, tot nu uita, 
Cum ţi-o trăieşti, vei câştiga 
Ori bucurii pe veci prin ea, 
Ori plâns pe totdeauna! 

O, Om! ce mari răspunderi ai? 

Tu vei pleca din lume; 

Dar ce ai spus prin scris sau grai 

Sau laşi prin pilda care-o dai, 

Pe mulţi, pe mulţi, spre iad sau rai, 

Mereu o să-i îndrume! 

Deci nu uita! Fii credincios! 

Cu grijă şi cu teamă; 

Să laşi în inimi, luminos 

Un semn, un gând, un drum frumos, 

Căci pentru toate ne-ndoios, 

Odată vei da seamă. 



(Sfântul Ioan Iacob Hozevitul) 

82. De ce sufăr, Doamne? 



Un tânăr se hotărî să meargă pe calea mântuirii şi din aceiaşi zi începu 
voiniceşte să lupte cu ispitele. Dar, pe măsură ce timpul trecea şi el se străduia să meargă 
cât mai bine pe drumul cel strâmt ce duce la Iisus Hristos, pe atât creşteau necazurile şi 
ispitele, mai ales din partea lumii. într-un moment de slăbiciune, când amărăciunea îl 
copleşise, ridică următoarea întrebare la Dumnezeu: 

- De ce sufăr, Doamne? 

Atunci, un glas blând îl mângâie, spunându-i: 

Tu suferi, copile drag, ca să nu îndrăgeşti tina acestei vieţi şi să putrezeşti 
în ea, căci vreau să te pot desprinde de ea. 

Tu suferi ca să înveţi umilinţa. De n-ar fi aşa, te-ai trufi şi pe veci ai fi 

pierdut. 

Tu suferi ca să cunoşti milostenia, căci vreau să aduci roade bune, nu să 
trăieşti zadarnic, ca smochinul cel neroditor, neascultând de Domnul şi Făcătorul tău. 

Tu suferi ca să-ţi scuturi nevolnicia, facându-te vrednic. Şi pentru că nu 
vreau să te pierd, îţi trimit suferinţa care te face treaz şi veghetor în ispite. 

Tu suferi, ca să te curăţi de păcate şi să urmezi, ca un prieten şi fiu 
credincios, pe Hristos Dumnezeu. 

Tu suferi, vinovat fiind, ca să fii împreună, în veci, cu Hristos, Cel care, 
fară vinovăţie, a suferit pentru tine. 

83. Sfânta Liturghie 



Trei prieteni negustori se întorceau spre casă de la un târg îndepărtat unde, 
făcând afaceri bune, strânseseră mulţi bani. Cum noaptea i-a prins pe cale, au rămas la un 
han, urmând ca dimineaţa următoare să-şi continue drumul. 

A doua zi dimineaţa, unul dintre ei, om aşezat şi credincios, le zise celorlalţi: 

- Fraţilor, astăzi e Sfânta Duminică şi se cade să mergem la Sfânta Liturghie. 
Să nu călcăm această zi, că vedeţi cât bine şi ce bogăţie ne-a dat bunul Dumnezeu! 

- La biserică ne vom duce altădată. Noi suntem drumeţi şi avem iertare dacă 
vom călca rânduiala, după cum spui dumneata, zise unul. 

Şi apoi, dacă vom merge la slujbă, trebuie să plecăm la prânz şi pierdem 
astfel toată ziua. Ce crezi dumneata că sunt dispus să-mi pierd timpul pe drum? adăugă 
celălalt. 

In timp ce primul pleca spre biserica din apropiere, ceilalţi doi şi-au continuat 
drumul lor spre casă. Merseră ei ce merseră până ajunseră într-o pădure. Nu apucară să 
pătrundă prea adânc în desişul codrului când nişte tâlhari, năpustindu-se asupra lor, au şi 
pus mâna pe ei. Le-au luat hainele şi banii după care, legându-i de un copac, au fugit. 

Puţin după ora prânzului, soseşte la locul cu pricina şi cel care fusese la 
biserică. Mulţumind lui Dumnezeu că îl scăpase de o astfel de ispită, îi dezlegă şi le spuse: 

Ei vedeţi? Dacă veneaţi şi voi la biserică cu siguranţă că nu vi s-ar fi 
întâmplat asta. Insă voi vă grăbeaţi... Nu aţi avut puţin timp de „pierdut" cu Dumnezeu, 
aşa că l-aţi pierdut cu hoţii. Voi n-aţi auzit ce spune preotul nostru la biserică...? Că timpul 
Sfintei Liturghii e timpul lui Dumnezeu şi că cel care nu merge la biserică, în acest timp, 
îl fură pe Dumnezeu?... Iată că aţi pierdut toţi banii pe care Dumnezeu vi-i dăduse mai 
înainte cu milostivire. Dacă v-a plăcut ce-aţi păţit, să mai faceţi şi altădată tot aşa, adăugă 

consăteanul lor cu durere. Cred că ar fi bine să mulţumiţi lui Dumnezeu că aţi primit doar 
o lecţie şi aţi scăpat cu viaţă. Putea să fie şi mai rău! 



84. N-are nevoie de mântuire 

Intr-un han intră într-o zi de vineri un călător şi ceru mâncare de post. Dar, pe 
când i se aduceau bucatele, de la o masă apropiată, unde se ospătau patru oameni, se 
porniră râsete şi „comentarii": 

Azi vom putea mânca pe săturate carne, căci dumnealui, sfântuleţul, ţine 
post! Avem o porţie în plus! 

- Nu aveţi nimic în plus, nici măcar bun simţ. Cât despre carne, iată, voi lua 
şi eu o porţie şi încă una dublă. 

- Aha...! Vrei să intri în rând cu lumea..., dar o păţeşti cu părintele! Ai grijă, 
că te pune la canon duhovnicul! 

Cum între timp i se aduse şi porţia de carne pe care o ceruse, călătorul o dădu 

câinelui: 

- Ia şi mănâncă, Grivei, să intri în rând cu lumea, zise, ridicând ochii spre cei 
ce-1 batjocoreau. Şi adăugă: 

Mănâncă el..., pentru că n-are nevoie nici de duhovnic, nici de mântuire... 
că-i câine. Iar voi ar trebui să ştiţi că în zi de vineri a fost răstignit pe cruce Domnul nostru 
Iisus Hristos. In amintirea acestei zile şi pentru a participa şi noi la jertfa Mântuitorului, 

Biserica noastră Ortodoxă a hotărât ca această zi să fie zi de post pentru cei ce vor să se 
mântuiască. 



85. Răzvrătirea râuleţului 

Un râuleţ, care curgea într-o albie îngustă şi abruptă, socotindu-se în sine, zise 

într-o zi: 

Doamne, m-am săturat să trec prin locurile astea în care oamenii îmi 
murdăresc apa, mă pun să le învârt mori şi vâltori, de parcă aş fi sluga lor! Am obosit să le 
spăl rufele, să le car lemnele şi murdăriile pe care le aruncă în apa mea. Aş vrea să mă 
odihnesc şi eu. 

Pentru a-1 face ascultător şi a-1 înţelepţi să-şi împlinească menirea, Dumnezeu 
a trimis un gând unui om de a opri apa râului pentru a face un iaz. La început râuleţul a 
fost foarte fericit: 

De-acum mă voi odihni şi eu şi n-oi mai fi sluga tuturor! Voi sta şi voi 
oglindi în apa mea cerul cel frumos şi înstelat. 

După ce trecu o vreme, din râul mic se făcu un iaz mare, iar apa, stând, deveni 
din ce în ce mai închisă la culoare şi mai greu de mirosit: se stricase! Ba mai mult, 
deasupra apei, încet-încet, se formă un strat gros de mătasea-broaştei care ucise aproape 
toţi peştişorii cei vioi, ce se jucau altădată cu undele râului, înveselindu-1. Acum, râul nu 
mai auzea frumoasele cântece de pe ogoarele printre care trecea înainte. Nici fetele nu-şi 
mai oglindeau chipul gingaş în unda lui. Acum nu mai asculta poveştile bunicilor, nici 

cântecele de leagăn ale mamelor, nici doinele flăcăilor. Pânza cea albă de in nu se mai 
albea pe malul lui, iar cerul, deşi apa era încremenită, nu se mai putea oglindi pe faţa ei, 
căci pe aceasta se oglindea acum rodul păcatului lenevirii: iarba cea nefolositoare şi 
urâcioasă. 

Doamne..., suspina în adânc, sufocat, râuşorul, tare am fost nechibzuit şi 
rău! Te rog mult să mă ierţi şi să mă faci din nou aşa cum am fost, căci voi fi de-acum 
ascultător şi cuviincios, împlinind poruncile Tale. 

VOLUMUL 3 



Rugăciunea copilului mic 



îngerul meu, îngeraş, 
De eşti şi tu copilaş, ca mine, ca alţi copii, dar cu aripi argintii, 
Sigur, tu mă înţelegi, de greşeli să mă dezlegi. 
Eu sunt mic şi mai greşesc, chiar cu cei ce mă iubesc. 
Când fac pozne să mă cerţi, dar te rog să mă şi ierţi 
Pentru că în sufleţelul meu II iubesc pe Dumnezeu 
Si nu vreau să cresc om rău. 

A 

înger, dacă eşti adult, te voi asculta mai mult, 
Faptele de până azi, care mi-au adus necaz, 
N-o să le mai fac nicicând, nici aievea, nici în gând. 



(Ana Ruse 11 august 1999, Târgu Neamţ) 

86. Alexandru 



Alexandru avusese nenorocirea să rămână, încă de mic, fară mamă. Tatăl său, 
nemaiavând alt copil, îşi găsea într-însul toată alinarea şi fericirea. 

Născut cu înclinări bune spre virtute şi harnic la lucru, Alexandru era 
îndemânatic la toate. Pe lângă învăţătură, îi plăcea ca, în orele lui libere, să se ocupe mai 
ales cu desenul şi făcuse mari progrese. Stând înaintea unei oglinzi, reuşise să-şi facă 
singur portretul care-i semăna de minune. La ziua numelui tatălui său i-1 dădu în dar. Tatăl 
îl primi plin de bucurie şi îl aşeză în camera sa. înainte de culcare, după ce înălţa 
rugăciunile către Dumnezeu se simţea fericit să privească chipul lui Alexandru, iar la 
deşteptare, primele lui priviri se îndreptau iarăşi spre dânsul. 

încet, încet, Alexandru creştea, şi de pe la şaptesprezece ani începu să-şi 
schimbe purtarea. Unul din verii lui, mai mare decât dânsul cu patru ani, care în urma 
decesului părinţilor săi rămăsese stăpân peste averea şi faptele sale, căuta să-1 momească 
prin sfaturi urâte şi pilde periculoase. II facu să creadă că tatăl său era prea aspru şi-1 
îndemnă să nu mai stea tot timpul sub supravegherea lui, ci să se dea în ascuns la petreceri 
josnice. 

La început, Alexandru nu voi să-1 asculte. Intr-o zi, însă, fiind sigur că 
greşeala îi va rămâne ascunsă, îşi puse în minte să facă o abatere pe care o credea uşoară, 
deşi nesupunerea, oricum ar fi, e întotdeauna rea. Dar, cum începu să guste din aşa zisul 
„farmec" al periculoaselor plăceri nepermise, fară să-şi dea seama, se apropie de pierzare. 
Căci bunele lui deprinderi de mai înainte se schimbară pe nesimţite, judecata i se întunecă 
şi ajunse a-şi călca pe faţă datoriile, pe care acum părea că nu le mai cunoaşte şi că nu le 
mai înţelege. 

Tatăl său, pe care o asemenea schimbare îl îndurera, întrebuinţă toate 



Pagina 172 



mijloacele ca să-1 depărteze pe copil de pieirea în care începea să se afunde. Uneori îi 
arăta blândeţe, alteori o înţeleaptă asprime; dar nici asprimea, nici blândeţea nu putură 
întoarce spre bine sufletul rătăcit al copilului. 

Cu toate acestea, câteodată, Alexandru se ruşina de greşelile făcute; lua 
hotărâri bune şi aruncându-se în braţele tatălui său plângea cu amar şi promitea că o să se 
poarte bine. 

însă, spre a stărui în căinţă se cere tărie de suflet şi lui îi lipsea cu totul această 
însuşire. Se lăsa uşor înduplecat de vorbele stricatului său prieten şi, uitând totul, cădea 
iarăşi în primele-i rătăciri. în cele din urmă, tatăl său, cu drept cuvânt supărat şi îngrijorat, 
se hotărî să taie răul de la rădăcină. Aflase că nepotul său îl adusese pe Alexandru la 
neascultare; deci îl mustră aspru, îl dădu afară, şi îl opri pentru totdeauna de a-i mai intra 
în casă. Iar lui Alexandru îi interzise de a mai avea pe viitor vreo întâlnire cu dânsul. 

Atunci, descreieratul de nepot, supărat peste măsură de ruşinea ce i se făcuse, 
plănui să se răzbune. Astfel, veni în ascuns peste noapte ca să se întâlnească cu Alexandru 
şi-1 îndemnă să scape prin fugă de asprimea tatălui său. Alexandru, deşi era oprit să mai 
aibă de-a face cu vărul său, totuşi avea slăbiciunea de a-1 asculta. La întâia propunere 
rămase ca îngheţat de spaimă; dar vorbele vărului său i-o risipiră şi-i produseră în minte 
un fel de nedumerire. Nu trecu mult şi, rătăcit cu totul, se înduplecă, îşi uită toate datoriile 
către Dumnezeu şi către părinte, îşi părăsi casa şi plecă cu vărul său, care luase de mai 
înainte toate măsurile pentru fugă. 

Nimeni nu le mai putu da de urmă, căci se duseseră împreună într-un oraş 
depărtat unde se dădură la tot felul de destrăbălări. 

Iată ce a făcut Alexandru, cel care odinioară fusese atât de bun şi atât de 
înţelept; iată până unde poate merge un copil, care cade într-o primă greşeală! El însă nu 
se bucură îndelung de plăcerile desfrâului. 

Când îşi veni în simţire şi îşi aduse aminte de tatăl său, remuşcarea începuse 
să-1 chinuie. Suferinţele-i deveneau din ce în ce mai grele, nici plăcere, şi nici odihnă nu 
mai avea. La ospeţele şi petrecerile unde-1 târa vărul său, era galben şi tulburat; figura 
tatălui său, părăsit cu neomenie, venea să-i înfigă mii de săgeţi în inimă. Uneori i se părea 
că-1 aude oftând şi vărsând lacrimi, alteori că-1 vede aprins de mânie şi că-1 aude 
blestemându-1. Aceste dureroase închipuiri nu încetau să se repete chiar în visuri şi să-i 
tulbure somnul scurt şi nesuferit. Se hotărî dar să facă totul spre a-şi repara greşeala şi a 
dobândi iertarea de la tatăl său. Nici ruşinea, nici frica de pedeapsă nu-1 mai puteau 
împiedica. Remuşcarea, curăţindu-i inima şi risipindu-i slăbiciunea precum şi iluziile, îi 
aduse dezgustul de desfrânări şi îi dădu deodată şi raţiune, şi energie. Se despărţi, deci, 
pentru totdeauna, de stricatul său prieten care-i rătăcise judecata şi îşi luă calea spre locul 
unde se născuse. 

Casa părintească, cam la marginea satului, era înconjurată de grădini 
încântătoare. Ajungând pe o coastă, de unde putea să vadă, se opri cu inima grea, începu a 
suspina şi ochii i se umplură de lacrimi. 

Acolo, zise el cu voce întretăiată, acolo mi-am petrecut dulce şi frumos 
copilăria, lângă acela pe care nu mai sunt demn să-1 numesc părintele meu. Cât eram de 
fericit când singura mea dorinţă era să-1 mulţumesc şi să-i plac, când iubeam lucrul şi 
studiul, când toate plăcerile mele erau nevinovate şi curate! Acel timp fericit se va mai 
întoarce oare? Iartă-mă tată! Vin înapoi, Alexandru e tot al tău! 

Zicând acestea, coborî repede coasta, când deodată, amintirea faptei sale îl 
îngheţă de spaimă, picioarele-i rămaseră ca lipite de pământ şi o sudoare rece îi cuprinse 
tot corpul. 

Cum o să mă arăt eu înaintea lui, după câte am făcut? Ah! Rău m-am 
înşelat crezând că o să am atâta putere. Nu, nu voi îndrăzni niciodată! Sunt prea vinovat!... 
Cu ce ochi o să mă înfăţişez înaintea lui? Cum o să cred eu că o să mă mai iubească acum, 

când prin fuga mea i-am înfipt un cuţit în inimă? O să mă gonească, o să mă blesteme, 
căci aşa merit. Nu mai este iertare pentru mine; sunt un copil pierdut, un bezmetic, urât de 
toată lumea. 

Pronunţând aceste cuvinte, nefericitul căzu pe iarbă, zdrobit de cele mai mari 
dureri sufleteşti. Nu după multă vreme însă, o voce cerească îi răsună în inimă şi-1 
însufleţi. 

Dar, îşi zise el, un tată pe pământ, e după chipul şi îndurarea lui Dumnezeu, că 
şi îndurarea lui Dumnezeu este nemărginită. Oricât de greşită mi-a fost purtarea, nu sunt 
osândit pentru totdeauna. Tatăl meu nu mă urăşte, n-o să mă blesteme; o să aibă milă de 
remuşcările mele. Dacă nu va voi să mă primească drept fiu, o să-1 rog să mă numere 
printre servitorii lui. Prin lucru şi prin ascultare o să-mi spăl greşelile, o să-i arăt 
sinceritatea căinţei şi astfel voi merita să-mi deschidă iarăşi braţele şi să mă numească din 
nou fiul său". 

Şi porni agale, tremurând şi neştiind cum să-şi anunţe întoarcerea şi să-i ceară 
iertare. în sfârşit, la ora când ştia că tatăl său se ocupa cu îngrijirea grădinii, intră cu frică 
în casă, unde găsi pe bătrâna şi credincioasa femeie care-1 îngrijise din copilărie şi care, la 
vederea lui, fu cât pe ce să leşine de uimire şi bucurie. Intră cu dânsa în camera tatălui 
său, şi acolo... ce să vadă? Portretul era tot în acelaşi loc, portretul pe care-1 credea aruncat 
afară. 

Această vedere îi reînvioră puterile şi-i veni ideea frumoasă şi nemeritată, de 
a-1 înştiinţa pe tatăl său prin acest tablou de întoarcerea şi de căinţa lui. Dădu jos portretul 
şi-şi luă pensula. 

Portretul îl arăta pe Alexandru aşa cum era odinioară: cu bucuria nevinovatei 
copilării în ochi şi cu surâsul fericirii pe buze. Şterse, corectă şi schimbă îndată trăsăturile 
feţei, în aşa fel ca fizionomia lui să exprime durerea şi ruşinea; căinţa se arăta în ochii 
umezi de lacrimi. Asemănarea era aceeaşi, - era tot Alexandru, însă un Alexandru umil şi 

rugător. 

Auzind paşii tatălui său, îndată aşeză portretul la loc; apoi se ascunse în odaia 
de alături. Când bătrânul intră în cameră, primele-i priviri se îndreptară spre portretul 
fiului său. La această vedere, scoase un strigăt, nu însă de blestem sau de mânie, ci de 
bucurie şi fericire. 

- Ciudată prefacere! Zise el cu voce joasă. Pare că portretul se căieşte! De ce 
nu vine aşa cum se arată acum, că l-aş ierta şi l-aş iubi! 

Iartă-mă, tată! zise Alexandru, ieşind repede; şi aruncându-se la picioarele 
părintelui său începu să plângă. Tatăl său îl ridică şi-1 strânse în braţe. 

Din acea zi, purtarea lui Alexandru deveni exemplară; merita să fie pildă şi 
altor tineri. Toţi îl felicitau pentru că, prin căinţă şi prin spovedanie la preot, s-a întors la 
calea cea bună, deşi ar fi fost mult mai bine să nu se fi depărtat niciodată de dânsa. 



(Prelucrare după Râureanu) 

Din lumea fiilor pierduţi 
Hrană duhovnicească 



Sfântul Ioan Hozevitul 



t^a sa iie înţeleasa 


ount - aciica credincioşii 


Versuirea ce o scriu 


Cei cu trai neprihănit, 


1 ion f~\ fn i o noc lucit* o 

uau o nuca uesiuşire 


91 pe urma suni „pieruuţn , 


Despre „Rătăcitul fiu". 


Cei cu duhul răzvrătit. 


In călătoria vieţii 


Cei dintâi urmează drumul 


uoua Qrumun s-au ciescnis, 


L.ei piacut iui uumnezeu, 


Unul duce spre Gheenă 


Cei din urmă sunt „mezinii", 


Altul, către „Paradis". 


Care se abat mereu. 


Primul este lat şi neted 


Deci prin „sita cunoştinţei", 


Şi prea lesne de umblat, 


Oamenii fiind cernuţi, 


Cel de-al doilea e cu piedici 


Unii se găsesc „acasă", 


Şi cu totul strâmtorat. 


Alţii încă sunt „pierduţi". 


De asemenea la oameni 




Două cete se vădesc: 




Unii înmulţesc „Talanţii", 




Alţii „rău îi cheltuiesc" 

87. El ne poartă de grijă 



Intr-un sat, erau doi oameni vecini, prieteni din copilărie, fiecare cu soţia şi 
copiii lui munceau în dreptate, ca să-şi câştige hrana de toate zilele. 

însă unul din ei mereu se tulbura în sine zicând: 

- Dacă aş muri eu, sau dacă m-aş îmbolnăvi, ce vor face soţia şi copiii mei? 
Cugetarea aceasta, nu-1 părăsea ci necontenit îi rodea inima. 

Celălalt, deşi uneori cugeta la fel, totuşi îşi alunga îngrijorarea zicând: 

- Dumnezeu, Care cunoaşte şi îi iubeşte pe oameni, va avea grijă de mine, de 
soţie şi de copii. 

Şi, astfel, trăia liniştit. 

Cel dintâi însă nu avea odihna gândurilor, era trist şi prăpădit şi nici un pic de 
bucurie nu-i încălzea inima sa. într-una din zile, pe când lucra la câmp supărat şi obosit, a 
văzut într-un tufiş câteva păsărele ieşind, apoi iarăşi venind. 

Apropiindu-se văzu două cuiburi, unul lângă altul, şi în fiecare mai mulţi 
puişori, cărora încă nu le crescuseră penele. întorcându-se la munca lui tot privea la 
păsărele, care se duceau şi veneau, aducând mâncare puişorilor. 

Deodată, pe când una din mame se întorcea cu mâncarea în cioc, un uliu o răpi 
şi zbură cu ea; tare se mai zbătea sărmana păsărică în ghearele uliului, scoţând ţipete de 
durere. Privind la această întâmplare înduioşătoare şi văzând cele petrecute, omul nostru 
simţi sufletul său şi mai tulburat decât înainte, căci zicea: 

Moartea mamei, este moartea copiilor. De cumva aş pătimi ca această 
păsărică, adică să pier, oare ce vor ajunge copiii mei? 

Toată ziua a fost foarte amărât, gândindu-se la păsărică şi la el. A doua zi, 

sculându-se din pat, îşi zise: 

- Mă duc să văd micuţii puişori, care au rămas orfani; cred că o parte din ei 
sau chiar toţi, vor fi murit!... 

Mergând către cuiburi, se uită şi văzu că toţi sunt în viaţă. Mult se miră de 
aceasta şi ascunzându-se după tufiş, ca să bage de seamă ce se mai petrece, auzi după 
puţin timp un ciripit uşurel şi ce credeţi că era? Cealaltă mamă aducea cu grabă mâncarea 
şi o împărţea la toţi puişorii, fară deosebire. Creştinul, văzând cele întâmplate, se duse la 
vecinul său şi îi povesti toate cu de-amănuntul. 

Frate al meu, prietene al copilăriei mele pentru ce te nelinişteşti? îi zise 
prietenul. Niciodată Dumnezeu nu-i părăseşte pe robii Săi. Ia pildă de la păsărelele acelea, 
căci Dumnezeu a voit ca să-ţi arate cele ce ai văzut, Dumnezeu a vrut să vezi şi să crezi că 
El este Cel care poartă grijă pentru toţi, şi nu noi. Tainele Lui sunt mari, şi noi nu le putem 
cunoaşte. Deci să credem frate, să nădăjduim şi să-L iubim pe Dumnezeu, că El poarta 
grijă de noi. Dacă voi muri eu înaintea ta, tu vei fi tatăl copiilor mei; de vei muri tu 
înaintea mea, eu voi fi tatăl copiilor tăi, dându-le cele trebuincioase; iar dacă amândoi 
vom muri, ei vor avea de tată pe Tatăl nostru, Care este în ceruri. 

(Prelucrare după Ieromonah Constantin Rădulescu) 

88. Viata Sfântului mucenic Trif on 

9 



In rândul celor ce au mărturisit credinţa în învăţătura Sfintei Evanghelii, nu 
numai prin cuvânt şi faptă, ci şi prin jertfa vieţii lor, se numără şi Sfântul Mucenic Trifon, 
pe care biserica îl pomeneşte în ziua de 1 februarie a fiecărui an. 

Sfântul Mucenic Trifon s-a născut din părinţi creştini, plini de evlavie şi frica 
lui Dumnezeu. El a copilărit şi a trăit în părţile Frigiei, într-un sat anume Campsada, pe la 
anul 300 după naşterea Domnului nostru Iisus Hristos. 

In vremea aceea, după moartea lui August Cezar, luase împărăţia la Roma, 
Gordian. Acest împărat, deşi nu era creştin, totuşi nu oprea răspândirea învăţăturii celei 
noi a Domnului, încât părinţii Sfântului Trifon au avut libertatea să dea fiului lor o 
creştere şi o educaţie cu adevărat creştinească. De altfel şi băiatul era un copil supus, 
ascultător şi foarte bun. Nu ieşea niciodată din cuvântul părinţilor; iar când era liber nu 
găsea alt lucru mai plăcut pentru dânsul decât citirea Sfintelor Scripturi. 

Privirea lui blândă, vocea dulce ca mierea şi o deosebită strălucire a ochilor, 1- 
au făcut să fie iubit de tot satul. Adeseori când cineva se îmbolnăvea în sat, îl chemau pe 
Trifon iar el găsea singurul liman şi singura salvare în rugăciunea preoţilor pe care-i 
chema la patul celui bolnav. După Sfântul Maslu, Trifon îl învăţa pe cel bolnav din cărţile 
sfinte cu atâta evlavie, încât acesta se ridica din pat, vindecat şi trupeşte şi sufleteşte. 

Vestea, despre acest tânăr înzestrat de Dumnezeu cu atăta putere de vindecare 
a bolilor şi de alinare a necazurilor, s-a întins repede până în ţinuturi depărtate. Şi iată că 
însuşi împăratul Gordian avea mare supărare. Prinţesa Gordiana, fata lui mult iubită, pe 
când îşi primea peţitorii, fu lovită de o grea boală care-i chinuia cumplit trupul ei delicat. 
Speriaţi, fireşte, de zbuciumul, ţipetele şi frământările ce le puteau vedea la domniţa 
mereu pierdută în boala ei, tinerii de viţă nobilă veniţi spre a o cere în căsătorie se 

retraseră iar vestea că Gordiana suferă de epilepsie îi alungă pe toţi. Boala aceasta o 
chinuia aşa de îngrozitor încât prinţesa aproape niciodată nu-şi venea în fire. 

împăratul a încercat toate mijloacele s-o vindece, au fost aduşi tot felul de 
doctori, vraci şi descântători pentru ai alina suferinţele. Totuşi, salvarea fetei nu venea. Ba 
s-au adus şi sacrificii tuturor zeilor, însă tot tară vre-un rezultat. 

Atunci împăratul, în deznădejdea lui, a trimis prin crainici poruncă în toată 
împărăţia ca oricine cunoaşte vreun fel de vindecare, vreun leac oarecare, să vină la curtea 
împărătească. Trimişii împăratului au ajuns şi la Campsada unde, auzind de vindecările 
făcute de tânărul Trifon, care avea acum 17 ani, au hotărât să-1 aducă de îndată la curte. 
Trifon tocmai păştea gâştele lângă un izvor când se văzu înconjurat de oamenii împărăţiei. 
Vrând, nevrând, a trebuit să plece cu ei. 

Ajuns la Roma, mult s-a bucurat împăratul, căci primise înştiinţare în sufletul 
lui că acest tânăr îi va scăpa copila de duhul cel necurat. 

Văzând Trifon chinurile în care se zbătea fiica împăratului, a cerut să fie 
chemaţi câţiva preoţi creştini şi împreună cu aceştia s-a rugat cu multă smerenie şi 
evlavie. Şi s-a rugat Trifon vreme de şase zile, cu post şi cu lacrimi, amintindu-şi de cele 
spuse de Mântuitorul apostolilor Săi, când a vindecat pe un îndrăcit, că acest fel de diavol 
nu se scoate decât cu rugăciune multă şi cu post. 

Şi, în adevăr, după şase zile de rugăciune şi post, în care timp Trifon n-a vrut 
să mănânce nici să bea nimic, din mila Domnului, diavolul a fost înfrânt iar fata s-a 
vindecat. 

Recunoştinţa împăratului şi a fetei nu cunoşteau margini. Au vrut să-1 
oprească la curte, să-1 pună în slujbe mari, să-i îndeplinească toate dorinţele; însă Trifon n- 
a primit. 

Şi dorind împăratul să vadă chipul diavolului ce o chinuise pe fiica lui, s-a 

rugat Sfântul Trifon cu mult post şi lacrimi încă alte şase zile Bunului Dumnezeu ca să-1 
învrednicească pe împărat să vadă chipul diavolului. A şaptea zi, la răsăritul soarelui, a 
mers împăratul la fericitul Trifon care, fiind plin de Duhul Sfânt, a zis diavolului: „Ţie îţi 
grăiesc, duhule necurate, în numele Domnului meu Iisus Hristos, arată-te înaintea 
împăratului şi a celor ce sunt aici şi le descoperă chipul tău cel urât şi neruşinat, apoi, 
spune-le neputinţa ta". Deci îndată s-a arătat diavolul înaintea tuturor, în chip de câine 
negru, având ochii ca de foc şi capul plecat spre pământ. 

Atunci îl întrebă sfântul: „Cine te-a trimis aici, demone, ca să intri în această 
fecioară? Pentru ce ai îndrăznit a intra în cea care este creată după chipul şi asemănarea 
lui Dumnezeu, tu singur fiind tară de chip, neputincios şi plin de toată ruşinea?". Şi a 
răspuns diavolul: „Sunt trimis de tatăl meu, care este începător a toată răutatea. El se 
numeşte satana şi locuieşte în iad; el mi-a poruncit să chinuiesc fecioara asta". 

Apoi iarăşi 1-a întrebat sfântul: „Cine v-a dat vouă putere să îndrăzniţi spre 
făptura lui Dumnezeu?". Nevrând ca să răspundă diavolul, se codea, dar fiind silit de 
puterea nevăzută a lui Dumnezeu a zis în auzul tuturor: „Noi nu avem putere asupra celor 
ce II cunosc pe Dumnezeu şi care cred în Hristos Fiul, Unul născut, pentru Care, Petru şi 
Pavel au murit aici. Dar asupra celor ce nu cred în Dumnezeu şi în Fiul Său şi asupra celor 
ce umblă în toate poftele lor, făcând lucrurile plăcute nouă, asupra acelora luăm stăpânire, 
ca să-i chinuim pe ei. Iar lucrurile plăcute nouă sunt: închinarea la idoli, hula, desfrânarea, 
farmecele, zavistia, uciderea, mândria şi toate celelalte. Cu aceste păcate şi cu altele 
asemenea se înfăşoară omenirea ca şi cu nişte lanţuri, şi se înstrăinează de Dumnezeu, 
Care este Ziditorul lor şi de bunăvoie se fac prieteni cu noi şi împreună vom merge în 
chinurile cele veşnice". 

Auzind acestea, împăratul şi cei ce erau împreună cu el s-au umplut de spaimă 
şi mulţi, lepădându-se de păgânătate, au crezut în Iisus Hristos; iar credincioşii s-au întărit 
în credinţă şi au preamărit pe Dumnezeu. 

Şi pentru că Trifon refuză orice mărire sau dregătorie împărătească, împăratul 
îi dădu multe daruri de mare preţ şi-1 lăsă să se întoarcă în satul său. Pe drum însă Sfântul 
Trifon împărţi cu mare bucurie săracilor tot ceea ce primise de la împărat. 

Vestea vindecării minunate a fiicei împăratului se răspândi peste tot, iar 
numele lui Trifon ajunse foarte cunoscut. Mii de oameni treceau la credinţa în Domnul 
Iisus şi Biserica se întărea zi de zi. 

Dar împăratul Gordian, cel bun şi blând pentru creştini, muri şi urmă la tron 
Filip, cu o domnie scurtă; iar după el veni tiranul Deciu care porni cu mare străşnicie 
prigoana cruntă împotriva creştinilor. In toate părţile a trimis guvernatori care prin 
cruzimile lor înspăimântau lumea. 

Guvernator în răsărit, şi deci şi peste Frigia, a fost trimis un oarecare Acvilin. 
Acesta, cum auzi că Trifon este creştin şi că prin meşteşugul doctoricesc pe care îl 
cunoaşte umblă prin toate ţinuturile vindecând şi învăţând lumea să creadă în Hristos, 
îndată dădu poruncă să fie adus la dânsul. 

Când Trifon a auzit porunca, a ştiut de îndată ce chinuri va suferi pentru 
credinţa lui, dar nu-1 cuprinse frica şi în loc să se ascundă în munţi sau să fugă în pustie, 
înarmându-se cu rugăciunea, s-a înfăţişat guvernatorului cu multă îndrăzneală şi bucurie. 

Intrebându-1 Acvilin dacă este adevărat că el este creştin, Trifon a răspuns: 

Da, cred cu tot sufletul şi cu toată tăria în Iisus Hristos, Domnul nostru, 
slava mea şi cununa laudei mele şi aş vrea ca toţi să-L cunoască şi să creadă ca mine. 

- N-ai auzit de porunca ce o avem ca pe unii ca tine să-i pedepsim cu munci 
grele şi chiar cu moarte? zise guvernatorul. 

Da, am auzit, răspunse Trifon, şi mă bucur că trebuie să mor pentru 
credinţa mea căci mie a muri izbândă îmi este. 

Au încercat în fel şi chip să-1 facă să se lepede de credinţa lui, dar sfântul cu 

mai multă îndrăzneală grăia şi tot mai luminată apărea faţa lui. 

Miraţi dar şi mâniaţi de o aşa statornicie, au început să-1 chinuiască în tot 
felul. L-au dezbrăcat, i-au legat mâinile, l-au legat pe un lemn şi apoi l-au bătut trei 
ceasuri. N-a scos o vorbă Sfântul, şi nici n-a gemut. 

După aceste chinuri, guvernatorul din nou 1-a întrebat răstit: 

- Te lepezi de credinţa ta, sau şi mai mult vei fi strivit?! 
Dar el îi răspunse: 

- Moartea trupului nu mă sperie ci moartea sufletului în chinurile veşnice ale 
iadului, aceea mă sperie, o, mândrule guvernator. Iar bucuria întâlnirii cu Hristos 
Dumnezeu, Creatorul şi Mântuitorul meu îmi este nădejdea şi fericirea. Insă zeii voştri 
mincinoşi, ce sunt întrupări diavoleşti de patimi şi păcate, nu mă sperie! 

înfuriat de îndrăzneala Sfântului, guvernatorul organiză de îndată o vânătoare 
şi porunci ca Trifon să fie legat de şaua unui cal şi astfel să fie târât în goană prin pădure. 

Desculţ şi dezbrăcat în frigul iernii, trupul Sfântului suferea; degetele 
picioarelor se desprinseră din locul lor de loviturile buturugilor, crengile copacilor îl 
izbeau, câte o rădăcină îi agăţa trupul zdrobit; iar calul, smuncindu-1 şi trăgându-1 cu 
putere, îl rănea încât sângele îi şiroia din toate rănile corpului, de pe faţă şi din gură; 
zăpada pe unde trecuse el era toată înroşită de sânge. Sfântul suferea în tăcere, iar 
chinuitorii făceau mare haz de suferinţa lui. 

Dar nici după aceste chinuri îngrozitoare, Trifon nu s-a lepădat de credinţa sa, 
ci întocmai ca Sfântul Arhidiacon Ştefan se ruga pentru cei ce-1 chinuiau zicând: „Iartă-i 
Doamne, că ei nu ştiu ce fac". 

în cele din urmă, văzând că nu reuşeşte cu nici un chip să-1 urnească pe Trifon 
din hotărârea lui, Acvilin a dat o hotărâre ca aceasta: 

„Lui Trifon, cel din Campsada Frigiei, care s-a împotrivit poruncii împărăteşti, 
nevrând să aducă jertfe zeilor chiar după muncile ce i-am dat, să i se taie capul!". 

După moartea lui, fraţii creştini cei din Niceea, unde i se tăiase capul, au 
învelit trupul lui cu pânze curate şi aromate şi apoi l-au dus la Campsada, locul unde se 
născuse Sfântul Trifon şi unde făcuse numeroase vindecări de boli prin care a adus la 
credinţa creştină mii şi mii de suflete. 

(Prelucrare după Vieţile Sfinţilor) 



89. Cum trebuie să ne însemnăm cu SFÂNTA CRUCE 

Sfânta Cruce este semnul prin care noi, creştinii ortodocşi, ne deosebim de 
celelalte popoare care au alte religii. 

In vechime, crucea era un obiect de groază şi ocară pentru că pe ea se chinuiau 
trupurile celor osândiţi la moarte. 

De la răstignirea pe cruce a Domnului nostru Iisus Hristos, Crucea a devenit 
pentru noi, creştinii, un obiect de mare preţ, de respect şi veneraţie. Şi ca dovadă despre 
aceasta este faptul că, pe când, toate obiectele sacre din biserică se sfinţesc, numai Sfânta 
Cruce, singură, nu se sfinţeşte; fiindcă răstignindu-se pe ea Sfântul Sfinţilor - Domnul şi 
Mântuitorul nostru Iisus Hristos - Crucea a fost sfinţită o dată pentru totdeauna. 

După chipul cum creştinii se însemnează cu Sfânta Cruce, noi îi cunoaştem pe 

fiecare, dacă este creştin Ortodox, plin de evlavie, sau este de altă confesiune; căci 
catolicii îşi fac crucea într-un fel, protestanţii nu-şi mai fac cruce de loc, iar creştinii 
Ortodocşi se închină după cum vom vedea mai jos. 

Să se ştie deci că însemnarea cu Sfânta Cruce, se face de creştinul drept 
slăvitor, Ortodox, astfel: 

Se unesc degetul cel mare cu cele două degete lungi ale mâinii drepte - 
închipuind Sfânta Treime - iar celelalte două degete mici trebuie să stea lipite de podul 
palmei; şi astfel se duce mâna dreaptă la frunte, iar pe cea stângă o ţinem la inimă, zicând: 
„în numele Tatălui", care însemnează cinstirea lui Dumnezeu Tatăl, Stăpânul tuturor. Se 
coboară apoi mâna la piept (un pic mai jos de inimă), rostind cuvintele „şi al Fiului", care 
însemnează coborârea Fiului lui Dumnezeu pe pământ pentru mântuirea noastră, după 
care ducem mâna la umărul drept şi apoi la cel stâng, rostind „şi al Sfântului Duh", care 
însemnează împăcarea noastră cu Dumnezeu şi împreunarea cu El prin harul Sfântului 
Duh adus nouă de Dumnezeu Fiul, iar după aceea, coborând mâna, zicem: „Amin", care 
înseamnă „aşa să fie", adică să se împlinească toate după voia lui Dumnezeu. 

Aşa se face Crucea curat creştinească, şi aşa trebuie să sc închine orice creştin 
Ortodox. Asta este Crucea dogmatică după Canonul 92 al Sfântului Vasile Cel Mare, iar 
nu cum se închină mulţi în ziua de azi, că nu se mai cunoaşte ce face cu mâna, ca şi cum 
ar bate cobza, ca şi cum s-ar apăra de muşte, ca şi cum ar lua în bătaie de joc Sfânta 
Cruce, ferească Dumnezeu. 

Făcută în alt fel, nu mai corespunde scopului pentru care se face; iar creştinul 
care n-o face cum trebuie, dă de înţeles, că nu ştie să se închine după rânduiala Bisericii. 
Trebuie de asemenea să se ştie că rugăciunea însoţită de o astfel de închinăciune, adică 
făcută cu neatenţie sau în batjocură, nu este primită înaintea Bunului Dumnezeu. 

Rugăciunea de dimineaţă 



Doamne, Te rugăm fierbinte, adu-ne mereu în minte gânduri bune, roditoare şi în 
inimi stropi de soare. Doamne, umple-ne fiinţa; cu smerenie credinţa. Prin iubirea Ta cea mare, 
dă-ne binecuvântare! Doamne, Te rugăm ne-nvaţă care-i drumul drept în viaţă, dacă am greşit ne 
ceartă cu iubire, dar ne iartă. Noi, la Sfânta Liturghie Iţi aducem slavă Ţie, ca lumina-Ţi să ne fie 
un izvor de apă vie, călăuză spre veşnicie. 



Rugăciunea de seară 

înger, îngeraşul meu, dăruit de Dumnezeu, vreau să am un suflet bun, de aceea, eu 
îţi spun tot ce peste zi greşesc. 

Nu prea ştiu să preţuiesc fapta bună, gândul drept şi pe omul înţelept dar te rog, te 
rog frumos, să mă creşti armonios, să mă-ndrumi să fiu cinstit, harnic, milostiv, iubit, să ajut cât 
pot mereu cu tot sufleţelul meu, să fiu sprijin tuturor şi acum şi-n viitor. Ingeraşule, sunt mic, dar 
n-am teamă de nimic dacă lângă mine eşti cu îndemnuri părinteşti, ca să fiu un bun creştin şi la 
Domnul să mă-nchin. 



(Ana Ruse) 



Rugăciunea şcolarului 



Dumnezeule Prea Sfinte, izvor de înţelepciune şi bunătate nemărginită, făcător al 
tuturor celor văzute şi nevăzute, ascultă rugăciunea noastră, pe care cu multă umilinţă o înălţăm 
către Tine. întăreşte, Bunule, pe conducătorii noştri bisericeşti şi lumeşti. Dă-le înţelepciune de 
la Tine să gândească şi să facă cele bune şi folositoare, pentru Biserica şi ţara noastră; apără-i de 
vrăjmaşii cei văzuţi şi nevăzuţi spre a ne putea conduce pe calea spre mântuire, cu pace şi 
dragoste. 

Iar nouă, şcolarilor celor smeriţi, luminează-ne mintea, ca să înţelegem învăţăturile 

ce ni se predau şi să păzim întru toate şi de-a pururi poruncile Tale şi să facem voia Ta cea 
sfântă, ca aşa, să putem fi folositori nouă înşine, părinţilor, fraţilor, surorilor şi poporului în 
mijlocul căruia trăim şi să aducem bucurie şi recunoştinţă învăţătorilor şi făcătorilor noştri de 
bine, îndeplinindu-ne datoriile morale către ţară, către societate, către fraţi şi aproapele nostru. 
Primeşte plecarea genunchilor noştri şi rugăciunea ce o facem ca o tămâie bine mirositoare 
înaintea Ta. 

Trimite harul Tău asupra noastră şi ne învredniceşte să trecem cu bună rânduială 
cursul învăţăturii ce îl facem. Povăţuieşte-ne ca să umblăm şi să lucrăm cu înţelepciune în tot 
restul vieţii noastre; ca şi prin noi să se preamărească Preasfânt numele Tău, al Tatălui, al Fiului 
şi al Sfântului Duh, acum şi pururea şi în vecii vecilor. Amin. 



Rugăciunile copiilor 



Doamne, Sfinte, împărate, Care în cer, sus locuieşti, caută cu milă şi cu îndurare 
asupra casei noastre; dă sănătate tatii şi mamei, fraţilor şi surorilor ca să poată îngriji de noi şi de 
toţi ai casei noastre. Amin. 



Doamne Sfinte, împărate, 
Noi, micuţii, Te rugăm, 
Mintea noastră o deşteaptă, 
Carte multă să-nvăţăm. 
Carte multă, sănătoasă, 

Care face fericiţi 
Pe copiii cei cuminţi. 

90. îngerul bun şi îngerul rău 



Un tânăr cu sufletul sincer, încă nepervertit, care voia să se mântuiască dar 
întâmpina multe ispite pe drumul vieţii lui, a fost îndemnat de un gând bun să meargă în 
grabă la o mănăstire din apropiere. Auzise că acolo vieţuieşte un bătrân duhovnic smerit şi 
luminat, care-1 putea sfătui ce să facă. 

Ajungând după amiază, a intrat în biserica tăcută a mănăstirii în care părea că 
nu se află ţipenie de om şi se închină cu evlavie. Pe când se ruga în gând la icoana 
Mântuitorului ca să îi dea cuvânt bun prin duhovnic, auzi un zgomot şi văzu în uşa 
Sfântului Altar un părinte călugăr bătrân cu barba albă, faţa luminată, ochii mari şi plini 
de dragoste, care cu multă bunătate îl întrebă: 

- Cine se roagă cu atâta suflet lui Dumnezeu ca să-1 primesc? 

Tânărul rămase uimit căci înţelese că părintele care ieşise din Sfântul Altar îi 
auzise rugăciunea spusă de el în gând. Cu multă bucurie se apropie, îi sărută mâna şi 
primind binecuvântare începu să-i spună: 

Cuvioase părinte, de multe ori sunt frământat de diferite gânduri, şi unele 
din ele mă domină şi mă conduc, punând stăpânire pe mine, chiar fără să-mi dau seama, 
deşi doresc să fac binele, eu văd că de multe ori fac numai rău şi cad în multe curse din 
care îmi vine mare supărare. 

Fiule, răspunse părintele, se cuvine să ştii, cu încredinţare, un lucru 
deosebit de important. Viaţa aceasta pe care am primit-o de la Bunul Dumnezeu este un 
teren de luptă continuă. In ea se luptă pentru sufletul nostru două forţe mari. Una este cea 
a îngerilor buni, care cu dulceaţă şi cu nevăzute fire de iubire ne îndeamnă să venim spre 
Domnul, Creatorul nostru, Care ne aşteaptă a ne sorbi iubirea ce I-o datorăm şi a ne 
îmbălsăma în dulceaţa iubirii Sale dumnezeieşti. A doua este groaznic de urâtă şi 

înfricoşătoare, căci este forţa îngerilor răi şi negri, a diavolilor, care vor să rupă în bucăţi 
sufletul nostru, să-1 despartă de iubirea Tatălui ceresc şi transformându-1 în întuneric, să-1 
prăbuşească apoi în iadul deznădejdii, al urii, al răutăţii, al desfrânării şi al urgiilor 
scârboase care-1 fac pe om tot un fel de diavol viclean şi mincinos. Aceştia îşi schimbă 
chipul lor urât în fel de fel de forme ispititoare, atrăgătoare, sclipitoare, parfumate şi 
frumoase la vedere, încât pe sufletul nepriceput şi uşuratic să-1 prindă cu viclenie de 
cameleon în ghearele lor ascuţite, apoi rănindu-1 cu răni adânci şi greu de vindecat să-1 
umple de duhoare şi miasmă rea. 

Atunci dacă aceste două chipuri de îngeri mă însoţesc mereu, cum pot eu 
să deosebesc lucrarea lor? 

- Ascultă-mă cu atenţie şi vei înţelege. Când îngerul cel bun este cu tine, tu 
vei fi influenţat în bine de blândeţea, de delicateţea şi de sfinţenia lui. Sfaturile lui bune pe 
care le vei simţi în gândurile tale sunt numai despre curăţie, răbdare, înfrânare şi 
cumpătare, despre dreptate şi despre orice virtute vrednică de laudă. Căci îngerii cei buni 
sunt tari în virtute şi îndemnurile lor sunt spre a ne ajuta să ieşim din focul atracţiilor 
lumeşti, neruşinate. Numai că noi, de multe ori, îi alungăm prin voinţa noastră cea rea, 
prin îndărătnicia şi învârtoşarea inimilor noastre aplecate spre patimi, şi-i facem loc 
îngerului răutăţii, demonului, dându-i stăpânire asupra noastră. 

- Dar pe acesta cum îl voi putea cunoaşte când se apropie de mine? 

- Fiul meu, lucrarea diavolului, de multe ori, este mai greu de observat de la 
început căci el, cu multă viclenie, strecoară răutatea sub forma binelui. însă când eşti 
mânios sau simţi în tine nelinişte, supărare şi duşmănie împotriva cuiva să ştii că duhul 
răutăţii te apasă şi sigur te va împinge să faci vreun păcat cu vorba sau cu fapta. Apoi vei 
simţi că a căpătat putere asupra ta când vei fi mânat de pofta de bârfit, de pofta de afaceri 
multe, de mâncăruri îmbelşugate şi de băuturi fine şi tari, de beţii şi de felurite desfătări 
tară folos care doar linguşesc trupul şi-1 întăresc în stricăciune, furându-i libertatea prin 

diferite vicii. De asemeni, pofta după femei, lăcomia, îngâmfarea, mândria de orice fel şi 
îndemnul spre furtişag, tot duhul cel rău le stârneşte în tine. Deci să iei seama, dacă se 
întâmplă să simţi vreun gând care se aseamănă cu vreo unul din păcatele spuse, fugi cât 
mai departe de acest şarpe veninos şi aleargă prin rugăciune la Domnul nostru Iisus 
Hristos, căci numai El te poate ajuta să-i striveşti capul. 

Iar dacă, ferească Dumnezeu, ai fost lovit de războiul fierbinte al păcatului şi 
demonul ţi-a încălecat voinţa, să ştii bine că lupta cu tine însuţi este mai grea decât lupta 
cu ursul din pădure. Singura ta salvare rămâne pocăinţa, dar de vei amâna-o zicând că te 
vei pocăi începând de mâine, înseamnă că tu doreşti să te răneşti azi. Deci de bună voie 
faci neorânduială în viaţa ta şi greu te vei înţelepţi. Fiindcă rana făcută de păcat e ca 
muşcătura de şarpe veninos - căci de nu se va curăţi imediat veninul, acesta aduce moarte 
sigură, împietrirea desăvârşită a sufletului şi pierderea mântuirii. 

Deci, după cum vezi fiule, libera ta voinţă te poate înălţa la cele dumnezeieşti 
şi tot libera ta voinţă, dacă o vei folosi spre rele, te poate coborî în moartea veşnică, şi cu 
trupul şi cu sufletul, facându-te asemenea demonilor. 

Acum să înţelegi că deşi este grea această luptă, Creatorul nostru, Dumnezeu, 
este alături de noi în fiecare clipă prin îngerii Lui cei buni pentru a ne ajuta şi a ne arăta să 
nu ne temem de viclenele înscenări ale diavolilor, căci răutatea lor nu ne poate birui dacă 
punem între noi şi ei credinţa tare în Dumnezeu, plânsul cu lacrimi de durere pentru 
neputinţa noastră şi rugăciunea neîncetată. Căci rugăciunea neîncetată udată cu lacrimi de 
pocăinţă este pentru suflet ceea ce este rădăcina bine udată pentru pomul roditor. 

Acuma mergi şi te închină la icoana Maicii Domnului şi mulţumeşte-i pentru 
toate bunătăţile de care te-a învrednicit până acum prin purtarea ei de grijă şi pentru câte 
te va mai învrednici de aici înainte dacă vei urma cele ce ţi-am spus. Caută să vii mai des 
pe la mănăstire să discutăm şi despre alte taine în lupta care duce spre mântuire. 

Dacă nu cunoşti în viaţă, 

Pe Mântuitorul tău, 
Vei cunoaşte după moarte, 
Tirania „celui rău". 



91. O alegere rea? 

Intr-o zi, a venit la părintele Ilie Cleopa o femeie, cerându-i sfat: 

Părinte, sunt măritată de câţiva ani dar simt că nu mai pot îndura viaţa 
alături de bărbatul meu! Nu ştie de ruşinea oamenilor, de milă, iar de Dumnezeu nu vrea 
să audă. S-a sălbăticit ca o fiară! 

- Dar aşa a, fost de la început? Cum de l-ai luat în căsătorie? Ai fost obligată 
de părinţi, poate? 

- Nu, părinte, de voia mea şi din rea chibzuinţă! Eram în vorbă cu doi băieţi: 
unul era mai liniştit şi-1 ştiam muncitor şi serios. Mă încredinţasem că e om de cuvânt şi 
ştiam că are şi frică de Dumnezeu. Dar inima mă trăgea spre celălalt, care era mai frumos 
şi mai plăcut. Ştiam că nu merge la biserică dar îmi spuneam că asta nu-i nimic: „va 
merge cu mine, dacă ne vom căsători!". Credeam că o să se schimbe şi eu o să-1 pot 
influenţa. Cum era admirat de multe fete, eu mă gândeam că aş fi, desigur, fericită să-1 am 
ca soţ! Acum m-am săturat de traiul cu el: pe mine mă chinuie, pe părinţi i-a supărat, 
biserica o huleşte şi nici gospodar nu-i! Rea soartă am avut! 

Nu poţi spune asta! Tu ai ales, acuma culege! Crucea pe care ţi-ai ales-o 
trebuie s-o duci. Dar nu da în capul soartei ceea ce din lucrul tău a ieşit! Nu chibzuiţi când 
faceţi un lucru şi alergaţi după ceea ce străluceşte, după lucrurile fară valoare spre 
mântuire, şi nu după ceea ce hrăneşte, apoi spuneţi că Dumnezeu a rânduit aşa. Omul are 
voinţă liberă, de aceea poartă şi răspunderea faptelor sale! Hotărârea ta rea, iar nu soarta, 
ţi-a fost potrivnică. Mântuirea şi-o lucrează omul singur, nu-i este impusă. 



92. Pedeapsa pentru neascultare 

Era odată o femeie care deseori o vorbea de rău pe strămoaşa noastră, Eva, 

zicând: 

Of, Evă, Evă ! De ce n-ai ascultat tu, în Rai, de Dumnezeu?... Numai din 
vina ta am eu o viaţă atât de grea şi chinuită. Din zori şi până-n noapte muncesc cu amar, 
istovindu-mă şi tot în sărăcie mă zbat.... 

Deseori ocărând pe această strămoaşă a noastră, a fost auzită într-o bună zi de 
boierul locului, la care muncea femeia şi bărbatul ei. Acest boier, fiind foarte înţelept şi cu 
frică de Dumnezeu, îi chemă la curte pe femeie şi pe soţul ei şi le dădu acestora o locuinţă 
frumoasă şi haine noi, zicându-le: 

- Iată, aici veţi sta şi, nelucrând nimica, toate cele de trebuinţă le veţi primi, 
precum şi mâncarea cea mai gustoasă. Un singur lucru trebuie să împliniţi: să nu ridicaţi, 
pentru nimic în lume, capacul de pe lădiţa sculptată ce stă pe masă. Toate celelalte obiecte 
vă aparţin şi le puteţi folosi după cum veţi dori dar preţioasa lădiţă este a mea şi zilnic voi 



Pagina 193 



veni s-o văd. Deci de ea să nu vă atingeţi căci dacă veţi face asta, vă veţi căi, căci veţi 
pierde toate bunătăţile în care v-am aşezat! 

Pentru cei doi săraci începu o viaţă nouă: casă frumoasă şi tihnită, odihnă 
netulburată, libertate neîngrădită, mâncare după plac, somn după voie! Viaţa lor de acum 
era ca un vis. Dar nu trecură multe zile şi femeia începu a se întreba: 

- Oare, ce lucru mare va fi având acolo boierul de nu ne lasă să ne uităm? 
Peste puţin timp îşi stârni bărbatul: 

- Ce crezi tu că este în lădiţă? Crezi că degeaba ne hrăneşte boierul? Trebuie 
să fie vreun lucru de mare preţ şi noi îl păzim tară să ştim. 

- Ce te priveşte, femeie, e lădiţa ta? îi răspunse bărbatul. 
Fierbând, femeia, o vreme în sine, îi zise iar bărbatului: 

- Măi, omule, eu mă uit să văd ce-i acolo! 

- Femeie, vezi-ţi de treabă, că, altfel, o s-o păţim cu boierul! 

- Ba, fie ce-o fi, eu mă uit, că nu mai pot răbda! 

Şi împinsă de curiozitate, ridică capacul de pe ispititoarea lădiţă. Dar ce să 
vezi? Din ea ţâşni un şoarece. Femeia a dat un ţipăt, bărbatul s-a repezit să prindă 
şoarecele dar, până să-1 ajungă, pe acesta îl înşfacă pisica, care o şi zbughi cu el în gură, 
sub pat, unde începu să-1 mănânce cu mare poftă. 

Auzind această vânzoleală, veni şi boierul care, văzând pe cei doi spăşiţi şi 
agitaţi, îi întrebă: 

- Ce s-a întâmplat? Aşa-i că aţi călcat porunca mea? 

- Păi, să vezi, boierule, că femeia... începu să bâiguie ţăranul. 

- Ah, femeie, femeie, tot timpul ai dat vina pe strămoaşa noastră Eva, că din 
pricina ei ai viaţă grea şi trebuie să lucrezi. Dar, iată, eu te-am aşezat în atâtea bunătăţi şi 

în odihnă fără muncă iar tu ai călcat o poruncă aşa de mică, lipsindu-te de binele ce-1 
aveai. Ce ţi-a lipsit aici...? Ce rău ţi s-a întâmplat sau ce nevoie te-a împins de n-ai 
ascultat...? Ca şi Eva în rai aşa aţi făcut şi voi şi aşa facem toţi atunci când, îndemnaţi de 
diavol, zilnic călcăm poruncile lui Dumnezeu. Istoria cu Adam şi Eva se repetă cu fiecare 
dintre noi. Iată deci, cum, de la neascultare, încep toate relele. Binele s-a terminat. Ieşiţi 
afară, neascultătorilor, la muncă şi la necaz în zăduful zilei! Şi să nu mai cârtiţi, ci primiţi- 
vă cu răbdare crucea pe care v-a dat-o Dumnezeu pentru mântuirea voastră. 



93. Recunoştinţa animalelor 

In ziua de 4 martie, Sfânta noastră Biserică Ortodoxă sărbătoreşte amintirea 
cuviosului părinte Gherasim de la Iordan. Despre faptele lui minunate găsim scris în 
Vieţile Sfinţilor, printre altele, că i-a slujit cu recunoştinţă şi un animal. 

Acest cuvios părinte din tinereţe şi-a dăruit viaţa lui Dumnezeu. După mulţi 
ani de înfrânări şi ne voinţe trupeşti şi sufleteşti, ajungând la o înaltă treaptă de slujire 
sfântă, a primit de la Dumnezeu alese daruri duhovniceşti. 

Mănăstirea unde slujea cuviosul Gherasim se afla în pustia din preajma râului 
Iordan la oarecare depărtare de sfânta cetate a Ierusalimului. In acest loc petreceau, sub 
îndrumarea lui, monahi cu viaţă curată, nu numai în mănăstire ci şi în chilii sihăstreşti 
aşezate la oarecare depărtare unele de altele în pustie. Aceşti părinţi călugări şedeau 
fiecare în chiliile lor având oarecare lucru de mână şi mâncând puţină pâine uscată şi 
crudităţi ce se aflau prin acele locuri. 

Pe când cuviosul Gherasim umbla prin pustia Iordanului pentru nevoile obştii 
călugăreşti, a rânduit Dumnezeu ca să-i iasă înainte un leu bolnav care i-a arătat laba în 
care intrându-i un ghimpe mare, i se umflase piciorul. Leul se uita spre stareţ cu ochi 
blânzi, şi deşi necuvântător, însă cu chip smerit parcă se ruga să-1 vindece. Stareţul 
văzându-1 că este într-o aşa mare suferinţă s-a aşezat jos, i-a luat piciorul, a scos spinul, a 
curăţat rana bine şi a legat-o cu o cârpă. 

In tot acest timp, stând culcat, leul a suportat cu multă răbdare durerea, privind 
cu recunoştinţă la salvatorul lui. Apoi cuviosul îl lăsă acolo şi se întoarse la mănăstire. 
Timpul trecu şi iată că umblând stareţul prin pustie se întâlni din nou cu leul care, între 
timp, se vindecase. Şi iată că leul nu mai voia să se despartă de dânsul şi ca un ucenic îl 
urma oriunde se ducea. Stareţul se mira mult de recunoştinţa fiarei şi îi dădea de mâncare, 
uneori pâine, alteori linte. 

Părinţii mai aveau în mănăstire un catâr, cu care aduceau apă de la Iordan 
pentru trebuinţele fraţilor. Stareţul a poruncit să dea catârul în seama leului, să umble cu 
el, să-1 pască şi să-1 păzească de fiarele sălbatice. Intr-una din zile păscând catârul, leul 1-a 
lăsat singur, s-a dus mai departe şi s-a culcat la soare. Un negustor din Arabia, trecând pe 
acolo, a văzut catârul singur, 1-a prins şi 1-a luat cu el. 

Leul deşteptându-se a căutat peste tot locul pe catâr, dar în zadar, nu 1-a mai 
găsit. S-a înapoiat la mănăstire şi s-a dus la ava Gherasim trist şi abătut. Stareţul, gândind 
că leul 1-a mâncat pe catâr, i-a zis: 

- Unde este catârul? 

Iar leul, stând ca omul, tăcea şi se uita în jos. 

Stareţul iarăşi i-a zis: 

Oare l-ai mâncat? Bine este cuvântat Domnul că nu te vei duce de aici şi 
toată treaba pe care o făcea catârul tu o vei face, slujind la nevoile mănăstirii! 

De atunci, din porunca stareţului, au pus deasupra leului sarcina care se punea 
pe catâr, adică un vas mare, cu care se aducea apă de la Iordan în mănăstire. 

Intr-o zi a venit la stareţ un ostaş oarecare pentru rugăciune şi văzând pe leu 
cum căra apa şi aflând pricina i s-a făcut milă de leu văzându-1 cu spinarea încovoiată sub 
povară, şi a dăruit trei galbeni părinţilor, ca să cumpere un catâr; iar pe leu să-1 elibereze 
de la o astfel de robie. Şi aşa s-a făcut, adică s-a cumpărat un alt catâr pentru nevoile 
mănăstirii, iar pe leu 1-a scăpat de această corvoadă. 

După puţină vreme, negustorul acela din Arabia, care luase catârul, trecând 
iarăşi cu cămilele spre sfânta cetate a Ierusalimului să vândă grâu, avea cu el şi catârul 
găsit. După ce a trecut Iordanul, iată că 1-a întâmpinat leul care, văzându-1 pe catâr, 1-a 
cunoscut. 

începând deodată a răcni şi a urla s-a repezit la el, iar negustorul şi cei ce erau 
cu el, văzând leul aşa înfuriat, s-au înspăimântat şi au fugit. Leul prinzându-1 de frâu pe 
catâr, cum îi era obiceiul mai înainte, îl duse la mănăstire, împreună cu cele trei cămile 
legate una după alta de şeaua catârului, bucurându-se foarte şi mugind că a aflat catârul pe 
care îl pierduse. Şi 1-a dus direct la stareţ. Toţi călugării l-au mângâiat pe leu şi pe catâr, 
iar stareţul a zis către fraţi: 

- In zadar l-am ocărât eu pe leu, crezând că el 1-a mâncat pe catâr. 

Şi de atunci au pus leului numele de Iordan. Deseori venea leul la călugări şi 
primea hrană de la stareţ, aşa că nu s-a despărţit de mănăstire timp de cinci ani. 

Când Cuviosul Gherasim s-a mutat la Domnul şi a fost îngropat de părinţi, s-a 
făcut din rânduiala lui Dumnezeu că leul n-a fost atunci în mănăstire. Venind după puţină 
vreme, îşi căuta cu nelinişte stareţul. Fratele Savatie, ucenicul părintelui Gherasim, 
văzând leul aşa de agitat, a zis către el: 

- Iordane, stareţul nostru ne-a părăsit, s-a dus către Domnul! 

Apoi i-a dat hrană zicându-i: 

- Ia şi mănâncă. 

Dar leul nu vroia să primească hrana, ci se uita când într-o parte, când în alta, 
răcnind şi mugind foarte trist, căutându-1 pe cuviosul Gherasim. 

Savatie şi toţi fraţii se înduioşau de mila lui şi-1 mângâiau zicându-i: 

- S-a dus stareţul către Domnul, lăsându-ne sărmani. 

Dar nu puteau să-1 potolească din strigarea şi suspinul lui. Cu cât ei socoteau 
că-1 mângâie prin cuvinte, el cu atât se tânguia mai tare cu mare strigare, răcnind şi 
schimbând într-una glasurile, iar cu faţa şi cu ochii îşi arăta mâhnirea, că nu-şi vede 
stareţul. Atunci Savatie i-a zis: 

Dacă nu ne crezi, hai cu noi şi-ţi vom arăta locul unde se află trupul 

stareţului. 

Şi luându-1, l-au dus la mormântul unde cuviosul Gherasim era îngropat, ca la 
cinci paşi de biserică. Părintele Savatie, arătând mormântul, a zis către leu: 

- Iată aici a fost îngropat stareţul nostru. 

Şi aplecându-şi genunchii deasupra mormântului, părintele Savatie plângea. 
Iar leul văzând şi auzind pe Savatie plângând, se bătea şi el cu capul de pământ răcnind şi 
mai tare. După aceasta, a murit îndată deasupra mormântului. 

Aceasta s-a întâmplat, nu pentru că leul a avut suflet cuvântător şi pricepere 
omenească, ci pentru că Dumnezeu a voit să-1 preamărească pe cuviosul Gherasim, nu 
numai cât timp a fost el în viaţă, ci şi după moarte. Totodată prin aceasta a voit să ne arate 
nouă cum ascultau fiarele de Adam în rai, mai înainte de neascultarea şi căderea lui în 
păcat. 

De aici se vede cât a fost de plăcut cuviosul Gherasim cel mare lui Dumnezeu, 

Căruia din tinereţe şi până la bătrâneţe I-a slujit cu osârdie, ferindu-se de păcate ca de foc. 

(Prelucrare după Vieţile Sfinţilor.) 



94. Ispita 

Băiatul unui coşar curăţa, într-o zi frumoasă de vară, coşurile de la sobele 
casei unei prinţese. Ieşind el din sobă, se văzu într-o odaie falnică şi frumos împodobită cu 
cele mai scumpe lucruri. Intre altele, zări şi un ceas de aur, împodobit cu diamante şi, 
minunându-se de frumuseţea lui, îl luă în mână să-1 privească mai de aproape. Atunci se 
porni în el o luptă îndârjită între două gânduri: gândul bun şi gândul rău. 

Ia ceasul, îi zicea gândul cel rău. „Tu eşti băiat sărac şi abia ai cu ce trăi. 
Prinţesa e bogată şi lesne îl va putea înlocui cu alt ceas mai frumos". 

Nu-1 lua, îi zicea gândul cel bun. De ce să te faci hoţ. De ce să calci 
porunca „să nu furi" pe care ţi-a lăsat-o Dumnezeu? Mânjit cu acest păcat, te-ai mai putea 
ruga lui Dumnezeu? Şi oare te-ar mai asculta? 

- „O, da, te-ascultă Dumnezeu, căci este foarte bun" stăruia gândul cel rău şi 
viclean. Şi-apoi nu vezi ce bine îţi va fi, şi nimeni nu va şti de fapta ta dacă vei pleca în alt 
oraş! 

Ba însuşi Dumnezeu va şti mai întâi, şi voi fi fugărit de cugetul cel rău 
toată viaţa mea. Nu, nu voi lua ce nu este al meu, ca să nu-L supăr pe Dumnezeu. El 

voieşte ca nici măcar să nu râvnim la bunul altuia. Ba mai mult, după această faptă rea voi 
pierde binecuvântarea Lui şi pacea sufletului meu. 

Şi, astfel chibzuind, se hotărî şi îşi zise: „Nu, nu vreau să am acest ceas". Şi îl 
puse la locul lui, apoi se sui iarăşi pe coş şi isprăvindu-şi treaba, se duse acasă vesel, 
gândind că nimeni nu-1 văzuse în acea odaie. 

Dar se-nşela. Căci în odaia de alături, în spatele uşii întredeschise, era prinţesa 
care-i urmărise orice gest, fiecare mişcare. Dacă ar fi luat ceasornicul ar fi ieşit 
numaidecât; dar, pentru că băiatul îl aşezase iarăşi la locul lui, ea nu-1 supără ci îl lăsă să 
plece în pace. Tot în aceeaşi zi, spre seară, ea trimise după el să-1 cheme. El veni, şi ea îl 
lăudă pentru fapta lui cinstită şi-1 îndemnă ca şi de acum înainte să fie cu frică de 
Dumnezeu şi să nu facă nici un păcat. La sfârşit îl întrebă dacă îi place meseria pe care o 
avea sau poate că vrea să înveţe altceva. Fiindcă el voia să înveţe carte, ea îi facu voia şi 
pentru că era silitor, cinstit şi cu frică de Dumnezeu, a ajuns om însemnat în viaţă. 



95. Fapta cea mai bună 

Un bătrân, simţind că i se apropie ceasul morţii, strânse în jurul lui pe cei trei 
fii ai săi pentru a-şi împărţi avutul său. După ce le dădu fiecăruia partea ce i se cuvenea, le 
zise: 

- „îmi mai rămâne un giuvaier de mare preţ. II voi da însă aceluia dintre voi 
care va săvârşi într-o lună de zile fapta cea mai nobilă şi mai generoasă. Plecaţi deci, dar 

a 

să nu vă depărtaţi prea mult, ca să vă puteţi întoarce la timpul hotărât. îmi veţi povesti 

atunci ce aţi făcut fiecare". 

Fiii îşi luară rămas bun şi porniră care încotro. După o lună se întoarseră toţi 
trei în casa părintească. 

Povestind tatălui lor cum au călătorit, cel mai mare îi zise: 

Tată, în călătoria mea, un străin mi-a încredinţat toată averea lui; nu mi-a 
cerut nici-un act cu semnătura mea şi nimeni nu văzuse când îmi înmânase banii. Puteam 
prea bine să-i păstrez, dar mă gândeam la tine tată şi la Dumnezeu; şi când străinul a venit 
să-mi ceară ce era al lui, îndată i-am înapoiat. Ei tată, spune, nu-i vrednică de laudă 
această faptă a mea?. 

- Tu, fiul meu, nu ai făcut decât ceea ce trebuia să faci, îi răspunse bătrânul, 
şi acela care face altfel e un hoţ, căci cinstea este o datorie. Deci fapta ta este un act de 
dreptate, dar nu de generozitate. 

Fiul cel mijlociu, care acum era la rând, zise cu sfială: 

- în călătoria mea, pe când treceam pe lângă malul unei bălţi, am auzit nişte 
ţipete: un biet copil căzuse în apă şi era gata să se înece; m-am aruncat iute după el însă, 
deşi mi-am pus viaţa în primejdie, n-am ezitat, şi cu mila Domnului, l-am scos viu, 
nevătămat şi l-am dus la părinţii lui. Oare, n-am săvârşit o faptă bună? 

O faptă bună ai făcut şi să trăieşti, băiatul meu, îi zise bătrânul tată 
strângându-i mâinile cu dragoste; te-ai devotat pentru aproapele tău şi un mare bine ai 
făcut. Dar fapta ta nu arată nobleţe, ci doar iubire pentru om; tu ai făcut ceea ce toţi 
oamenii suntem datori să facem pentru semenii noştri. 

Acum priveau toţi către cel mai mic dintre fraţi. Acesta, îngândurat, le povesti 
prin ce trecuse: 

Era târziu, spre seară, şi mă apropiam de un han, unde voiam să rămân 
peste noapte pentru a mă odihni. La un moment dat, din urmă, mă ajunse un drumeţ, mă 

salută şi merse mai departe. Eu am tresărit. Era Duşan... 

Duşan? Duşmanul tău de moarte? Vai... şi bătrânul oftă adânc şi îndurerat 
de această duşmănie. 

Chiar el era, cred că mă urmărea de multă vreme iar la han nu mă slăbea 
deloc din ochi şi bea pahar după pahar. înţelegând primejdia în care mă aflam, după ce am 
stat la masă, m-am strecurat afară cu gândul să mă întorc pe uşa din spatele hanului, şi să 
anunţ hangiul. Dar Duşan se sculă de îndată şi porni după mine însă, nevăzând unde mă 
ascunsesem, o luă cu grăbire spre pădurea care începea chiar de la marginea hanului. In 
zori, după ce m-am odihnit la han, am pornit la drum rugându-mă în gând cu rugăciunea 
pe care am învăţat-o de la tine de când eram copil: „Doamne Iisuse Hristoase, Fiul lui 
Dumnezeu miluieşte-mă pe mine păcătosul". Un susur de izvor se auzea în stânga 
drumului. M-am îndreptat în direcţia aceia pentru a mă spăla pe faţă şi pe mâini. Când, ce 
văd? Pe marginea prăpastiei, pe fundul căreia curgea apa învolburată, Duşan dormea 
adânc, dormea buştean. Cea mai mică mişcare pe care ar fi facut-o în somn sau dacă s-ar 
fi trezit îi era fatală. Pe dată s-ar fi prăbuşit în hăul prăpastiei. Am ezitat puţin, dar m-am 
gândit la tine tată şi la Dumnezeu, Care pururea ne vede şi Care de data asta mi-1 dăduse 
în mână. 

- Şi ce-ai făcut, băiete? Nu cumva...? se sperie bătrânul. 

Nu tată! Cu multă grijă m-am apropiat ca să nu se trezească, l-am prins 
bine de haină, şi vorbindu-i cu blândeţe l-am deşteptat, spunându-i să stea liniştit şi să-şi 
lase corpul în voia mea. L-am tras cu putere şi abia apoi văzu şi el primejdia în care se 
aflase. 

O, Doamne, slavă Ţie! Scumpul meu fiu, zise atunci bunul părinte, 
privindu-1 cu duioşie, m-ai răsplătit pe deplin prin fapta ta. Al tău este giuvaerul, ţi- 1 dau 
din toată inima. Iar voi, iubiţii mei copii, să nu fiţi întristaţi. Căci toţi mi-aţi dovedit 
respectul ce-mi purtaţi având ascuns în sufletele voastre giuvaerul credinţei în Dumnezeu. 

Voi toţi aveţi o mare bogăţie dacă vă veţi teme de Domnul şi îndepărtându-vă de orice 
păcat, veţi face cele plăcute Lui. Şi acum luaţi aminte la această învăţătură ce ne-a lăsat-o 
Dumnezeu prin Ieremia proorocul: „Să nu se laude cel înţelept cu înţelepciunea sa, să nu 
se laude cel puternic cu puterea sa, nici cel bogat să nu se laude cu bogăţia sa. Ci de se 
laudă cineva, să se laude numai cu aceea că Mă pricepe şi Mă cunoaşte că Eu sunt 
Domnul, Cel ce fac milă şi judecată şi dreptate pe pământ, căci numai aceasta este plăcut 
înaintea Mea" (Ieremia 9, 23-24). 



96. Copilul şi hainele 



Când o mamă pleacă de acasă şi lasă în grija cuiva copilaşul ei, două lucruri 
lasă îngrijitoarei: copilul şi hainele lui. 

- Uite, doică sau servitoare, acesta este copilul, şi aici sunt hainele lui. 

închipuiţi- vă acum că reîntorcându-se mama, doica sau servitoarea i-ar preda 
numai hainele copilului, zicând: 

Uite hainele copilului, spălate şi îngrijite. Copilul s-a prăpădit; nu are 
importanţă cum, dar uite hainele lui sunt în cea mai bună rânduială. 

Ce ar zice atunci mama copilului? 

Aşa e şi cu noi. Domnul Dumnezeu ne-a dat în seamă un copil (sufletul) şi 
hainele lui (corpul). Ce se va întâmpla oare cu acel nebun care, în ziua judecăţii, va zice: 

Uite Doamne, aici sunt hainele, aici este corpul pe care mi l-ai dat; l-am 

îngrijit, l-am spălat, l-am îmbrăcat. 

- Dar copilul Meu, sufletul, unde este? 

- Acela s-a prăpădit, Doamne. 

Vai aceluia care în ziua judecăţii numai acest răspuns îl va putea da. „Căci ce 
va da omul în schimb pentru sufletul său?". 

Mitropolitul Veniamin Costache (1768 - 1846) pe toţi îi învăţa astfel: 

„Nu vă scumpiţi la cele ce sunt pentru folosul sufletului, pentru 
îmbrăcămintea, podoaba şi hrana lui. Că, precum se hrăneşte trupul acesta stricător şi 
muritor din bucatele acestea stricăcioase, aşa se hrăneşte şi sufletul cu cuvântul lui 
Dumnezeu, care este Sfânta Scriptură şi Vieţile Sfinţilor, cu pilde, cu istorioare şi cărţi 
duhovniceşti. După cum trupul, dacă nu mănâncă bucatele cele potrivite lui, după o vreme 
nu mai poate fi viu, şi moare, tot aşa este şi cu sufletul care dacă nu se hrăneşte cu citirea 
dumnezeieştilor Scripturi, cu Vieţile Sfinţilor şi cu tot cuvântul lui Dumnezeu, nu mai 
poate fi viu nicidecum, ci este mort". 

97. Corbul alb 

Intr-o zi, în mijlocul unui stol de corbi negri, apăru un corb alb. Corbii cei 
negri, cum l-au văzut, au sărit cu ciocurile asupra celui alb, ciufulindu-1 şi certându-1, aşa 
cum fac de obicei şi cu porumbeii cei nevinovaţi, rătăciţi printre ei. 

Ce cauţi ticălosule printre noi, strigau toţi, ai venit să te mândreşti cu 
penele tale albe şi să ne faci de ruşine? Fugi dintre noi, pentru că nu eşti de-al nostru. 

Umilit şi amărât, cu penele ciufulite şi cu lovituri pe tot corpul, corbul cel alb 
fugi şi se opri lângă o apă, nemaiputând de durere şi de sete. în apa limpede şi liniştită se 
văzu pe sine că era alb! Abia acuma înţelese, de ce nu putea fi iubit de corbii cei negri. 

Pe când stătea el aşa întristat pentru însingurarea lui, veni la apă un stol de 
porumbei albi şi foarte frumoşi care nu s-au sfiit de dânsul, ci s-au aşezat în jurul lui. Prin 
podoaba cea albă a penelor lui, corbul era asemeni porumbeilor nevinovaţi. 

Intre oameni, zilnic se petrec astfel de fapte. Când unul îşi albeşte haina 
sufletului prin spovedanie şi pocăinţă, ceilalţi rămaşi în păcate grele îl prigonesc, pentru 
că viaţa lui curată, albă şi cu fapte bune îi ruşinează. Şi, atunci, omul cel cu sufletul curat 
trebuie să caute şi să aştepte tovărăşia „porumbeilor", adică a îngerilor lui Dumnezeu. 
Asta-i soarta creştinului ortodox care vrea să se mântuiască. 

Tovarăşii din pustie 



Vecinul meu din faţă 
Un mândru porumbel 
Se miră când mă vede 
Adesea singurel. 



Să fugi când vezi pe alţii 
Cu chipul de arap, 
Căci ei aruncă gloanţe 
Şi bolovani în cap. 



De-asupra pe chilie 
Cu puiul cel mai mic 
Se joacă totdeauna; 
Nu-i pasă de nimic. 

De-odată se sfieşte 
Sărmanul puişor 
Văzându-mă pe mine 
Că stau în faţa lor. 



Iar cei cu „haină îngerească" 
Sunt păsări ca şi noi. 
Ei stau la rugăciune 
Şi nu ne fac război. 

In vremea asta, iată, 
Că sună clopoţelul 
Şi părăsind cuvântul 
Se duce „porumbelul". 



Dar porumbelul mare 
Şopteşte către el: 
„De loc să nu ai teamă! 
Şi el îi porumbel! 



(Sfântul Ioan Hozevitul) 

98. Din faptele tale să dovedeşti că eşti creştin ortodox 



La un bătrân duhovnic din zilele noastre, încercat de greutăţile vremii şi trecut 
prin închisorile comuniste pentru a-şi apăra credinţa în Iisus Hristos, veni într-o zi o 
tânără, să-i ceară sfat: 

Părinte, vreau să mă mântuiesc dar, locuind şi muncind în oraş, unde este 
mare zbucium şi aglomeraţie, unde oamenii sunt amestecaţi, iar cei cu reclamele 
pornografice aproape că ţi le bagă în ochi, e tare greu să trăieşti creştineşte. 

- Aşa este, într-adevăr e greu, dar nu e imposibil, îi răspunse părintele Iustin, 
căci aşa se numea. Trebuie însă să ai o regulă: 

In toate duminicile şi sărbătorile de peste an să fii nelipsită de la Sfânta 
Liturghie şi să te spovedeşti cu multă căinţă, atenţie şi sinceritate cât mai des, şi să te 
hrăneşti duhovniceşte din Biblie şi din cărţile de învăţătură ortodoxă ca să-L poţi odihni 
pe Hristos în sufletul tău. 

Atunci îţi va fi vorba bună şi mângâietoare, privirea lină, iar îmbrăcămintea 
cuviincioasă, fară să te faţărniceşti. 

Atunci vei fi sora celor din jur, ascultând cu răbdare şi dragoste pe cel ce se 
află în durere. 

Şi mamă vei fi, mângâind, şi prieten, ajutând. 

Vorba îţi va fi cinstită, şi toţi vor crede cuvântului tău. 

Atunci vei avea lacrimi pentru cel amărât şi surâs pentru cel ce se bucură. 

Atunci nu vei mai pizmui şi, mai ales, nu vei mai asupri pe nimeni. 

Vezi? Dacă-L putem odihni pe Hristos în sufletele noastre nu e chiar imposibil 
să fim creştini. Pentru aceasta însă trebuie să ne lepădăm de noi înşine, de goana după 

plăceri şi de mândria asta diavolească care aproape că 1-a îmbolnăvit pe orice om. 
Mândria îţi dă impresia că noi oamenii am fi ceva prin noi înşine, că binele pe care îl 
facem este un merit al nostru şi că existăm fară să fim dependenţi de ceva. Dar ia să nu 
mai avem ce mânca sau să nu mai avem aer sau apă, nu-i aşa că imediat murim? Dar ale 
cui sunt apa, aerul, hrana şi tot ceea ce vedem că e în jurul nostru şi de care vrem sau nu 
vrem, suntem dependenţi trupeşte? Ale lui Dumnezeu desigur... 

Cât despre cei cu pornografia, ştii şi frăţia ta că asta-i lucrarea diavolului. 
Ăştia săracii, pentru un blid de mâncare au căzut în capcana slugilor lui satana, şi îşi vând 
sufletul diavolului trăgând după ei o mulţime de nepricepuţi care de bună voie se fac slugi 
ale poftelor josnice şi murdare. E bine să ne rugăm şi pentru dânşii ca să-i înţelepţească 
Dumnezeu, că aşa ne-a poruncit Mântuitorul, să îi iubim pe vrăjmaşii noştri. 

In toate, însă, trebuie să cerem de la Dumnezeu răbdare, smerenie şi timp de 
pocăinţă, căci vremurile sunt tulburi. 

99. Regele şi ţăranul 



Regele unei ţări, însoţit de o parte din sfetnicii săi, în drumul spre castel, trecu 
pe o moşie, pe care lucra cu voie bună un ţăran. Cum regele şi însoţitorii săi mergeau să se 
odihnească, simţindu-se istoviţi şi tară chef de viaţă, au fost uimiţi de voia cea bună a 
ţăranului. Opriră deci trăsurile la marginea ogorului, iar regele, chemându-1 pe ţăran, îl 
întrebă: 

- Spune-mi, munceşti de mult pe ogor? 

- Da, măria ta! Acum este aproape crucea amiezii şi eu sunt pe ogor de când 
s-a luminat de ziuă. Aici am văzut răsăritul soarelui. Am adăstat puţin, pe la nouă ceasuri 
ale zilei, ca să prânzesc, că mi-am adus un boţ de mămăliguţă cu brânză. 

După cum se vede, nu munceşti prea des aşa din greu, pentru că te văd 

destul de vioi. 

Ba, să mă ierţi măria ta, câte zile îi dă Dumnezeu ţăranului, afară de 
sărbători, tot ăsta-i traiul nostru! Şi acest trai îl deprindem din pruncie şi-1 ţinem până la 
Amin. 

- Dar, spune-mi, îţi ajunge cât câştigi din munca asta? 

Mulţumim lui Dumnezeu, atâta cât câştig, chivernisesc să mă hrănesc, să- 
mi plătesc datoria şi să pun şi împrumut cu dobândă. 

- Cum aşa, poţi pune şi deoparte din ceea ce câştigi? 

Stăpâne, pentru fireştile trebuinţe eu folosesc o parte din ce agonisesc 
muncind, iar o parte, pe care am numit-o datorie, o folosesc ca să-mi ajut părinţii care m- 
au crescut. Dar sunt, de asemeni, dator să-mi hrănesc şi copiii. De aceea am numit a treia 
parte, împrumut pus cu dobândă, pentru că fiii sunt nădejdea bătrâneţilor mele când, 
neputincios fiind, nu voi mai putea să agonisesc nici cele pentru hrana mea. 

- Eşti tare chibzuit în toate. Dar, spune-mi, cine te-a învăţat toate acestea? 

Bunul Dumnezeu a scris în inima străbunilor noştri învăţătura asta, iar noi 
o învăţăm de la părinţii noştri, care au învăţat-o de la bunicii lor. 

Ce să facem, oare, acestor mari boieri şi domni, care-s suferinzi şi trişti, şi 
nu au nici un drag de viaţă? Ba încă, nu le ajunge nici cât câştigă, săracii? zise împăratul, 
arătând spre boierii ce erau de faţă, care se foiau, vezi dragă doamne, cam stânjeniţi. 

Apoi împărate, aici pe sfântul ogor, se pot tămădui lesne de toate 
beteşugurile şi când vor vedea patul, odihna le va fi deplină. Mâncarea noastră le va părea 
minunată iar câştigul din destul. Dar, poate că nu-s vrednici de aşa o viaţă, fară griji. 

Drept ai răspuns. Dumnezeu dă fiecăruia după vrednicie, şi a mânca după 
osteneala trupului, deci pacea sufletului şi pâinea, se dau celui vrednic! 




Cred unii cum că fericirea e-n bani şi-n viaţa din palate, 
Iar alţii spun că stă ascunsă în rugăciune, în muncă şi în sănătate, 
Ca cei dintâi, - nefericită - gândeşte-aşa o-ntreagă turmă; 
Eu însă gust din fericire, făcând la fel cu cei din urmă. 

(Vasile Militam) 

100. Sărmanul Ion 



Se povesteşte că era, nu demult, un cioban tare sărac, însă cinstit şi curat 
sufleteşte, pe care greutăţile vieţii nu-1 ocoliseră. Muncea din greu pentru a-şi hrăni copiii, 
cu care-1 blagoslovise Dumnezeu. Viaţa lui n-a fost nicicând uşoară şi necazurile veneau 
mereu asupra sa, de parcă Dumnezeu îl uitase. Acest smerit şi sărac Ion mergea totdeauna 
la biserică şi stând el acolo într-un colţ, de parcă nu voia să-1 vadă nimeni, totdeauna îşi 
începea rugăciunile astfel: 

- Iată pe nevrednicul Ion înaintea Ta, Doamne! 

Săracul se ruga necontenit, deşi se părea că Dumnezeu nu-1 mai aude iar 
sarcina necazurilor i se mărea mereu. Aşa îşi duse toată viaţa smeritul Ion până în ziua 
când un înger îi luă sufletul şi zbură cu el la Dumnezeu. 

In faţa porţilor împărăţiei veşnice, Ion, după bunul obicei ce-1 avusese toată 
viaţa, plecă genunchii şi începu a se ruga: 

Iată pe nevrednicul Ion înaintea Ta, Doamne! 

Atunci, Dumnezeu, cu glas mângâietor, îi zise lui Ion, adus de îngeri la 
picioarele tronului slavei Sale: 

Iată pe Ion în rai, pentru totdeauna. 

101. Milostenia si smerenia 

Un creştin smerit avea bunul obicei ca orice faptă bună să o facă în ascuns. 
Din smerenie, să nu socotească că a făcut ceva bun, se străduia ca să uite imediat cele ce 
făcea, întrucât ştia că din slava oamenilor îşi ia plata aici pentru faptele sale şi se lipseşte 
de răsplata cea veşnică. De aceea, tot timpul zicea: 

- Ştie Dumnezeu de toate! 

Spre încredinţarea lui, într-o noapte, visă că un înger îi luase sufletul şi 1-a dus 
în rai. Văzând grădina cea minunată a raiului, omul zise îngerului, ce-1 însoţea: 

- Vai mie, dar eu nu sunt vrednic să intru în ea! 

- Numai Dumnezeu ştie ce va hotărî, îi răspunse îngerul! 

- Dar n-am făcut nimic vrednic de o astfel de viaţă! 

Ai ajutat celui ce era lipsit, scoţându-1 din mare supărare, deşi erai şi tu 

sărac. 

- Nu-mi amintesc. 

- Ai purtat darul milei la casa văduvei, ce-ţi era vecină, şi ai apărat-o când, 
pe nedrept, era asuprită. 

- Nu ştiu de asta. 

Pe cel ce zăcea în boală grea l-ai cercetat şi ai răcorit trupul cel ars de 

suferinţă. 

- Nu-mi amintesc. 

- Ai împrumutat pe săracul ce n-avea sprijin. 

- Nici de asta nu ştiu. 

- Ai pus pentru biserică, alături de bănuţul văduvei, şi banul tău. 

- Crede-mă sfinte îngere că nu-mi amintesc. 

Pe cel deznădăjduit l-ai mângâiat şi l-ai aruncat în braţele milostivirii lui 

Dumnezeu. 

- Nu-mi aduc aminte. 

- Nu te-ai trufit când Dumnezeu te-a ajutat, nici n-ai cârtit când te-a certat. 

- Nu-mi amintesc. 

- Pe fraţii tăi nu i-ai bârfit, nici n-ai fost părtaş la fărădelegile altora. 

- Nu-mi amintesc. 

Cu făcătorii de pace te-ai numărat şi două vorbe nu ai avut, ci, totdeauna, 
ai spus doar adevărul. 

- Nu-mi amintesc. 

Atunci, îngerul i-a spus : 

Le ştie Dumnezeu pe toate, tocmai pentru că tu le-ai uitat. De aceea, se 
cade să locuieşti în dragostea lui Dumnezeu! 

102. Cămaşa fericitei 

9 



Pe când, în timpul primului război mondial, în tranşee mureau apărătorii ţării, 
în una din casele bogate ale Bucureştiului se dădu într-o seară, ca-n multe altele, o 
sindrofie (petrecere în familie), la care participa multă lume cu stare, ca să-şi mai omoare 
plictiseala şederii în casă. Mai multe doamne discutau plictisite despre fericire. Le povesti 
atunci, o bătrână doamnă, despre „cămaşa fericitei" şi una dintre ele găsi că: „asta, 
desigur, este o poveste amuzantă". 

- La plictiseala de moarte pe care o am, şi la atâta melancolie, cred că numai 
o astfel de cămaşă m-ar ajuta! - zise alta pe care povestea o impresionase. Iată, am să caut 
cămaşa unei femei fericite! 

Hotărând să caute o astfel de cămaşă, doamna amintită, merse la o prietenă, 
despre care toată lumea spunea că este fericită. Când a fost întrebată, femeia a răspuns că 
nu este aşa, ci doar îşi ascunde nefericirea. Din aproape în aproape, doamna îşi vizită toate 
cunoştinţele, despre care credea că sunt fericite. Această căutare îi trezi însă conştiinţa, 
căci vedea câtă durere şi suferinţă tăinuită era în mulţi oameni, şi că fiecare încerca s-o 
ascundă şi să ducă viaţa mai departe fără să deznădăjduiască. Era peste tot o luptă surdă 
cu greutăţile vieţii, de multe ori necruţătoare, şi descoperea, adesea, că un zâmbet timid 
acoperea o mare durere. 

După toate acestea, femeia merse la un preot şi-1 rugă să-i arate o femeie 
fericită, ca să-i ceară cămaşa. 

Preotul - dându-şi seama că femeia caută poveşti fantastice - i-a spus că el 
cunoaşte o astfel de femeie, dar este plecată cu un spital de campanie, în spatele oştirii, ca 
să îngrijească de răniţi. 

Doamna merse la acel spital, după acea femeie, căci voia cu orice chip, 

„cămaşa fericitei". 

- Eşti fericită? o întrebă doamna pe femeie. 

Da sunt, căci fericirea ţine de pacea sufletească şi îngrijind şi alinând pe 
aceşti oameni suferinzi, îmi găsesc tihna sufletului. 

- Te rog mult, zise căutătoarea de fericire, să-mi dai cămaşa dumitale. 

Cu dragă inimă ţi-aş da-o, dar n-o mai am, zise femeia simplu, ni s-au 
terminat pansamentele şi am rupt-o pentru feşe. Dar, spune-mi, la ce-ţi trebuieşte? 

- Sunt tristă şi am auzit că o astfel de cămaşă, a unui om fericit, m-ar face şi 
pe mine fericită. 

Fii serioasă, doamnă! N-ai înţeles că eu am fost fericită abia când am dat- 
o? Căci fericirea stă în a da, iar nu în a lua. Dăruind puţină alinare, capeţi tihnă 
sufletească, dăruind dragoste capeţi fericire. Nu în îmbrăcarea unei cârpe, ci în dărnicia 
sufletească, trebuie să cauţi dobândirea fericirii. 

- Mai spune-mi un lucru: eşti singură pe lume? 

Am avut un fiu, pe care-1 iubeam cu toată tăria: a murit pe front, şi eu, 
mama lui, n-am putut să-1 veghez în boală. în fiecare ostaş însă alin durerea fiului pierdut. 
Ştiu că-1 voi întâlni la Dumnezeu, acolo unde nu este întristare şi nici durere. îmi ostoiesc 
dorul de el îngrijind copiii bolnavi ai altor mame. Văd în toţi pe fiul meu. Dar trebuie să 
am răbdare până la sfârşit. Nu sunt singură, ci totdeauna cu Dumnezeu, de Care mi-e tare 
dor. Aşa cum aştept să-mi revăd fiul, aşa aştept să-L văd pe Bunul Dumnezeu. Această 
nădejde mă face fericită! Doamnă dragă, caută-L pe Dumnezeu căci nici un alt lucru nu 
poate să te facă fericită. Toată fapta bună ce-o faci pentru Dumnezeu, te va face să te simţi 
fericită. Aşa de fericită, cum n-ai fost niciodată, oricâte bucurii ai fi avut. Şi, iartă-mă; am 
vorbit doar pentru că m-ai întrebat. O astfel de fericire se trăieşte, nu se povesteşte, căci, 
oricum ai încerca, cuvintele n-o pot cuprinde. 

103. Flori pentru MAICA DOMNULUI 

Fecioria şi milostenia sunt două fapte foarte mari şi foarte bune, care îi umplu 
de înţelepciunea cea de la Dumnezeu pe cei care le au. Dar numai fecioria singură, deşi 
este o faptă mai presus de fire, adică îngerească, tot neînţeleaptă se numeşte, deoarece, 
dacă nu este unită cu milostenia născută din dragostea de Dumnezeu, o dată cu vârsta, 
există pericolul să se stingă candela credinţei şi la Judecată să audă de la Mântuitorul 
cuvintele: „Nu te ştiu pe tine". 

Sfânta Filofteia s-a născut în oraşul Târnovo, în Bulgaria, din părinţi cu 
credinţă creştină care pentru hrana cea de toate zilele lucrau pământul. Maica sa a mai 
trăit puţină vreme în viaţa asta trecătoare, dar îndeajuns pentru a trezi râvna şi iubirea 
fiicei sale spre lucrarea faptelor bune şi bineplăcute lui Dumnezeu. Căci după cum este 
pomul, aşa este şi rodul, aşa şi odrasla; apoi, copiii vor fi cum sunt părinţii şi aceleaşi 
fapte pe care le au părinţii, pe acelea le deprind şi copiii. Rămânând copila orfană de 
mamă şi având semănate seminţele faptelor bune de mama sa în pământul inimii sale, ea 
nu s-a dat la jocuri copilăreşti, împreună cu cei de vârsta ei şi nici la cântările lumeşti, nici 
la iubirea de haine scumpe şi inimoase, nici la vopsitul părului sau sulemenitul feţei şi 
măzgălirea sprâncenelor şi a buzelor; nu s-a lipit inima ei de nimic din cele lumeşti. 

Adeseori mergând la biserică şi ascultând cu luare-aminte Sfintele Scripturi şi 
adăpându-se cu învăţăturile ce se citeau acolo, pe toate le punea în inima sa. Mergând 
după bunul ei obicei, a auzit într-o zi citindu-se din Sfânta Evanghelie cuvântul care zice: 
„Fericiţi cei milostivi, că aceia se vor milui". Cuvântul acesta atât de mult a intrat în inima 
sa şi atât de mult s-a prins în cele din lăuntru ale ei, cu atâta credinţă 1-a primit, ca şi cum 
din însăşi gura Domnului 1-a auzit, ca şi cum însuşi Domnul ar fi fost de faţă şi i-ar fi zis: 
„Filofteio, dacă îl vei milui pe aproapele tău cu cele pământeşti, care sunt stricăcioase, Eu 
te voi milui cu cele nestricăcioase; dacă îi vei da lui bunătăţile pământeşti, Eu îţi voi da ţie 

bunătăţile cereşti; dacă îi vei sătura pe cei flămânzi cu bucate trupeşti, Eu te voi sătura pe 
tine cu bucate duhovniceşti; dacă îi vei îmbrăca pe cei goi cu haine stricăcioase şi 
vremelnice, Eu te voi îmbrăca pe tine cu slavă cerească şi veşnică". 

Pe acestea toate primindu-le cu toată credinţa şi aprinzându-se cu râvnă 
dumnezeiască, şi-a pus în gând cum ar fi cu putinţă ca să nu rămână nici unul nemiluit din 
cei ce ar fi cerut de la dânsa milostenie, nici flămândul să nu se ducă nesăturat şi nici cel 
gol neîmbrăcat. 

Acestea facându-le după micile ei puteri, totdeauna ascundea fapta cea bună 
după cuvântul Evangheliei care spune: „Luaţi aminte să nu faceţi milostenia voastră 
înaintea oamenilor, ca să fiţi văzuţi de dânşii.... Că nu veţi avea plată înaintea Tatălui 
vostru Cel din ceruri. Tu când faci milostenie, să nu trâmbiţezi înaintea ta, după cum fac 
făţarnicii în adunări ca să fie slăviţi de oameni; amin zic vouă, că şi-au luat plata lor. Tu 
când faci milostenie, să nu ştie stânga ce face dreapta". 

Şi pironindu-şi toată mintea şi cugetul la faptele cele bune şi pornindu-se cu 
toată râvna spre lucrarea lor, a început a-i hrăni pe cei flămânzi, a-i îmbrăca pe cei goi cu 
hainele sale şi a-i milui pe cei săraci cu cele ce avea la îndemână, având dragoste fierbinte 
din tot sufletul către Dumnezeu. 

Deşi era încă o copilă tânără şi neispitită în lucrurile şi păcatele lumeşti, totuşi 
vrăjmaşul neamului omenesc, diavolul, n-a cruţat-o nici pe dânsa de necazuri şi supărări, 
căci şi cu dânsa s-au împlinit cuvintele Eclesiastului care zice: „Fiule, dacă te-ai apropiat 
să slujeşti Domnului tău, găteşte-ţi inima spre ispite!". 

Zic sfinţii părinţi că toată fapta bună care nu are ispite şi care se lucrează fără 
de osteneală şi fară greutăţi, nu este lămurită şi la Dumnezeu nu este bine primită. De 
aceea văzând vrăjmaşul firii omeneşti că fericita nu se lăsa de lucrarea faptelor bune mai 
sus arătate, şi mai ales de a face milostenie, se umplu de zavistie şi zise către diavolii săi: 
„Vedeţi prieteni că şi această slabă şi neputincioasă copilă, strănepoată a Evei cea de 

demult, pe care cu înlesnire am amăgit-o noi, s-a ridicat împotriva noastră? Vedeţi cum nu 
se teme de noi şi cum dispreţuieşte şi socoteşte ca pe un nimic puterea noastră? Noi pe 
Eva am amăgit-o şi am scos-o din rai şi prin ea pe strămoşul neamului omenesc l-am 
coborât în stricăciune, cu moarte l-am osândit şi în iad l-am aşezat; iar această copilă nici 
nu bagă în seamă puterea noastră cea mare. Deci, veniţi să năvălim asupra ei cu ispite, ca 
prin mulţimea şi răutatea ispitelor s-o împiedicăm de la lucrarea aceasta a faptelor bune, 
ca nu cumva să ajungă în rai şi să scape din ghearele noastre". 

Şi ştiind vrăjmaşul că mamele vitrege în majoritatea lor nu-şi iubesc copiii - 
căci tatăl sfintei Filofteia, după moartea mamei sale, şi-a luat altă femeie - şi aflând-o 
diavolul pe aceasta groasă la minte, adică rea şi necredincioasă, şi-a facut-o lui unealtă. Şi 
astfel, cu ajutorul femeii, vrăjmaşul 1-a pornit împotriva fericitei şi pe tatăl ei, încât în casă 
era prigonită de mama vitregă iar afară de tatăl ei, nemaiavând fericita scăpare de necazuri 
nicăieri. Zilnic o bătea, o ocăra, o trăgea de păr, o bătea cu pumnii, cu băţul, chinuind-o cu 
diferite munci grele, facându-i tot felul de necazuri şi schingiuiri, pârând-o tot timpul 
tatălui ei ca mai mult să-1 învrăjbească şi pe el împotriva fetiţei nevinovate. Pe toate 
acestea răbdându-le cu bucurie, Sfânta fecioară Filofteia, zilnic se ruga lui Dumnezeu, să-i 
dea putere, ca pe toate să le rabde până la sfârşit. 

Văzând tatăl ei cel gros la minte şi întunecat la judecată că fiica sa pe toate 
cele pământeşti le socoteşte ca pe nişte gunoaie, şi n-are nici o purtare de grijă pentru 
trupul său şi nu-1 împodobeşte după obiceiul cel lumesc al tinerilor, şi nici hainele bune şi 
frumoase, pe care i le făcea şi la praznice o îmbrăca, nu le băga în seamă, atunci mai tare 
se pornea împotriva ei. Căci hainele cele bune numai atâta le îmbrăca şi le purta până 
când întâlnea vreun sărac şi îndată le dezbrăca şi le dădea acestuia, aşa de uşor după cum 
alţii s-ar dezbrăca de nişte zdrenţe. Aşa era în toate tară de patimă, şi cu banii şi cu cele de 
mâncare şi cu îmbrăcămintea; căci pe toate faptele cele bune le făcea în numele Domnului 
nostru Iisus Hristos. 

De multe ori, mergând la câmp cu mâncare la tatăl său, îi ieşeau înainte săracii 
şi îi cereau milostenie, iar ea fiind cuprinsă de milă pentru ei, căci erau flămânzi, îi hrănea 
cu bucate din cele ce ducea tatălui său. Făcând aceasta multe zile, şi rămânând tatăl său 
flămând, îi zise într-o zi femeii lui: 

- De ce nu-mi trimiţi bucate de ajuns şi totdeauna rămân flămând. 

Eu întotdeauna ţi-am trimis bucate destule, dar ştiu eu ce face fiica ta cu 
ele pe cale? Poate, după obiceiul ei cel prostesc, le dă săracilor. 

Deci punându-se maică-sa la pândă, o văzu într-o zi cum a luat mâncare din 
casă şi, ieşindu-i fuga înainte, o întrebă cu multă asprime: 

- Aşaaa.... te-am priiins, ce duci acolo? 

Fetiţa, care ascunsese sub şorţ mâncarea, îi răspunse speriată: 

- Duc flori Maicii Domnului! 

Mama vitregă ridică furioasă şorţuleţul fetiţei şi, când privi..., nu-i venea să-şi 
creadă ochilor: un buchet mare şi frumos de crini albi şi înmiresmaţi erau în mâna fetei. 
De uimire, n-a mai zis nimic, căci i se părea că visează. O clipă sufletul i se înduioşă, dar 
nu pentru mult timp căci mai apoi îi ţâşni din ochi privirea cea rea, prea bine ştiută de 
copilă. 

- Te prind eu odată, ş-ai vedea ce-o să păţeşti! 

Mai târziu o pâri tatălui ei din nou pentru acest fel de fapte, iar acesta începu 
s-o urmărească şi văzu că într-adevăr împarte săracilor din mâncarea ce i-o aducea lui la 
ogor. Atunci, furios peste măsură, aruncând cu barda în ea, îşi ucise fetiţa lui cea 
minunată, care s-a adus pe ea însăşi, ca pe un buchet de crini albi, jertfa nevinovată Maicii 
Domnului. 

Pomenirea Sfintei Muceniţe Filofteia se face în ziua de 7 decembrie. Ei, dragi 

copii dacă vom deschide cartea „Vieţile Sfinţilor" la această zi, vom citi că trupul fetiţei, 
aşa cum era căzut şi însângerat, a fost îndată îmbrăcat cu slavă cerească şi strălucea cu 
atâta putere încât, ziua în amiaza mare, lumina cu mult mai puternic decât soarele, locul 
dimprejur. 

Fiind chemat Arhiepiscopul cetăţii Târnovo şi venind cu toţi preoţii, mult se 
minunau de dumnezeiasca lumină ce se revărsa în jurul trupului fericitei. După ce a făcut 
rugăciunile cuvenite (ce se cer după rânduiala Bisericii în asemenea cazuri), ceru să fie 
ridicat sfântul ei trup pentru a fi dus în cetate. Dar, o... minune, nicidecum n-au putut să-1 
mişte. 

înspăimântaţi, au cunoscut toţi că nu era voia lui Dumnezeu şi a sfintei de a se 
întoarce în cetatea bulgară în care se născuse şi crescuse. Atunci, cu multe lacrimi, s-au 
rugat la Dumnezeu să le arate locul unde să ducă trupul sfintei. încercând prin întrebări 
pentru diferite locuri din ţara lor, apoi la ţările din jur, când erau de acuma tară de 
nădejde, pomeniră în treacăt şi biserica domnească de la Curtea de Argeş, din ţara noastră. 
Şi în aceiaşi clipă, din voia bunului Dumnezeu, trupul sfintei se uşură mai mult decât 
greutatea cea firească. 

In acea vreme, domnea în Ţara Românească binecredinciosul domn Radu 
Voievod. Fiind foarte iubitor de Dumnezeu şi râvnitor pentru dreapta credinţă ortodoxă, a 
zidit multe biserici şi mănăstiri printre care şi cea de la Curtea de Argeş, pentru a se 
preaslăvi numele Domnului nostru Iisus Hristos. 

Deci arhiereii şi cei mai mari ai cetăţii Târnovo, văzând voia sfintei, şi mai 
vârtos a lui Dumnezeu, de a alina cu credinţa cea dreaptă pe poporul românesc, l-au 
înştiinţat prin scrisoare pe binecredinciosul şi iubitorul de Hristos, Radu Voievod despre 
cele petrecute. îndată ce primi şi citi scrisoarea, s-a bucurat foarte mult şi cu lacrimi a 
mulţumit lui Dumnezeu şi sfintei. Şi luându-i pe arhierei cu tot clerul cel bisericesc, pe 
toată boierimea, cât şi mulţime de popor, au ieşit înainte la Dunăre în întâmpinarea sfintei, 

cu tămâie şi cu făclii. Primindu-i moaştele cu mare cinste, cu slavă şi alai şi aducându-le 
cu cântări de psalmi şi alte rugăciuni, le-au aşezat în biserica domnească. De atunci şi 
până în vremea de astăzi se află nestrămutate în acest oraş, cu toate schimbările 
vremurilor şi stăpânilor, ce adeseori s-au petrecut şi se petrec şi astăzi în ţărişoara noastră, 
cu voia bunului Dumnezeu, pentru păcatele noastre. 



(Prelucrare după Vieţile Sfinţilor) 




Pentru fapta bună te-ai nevoit 
Şi prin mucenicie te-ai săvârşit; 
Asuprită de părinţi 
Te-ai grăbit a te sui în lăcaşul celor sfinţi. 
A lui Hristos, Filofteie, 
Norodului tău asuprit 
Ajută-i, pentru că mult l-ai iubit. 
La Curtea de Argeş te odihneşti 
Iar la ceruri, Sfântă Filofteie, împărăţeşti 
Căci tu prin mucenicie pe Domnul L-ai urmat 
Şi pe poporul nostru îl mângâi neîncetat. 



(Tropare de umilinţă închinate Sfintei Filofteia) 

104. Cele mai frumoase mâini 



Erau trei fete la vârsta adolescenţei, ale căror părinţi nu aveau altă grijă faţă de 
ele decât să le dea hrană şi îmbrăcăminte. Cât era ziulica de mare ele aveau o singură 
preocupare: cum să aibă mâinile mai frumoase. 

Intr-o zi senină de vară, în timp ce se plimbau printr-un parc, li se alătură o 
altă fată, cam de vârsta măritişului. Aceasta asculta conversaţia lor despre marea lor 
preocupare ce o aveau, de a-şi păstra mâinile cât mai frumoase şi, instinctiv, şi-a privit 
propriile mâini. Ce e drept, văzu că ale ei erau cam butucănoase, cu unele bătături din 
cauza muncii, dar erau curate şi îngrijite, cu unghiile tăiate frumos, nu lungi şi vopsite 
cum erau ale celor trei adolescente. 

Pe când se întorceau din plimbare, le-a apărut în cale o bunicuţă, nu prea 
elegant îmbrăcată şi tare obosită, care le-a rugat pe fete s-o ajute să urce dealul, mai ales 
că avea şi o sacoşă destul de grea în mână. Cele trei graţii au cam strâmbat din nas 
uitându-se cu jale la mâinile lor şi nici nu s-au gândit să se mişte din loc. Fata cea harnică 
însă a luat sacoşa într-o mână iar cu cealaltă sprijinind-o pe bătrână au început încet, încet 
să urce dealul. 

Când au ajuns sus, s-au oprit şi, dintr-o dată, prefăcută în înger, bunicuţa a luat 
mâinile fetei într-ale sale şi i-a spus: „Fata mea, cele mai frumoase mâini sunt cele care îi 
ajută şi pe alţii!". 

Şi cine dintre voi, dragi copii, nu ar fi de acord cu aceasta? Mâinile frumoase 
care nu sunt şi folositoare sunt de cele mai multe ori urâte. Mâinile care nu ştiu sau nu vor 
să gătească, să spele, să coasă, să măture, să lucreze cu sârguinţă pentru a-şi câştiga pâinea 
zilnică, nu sunt mâini iubite, nici în familie, şi nici în societate, iar mai devreme sau mai 
târziu bieţii părinţi vor primi pedeapsă de la Dumnezeu pentru că nu şi-au crescut copiii, 

de mici, în frica de Dumnezeu ca să fie mereu de ajutor semenilor. 



105. Cumpătarea 

La un înţelept veni o dată un prieten al său, cam bârfitor, şi îl întrebă: 

- De ce oare Dumnezeu 1-a făcut pe om cu două urechi şi numai cu o gură? 

- Ca să audă mai mult şi să vorbească mai puţin, îi răspunse înţeleptul. 



106. Crucea 



Un general creştin, om bun şi milostiv, era cam mânios din fire. Se aprindea 
lesne de mânie, dar se străduia, după puterile lui, s-o biruie. Soldaţii lui, şi mulţi 
cunoscuţi, au observat că, atunci când se mânia, îşi ducea mâna la piept, sub tunică, şi 
îndată se liniştea. Pentru bunătatea lui era iubit de ostaşi şi de ceilalţi ofiţeri. 

Un tânăr ofiţer, care-1 iubea pe general, se tot străduia să ştie ce taină are 
generalul, de biruie mânia aşa de repede şi capătă răbdarea necesară. Deci, într-o zi, când 
merse în casa generalului, putu să se uite într-o tunică a acestuia, care era agăţată în cuier. 
Pe dosul hainei, era o cruce care era cusută de căptuşeală. Văzând-o, ofiţerul a înţeles de 

unde îi venea stăpânirea de sine generalului său şi-1 iubi şi mai mult pentru aceasta. 

Primul lucru pe care 1-a făcut tânărul ofiţer, când s-a întoars în camera sa, a 
fost să coasă pe dosul tunicii sale o mică cruce, pe care o primise, demult, de la bunica sa. 

Dacă vreau să-i urmez generalului meu, pe care-1 stimez şi îl iubesc, în 
toate exemplele cele lumeşti, îşi zise în sine ofiţerul, trebuie să-i urmez şi în toate cele 
duhovniceşti, căci, de bună seamă, Dumnezeu îl iubeşte pe el. 

$ 

Semnul crucii este nouă 
Scutul cel mântuitor, 
Care depărtează răul 
Şi ne dă la toate spor. 



107. Pomul cu roade 

Un ucenic merse odată la duhovnicul său şi-i zise: 

- Părinte, sunt asuprit din toate părţile. Vă rog să mă credeţi că nu ştiu ce să 
mă mai fac şi nici nu înţeleg ce au cu mine unii dintre săteni. încerc să fiu cât mai retras, 
să nu supăr pe nimeni, nu mă amestec cu ei şi nici nu le dau prilej de vorbă sau de 
sminteală, şi totuşi de ce nu mă lasă în pace? 

Bătrânul duhovnic, om încercat şi trecut prin multe ispite, se uită un timp la 

dânsul apoi, cu blândeţea-i caracteristică, îi zise: 

Păi, ce zicea părintele Ilie Cleopa, Dumnezeu şi Maica Domnului să-1 
odihnească în pace şi să se roage şi pentru mine păcătosul: răbdare, răbdare, răbdare; iar 
când ai terminat-o, începi iar, răbdare, răbdare, răbdare; şi când ai terminat-o şi pe asta, o 
iei iar de la capăt: răbdare, răbdare, răbdare; dar nu până la cosit sau până la prăşit ci până 
la sfârşitul vieţii, pentru că zice Mântuitorul: „întru răbdarea voastră vă veţi câştiga 
sufletele voastre, iar cine rabdă până la sfârşit, acela se va mântui". 

Zicea aşa, sau nu? Aşa zicea. Tu nu vezi, fiule, că întotdeauna copacul roditor 
este scuturat, bătut cu bolovani şi cu tot felul de beţe. Ba dau năvală în el şi păsările 
cerului, căutându-i rodul său. Iar cel fără de roade stă nesupărat, nici de oameni şi nici de 
păsări. Aşa şi oamenii care fac ascultare de poruncile lui Dumnezeu sunt ca nişte pomi 
roditori, pe care diavolii, prin oamenii necredincioşi, încearcă să-i prade de dulceaţa 
roadelor lor. 

Cei care trăiesc în indiferenţă şi răceală faţă de Dumnezeu, sunt ca nişte pomi 
neroditori şi trăiesc nesupăraţi şi nu au nici ispite, nici din partea vrăjmaşului şi nici din 
partea oamenilor. Ce roade duhovniceşti au ei ? Dacă Dumnezeu, în timpul vieţii Sale pe 
pământ, tot timpul a fost prigonit din momentul în care a început să propovăduiască 
despre împărăţia Sa, atunci noi care dorim să-I urmăm Lui ce să mai spunem. Doar El a 
spus: „în lume necazuri veţi avea, dar îndrăzniţi, Eu am biruit lumea". Şi tot El a spus: 
„Eu cu voi sunt până la sfârşitul veacului...". 




O, Pravoslavnică credinţă 

- Tăria sufletului meu - 
Prin tine mi s-a dat putinţa 

Să caut către Dumnezeu. 
Atunci când vor să mă doboare 
Vrăjmaşii cei neîmpăcaţi, 
La tine eu găsesc scăpare, 
Şi ei rămân prea ruşinaţi. 
Iar când eşti în prigonire, 
Mulţumeşte bucuros, 
Că mergând pe „calea strâmtă", 
Calci pe „urma lui Hristos". 



108. Valoarea unei femei 

Un tânăr voia să se căsătorească. Cum era înţelept şi ascultător de părinţi, se 
hotărî să ceară sfatul tatălui său care, fiind un om luminat, îl întrebă: 

- Spune-mi, cum este fata cu care doreşti să te însori? 

- E frumoasă, tată! 

Atunci, tatăl scrise un zero pe o hârtie. 

- E învăţată, tată! Un alt zero se adăugă bătrânul lângă primul. 

- E harnică! 

Tatăl adăugă, tăcând, încă un zero. 

- E gospodină, tată! Un zero urmă celorlalte. 

- E chibzuită la vorbă! încă un zero. 

- Are purtări frumoase şi cinstite! încă un zero. 

- E din familie cinstită, de gospodari! Din nou un zero. 

- Are frică de Dumnezeu, e credincioasă! mai adăugă tânărul. 
Acum, tatăl scrise în faţa şirului de zerouri un unu. 

- Poţi să te însori liniştit cu ea, pentru că vei avea o soţie „de milioane" căci, 
nici una din bunele însuşiri, ce mi le-ai spus că le are, nu-i de valoare decât dacă femeia 
este cu frică de Dumnezeu. Fără aceasta, celelalte însuşiri bune ale ei sunt fară valoare. Şi 
fericit este bărbatul care ştie pe cine să-şi aleagă de soţie, pentru că ea trebuie să-i fie 
tovarăş, şi încă de mare nădejde, pe drumul vieţii şi al mântuirii! 

Iată, ce zice Sfântul Grigorie despre acest lucru: „...să nu faci ca acela ce 
preţuieşte mai mult un bolovan umflat decât un mic diamant, mai mult o cioară 
croncănitoare decât o mică privighetoare şi îndrăgeşte mai mult un scai înalt decât o mică 
garofiţă!. 

Ia seama la virtuţile soţiei tale, la iubirea ce-ţi poartă, la supunerea ce-ţi arată 
şi la credinţa pe care ţi-o păstrează! Socoteşte devotamentul ei către Dumnezeu, sârguinţa 
ei în lucru şi înţelepciunea ei în familie! 

Având o astfel de chibzuinţă, vei zice cu cei bătrâni că un suflet nu se măsoară 
nici cu cotul, nici cu stânjenul, şi nici nu se preţuieşte cu arama sau cu aurul". 

109. Frumuseţea păunului 



Intr-un ţarc din Grădina Zoologică era închis un păun. Acesta îşi rotea coada, 
înfoindu-şi frumoasele pene, mişcându-şi capul mic pentru a arunca în jur priviri semeţe. 
Tot comportamentul său părea să spună: „Sunt cea mai frumoasă pasăre ce s-a văzut. 
Uitaţi- vă la mine cât sunt de minunat!". 

Pe urmă însă, tot sucindu-şi capul când într-o parte când în alta în sus şi în jos, 
dădu cu ochii de picioarele sale, care, după cum se ştie, sunt foarte urâte. Părând scârbită 
când îşi văzu picioarele, îşi strânse atunci frumoasa coadă, devenind o pasăre umilă şi 
supusă. 

Un îngrijitor al grădinii, om bătrân şi înţelept, stând de vorbă cu nişte copii, le 

spuse: 

- Acum şi-a strâns păunaşul nostru coada cea frumoasă, pentru că s-a ruşinat 
de încălţămintea lui cea urâtă. Dar când este în libertate, în pădure, îi este de folos să se 
smerească, întrucât, falindu-se, atrage oamenii, care-i smulg penele, lăsându-1 fară ele, ba 
şi fară libertate, sau chiar fară viaţă. Vedeţi ce preţ are mândria? Şi, deseori, păunul cade 
pradă pentru că este mândru şi prost; el se făleşte, dar nu se păzeşte! 

Ca păunii sunt şi unii oameni. Darurile fireşti, pe care le au de la Dumnezeu, 
formează podoaba lor cea frumoasă, în multe culori strălucitoare. N-au făcut însă nimic ca 
să o capete, dar se mândresc grozav cu ea, reducând adesea valoarea omului la aceasta: la 
câtă strălucire şi frumuseţe trupească au căpătat de la Dumnezeu. Trebuie atunci ca, 
asemeni păunului, să întoarcă ochii minţii la „picioarele cele urâte", adică la ceea ce ţine 
de faptele lor şi de întrebuinţarea darurilor celor fireşti. Ori, adesea, „picioarele" sunt 
foarte urâte, căci nu se străduiesc să le crească aripi de înger, ci stăruie în a se târî cu 
picioarele de lut prin noroiul păcatelor. 

Când omul are un pic de smerenie, Dumnezeu îi dă în dar şi înţelepciunea de a 
se sluji cuviincios de podoaba cea firească. Dar omul cu adevărat înţelept cere Domnului 
aripi şi podoabă duhovnicească, care nu-i va putea fi prădată niciodată. 




Suflete al meu smerite, 
Adă - mai întâi de toate - 
Preamărire Celui veşnic, 

Pentru orice bunătate. 
De lucrezi ceva spre bine, 

Nu te înălţa în gând, 

Căci nu este bunătate, 
Fără Darul Lui cel Sfânt. 



(Sfântul Ioan Hozevitul) 

110. Monahul Daniil şi Evloghie pietrarul 



Atunci când prin multa noastră îndărătnicie II supărăm peste măsură pe 
Mântuitorul, mare tămăduire aduce sufletelor noastre Maica Domnului prin rugăciunile ei 
de mijlocire, dacă îi cerem ajutorul. Vom vedea aceasta şi din povestirea minunii pe care 
însuşi monahul Daniil a trăit-o şi ne-a lăsat-o nouă spre amintire şi învăţătură. 

Când eram mai tânăr, am mers la Tebaida şi m-am pogorât în oraş să-mi 
vând lucrul mâinilor mele. Şi, era acolo un om cu numele Evloghie, care avea meşteşugul 
pietrăriei şi care, lucrând toată ziua, nu gusta nimic până seara. Iar după ce se însera, 
mergea prin tot oraşul şi pe câţi străini îi afla, îi ducea în casa sa, unde după ce le spăla 
picioarele cu mâinile sale, îi hrănea pe ei, iar din farâmiturile ce rămâneau, mânca el, şi ce 
mai rămânea le arunca la câini. Deci, suindu-mă ca să-mi vând lucrul mâinilor mele în 
oraşul acela, am înserat. Şi Evloghie m-a luat şi pe mine, împreună cu alţi străini, în casa 
sa, şi după obicei, ne-a spălat picioarele şi ne-a ospătat pe noi; şi aceasta de multe ori mi-a 
făcut, şi mie, şi altor fraţi care erau cu mine. 

Deci eu, văzându-i bunătăţile lui, m-am minunat şi am început a posti câte o 
săptămână, rugându-mă lui Dumnezeu pentru dânsul, ca să-i dăruiască multă avere, să 
poată hrăni pe şi mai mulţi străini. Postind trei săptămâni şi mai mult, am slăbit de post, 
încât abia mai trăiam, şi, iată, am văzut pe Cineva, cu sfântă cuviinţă, venind către mine şi 
zicându-mi: 

„Ce este Părinte Daniile!". 

Iar eu am zis către Dânsul: „Am făgăduit lui Dumnezeu să nu gust pâine până 
ce mă va auzi, pentru Evloghie, săpătorul de piatră, să-i dea lui bogăţie, ca şi pe mai mulţi 
străini să-i odihnească". 

Şi mi-a zis mie: „Nu este cu trebuinţă, că bine îi este lui, precum se află 

acum". 

Iar eu am zis: „Nu, Doamne, ci să-i dai lui, ca toţi să proslăvească numele Tău 

cel Sfânt". 

Şi mi-a răspuns mie iarăşi: „Eu ţi-am spus ţie, că bine se află aşa. Insă, de 
voieşti să-i dau lui, te faci chezaş pentru sufletul lui, cum că se va mântui, dacă îi voi da 
lui mai multă avere?". 

Iar eu am zis către Dânsul: „Din mâinile mele să ceri sufletul lui". (Vedeţi câtă 
râvnă avea monahul Daniil? El credea că bunătatea şi tăria în credinţă a pietrarului sunt 
desăvârşite. Dar să urmărim povestirea mai departe). 

Şi acestea zicând, spune părintele călugăr, m-am aflat stând ca la o Sfântă 
înviere şi am văzut pe un Tânăr, cu sfântă cuviinţă, şezând pe piatra cea sfântă, iar 
Evloghie stătea de-a dreapta Lui. Apoi, a trimis la mine Tânărul acela pe unul din cei ce 
stăteau înaintea Lui şi mi-a zis mie: 

„Oare, tu eşti cel ce te-ai prins chezaş pentru Evloghie?". 

Iar cei ce stăteau de faţă au zis: „Aşa, Stăpâne, acesta este". 

Şi, iarăşi mi-a zis mie: „Chezăşia de la tine o voi cere". 

Eu am zis: „Aşa, Stăpâne, de la mine, numai să-i înmulţeşti lui averea". 

Deci, am văzut îndată pe doi voinici băgând în sânul lui Evloghie mult aur şi, 
cu cât aceia îi dădeau, cu atât sânul lui şi mai încăpător se făcea. După ce m-am sculat din 
somn, am cunoscut că mi s-a ascultat rugăciunea şi am proslăvit pe Dumnezeu. 

Iar, Evloghie, ieşind după obiceiul său la lucru, a lovit într-o piatră şi a auzit 
un sunet şi iarăşi a lovit şi a aflat o ferestruică. Deci, a lovit a treia oară şi a găsit-o din 
nou şi era plină cu bani de aur. Şi, înspăimântându-se se întreba: „Ce să fac, nu ştiu? De-i 
voi lua pe aceştia în casa mea, va auzi stăpânul şi mi-i va lua, iar eu voi cădea în ispită. 

Dar mai bine nu! Ştiu ce voi face. Voi lua aurul şi-1 voi pune unde nu ştie nimeni şi, 
cumpărând dobitoace, voi zice că pentru cărat piatră le-am luat pe ele". 

Deci, părăsindu-şi lucrul cel bun, pe care îl făcea în toate zilele cu străinii, a 
intrat într-o corabie şi s-a dus la Constantinopol. Iar în acea vreme împărat era Iustin, 
unchiul lui Justinian. Şi, dând mult aur împăratului şi dregătorilor lui, ei l-au pus pe el 
dregător al cetăţii. Şi şi-a cumpărat case mari, care până în ziua de astăzi se numesc „ale 
egipteanului". 

Iar după doi ani am văzut în vis pe Tânărul acela cu sfântă cuviinţă, iarăşi la 
Sfânta înviere stând pe piatra sfântă. Şi aducându-mi aminte de Evloghie, am zis în sinea 
mea: „Oare unde este Evloghie?". Şi, după aceea, am văzut pe Evloghie, izgonit de la faţa 
Tânărului şi târât de un arap. Deşteptându-mă din somn, am cunoscut ce înseamnă visul şi 
am zis înspăimântat în sinea mea: „Vai mie, păcătosului, ce am făcut? Mi-am pierdut 
sufletul meu". 

Deci, sculându-mă, m-am dus în grabă în oraşul acela, unde, mai înainte, 
fusese Evloghie tăietor de piatră, facându-mă că îmi vând lucrul mâinilor mele şi aşteptam 
să vină Evloghie şi să mă ia după obicei în casa lui, însă n-a fost cine să mă ia. Atunci 
sculându-mă, am întrebat pe o bătrână, ce se afla acolo: „Mă rog ţie, maică, să-mi aduci 
mie puţină pâine, ca să mănânc, că n-am mâncat astăzi". 

Iar ea, degrabă ducându-se, mi-a adus pâine şi fiertură şi, şezând aproape de 
mine, a început a-mi grăi mie cuvinte duhovniceşti şi folositoare: „Nu-ţi este ţie de folos, 
zicea, ca să umbli prin lume. Sau nu ştii că viaţa călugărească, are nevoie de linişte?" încă 
şi alte multe cuvinte folositoare mi-a grăit mie. 

Iar eu am zis: „Dar cum mă sfatuieşti să fac? Că am venit să vând lucrul 
mâinilor mele". 

Iar ea mi-a răspuns mie: „Măcar că şi lucrul mâinilor îl vinzi, totuşi să nu 

zăboveşti aşa noaptea prin oraş". 

Iar eu am zis ei: „Cu adevărat aşa este". Şi iarăşi am întrebat-o pe ea: „Spune- 
mi maică, nu cumva este în oraşul acesta vreun om temător de Dumnezeu şi primitor de 
străini?". 

Iar ea mi-a zis: „Părinte şi stăpâne, am avut aici pe un tânăr, tăietor de piatră, 
care făcea multă milă cu străinii, dar Dumnezeu, văzându-i fapta lui cea bună i-a dat lui 
dar, că am auzit de dânsul că acum este senator în Constantinopol". 

Deci, auzind acestea, am zis în sinea mea: „Eu am făcut uciderea aceasta". 

Intrând într-o corabie, am mers la Constantinopol şi întrebând şi găsind casa 
lui Evloghie, şedeam la poartă, vrând să-1 văd pe el când va ieşi. Deci, iată că l-am văzut 
pe el ieşind cu multă mândrie, înconjurat de mulţi oameni şi am strigat: „Miluieşte-mă, că 
am să-ţi grăiesc ceva în taină". Dar el n-a voit nici măcar să se uite la mine, iar slugile lui 
au început chiar să mă bată. Atunci eu, ieşindu-i înainte în alt loc, iarăşi am strigat. Iar el 
din nou a poruncit, ca să mă bată încă şi mai mult. Şi aşa, am stat patru săptămâni înaintea 
uşilor casei lui, înviforându-mă de zăpadă şi de ploaie, şi tot n-am putut să vorbesc cu el. 

Atunci, supărându-mă, m-am dus la biserică şi m-am aruncat, cu lacrimi, 
înaintea chipului Domnului nostru lisus Hristos, şi mă rugam zicând: „Doamne, iartă-mă 
de chezăşia pentru omul acesta, iar de nu, atunci şi eu rămân în lume". Acestea zicându-le 
în cugetul meu, îndată am adormit şi iată, a început un sunet mare şi se auzea că vine 
împărăteasa şi înaintea Ei şi în preajma Ei, mergeau mulţime de mii de oameni. Iar eu am 
strigat, zicând: „Miluieşte-mă Stăpână". Iar Ea stând, mi-a zis: „Ce voieşti?".. 

Eu i-am zis Ei: „Pe Evloghie prefectul, l-am luat în chezăşie şi te rog să 
porunceşti, să fiu slobozit de chezăşia aceasta". 

Iar Ea mi-a răspuns mie: „In lucrul acesta eu nu am nici un amestec, ci, 
precum ştii, aşa să-ţi împlineşti chezăşia ta". 

Şi deşteptându-mă, am zis în sinea mea: „Măcar de-mi va fi mie să mor, dar 
nu mă voi depărta de la porţile lui Evloghie, până nu voi vorbi cu el". 

Şi am mers iarăşi înaintea porţii lui şi când voia să iasă el, iar am strigat. Deci, 
alergând una din slugile lui cu un băţ, atâta bătaie mi-a dat, încât mi-a fărâmat tot trupul 
meu. Atunci, mâhnindu-mă, am zis în sinea mea: „Mă voi duce la Schit şi, de va voi 
Dumnezeu îl va mântui pe Evloghie, cu judecăţile pe care le ştie". Deci, ducându-mă să 
caut o corabie, care să meargă în Alexandria, am aflat. Şi cum am intrat ca să mergem cu 
corabia, îndată, de mâhnire şi de bătăi, am căzut ca un mort şi am adormit. Şi m-am văzut 
pe mine în vis, că eram la Sfânta Piatră a cinstitului mormânt. Şi acel Tânăr era acolo 
căutând spre mine cu mânie, încât de frică m-am cutremurat ca o frunză şi nu puteam să- 
mi deschid nici gura mea, că mi se împietrise inima din mine. Şi mi-a zis mie: „Dar nu te 
duci ca să-ţi împlineşti chezăşuirea ta?". Şi îndată a poruncit la doi din cei ce stăteau de 
faţă ca, legându-mă, să mă spânzure, apoi m-au bătut destul şi-mi ziceau mie: „Să nu 
începi nici un lucru mai presus de măsura ta şi să nu te sfădeşti cu Dumnezeu!". 

Şi încă fiind spânzurat, iată că s-a făcut un glas, zicând: „Vine împărăteasa". 
Şi văzând-o pe Ea, am luat îndrăzneală şi am zis către Dânsa cu glas lin: „Miluieşte-mă, 
Stăpână a lumii". 

Iar Ea mi-a zis iarăşi: „Ce voieşti?" şi eu am zis: „Pentru chezăşia lui Evloghie 
sunt spânzurat aici". 

Şi mi-a zis mie: „Iată, Eu mă voi ruga pentru tine!". Deci, am văzut că a mers 
şi a sărutat picioarele Tânărului aceluia. După aceea, mi-a zis mie Tânărul: „Niciodată să 
nu mai faci un lucru ca acesta". 

Iar eu am zis: „Nu, Stăpâne. Eu m-am rugat la început pentru dânsul, ca mai 
mare să fie, dar am greşit Stăpâne, iartă-mă". Apoi a poruncit ca să mă slobozească pe 
mine şi mi-a zis: „Să mergi la chilia ta, pentru că Eu iarăşi îl voi aduce pe Evloghie la 
rânduiala lui cea dintâi; tu nu te mai îngriji de acestea". După aceea, îndată deşteptându- 

mă, m-am bucurat foarte tare, izbăvindu-mă de o chezăşuire ca aceasta, şi am mulţumit lui 
Dumnezeu şi Stăpânei, Celei cu totul fară prihană. 

Deci, după trei luni, am auzit că a murit Iustin împăratul şi în locul lui s-a 
făcut alt împărat. Şi a început o mare prigoană asupra stăpânitorilor şi pe dregătorii cei 
mari i-au ucis şi le-au luat averile. Asemenea au făcut şi cu averile lui Evloghie, iar el 
singur a reuşit să fugă din Constantinopol. Dar împăratul poruncise ca, oriunde l-ar afla, 
să-1 ucidă. De aceea Evloghie s-a dus să se ascundă la locul său cel dintâi şi şi-a schimbat 
hainele sale, ca şi mai înainte, când era sărac. Şi s-au adunat locuitorii oraşului aceluia ca 
să-1 vadă pe el, şi-i ziceau lui: „Auzisem de tine că te-au făcut dregător mare". Iar el 
răspundea: „De m-ar fi pus pe mine mare dregător, nu m-aţi fi văzut pe mine aici, ci alt 
egiptean este acela de care aţi auzit, dar eu am fost şi m-am închinat la Sfintele Locuri". 

Deci, venindu-şi întru sine, zicea: „Smeritule Evloghie, acum du-te, ia-ţi 
uneltele tale şi mergi de lucrează, că aici nu este Constantinopolul, ca nu cumva şi capul 
tău să-1 pierzi". Apoi, luându-şi uneltele sale, a ieşit la piatra de mai înainte, unde aflase 
comoara aceea. Socotind că va mai afla încă una lovi în piatră până seara, dar n-a aflat 
nimic. Deci, a început a-şi aduce aminte de hrana şi de dulceaţa mâncărurilor pe care le 
avea în palate şi de amăgirea mândriei lumii acesteia, şi iarăşi zicea către sine: „Scoală-te 
Evloghie şi lucrează, că aici este Egiptul". Apoi, puţin câte puţin, 1-a îndreptat pe el 
Mântuitorul şi Preasfânta noastră Stăpână, la rânduiala cea dintâi. Şi, facându-se seară, 
iată Evloghie a venit, chemând străini la găzduire. 

Şi, văzându-1 pe el, am suspinat şi, lăcrimând, am zis către Dumnezeu: „Cât s- 
au mărit lucrurile Tale Doamne, toate cu înţelepciune le-ai făcut. Cu adevărat, Tu, 
Doamne, faci săraci şi îmbogăţeşti, smereşti şi înalţi, şi judecăţile Tale sunt nenumărate". 
Şi luându-mă şi pe mine cu alţi săraci, ne-a dus la casa lui. Apoi spălându-ne picioarele, 
ne-a pus masa. După ce am mâncat noi, luându-1 de o parte, i-am zis lui: „Cum te afli, 
frate Evloghie?". 

Iar el a zis: „Roagă-te pentru mine avva, că sunt sărac, neavând nimic". 

Iar eu am zis către el: „O, de n-ai fi avut nici acestea pe care le ai!". 

Iar el a zis: „Pentru ce awa? Sau te-am smintit cândva cu ceva?". 

Atunci, i-am povestit lui toate cele ce s-au petrecut. Şi plângând îndeajuns, a 
zis: „Roagă-te awa, ca să trimită Dumnezeu cele de trebuinţă, că de acum mă îndreptez". 

Iar eu i-am zis: „Cu adevărat, fiule, să nu nădăjduieşti să ţi se încredinţeze 
altceva de la Hristos, cât vei fi în lumea aceasta, afară de plata ostenelii tale". Urându-i 
cele bune, m-am întors, şi a rămas Evloghie aşa, săpând în piatră şi primind pe străini, 
până la sfârşitul zilelor sale. Şi, facându-se de o sută de ani, nu s-a lăsat de această lucrare, 
ci îi dăruia Dumnezeu putere, până când s-a împlinit călătoria vieţii sale pe pământ. 

Să ne minunăm, dar, de iubirea de oameni a lui Dumnezeu, Care, după ce 1-a 
înălţat, pentru puţină vreme, atât de mult, apoi iarăşi 1-a smerit pe el, pentru a-i fi de folos 
sufletului lui. Să ne rugăm deci, şi să ne smerim în frica Domnului nostru Iisus Hristos, ca 
doar vom afla milă la înfricoşătorul Lui scaun, pentru rugăciunile Preasfmtei Născătoarei 
de Dumnezeu şi pururea Fecioarei Măria şi ale tuturor Sfinţilor Lui. 

Din această povestire se cuvine şi nouă să tragem multă învăţătură. Căci iată 
cum monahul Daniil, deşi atât de îmbunătăţit în faptele cele bune, a putut greşi prin 
simplitatea sa, crezând că, prin bunătatea şi faptele cele bune pe care le vedea la pietrar, 
acesta era desăvârşit. 

De la pietrar iarăşi putem învăţa cum bogăţia câştigată sau obţinută fară 
muncă îl poate sminti pe orice om, chiar şi pe unul ce se arată smerit în faptele sale, într- 
atâta încât îl poate face să uite de Dumnezeu. 

Dar mai presus, din aceste fapte, putem înţelege bunătatea Maicii Domnului şi 
lucrarea cea plină de grijă şi de dragoste a lui Dumnezeu pentru noi oamenii, Care dă 
fiecăruia cât îi trebuie pentru mântuirea sufletului său. 

111. Icoana Maicii Domnului si ostaşii rusi 

5 9 9 



In timpul războiului, un soldat austriac a fost luat prizonier de către ruşi. In 
vremurile acelea, ruşii se purtau foarte rău cu prizonierii lor. Acestui soldat i se pregătea o 
bătaie grozavă, de aceea îl luară şi începură să-1 dezbrace, încă de când fusese prins 
tânărul se ruga neîncetat la Maica Domnului, către care avea mare dragoste. 

Când ruşii îi dădură cămaşa jos, văzură că poartă la piept o icoană a Maicii 
Domnului. Atunci, toţi începură să-şi facă cruce în faţa iconiţei ce strălucea cu putere. 
Auzind de aceasta, veniră şi alţi ruşi ca să se închine. înţelegând, din strălucirea icoanei, 
că Maica Domnului îl ocrotea pe prizonierul lor, au vorbit între ei, hotărând că, un om 
care o cinsteşte pe Maica Domnului nu trebuie bătut de către ceilalţi credincioşi. Deci, ca 
să n-o supere pe Maica Domnului, au hotărât să-1 îngrijească pe cel ocrotit de ea. 

Soldatul austriac a scăpat de moarte datorită Maicii Domnului a cărui iconiţă o 
purta la gât; iconiţă pe care o primise de la mama sa. La sfârşitul războiului, când s-a 
întors acasă, a povestit la toţi această ocrotire minunată a Maicii Domnului. Mai târziu, 
când a avut copii şi nepoţi, primul dar pe care-1 făcea, fiecăruia din ei, era o iconiţă a 
Maicii Domnului. Acest bun obicei şi povestirea minunată era moştenirea de familie 
pentru fiecare din urmaşii lui. 




Preasfântă Maică şi Fecioară, 
Nădejdea sufletului meu, 
Tu eşti a mea mijlocitoare 
La Milostivul Dumnezeu. 

Dezleagă, Preacurată Maică, 
Cătuşele celor robiţi 
Şi dăruieşte-le răbdare, 
Creştinilor năpăstuiţi! 



112. Linguşirea 

Era, demult, în Constantinopol, un împărat, căruia nu-i plăcea defel linguşirea 
şi-şi dezbărase supuşii de acest urât obicei. Intr-o zi, venind de departe un sol la curtea sa, 
începu a-1 lauda, linguşitor: 

Prealuminaaatee... împăraaatee..., stăpâne al vânturilor şi al mărilor, tu, 

care ! 

Opreşte-te! Opreşte-te! îi zise împăratul. Ia vino cu mine, că voiesc să-ţi 
arăt ceva important! 

împăratul îl luă pe sol şi mergând la ţărmul mării, zise: 

Euuu..., stăpânul mărilor şi al vânturilor..., îţi poruncesc ţie, mare 
învolburată, să te linişteşti şi ca oglinda să-ţi faci apa, imediat!!! Şi tuuu..., vântule, 
ascultă de porunca stăpânului tău şi stai nemişcat! ! ! 

Aşteptară ei ce aşteptară, dar..., în zadar; nici năvalnicele valuri şi nici 
vijeliosul vânt nu-1 luară în seamă pe împărat. Atunci împăratul îi zise solului: 

Vezi, că nu mă ascultă? Deci, cum spui tu, că eu sunt stăpânul lor? 
Stăpânul lor este Dumnezeu, Cel ce a făcut cerul şi pământul, şi să ştii că nici Lui nu-i 



Pagina 238 



plac mincinoşii. 




Linguşirea-i ascultată totdeauna cu nesaţ, 
Dar ea pururea întinde „linguşitului" un laţ. 
Aşadar, mai sincer este omul ce-ţi arată ură, 
Decât cel ce poartă pururi „linguşire-n a lui gură"! 

(Vasile Militaru) 



113. Samariteanul milostiv 

Intr-un orăşel, pe o vreme rece şi ploioasă, stătea într-un colţ de stradă un 
copil orb care cerşea. La un moment dat, o rafală de vânt îi luă pălăria ponosită de pe cap 
care, căzând, se rostogoli ceva mai încolo. Pe chipul bietului copil se aşternu atunci o 
mare supărare: „Ce voi face, că mi-e frig şi nu pot să-mi găsesc pălăria cea călduroasă", se 
gândea sărmanul. Deodată, auzi paşi: „Vine cineva! Poate mă ajută s-o găsesc", îşi zise el. 

Era un domn respectabil, stimat de toată lumea pentru ţinuta lui morală 
impecabilă. Dar băiatul nu-1 putea vedea. 

- Vă rog frumos, faceţi-vă milă şi daţi-mi pălăria! zise băiatul. 

„Ce am eu cu el? M-oi apuca acuma să caut şi pălăriile cerşetorilor! Şi 
apoi, sunt grăbit: mă aşteaptă primarul", zise în sine domnul, şi trecu ţanţoş mai departe. 

Trecu apoi epitropul bisericii care, văzându-1 pe orb, îşi zise: 

„Bietul de el, cum stă în ploaie cu capul gol? Dacă n-aş merge acuma la 
biserică, l-aş ajuta. Dar ce să fac, şi aşa e cam târziu şi trebuie să mă grăbesc". Şi plecă 
mai departe. 

Veni apoi o bătrână care, şontâc, şontâc, sprijinindu-se de un băţ, mergea 
ducând nişte caiere de lână. Se opri în dreptul orbului şi-i zise: 

Bietul de tine, eşti cu capul gol! Uite, ţine legătura ce ţi-o dau în mână, 
până îţi aduc pălăria! Şi merse după ea. 

Bătrâna îi aduse pălăria, apoi luând din nou legătura ei, zise băiatului: 

- Azi am luat câţiva bănuţi pe tors, ţine şi tu un unul, ca să te hrăneşti! Cred 
că o duci tare greu, sărăcuţul de tine. 

- Aşa e, că e greu să fii şi orb şi sărac. Dar, slavă Domnului, sunt şi oameni 
milostivi ca dumneata, care mă mângâie în amarul meu. 

114. Varvar tâlharul 

Cu vreo 1700 de ani în urmă, adică la vreo trei sute de ani de la Naşterea 
Domnului nostru Iisus Hristos, ţinutul Lucaniei din Asia-Mică era des călcat de tâlhari 
care omorau, prădau şi schingiuiau tară milă. Mulţi dintre aceşti tâlhari au fost prinşi şi 
pedepsiţi după faptele lor. 

Era însă unul anume Varvar, pe care oamenii dregătoriei nu-1 puteau prinde şi 
nici nu aveau ce-i face. Era prea voinic ca să îndrăznească cineva să se apropie de el. 
Putea să se lupte cu cinci-şase oameni deodată. Era şi prea şiret ca să-i poată întinde vreo 
cursă, în care căzând să nu mai aibă scăpare. Nu-i plăcuse nici-o dată să se ducă la pradă 
însoţit de alţi tovarăşi. Ii era teamă ca nu cumva prin slăbiciunea lor să se trădeze şi să-i 
primejduiască şi viaţa lui. 

Aşa stând lucrurile, Varvar îşi ducea înainte viaţa lui de răutate şi prădăciuni. 

Ascunzişul îl avea într-o peşteră din mijlocul unei păduri. Acolo, în desişul 
copacilor, îşi petrecea toată ziua stând şi gândindu-se cum şi unde să mai dea noi lovituri. 

Pe acolo nu trecea nici picior de om. Nu vedea nici o fiinţă omenească. In 
jurul lui mişunau urşii, lupii, căprioarele, iepurii şi tot felul de păsări. Toate plecau să-şi 
caute hrană şi după ce găseau şi se săturau, se linişteau fiecare la culcuşul său. Păsările 
ciuguleau gândaci, seminţe, ierburi, şi apoi le aduceau la puişorii lor care aşteptau cu 
cioculeţele deschise. Tot aşa făceau şi celelalte animale. Ele nu aveau nevoie să se 
gândească la ziua de mâine, nici să-şi facă magazii ticsite cu grâne aşa cum fac oamenii. 

Aşa cum făcuse şi el, Varvar, care nu depusese nici o muncă, şi totuşi în 
peştera lui se afla sumedenie de bogăţii: inele de aur, cercei, brăţări, pietre scumpe, bani, 
veşminte scumpe, blănuri şi fel de fel de obiecte frumoase şi preţioase. La ce îi foloseau 
toate acestea? Să le vândă nu putea pentru că ar fi fost numaidecât prins şi pedepsit chiar 

cu moartea. Să le dăruiască cuiva? Cum să dăruieşti un lucru furat? Apoi el de aceia le 
furase ca să le dea degeaba? Să se gătească cu ele? Dar cine era acolo ca să-1 vadă? 
Păsările cerului, lupii, vulpile? Nici cu banii nu avea ce face. In codru şi mai ales în 
peştera lui nu avea nevoie de bani. 

Vedea bine că adunase acele bogăţii în peştera lui tară nici un rost, fără nici un 
scop. Nu avea nevastă, nici copii şi nici prieteni. Când stătea să se gândească mai adânc, 
vedea că toate jafurile şi crimele făcute de el nu-i aduceau nici un folos şi nici o bucurie. 

Nori grei de remuşcări se lăsau din când în când în sufletul lui, dar nu se da 
bătut şi, pe înserat, mai ales pe vreme de ploaie, de ceaţă, se mai furişa în sate sau în oraşe 
şi de acolo se întorcea în puterea nopţii, când şi frunzele codrului se odihneau, încărcat cu 
tot felul de prăzi. 

în urma lui rămânea pustiul. Copii fără părinţi, femei fără bărbaţi, bărbaţi fără 
femei. Căci, cine îndrăznea să strige ajutor sau să i se împotrivească era distrus pe loc prin 
forţa lui supraomenească. Aceasta era munca lui Varvar, acesta era rostul lui în lume: să 
distrugă, să omoare, să fure. Nu ştia altă meserie, nu ştia alt drum şi nici nu se gândise 
vreodată că ar putea să se schimbe, să devină şi el un om cuminte, aşezat. 

Dar Dumnezeu nu vrea moartea păcătosului ci să se îndrepte şi să fie viu. 

Intr-o noapte întunecoasă de septembrie, pe un vânt puternic, Varvar se hotărî 
să dea o nouă lovitură la avutul unei văduve bogate al cărei soţ murise cu câteva luni mai 
înainte. Femeia locuia într-o casă mare în marginea satului, înconjurată de grădini dese. 
Singura fiinţă omenească, care-i alunga tristeţea şi singurătatea şi-i lumina viaţa, era 
copilul ei, Grigore, în vârstă de 5-6 ani. 

Când Varvar ajunse la locuinţa femeii, aceasta nu stinsese încă lumina. îşi 
petrecea nopţile lucrând până târziu şi în acelaşi timp spunând diferite poveşti copilului ei. 
Varvar se apropie de geamul unde era lumină şi, observând că femeia este trează, nu avu 

curajul să spargă geamul şi să intre. în acest timp începu să se întunece pământul tot mai 
mult căci nori grei acoperiră tot luminişul cerului... Vântul se transformă într-o furtună 
însoţită de fulgere care luminau pământul ca ziua şi trăsnete care-1 făceau să se cutremure 
din temelie. Geamurile caselor se spărgeau, pomii se îndoiau cu vârful până aproape de 
pământ. Până şi gardurile începuseră să se încovoaie şi să cadă de furia aprigă a furtunii. 
Curând începu o ploaie puternică însoţită de grindină. 

Varvar stătea lipit de perete lângă fereastra femeii şi ploaia îl lovea cu 
năprasnică furie. Niciodată nu cunoscuse frica până atunci. De data aceasta cu fiecare 
trăsnet, cu fiecare fulger, chiar cu fiecare picătură de ploaie, o frică neînţeleasă i se furişa 
în corp, în suflet şi în inimă. Nu mai putea face nici o mişcare, se simţea parcă paralizat şi 
condamnat să-1 apuce ziua acolo lipit de perete. Dumnezeu trimisese parcă trăsnetele şi 
fulgerele ca să lumineze totul în miez de noapte pentru ca toţi să-1 vadă ce urmăreşte şi 
văzându-1 să-1 prindă şi să-1 pedepsească. Puternic era el, nu-i vorbă, dar ce însemna 
puterea lui faţă de trăsnetele ce se repetau din minut în minut? Ce era ascunzişul lui sub o 
streaşină faţă de fulgerele ce luminau pământul ca ziua, încât ai fi putut găsi şi un ac căzut 
pe jos. 

In timpul acesta, femeia cu copilaşul aprinseră candela de la Icoana Maicii 
Domnului, apoi mai multe lumânări şi puseră câteva boabe de tămâie într-un taler de pe 
masă. 

Mirosul plăcut de tămâie se răspândi în toată casa, ba ieşi şi afară, prin 
crăpăturile ferestrelor până la Varvar. Niciodată nu simţise el un miros aşa de plăcut. Dacă 
ar fi uitat pentru ce s-a dus acolo, ar fi rugat-o pe femeie să deschidă geamul ca să-i vină 
şi lui mai mult miros de tămâie. 

Dar femeia, fără să ştie că este cineva la fereastră, şi mai ales un răufăcător, se 
temea numai de mânia lui Dumnezeu care ar fi putut s-o piardă prin potopul nesfârşit de 
ape, prin grindină sau prin foc produs de trăsnet. De teama lui Dumnezeu, ea îngenunche 

la icoană, împreună cu copilul şi începu să se roage: 

„Doamne, Stăpâne al cerului şi al pământului; Tu Care pe toate le ştii, pe toate 
le vezi, toate le cunoşti, Tu Care nu voieşti moartea păcătosului..., ştii şi întristarea 
sufletului meu. 

Tu Doamne m-ai certat şi m-ai pedepsit pentru greşelile mele prin moartea 
soţului meu! Fie-Ţi Doamne milă de mine acum şi mă scapă de orice moarte năpraznică 
ce ar veni de la Tine sau prin mijlocirea celui rău. Doamne, dacă eu nu sunt vrednică de 
mila Ta, milostiveşte-Te măcar pentru ajutorul şi mântuirea acestui copil nevinovat că Tu 
ai zis: „Lăsaţi copiii să vină la Mine şi nu-i opriţi" pentru că numele Tău este binecuvântat 
şi preamărit în veci, amin". 

Acum furtuna se mai potolise şi liniştea domnea peste tot. Ruga femeii, rostită 
cu atâta durere şi cu atâta tărie sufletească ajunsese până la urechile tâlharului, aşa cum 
ajunsese şi mirosul de tămâie. 

Din toată rugăciunea, stăruiau nedezlipite din mintea lui frânturi de vorbe ca 

acestea: 

„Tu toate le ştii, toate le vezi şi le cunoşti... Tu nu voieşti moartea 
păcătosului... Scapă-mă de moarte năpraznică... de la cel rău... Milostiveşte-Te măcar 
pentru acest copil nevinovat... Lăsaţi copiii să vină la mine...". 

Toate aceste cuvinte se înfipseseră în mintea şi în trupul lui ca nişte cuţite 
năprasnice. Respiraţia i se oprise, picioarele i se muiaseră, mâinile îi deveniseră tot mai 
grele, nu mai putea să le ridice. Capul îi vâjâia, parcă toată furtuna ce se dezlănţuise până 
acum se încuibase în capul său şi nu mai avea pe unde să iasă de acolo. Ochii i-au rămas 
fixaţi spre candela ce pâlpâia înăuntru căci lumina lumânărilor se stinsese de mult, iar 
femeia, după ce făcuse patru cruci mari în cele patru colţuri ale casei, se culcase liniştită 
cu copilaşul ce dormea aşa frumos pe braţul ei drept. Varvar nu se mai sătura privind-o 

cum dormea liniştită, cu toate că el, trimisul celui rău, solul morţii, era la un pas de ea şi 
nu-i trebuiau decât două, trei mişcări, s-o trimită în lumea celor veşnice. Dar n-o putea 
face... Ii plăcea mai mult s-o privească aşa cum doarme decât s-o omoare. Deasupra 
capului ei, acolo unde ardea candela, era un alt tablou asemănător: Icoana Maicii 
Domnului cu pruncul Iisus în braţe. Varvar se uita când la icoană, când la femeie şi ar fi 
vrut ca noaptea să nu se mai sfârşească spre a nu-i tulbura lui priveliştea aceasta 
nemaipomenit de plăcută. 

Răpit de gingăşia mamei şi de frumuseţea icoanei, el nu observă că cerul se 
înseninase, stelele străluceau nespus de frumos pe cer, luceafărul sta gata să se desprindă 
de pe firmament şi să coboare aici pe pământ să aducă lumină, cât mai multă lumină. 
Luna scăpăta spre apus gata să se ascundă după ramurile dese ale pomilor din grădină. 
Cocoşii începură să cânte. Pe la casele din apropiere, oamenii se deşteptaseră şi 
aprinseseră lumini care licăreau şi ele slab ca nişte stele depărtate. 

Curând începu să se audă scârţâitul de care, lătrat neîntrerupt de câini, voci de 
oameni şi femei care se îndreptau spre culesul holdelor în dimineaţa aceia răcoroasă şi 
senină. 

Când Varvar se desprinse de la geamul femeii, dezmeticit de larma ce se 
făcuse în sat cât şi de lumina revărsatului zorilor, care era acum mai puternică decât 
plăpânda candelă de la Icoana Maicii Domnului, nu ştia ce să facă, nici încotro să apuce. 

Stătu câteva clipe locului pentru a-şi da seama ce hotărâre să ia. Apoi, ud cum 
era de ploaie, obosit trupeşte şi sufleteşte, plecă legănându-şi corpul său cel puternic, ca 
un uriaş. Se retrase încet, încet, prin desişul livezilor, pe văgăuni şi râpi singuratice, aşa fel 
să nu-1 întâlnească nimeni. 

Asta o făcea de data aceasta nu de frică, ci de ruşine. Poate pentru prima oară 
se întorcea fară nici-o ispravă din timpul cât tâlhărise. Pentru prima oară îi era ruşine de 
faptele lui de până acum şi de aceea căuta să nu-1 vadă nimeni. 

Până să ajungă în pădurea unde era vizuina lui, soarele se şi arătase la orizont, 
scăldând văile şi întreg pământul cu razele lui binefăcătoare. Câmpul se umpluse de 
oameni ieşiţi la muncă. Cei care araseră pământul, semănaseră grânele şi îndepliniseră 
toate muncile, cu hărnicie şi credinţă, se bucurau acum nespus de mult, culegând din 
belşug rodul muncii lor. 

Varvar se opri locului, în marginea pădurii, şi mai aruncă încă o dată privirile 
asupra furnicarului de oameni harnici cât şi spre frumuseţea şi strălucirea cea neasemănată 
a soarelui. 

Aceştia, îşi zicea el în gândul lui, se ostenesc zi de zi muncind şi strângându-şi 
agonisita pentru ca un tâlhar ca mine să vină într-o noapte să le ia totul, chiar şi viaţa. Ce 
fel de vieţuire nenorocită mi-am ales! Oare n-aş putea şi eu să muncesc ca ei? N-aş fi avut 
şi eu dreptul să mă însor, să am o nevastă credincioasă şi un copil scump ca cel ce l-am 
văzut în noaptea aceasta? N-aş fi avut dreptul să fiu şi eu în rândul lumii, să mă bucur de 
căldura soarelui, să mă întind pe iarbă oriunde şi să dorm fară frică că voi fi prins şi 
omorât? 

Cu aceste gânduri se înfundă în pădure, trist, tot mai trist. Ploaia de peste 
noapte îi vâjâia în cap, fulgerele parcă şi acum îi luminau şi-i întunecau ochii, iar în 
urechi, îi veneau de prin foşnetul de frunze, cuvinte ca acestea: „Tu toate le ştii... le 
cunoşti, dar nu voieşti moartea păcătosului... Fie-Ţi milă de un copil nevinovat... Lăsaţi 
copiii să vină la Mine... A Ta este puterea... în veci...". 

Ar fi vrut să alunge din urechi cuvintele acestea care-i aduceau în faţă şi 
vedenia din timpul nopţii, dar nu reuşea. Se lipiseră ca scaiul de mintea lui. Ajuns la 
peşteră, cum era ud şi obosit, s-a culcat să doarmă. Ruga femeii îi stătea mereu în urechi. 
Şi-a acoperit capul cu toate învelitorile ce le avea în vizuină, dar ruga tot se auzea. Şi-a 
lipit ochii strâns de tot; ca şi cum ar fi vrut să nu-i mai deschidă, dar vedenia din noapte, 
era tot în faţa lui. A ieşit afară, dar n-a văzut nimic. Era senin, frumos şi cald. S-a culcat 

iar. îi era frig, apoi cald, apoi simţea că-1 îneacă un miros plăcut de tămâie. Simţea că în 
temelia sufletului său se petrec lucruri ciudate. Parcă un duh rău ar fi vrut să iasă din el şi 
să plece dar nu se putea dezlipi de trupul şi de fiinţa lui. 

Zbuciumat de vedenii, bolnav şi trist, a încercat să-şi găsească liniştea într-o 
poiană din pădure nu departe de peştera lui. Acolo, zicea el, va sta la soare şi soarele îl va 
încălzi şi vindeca de boala lui. Şi-a luat un baston de corn pentru apărare şi cu acesta îşi 
tot făcea loc prin tufişul de nepătruns. 

Cum mergea, aşa, deodată vede un şarpe ce se urca încet, uşor de tot, într-un 
copac tânăr. Se mira ce caută şarpele acolo când văzu la înălţimea gâtului său, un cuib de 
pasăre. 

Când şarpele s-a apropiat de cuib, păsărică se repezi deodată la el, cu aripile 
desfăcute, cu penele zburlite. în urma ei, în cuib, rămăseseră patru puişori golaşi, cu 
ciocurile deschise. Sărmana pasăre ar fi vrut să fie înghiţită ea de şarpe numai să-şi scape 
puişorii. Varvar rămase înmărmurit la vederea acestora, totuşi, fără să-şi dea seama, îşi 
potrivi bastonul şi dădu şarpelui o lovitură de moarte încât îl doborî din copac. Biata 
păsărică, scăpată de primejdie, se aşeză iar în cuib cu puişorii. Varvar, se depărtă cam la 
20 paşi şi apoi se lungi pe iarbă într-un luminiş. Peste puţin timp păsărică începu să cânte 
aşa frumos încât Varvar se minuna de cântecul ei. 

Am scăpat-o de la moarte, îşi zicea el. E primul lucru bun pe care l-am făcut şi 
eu în viaţă. Peste puţin îşi zise: Oare, care va fi al doilea? 

Apoi iar îi fugi mintea la cele petrecute peste noapte, iar începu vedenia şi 
frânturile de vorbe. 

„Toate le ştii... Fereşte-mă de cel rău. Lăsaţi copiii... A Ta este puterea..." 

Se sculă peste puţin şi apoi, proptit de tulpina unui pom, începu a se gândi: 

„Ce asemănare între mine şi şarpele acela urâcios. El voia să înghită puişorii 

unei păsări, eu mă dusesem să omor pe o femeie cu copil mic. El doarme în pământ, se 
târăşte pe pământ ca şi mine. Eu ies la pradă noaptea, el iese ziua. El mănâncă şi apoi se 
linişteşte, eu însă fur, ucid, jefuiesc şi nu mă mai satur. Ce ticălos sunt!! Şi cu toate 
acestea pe mine nu m-a omorât nimeni până acum! De ce oare? De ce? De ce?". 

Iar îi veni în gând ruga femeii... „Tu nu vrei moartea păcătosului...". încep să 
mă lămuresc, îşi zise el. Este un Dumnezeu. Da, este. Altfel nu s-ar fi rugat femeia aceea 
degeaba. Şi dacă nu s-ar fi rugat, cu siguranţă că aş fi omorât-o. Şi pe ea şi pe copil. Da! 
Este Dumnezeu. El a scăpat-o şi pe ea; poate şi pe păsărică tot El a scăpat-o, că El, zicea 
femeia... „toate le ştie, toate le cunoaşte". 

Ştie deci că eu sunt tâlhar, că am omorât atâţia şi totuşi pe mine nu m-a 
pedepsit. Ştie că am făcut şi eu azi un bine. Mic, dar tot bine se cheamă. Doamne, ce 
frumos sună cuvântul acesta „Bine". A face bine. A fi bun. Ce frumos este! Ce frumos 
este! A face bine. 

Ce grozav este a face rău. A fi în slujba răului. Rău. E îngrozitor numai să auzi 
cuvântul acesta „rău". Dar eu, toată viaţa am fost un om foarte rău. Un tâlhar. Mă 
îngrozesc gândindu-mă la aceasta. Un om rău. Cine? Eu. Eu. Şi totuşi Dumnezeu nu m-a 
omorât cu trăsnetele Sale. N-a trimis armate să mă prindă şi să mă omoare. M-a lăsat să 
trăiesc. Soarele Lui mă încălzeşte şi mă vindecă. Pământul Lui mă ţine şi mă hrăneşte. 
Asta este bunătatea Lui. Va să zică El face bine şi celor răi... şi mie. O da! El este 
bunătatea! Bunătatea deplină, fară margini. El a făcut şi pădurea aceasta şi păsările şi 
şerpii. Şi soarele? Da şi soarele. Şi pe mine? Ah şi pe mine? Ca să fur de la altul? Să ucid? 
Să stau ascuns în vizuină? O nu! Nu cred asta. Pe cine să întreb, de ce m-a făcut pe mine? 
Pe cine? Unde să mă duc? 

Se înserase acum şi lui Varvar îi era frică să se mai ducă în vizuina lui. îi era 
ruşine să mai vadă lucrurile furate, lucruri care îi aduceau aminte că el a fost un om rău. A 
fost. Acum nu mai vrea să fie. Azi a făcut şi el un bine şi deci nu mai este rău. 

Va să zică, ieri plecase să facă rău şi n-a făcut. 

Ceva se schimbase deci în fiinţa lui. Se schimbase în bine. Se hotărî s-o rupă 
cu trecutul şi să nu-şi mai amintească de el. 

Rămase să doarmă acolo, în locul unde l-au frământat gândurile şi unde s-a 
plămădit în mintea lui o viaţă nouă. 

Se întunecase şi începuse să-i fie frig. Vru să plece prin desiş iar la peştera sa. 
Crengile arborilor îl loviră cu putere peste obraz şi peste ochi. 

„Poate sunt palmele celor păgubiţi de mine", îşi zise el. Când să se apropie de 
peşteră, a simţit că se înăduşă, că i se taie picioarele şi-i gata să cadă la pământ. „Ce să 
caut acolo? Lucrurile acelea sunt furate de mine, nu muncite, deci nu-mi sunt de folos. 
Doar când m-am învelit cu ele azi dimineaţă nu mi-au ţinut de cald. Prin ele au trecut şi 
vedeniile din noaptea trecută şi vorbele femeii. Nu, nu-mi sunt de folos". 

S-a întors înapoi şi a început să sape pământul, scurmând cu degetele. Aşa a 
făcut o groapă lungă cât dânsul şi adâncă de un cot şi mai bine. A strâns frunze uscate şi 
le-a îngrămădit acolo, ca aşternut. Apoi a rupt crengi mici cu frunze şi şi-a făcut înveliş, să 
nu-i fie frig. 

S-a culcat acolo, foarte mulţumit. Nu mai avea nimic din cele furate în jurul 
lui. Adăpostul era făcut cu mâinile lui. Azi a fost zi mare pentru el. A făcut primul bine, şi- 
a făcut adăpost cu mâna lui şi acum se simte fericit. Dacă ar fi furat mii şi mii de monede 
de aur nu s-ar fi simţit aşa mulţumit şi liniştit. 

S-a culcat cu faţa în sus privind cerul înstelat. Pasările cântau de răsuna 
codrul. Vântul mişca uşor copacii, aşa cum şi-ar legăna o mamă copilul. A adormit. 

în mintea lui şi în somnul lui se petreceau lucruri mari. 

Cântul păsărilor se transformase într-un cor îngeresc nespus de frumos. Stelele 
cerului erau făclii aprinse iar luna, un vas nespus de mare în care ardea tămâie. Sufletul lui 

se făcuse ca un fum, ca o licărire de flăcări. 

Ar fi vrut să se ridice în sus, ca fumul de tămâie, dar ceva greu, nişte lanţuri 
ferecate îl trăgeau la pământ. Iar aici, pe pământ, codrul se prefăcuse în armată care-1 
urmărea să-1 omoare. Un uriaş, mai puternic ca el, îl lovea zdravăn peste faţă şi peste ochi 
cu lucrurile furate de el. 

Mii de voci îi strigau din răsputeri: „Mai furi, Varvar? Mai furi? Mai omori 
oameni nevinovaţi? Mai pângăreşti femei şi fete? Mai ţii calea drumeţilor, să-i jefuieşti? 
Te mai prefaci în omul statului ca pe toţi să-i înşeli şi să-i sărăceşti? Răspunde, Varvar! De 
ce nu răspunzi!". 

Şi el se silea din răsputeri să zică „nu", dar nu putea. Toţi se năpusteau spre el 
să-1 sfâşie şi când erau gata să pună mâna pe el se auzi un glas din depărtare, stins, dar 
lămurit: 

„Lăsaţi-1...! Dumnezeu nu voieşte moartea păcătosului... Lăsaţi-1, lăsaţi- 

1... !". 

Când Varvar se trezi buimăcit, soarele se ridicase aproape la înălţimea 
copacilor. Se uită împrejur şi cu greu îşi dădu seama că cele de până acum au fost un vis, 
un vis cumplit. îşi facu cruce, drept mulţumire că a scăpat teafăr apoi, sculându-se, plecă 
fără ţintă. 

- Mă duc oriunde, numai la peştera mea şi la furat nu mă mai duc. 

Şi mergând aşa, se pomeni că a ieşit din pădure, undeva pe vârful unui deal. 

In vale se vedea un sat mare iar în mijlocul satului se ridica biserica albă şi 
frumoasă. „Acolo e biserica, zise el. Casa lui Dumnezeu. Ce frumoasă e!". îşi puse 
mâinile deasupra ochilor ca s-o privească mai bine. Deodată un sunet duios de clopot 
pătrunse văzduhul şi ajunse până la urechile lui Varvar. 

îi plăcu sunetul acesta ca şi fumul de tămâie. îşi mai facu o dată cruce şi zise: 

Doamne, iartă-mă că tare păcătos sunt! Tu toate le ştii; Tu poţi ce voieşti; iartă-mă 
Doamne! 

Mai facu o cruce mare şi apoi căzu în genunchi plângând. 

Când se ridică şi privi în sat, văzu cum oamenii, pâlcuri, pâlcuri, se urcă în 
deal şi intră în biserică! „Ce ar fi dacă m-aş duce şi eu? Ce ar fi? Ce ar zice lumea? M-ar 
cunoaşte? M-ar prinde şi m-ar omorî ori s-ar speria toţi, chiar şi preotul? Tâlhar la 
biserică, cine a mai văzut? Acolo e casa lui Dumnezeu şi în casa lui Dumnezeu nu au ce 
căuta tâlharii. Acolo sunt sfinţii şi sfinţii nu pot avea amestec cu tâlharii. Aşadar nu cutez 
să mă duc". 

Rămase aşa pe gânduri, trist că nu se poate apropia de casa Domnului. 

Făcu apoi câţiva paşi mai la vale şi în sfârşit se gândi aşa: 

- In jurul bisericii se vede cimitirul. Mă voi furişa încet, încet, prin grădini şi 
voi intra în cimitir. De acolo voi auzi şi eu cântecele sfinte, acolo mă voi închina şi eu şi 
voi săruta pământul de pe morminte. Cine ştie dacă nu cumva acolo vor fi îngropaţi şi unii 
din cei răpuşi de mine? Ce mai pot face pentru ei decât să le sărut ţărâna mormântului? 

Peste jumătate de ceas Varvar era în cimitir. De acolo auzi cântecele preotului 
şi ale dascălilor. 

Se furişă până la peretele bisericii aşa cum, cu două nopţi înainte, se furişase 
Ia fereastra văduvei cu gând de prădăciune. Acum venise pentru iertare. Strânse câteva 
pietre, le puse una peste alta, apoi se sui pe ele aşa fel ca să poată privi în biserică. Nu se 
mulţumea numai cu cântecele. Curând nu se mai mulţumea nici aici. 

Cântecele încetară şi preotul ieşise acum în uşa altarului şi vorbea poporului. 

„Ce o fi spunând? Aş vrea să aud şi eu dar vorbeşte încet şi de aici nu se aude. 
Ce o fi spunând?". 

Se dădu jos, îşi facu iar cruce şi intră în biserică. Rămase în genunchi la uşa de 
la intrare. Preotul vorbea blajin. Cuvintele lui mergeau la inima ascultătorilor. Era o linişte 
de mormânt. Cuvintele preotului începură să ajungă şi la urechile lui Varvar. 

- Dumnezeu este iubirea, zicea preotul. Este iubirea nemăsurată şi nesfârşită. 
Iubirea naşte iertare, iar iertarea naşte pacea iar pacea aduce fericirea cea veşnică. Nimeni 
nu este fară păcat chiar de ar fi viaţa lui de o zi. Dar păcatul vostru, al tuturor, 1-a 
răscumpărat Domnul Iisus Hristos şi 1-a plătit cu sângele Său, răstignindu-Se pe cruce. Aţi 
auzit Evanghelia de azi? Voi repeta încă o dată cuvintele ei: 

„Fariseii au adus la Domnul pe o femeie desfrânată şi i-au zis Domnului: 

Invăţătorule, pe femeia aceasta am prins-o păcătuind. In legea lui Moise 
scrie că pe unele ca acestea să le ucidem cu pietre. Tu ce zici? 

Iar Domnul, scriind cu degetul pe nisipul de pe pământ a zis: 

- Cine dintre voi este fară păcat acela să arunce întâi cu piatra asupra ei. 

Când Domnul Şi-a ridicat ochii de la pământ, toţi pârâşii femeii plecaseră, 
începând de la cei bătrâni până la cei mai tineri. Atunci a zis Iisus: 

- Femeie, unde-ţi sunt pârâşii tăi? Nici unul nu te-a condamnat? 

- Nu, Doamne, a răspuns ea. 

- Nici Eu nu te osândesc. Du-te, dar de acum să nu mai greşeşti!..." 

Iată fraţilor, a încheiat preotul, ce ne învaţă pe noi Domnul. Să nu mai 
greşim. El nu osândeşte pe cei ce se îndreaptă. In faţa Lui sunt deopotrivă toţi cei ce-I 
urmează cuvântul. El nu S-a răstignit pentru cei drepţi ci pentru cei păcătoşi. îndrăzniţi 
dar, fraţilor, şi apropiaţi-vă de Domnul, de locaşul Lui, de învăţătura Lui. Urmaţi pilda Lui 
şi bunătatea Lui şi veţi fi fericiţi. Amin. 

In sufletul lui Varvar se făcuse linişte desăvârşită. Cuvintele Evangheliei, 

trimise lui prin gura preotului, îi limpeziseră căile şi-1 transformaseră într-un alt om. Acum 
în urechile lui nu mai erau alte vorbe decât acestea: „Nici Eu nu te osândesc, du-te, dar să 
nu mai greşeşti". 

„Bine, îşi zicea el, pe femeie a iertat-o aşa uşor, că nu a omorât pe nimeni, dar 
eu care am vărsat atâta sânge, ce mă voi face?" 

îşi plecă fruntea până la pământ şi începu să se roage, plângând. Se cutremura 
carnea pe el de plâns. Suspinele lui înduioşară pe toată lumea, chiar şi preotul din altar 
auzise plânsul lui. 

Când s-a terminat slujba, toţi au plecat la casele lor şi a rămas preotul singur 
cu Varvar şi i-a zis: 

- Apropie-te fiule şi spune-mi ce greutăţi mari apasă sufletul tău de eşti aşa 

de mâhnit? 

Părinte, în două cuvinte voi spune durerea sufletului meu: Eu sunt Varvar 

tâlharul. 

La aceste cuvinte, preotul se cutremură şi mult timp nici nu mai îndrăzni să se 
mişte din locul unde îl întâmpinase pe tâlhar. 

După o vreme de nedumerire, preotul întrerupse liniştea ce se aşternuse în 
jurul său şi zise: 

- Şi acum îţi pare rău de tot ce ai făcut? 

Da, părinte; mi se zdrobeşte inima de durere şi de căinţă gândindu-mă la 
tot ce am făcut. Mai este iertare pentru mine? Se va milostivi oare Dumnezeu de un 
netrebnic ca mine? Nu mai simt linişte în sufletul meu până nu capăt iertare de la 
Dumnezeu. 

Dacă fagăduieşti din tot cugetul şi din toată inima ta că nu vei mai făptui 

nimic rău în toată viaţa ta, Dumnezeu te va ierta şi pe tine. 

Făgăduiesc şi jur părinte, că nu voi mai ridica mâna mea să fac rău 

vreodată. 

Apoi preotul îl ridică de jos, îl luă şi-1 puse să îngenuncheze la icoana 
Mântuitorului din dreapta uşilor împărăteşti, a adus din altar o cruce, Evanghelia şi după 
ce îi citi multe, multe rugăciuni de iertare, îi zise cu glas blajin: 

Spune acum fiule, ce ai greşit. Iată, Domnul şi Mântuitorul nostru Iisus 
Hristos este de faţă; de vei minţi, nu vei primi iertare de păcate, pentru că nu mă minţi pe 
mine ci pe Dumnezeu. 

Atunci Varvar începu: 

Părinte, eu am omorât mulţi oameni, femei, copii. Am jefuit, am furat 
munca şi truda altora, am înşelat, am minţit, am jurat strâmb în faţa stăpânirii. Am 
pângărit femei şi fete, am intrat şi în biserici noaptea şi am furat bani şi lucruri scumpe. 
Nu cred să fie pe lume un alt păcătos mai mare ca mine. Aş vrea să dau înapoi tot ce-am 
furat ca să mă ierte şi păgubaşii. Nu ştiu însă ce voi face şi cum voi răsplăti sângele celor 
pe care i-am ucis? Ce pot oare să dau înapoi pentru viaţa lor? Viaţă numai Dumnezeu 
poate da! Vai mie! Ce ticălos sunt. 

Trimite vorbă, părinte, celor păgubiţi şi rudelor celor ucişi de mine să vină să 
mă omoare. Să arunce toţi cu pietre în mine, să mă chinuiască cum vor vrea, să mă taie în 
bucăţi, să mă arunce la câini. Numai aşa, poate, prin suferinţă, Se va milostivi Dumnezeu 
să mă ierte. 

După terminarea acestei grozave mărturisiri, Varvar a început să plângă din 
nou. Suspina din adâncul fiinţei sale şi striga din când în când: 

- Să mă omoare, să mă arunce la câini, să mă chinuiască tară nici o milă! 

Când s-a mai liniştit puţin, preotul îi zise: 

Nu este păcat care să biruiască milostivirea lui Dumnezeu. El te-a răbdat 
până acum, te-a scăpat teafăr din toate locurile pe unde ai umblat numai ca să te întorci 
singur la calea cea bună. Dacă cineva ar fi îndrăznit să-ţi spună să nu mai faci nelegiuirile 
pe care le-ai făcut, nu l-ai fi ascultat, poate l-ai fi luat la bătaie, l-ai fi omorât. Acum însuţi 
sufletul tău, conştiinţa ta, te mustră de toate fărădelegile tale. Pe aceasta nu o poţi omorî, 
nici nu o poţi adormi. Ea este mereu cu tine, trează, vie oricând, ziua şi noaptea. Ea te-a 
adus la mine şi ea te va face fericit prin harul Domnului nostru Iisus Hristos. De acum vei 
vedea şi tu cât de mare este mila lui Dumnezeu şi cât de plăcut este a urma în căile Lui. 

E cu putinţă părinte să fiu iertat de toate păcatele şi să gust şi eu o viaţă 

liniştită? 

- Da, da, întări preotul. Vino cu mine acasă şi-ţi voi spune ce trebuie să faci. 

Şi au plecat. Preotul înainte iar Varvar după el. Pe drum, preotul aruncându-şi 
ochii la Varvar văzu că acesta nu mergea ca oamenii ci ca animalele, se târa în genunchi şi 
în coate. 

- De ce faci asta, Varvar? zise preotul. 

Părinte, până nu voi simţi în sufletul meu că am fost iertat cu adevărat de 
Dumnezeu nu voi merge ca oamenii, ci aşa ca vitele. Numai vitele se omoară între ele şi 
se sfâşie aşa cum am făcut eu. Eu nu sunt vrednic a mă număra printre oameni. Nu sunt 
vrednic să ridic capul drept în sus spre Creatorul tuturor, nici să privesc răsăritul soarelui, 
nici cerul, nimic din tainele atotputerniciei Lui. 

Bine, Varvar; cu cât căinţa ta este mai mare şi canonul mai greu cu atât 
iertarea va veni mai repede. 

Ajunşi acasă, preotul îi arătă locuinţa sa şi-i spuse să rămână la el toată viaţa, 
socotindu-se ca la casa lui. Atunci Varvar răspunse: 

Nu sunt vrednic să stau nici cu câinii la un loc. Voi locui afară, în coteţul 

animalelor şi nu voi mânca decât rămăşiţele ce le veţi arunca câinilor. N-am făcut nici un 
bine şi nu merit să mă hrănesc din munca altora. 

Preotul n-a putut să-1 convingă altfel pe Varvar şi de aceia 1-a lăsat în voia lui. 

După vreo lună de la aşezarea lui la casa preotului, Varvar zise: 

Părinte, te-aş ruga să vesteşti sfinţia ta prin satele din apropiere ca toţi 
cărora le-am furat diferite lucruri să vină într-o duminică să le dau înapoi. Tot ce am furat 
este ascuns într-o peşteră din pădure, deci mergând ei cu mine acolo, îşi vor lua dreptul 
lor. 

Preotul trimise oameni în satele vecine şi într-o duminică, după masă, se 
strânseră la poarta lui vreo 70-80 de păgubaşi. 

Preotul le spuse că Varvar s-a pocăit şi-i roagă să-1 ierte. 

- II iertăm părinte, răspunseră zeci de voci. II iertăm, pentru că toţi greşim în 
faţa lui Dumnezeu, unii mai mult, alţii mai puţin, zise un bătrân cu barba şi părul alb. 

Atunci preotul trimise vorbă să vină Varvar şi să meargă cu toţii la locul cu 
pricina din pădure. 

Când îl văzură oamenii pe Varvar mergând ca animalele în patru labe, 
rămaseră înmărmuriţi. 

- De ce merge aşa? întrebară nişte femei. 

îşi ispăşeşte păcatele şi cere iertare de la Dumnezeu zi şi noapte, zise 

preotul. 

- Vai sărmanul, ce nenorocit şi slab este, ce trist şi palid! adăugă o bătrână. 

Apoi Varvar a plecat târându-se, cum obişnuia el să meargă, spre locul unde 
erau ascunse lucrurile furate de el. 

Pe urmele lui venea încet, încet, mulţimea păgubaşilor, cu preotul în frunte. Pe 

unde treceau, se minuna lumea de felul cum mergea Varvar. Mulţi îşi lăsau treburile lor şi 
se adăugau la gloata ce-1 urma. Până au ajuns în pădure, se strânseseră peste 200 de 
oameni. 

Varvar i-a condus până la vizuina unde locuise el şi le-a spus să intre acolo 
spre a-şi lua lucrurile. El însă nu a voit să intre spunând că a jurat lui Dumnezeu că nu va 
mai merge niciodată în calea păcatului, nici nu se va mai atinge de lucrurile smulse altora 
pe nedrept. 

Preotul şi câţiva fruntaşi din cei ce erau de faţă, intrând în peşteră, au scos tot 
ce au găsit acolo, împărţind banii şi lucrurile furate, fiecăruia. Totuşi au rămas mulţi bani 
şi obiecte preţioase a căror posesori nu veniseră, nemaifiind în viaţă. Acei bani şi acele 
lucruri au rămas încă trei ani în păstrarea preotului. Apoi sfatuindu-se cu fruntaşii satului 
şi cu oamenii stăpânirii, el i-a întrebuinţat pentru reparaţiile bisericii şi ajutorarea săracilor 
din împrejurimi. 

După dorinţa lui Varvar, din banii rămaşi s-a cumpărat un clopot foarte mare 
al cărui sunet se auzea în depărtate locuri, vestind creştinii să vină la pocăinţă. 

- Dacă n-aş fi auzit şi eu chemarea clopotului la slujba dumnezeiască, poate 
că nici acum nu m-aş fi pocăit, zicea el. Chemarea clopotului să străbată dealuri şi văi, 
sate şi oraşe ca cei ce dorm în somnul cel greu al păcatului să se deştepte la viaţă nouă, iar 
cei ce şi-au pus în gând să facă vreun rău cuiva, să se cutremure de fiorul dumnezeiesc 
adus de chemarea lui şi repede să-şi îndrepte paşii lor în calea binelui. 

Din lucrurile scumpe, făcute aur fin, tot după dorinţa lui Varvar s-a făcut o 
icoană a Maicii Domnului cu pruncul în braţe, de toată frumuseţea. In faţa acestei icoane 
prea frumoase s-au aşezat nouă candele care ardeau fară întrerupere, iar în partea de jos a 
icoanei s-a aşezat un vas frumos făcut din aur, în care se ardea smirnă şi tămâie. 

Toate acestea le dorise Varvar în amintirea nopţii când, fascinat de licărirea 

candelei şi de mirosul fumului de tămâie, n-a mai atacat acea femeie văduvă, ci din 
contră, dându-şi seama de păcatele lui, s-a pocăit. 

După trei ani de vieţuire la casa preotului, timp în care s-a canonisit aspru, 
răbdând foamea, frigul, arşiţa soarelui, bătaia vântului, Varvar s-a retras într-o pustie unde 
să nu mai ştie nimeni de el. Aici devenise cunoscut de toată lumea şi aproape tot timpul 
veneau oameni la el să-1 vadă şi să-1 laude pentru răbdarea lui desăvârşită. 

Deşi înapoierea lucrurilor furate cât şi podoabele ce se făcuseră la biserică din 
cele rămase, îi uşuraseră foarte mult sufletul, totuşi Varvar nu simţea pe deplin iertarea lui 
Dumnezeu asupra lui. 

Timp de 12 ani nu a băgat fiertură în gura lui. Nu a mâncat nici un fel de 
carne, nici vin, nimic din cele ce ar întări corpul. S-a hrănit cu fructe, cu rădăcini de 
ierburi, cu bureţi şi cu apă. In tot timpul acesta, a umblat gol, răbdând cu bucurie atât 
frigul cât şi arşiţa soarelui. Iarna şi-o petrecea prin scorburi şi vizuini, iar vara stătea 
ascuns în ierburile înalte ce creşteau pe marginile pădurii. 

După multe chinuri şi îndelungată răbdare, i s-a arătat un vis frumos prin care 
un înger din cer îi vestea, că Dumnezeu S-a milostivit de dânsul şi i-a iertat toate păcatele; 
că sfârşitul îi este aproape şi moarte mucenicească îl aşteaptă. 

Visul acesta 1-a bucurat mult de tot pe Varvar, care ştiuse ca nimeni altul să se 
pedepsească singur, aşa de greu, pentru păcatele sale. 

Nu după multe zile, în urma visului aducător de iertare, pe când Varvar se târa, 
după obiceiul lui, prin ierburi, tocmai treceau pe acolo nişte călători, care, luându-1 drept o 
fiară sălbatică, au tras cu săgeţile asupra lui rănindu-1 grav. 

Atunci, după cincisprezece ani de pedeapsă, pentru prima dată s-a ridicat 
Varvar în picioare şi i-a rugat pe călători să meargă în satul apropiat şi să spună preotului 
că el, Varvar tâlharul, este pe moarte. Să vină deci să-1 grijească cu Sfânta împărtăşanie, 

pe care acum se simţea vrednic s-o primească. 

Puţinul sânge ce mai rămăsese în vinele lui s-a scurs încet, încet, din pricina 
rănilor căpătate. In ziua următoare a venit preotul şi 1-a împărtăşit pe Varvar, care era abia 
viu, rămânând la căpătâiul lui câteva ceasuri până când şi-a dat obştescul sfârşit. 

După moarte, trupul lui a fost adus la biserica din sat, unde se pocăise. Dar 
spre mirarea tuturor, trupul lui lumina ca şi lumânările ce ardeau în jurul său şi nu se mai 
terminau. 

Până să fie înmormântat, mii de oameni, ştiind cât s-a nevoit, s-au perindat pe 
la sicriul lui ca să vadă minunea, adică lumina ce izvora din corpul lui. Multe lacrimi au 
vărsat oamenii ştiind cât s-a osândit Varvar până să capete iertare de la Dumnezeu. 

Şi a fost îngropat Varvar, după dorinţa lui, în locul pustiu unde se pocăise 12 

ani. 

La mormântul lui veneau oameni necăjiţi, chinuiţi de boli şi rugându-se cu 
credinţă se vindecau. 

După 7 ani, preotul care-i fusese duhovnic, precum şi alţi preoţi de prin satele 
şi mănăstirile apropiate, venind, au dezgropat trupul lui Varvar, dar minune negrăită! 
Trupul nu fusese atins de putreziciune, iar din el ieşea mir tămăduitor de boli şi alinător de 
necazuri. A fost pus în raclă nouă şi frumoasă şi adus la biserica unde se pocăise primii 
trei ani, fiind pildă de pocăinţă şi răbdare tuturor oamenilor din acele ţinuturi, pildă care 
să ne fie şi nouă celor ce trăim în aceste vremuri grele, cu totul depărtaţi de calea cea 
strălucită a pocăinţei şi a slujirii lui Dumnezeu. 

Aşadar, iubite cititor, fii încredinţat că povestirea aceasta nu este o lucrare 
literară, o nuvelă. Aceasta arată faptele petrecute şi trăite pe pământ. 

Varvar tâlharal, prin pocăinţa lui cea tară asemănare, a trecut în rândul 
sfinţilor. Biserica Ortodoxă îl pomeneşte în ziua de 6 Mai, în fiecare an. 

Cunoaşterea vieţii lui să ne fie şi nouă de folos, pentru pocăinţă şi pentru 
mântuirea sufletelor noastre din ghiarele păcatelor. 



$ $ $ 



Poezii alcătuite de Ana Ruse 

Sfinte Cruci 

Sfinte cruci, azi părăsite plâng la margine de sat 
Şi tristeţea ca marama împrejur s-a revărsat. 
Sfinte cruci apărătoare de necaz şi de nevoi, 
Preţuite în vechime, astăzi putrezesc sub ploi. 

Dar, din Ceruri, le veghează îndurarea lui Hristos 
îndemnând mereu creştinii să le salte de pe jos. 
Sfinte cruci întinerite, la răscruce, nou altar, 
Iartă-ne, precum şi Domnul 1-a iertat pe-acel tâlhar! 

Mila lui Dumnezeu 



Domnul a văzut Pământul mult întunecat de rele şi cum toată omenirea se-neca în 
patimi grele. 

A decis atunci în Sine ca în mila Sa cerească, să-L trimită jos pe Fiul, oamenii să-i 
mântuiască. 

Prin Duh Sfânt i-a dai Fecioarei într-o seară, vestea bună: va aduce Prunc în lume, 
om şi Dumnezeu-mpreună. 



La Putna 



Ştefane, mărite doamne, au trecut atâtea toamne de când viaţa-ţi trecătoare ne 
e bernă (drapel de doliu) la hotare şi zid trainic de cetate să nu piară înc-o parte din 
Moldova ta iubită de avari străini râvnită. Şi mormântu-ţi piatră vie, ţării noastre, temelie, 
de-1 meneai mai către vale, nu sta hoţilor în cale, ar fi luat Moldova toată şi credinţa 
spulberată. Acum, sfinte, roagă sfinţii ca-mpreună cu părinţii şi strămoşii ce durară câte o 
cetate-n ţară, s-avem iarăşi bunăstare în străvechile hotare şi în suflete credinţă pentru 
marea biruinţă. 



1998, Putna 

Rugăminte 



Suflet, candelă aprinsă la botez de Duhul Sfânt, nu te stinge prin păcate sau printr- 
un spurcat cuvânt. 

Nu te-acoperi cu smoală, supărându-L pe Iisus. 

Fă-ţi, din viaţa ta cea scurtă, casă pentru Cel de sus. 

N-asculta de sfaturi rele, pune vrajbei căpătâi, Domnul astfel te-ndrăgeşte şi la 
dreapta Lui rămâi. 

Când şterg zgura necredinţei de pe sufletu-mi sărac, stropii grei de rugăciune în 
iubire se prefac. 

1996, Mănăstirea Rămeţ 



Răzvrătire păcătoasă 

Doamne, cum faci Tu dreptate, frumuseţe, bogăţie să dai unora de toate, şi 
prieteni peste-o mie, iar pe unii, pe vecie îi condamni la sărăcie? 

Când eram mai revoltată, cu asprime sunt certată: „Răzvrătirea-ţi păcătoasă 
pentru diavol tu o lasă, bogăţia e în sine, ce-i frumos în piept se ţine, cine are suflet mare, 
are-n fata-Mi căutare. 

Află că aici, în Ceruri, nu sunt bani sau giuvaeruri, ci doar suflete curate în 
lumină-nveşmântate, de iubire-nconjurate". 

Colind 



In coliba-ntunecoasă 
Din carne şi os lucrată, 
A intrat Hristos deodată. 
Nu făclie ce se stinge, 
Nu icoană ce se frânge, 
Ci El însuşi, Trup şi Sânge, 
Preschimbat pentru făptură 
Intr-o scumpă picătură, 
Dulcea cuminecătură. 
Coliba cum L-a primit 
S-a făcut cer strălucit 
Pe bolta de mărgărit. 



Iar în ea soare şi stele 

Cu arhangheli printre ele. 

In mijloc tron luminos 

Şi, pe el, Domnul Hristos, 

Care mult se bucura 

Duhul Sfânt s-alătura 

Şi acolo rămânea 

Şi acum şi pururea. 

Şi noi, Doamne, ne-am sculat 

Colibele am curăţat 

Uşi, ferestre, toate-s noi, 

Doamne, intră şi la noi. 



(Vasile Voiculescu) 

VOLUMUL 4 




115. Sfânta Parascheva de la Iaşi, rază a mângâierii 

„Oricine va voi să vină după Mine, să se lepede de sine, să- şi ia crucea sa în 
toate zilele şi să-Mi urmeze Mie" (Luca 9, 23). 

Pe la anul 1025 după Hristos, într-un frumos răsărit de soare, în orăşelul 
Epivata, nu departe de vestita cetate a Bizanţului, îşi deschidea ochii fetiţa Parascheva. O 
bucurie neţărmurită cuprinsese sufletul cucernicilor săi părinţi, care îşi plecară pios 
genunchii în caldă rugăciune de mulţumire către Stăpânul, ocrotitorul şi orânduitorul a 
toate. 

La bucuria venirii pe lume a acestui suflet ales, se alătură şi cerul cu seninul 
lui de azur şi undele ca de marmură ale mării, ce se legănau domol chemând soarele să-şi 
strălucească vesel razele lui sclipitoare. Copila, asupra căreia se revărsa toată dragostea 
părinţilor, care îşi doriseră foarte mult şi o fetiţă, a fost crescută în cele mai sfinte 
sentimente. Starea lor era înfloritoare şi puteau să se bucure întru Domnul Dumnezeu cu 
multă evlavie. 

Parascheva a fost deprinsă încă de mică în duhul dragostei de Biserică şi de 
oameni iar din casa Domnului era nelipsită. Cuvântul lui Dumnezeu îi fermeca inima şi 
slujbele sfinte o făceau să se simtă cu sufletul în ceruri. împlinise 12 anişori când, într-una 
din duminici, ducându-se singură la biserica Născătoarei de Dumnezeu, o schimbare 
profundă s-a produs în inima ei. Participând cu multă evlavie la dumnezeiasca Liturghie, 

când a sosit timpul de a se citi Sfânta Evanghelie, şi-a plecat smerită genunchii şi atunci a 
auzit, parcă pentru prima oară, cuvintele sfinte care-i răscoliră adânc sufletul şi deveniră 
hotărâtoare pentru întreaga ei viaţă: 

„Oricine va voi să vină după Mine, să se lepede de sine, să-şi ia crucea sa 
în toate zilele şi să-Mi urmeze Mie" (Luca 9, 23). 

Auzind aceste cuvinte, micuţa dar înţeleaptă fetiţă a fost cuprinsă de mare har, 
încât din acea clipă s-a închinat cu totul voii lui Dumnezeu. 

Doamne! îşi zise ea, Tu, Crucea şi cunună de spini şi hlamidă roşie ai 
purtat şi oţet cu fiere ai gustat şi piroanele Ţi-au pătruns mâinile şi picioarele Sfinte, iar eu 
port haine scumpe de mătase şi trăiesc în dezmierdări. Tu ai cerut să-Ţi urmăm, luându-ne 
crucea, dar eu nu am nici o cruce. Tu ai avut o cruce mare, dar eu nu am nici măcar una 
mică. Tu ai zis: „Cel ce vrea să vină după Mine, să se lepede de sine...". Cum pot eu oare 
să mă lepăd de mine? Cu ce voi dovedi, Iisuse, că m-am lepădat de mine şi Ţi-am urmat 
Ţie? 

Picuri de lumină se desprinseră de pe icoana lui Iisus din Iconostas şi, în 
încăperea lăcaşului dumnezeiesc, a răsunat puternic glasul creştinilor evlavioşi: „Crucii 
Tale ne închinăm, Hristoase, şi Sfântă învierea Ta o lăudăm şi o mărim!", pe care le 
murmură şi Parascheva cu drag, din adâncul inimii, rugându-se: „Vreau să port şi eu 
Crucea Ta, Doamne, dar sunt micuţă şi slăbuţă şi nu ştiu cum să fac aceasta. Invăţă-mă, 
Iisuse Hristoase! Ajută-mă, Doamne Iisuse Hristoase!". 

Când, la terminarea slujbei, creştinii ieşeau din biserică, a ieşit şi Parascheva 
dar cu sufletul răscolit de ecoul cuvintelor evanghelice. In adierea vântului de toamnă, o 
frunză mică argintie s-a desprins dintr-un pom şi i s-a legănat în faţă, alene. 

Oooo! Sunt şi eu o frunză, Iisuse Hristoase, bătută de vânt, care fară de 
Tine n-ajunge nimic. Ajută-mi, Doamne, să fiu mai mult decât o frunză, ajută-mi să Te 

urmez! 

Vântul de toamnă începuse să adie dinspre miazănoapte, nori grei se apropiau 
dinspre apus şi păsările călătoare se îndreptau spre zări îndepărtate presimţind sosirea 
zilelor grele de iarnă. Parascheva, deşi doar un copil, mergea îngândurată şi murmura în 
sine frânturi din cuvintele Mântuitorului. Flacăra darului lui Dumnezeu i se lipise de 
suflet, căci sămânţa căzuse pe pământ bun, încolţise şi creştea acum în inima ei, fetiţa 
veghind-o cu mintea încordată. „Cel ce vrea să vină după Mine...". Deodată, după un colţ 
de uliţă, o copiliţă săracă, aproape goală, îi apăruse înainte. Flămândă, cu ochii plini de 
lacrimi, stătea ghemuită şi tremura de frig. 

- Ce faci aici, cum te cheamă? o întrebă Parascheva. De ce plângi? 

Copiliţa cea săracă o privi cu neîncredere pe fetiţa cea bogată dar, apoi, 
văzându-i blândeţea, prinse curaj şi-i răspunse: 

Mi-au murit părinţii şi nu mai am la cine sta. Am stat la un om cu cinci 
copii şi nu poate să mă mai ţină. Mi-e foame, mi-e frig şi n-am decât cămăşuţa aceasta, iar 
oamenii se feresc de mine. 

- Câţi ani ai? 

- Unsprezece. 

- Eu am doisprezece, nu mai plânge. De azi înainte eu voi avea grijă de tine, 
ca de o soră a mea. Acum, te rog, ascultă-mă! Să schimbăm repede hainele: tu îmbraci 
hăinuţele mele şi eu îmbrac cămăşuţa ta. 

- O! zise orfana, tu eşti prea bună... Cum aş putea... şi-apoi a mea este urâtă 
şi stricată iar ale tale sunt prea frumoase... 

- Nu te gândi la asta, ci dezbracă-te... 

Orfana se supuse, ştergându-şi lacrimile, privind cu mirare la fetiţa 

mărinimoasă, care de bună voie se despuia de hainele scumpe şi călduroase, în care fusese 
împodobită. 

După ce îşi schimbară hainele, Parascheva îi arătă într-un buzunar şi câţiva 
bănuţi cu care să-şi cumpere ceva de mâncare. Apoi, o îmbrăţişă cu gingăşie sărutându-i 
obrăjorii ei reci, şi o mângâie. 

- Să nu mai plângi, de azi înainte eşti sora mea. 

Mângâiată fiind orfana de acest gest al Paraschevei şi risipindu-i-se 
deznădejdea, drept recunoştinţă îi răspunse: 

- Am să te iubesc mult. Iţi mulţumesc. Ce bună eşti! Ceilalţi copii sunt răi cu 
mine pentru că sunt săracă şi neînvăţată. 

îmbrăcată în haină zdrenţuită, zgribulită, cu picioarele goale, Parascheva grăbi 
paşii pe drumul spre casa părintească, privind cum se depărta copila orfană şi tară apărare, 
acum fericită şi cu zâmbetul pe buze. Şi, cum alerga înfrigurată, i se păru că vede în zare o 
lumină ce se apropia tot mai mult de ea într-un fel de boare diamantină: era chipul blând 
al lui Iisus Hristos, Care purta pe umeri Crucea grea. Şi era atât de grea că Iisus părea că 
Se prăbuşeşte sub povara ei. 

înduioşată, fetiţa întinse mâinile rugătoare şi-I zise: 

- Doamne Iisuse, lasă-mă să- Ţi ajut, căci crucea Ta e tare grea şi Tu abia mai 
poţi merge sub povara ei. 

- Amin, zic ţie, fiica mea: tu Mi-ai şi ajutat. 

- Când Doamne? 

Când ai ajutat-o pe fetiţa orfană, tu pe Mine M-ai ajutat. Când ai împărţit 
cu ea crucea umilinţei şi a suferinţelor ei, ai luat pe umerii tăi mici o parte din crucea Mea. 
Fii binecuvântată, Parascheva! 

Lumina minunată cu chipul blând al lui Iisus se facu nevăzută. Acum începea 
să se lămurească tot mai limpede în mintea Paraschevei înţelesul cuvintelor: „Cel ce vrea 
să vină după Mine, să se lepede de sine, să-şi ia crucea şi să-Mi urmeze". Acum a înţeles 
că Domnul i-a trimis în cale fetiţa orfană. Văzându-se desculţă şi cu cămaşa zdrenţuită, 
tremurând de frig, simţea toată durerea orfanei fetiţe sărace împreună cu greutatea crucii, 
pe care acum i-o purta, şi-şi zise în drumul ei spre casă: 

- Acum am şi eu o Cruce, ajută-mă Iisuse Hristoase să o port! 
Când a ajuns acasă, părinţii aproape să nu o cunoască. 

- Ce ţi s-a întâmplat fata mea - izbucni mama speriată. Spune repede? Te-au 
jefuit? Ţi-au luat hainele şi ghetele, te-au bătut şi te-au făcut să suferi? Cum de nu 
plângi?... Văd pe faţa ta un zâmbet în loc de spaimă. 

- O! mamă dragă, nici nu m-au bătut, nici nu m-au jefuit, ci de bunăvoie am 
dăruit hainele mele unei fetiţe orfane, care era aşa cum mă vezi acum. 

- Cum?! Ţi-ai dat hainele tale cele scumpe unei străine? 

Nu-i străină, mămică, ci e sora mea, ba mai mult e o surioară a lui Iisus. 
Ştii, mămico, eu am mai multe rânduri de haine, pe când ea săraca n-a avut nimic decât 
zdrenţele acestea. 

- Oricum, fata mea, trebuia să vii să-mi spui. Ii dădeam o hăinuţă mai veche. 

Unei surioare a lui Iisus, zise Parascheva, nu trebuie să-i dau ce am mai 
rău... Fetiţa aceea nu-i de vină că-i săracă şi orfană şi că n-are de mâncare, ci sunt de vină 
cei ce au şi nu-i dau. 

Anii trecură şi Parascheva, care nu mai era acum un copil, nu uita niciodată 
cuvintele Domnului, ci le împlinea cu credinţă şi iubire, îmbrăcându-şi sufletul cu cele 
mai alese podoabe şi îmbogăţindu-se cu comori nepieritoare. 

Nu era sărac pe care să nu-1 fi ajutat, nu era bolnav pe care să nu-1 fi cercetat, 
nu era familie lovită de grele încercări pe care să nu o fi mângâiat şi încurajat. Ajutoarele 
şi sprijinul ei se simţeau din plin. Ajuta năpăstuiţi ai sorţii nu numai din Epivata, ci şi din 
împrejurimi. 

Intr-o seară, târziu, pe timp de iarnă cu viscol cumplit, Parascheva, încărcată 
cu bunătăţi, s-a strecurat încet din casa părinţilor şi s-a oprit la o casă sărăcăcioasă de la 
marginea Epivatului, în care o văduvă se lupta cu moartea şi nu-şi putea închide ochii din 
pricina celor trei copii, care plângeau în hohot lângă căpătâiul ei, strigând deznădăjduiţi: 

Mamă... Măicuţa noastră... Cui ne laşi?... Ce vom face noi fară tine?!... 
Mai bine ia-ne cu tine!... 

Cum a intrat, copiii au înconjurat-o, iar Parascheva, mângâindu-i, s-a apropiat 
de bolnavă, şi-a întins mâna mângâietoare pe fruntea îmbrobonată de sudorile morţii şi i-a 
şoptit: 

- Nu te întrista, măicuţă, şi nu te tulbura, ci bucură-te că te duci mai degrabă 
la Mântuitorul, Care îţi va răsplăti credinţa şi ostenelile. El îţi va ocroti copiii. El mi-a 
poruncit să vin în astă seară să le aduc de mâncare. Pleacă în pace suflete, şi nu te mai 
zbuciuma. 

Apoi a aprins lumânarea şi i-a adus pe copii mai aproape de pat. Au 
îngenuncheat şi împreună au zis rugăciunea „Tatăl nostru", după care copiii îşi sărutară pe 
rând mama. Binecuvântându-i cu drag, acum cu faţa înseninată, sărmana a şoptit: 

- Fie voia Ta, Doamne! Apoi, luând încet cu o mare sforţare mâna milostivă 
a tinerei ocrotitoare, a rugat-o printre lacrimi: Fii mama copiilor mei!.... Şi în clipa aceasta 
sufletul mamei zbură la ceruri în suspinele înăbuşite ale celor trei orfani. 

Parascheva îi linişti pe copii, mângâindu-i cu vorbe duioase şi încurajatoare, şi 
a stat cu ei toată noaptea rugându-se lângă căpătâiul celei ce nu mai simţea nici o durere. 

S-a reîntors acasă abia a doua zi. Când o văzură părinţii, îngrijoraţi de lipsa ei neaşteptată, 
se năpustiră asupra ei cu vorbe aspre: 

- Ce ţi s-a întâmplat? Unde ai umblat toată noaptea? Dacă păţeai ceva? 

Deşi fata le-a spus unde a fost, ameninţările se ţinură în lanţ, căci supărarea 
părinţilor era mare şi era să se termine cu bătaia fetei dacă un servitor n-ar fi adus tocmai 
atunci vestea că văduva Sofia, de la marginea satului, a murit lăsând trei copii orfani. Abia 
atunci au crezut-o pe Parascheva şi s-au potolit. Parascheva a luat parte la înmormântare 
şi a avut grijă de copiii văduvei multă vreme. Ii îmbrăca pe toţi şi zilnic le purta de grijă, 
dându-le de mâncare. însă, nu-i avea numai pe ei, ci milostivirea-i se revărsa din belşug 
asupra tuturor năpăstuiţilor şi deznădăjduiţilor pe care îi cunoştea şi la care alerga zi şi 
noapte. 

Cu toate că părinţii ei erau foarte înstăriţi, ajutoarele date de Parascheva 
începuseră a se simţi în casă. Părinţii se necăjeau tot mai mult şi s-au hotărât să recurgă la 
mijloace de pedepsire aspră a fetei, deoarece milosteniile ei îi se păreau exagerate. Toate 
au fost, însă, zadarnice. 

Fata era fericită să-şi poată purta Crucea. Cu cât mai mult o mustrau şi-o 
umileau, cu atât mai mulţumit era sufletul ei. 

In zadar mă opriţi să ajut săracii, le spunea Parascheva, căci eu nu voi 
înceta să-i ajut, atâta vreme cât am mai mult decât îmi trebuie. Nu mi se cuvine să am 
nenumărate haine scumpe, în timp ce alţii n-au nici o coajă de pâine. Nu mi se cuvine să 
dorm pe perne moi de mătase şi în casă luxoasă, în timp ce alţii n-au unde să-şi plece 
capul. Nu mi se cuvine să am moşii întinse şi alţii să nu aibă nici măcar o brazdă de 
pământ. Nu mi se cuvine şi nu vreau să mă mândresc cu nimic, când Domnul Hristos S-a 
umilit până la moarte. Nu mi se cuvine să mă înspăimânt de ocări şi de chinuri, din partea 
oricui ar veni, când Mântuitorul a fost împodobit cu cunună de spini şi a fost întins pe 
cruce, bătut în cuie şi împuns cu suliţa. Voi, părinţii mei, care mi-aţi crescut sufletul şi 

trupul, acum vreţi să le nimiciţi?... 

Atunci părinţii s-au retras şi şi-au zis între ei: 

Ce folos că o avem, dacă ea ne împrăştie toată averea. Inima ei e atât de 
largă, încât ar încape toată lumea in ea. Mai bine am căsători-o. Chiar dacă nu vrea, va 
trebui să ne asculte! E înţeleaptă, e în stare să-şi conducă casa, poate bărbatul ei va reuşi 
s-o înfrâneze. 

Aşa îşi vorbiră şi trecură la fapte. Peste câtva timp, îşi anunţă sosirea un tânăr 
de neam bun şi bogat. Vroia să ceară mâna Paraschevei. S-au făcut pregătiri mari, mama 
chemase croitorese ca să coase fetei rochiile cele mai scumpe, seivitorii şopteau între ei şi 
se bucurau că vor petrece la nuntă. Numai Parascheva stătea pe gânduri, în camera ei, deşi 
ziua nunţii se apropia cu paşi iuţi. 

într-o seară, cum stătea la geam îngândurată privind cerul presărat cu stele 
sclipitoare, iar luna argintie îşi revărsa razele-i luminoase împodobindu-i capul cu o 
aureolă divină, o adiere de vânt cald s-a furişat înăuntru prin fereastra deschisă şi a 
înfiorat sufletul necăjit al fetei. Două păsărele, care se ascunseseră în tufişul grădinii, îi 
atraseră atenţia şi cântecul greierilor sporise melancolia nopţii. Era o seară frumoasă de 
primăvară în care întreaga fire, cu freamătul ei tainic, înălţa imn de preamărire 
Creatorului. 

Doamne, Dumnezeule - suspină fata după un timp - pe Tine toate Te 
preamăresc în voie, numai eu nu Te pot preamări. Cerul şi pământul, stelele şi luna, mările 
şi vântul, florile şi păsările, toate îţi cântă imn de laudă neîntrecută, numai eu nu pot să Te 
laud cum vreau. Iisuse Hristoase, Fiul lui Dumnezeu, Care ne-ai iubit atât de mult încât 
Te-ai jertfit pentru noi, Ţie am vrut să-Ţi dau inima mea şi părinţii mă silesc să o dau 
altuia. Pe Tine am vrut să Te aleg Mire drag şi părinţii îmi aduc alt mire. Nu mă părăsi 
Iisuse, şi nu mă lăsa să Te părăsesc. 

Zicând aceste cuvinte, Parascheva, a cărei inimă ardea de focul Duhului Sfânt, 
a fost pătrunsă până în adâncul fiinţei ei de o chemare tainică şi sfântă: 

Vino, Parascheva! Vino! Ia-ţi Crucea şi-Mi urmează, căci vei dobândi în 
schimb cununa cea neveştejită a Mirelui tău Ceresc! 

Parascheva n-a mai stat pe gânduri şi s-a hotărât de îndată să părăsească casa 
părintească şi să urmeze glasului tainic. Cu o bocceluţă şi un toiag în mână, s-a furişat 
prin grădina casei cu sufletul arzând de dor dumnezeiesc. Doar lătratul câinelui credincios 
al casei, care se auzea în urma ei, îi strânse inima pentru o clipă. Insă, în faţă se auzea 
susurul cristalin al apei unei vâlcele, peste care de atâtea ori trecuse. Nu se uita înapoi, ci 
cu inima aprinsă şi cu voinţa încordată, îşi îndrepta paşii departe de casa părintească spre 
marea cetate a Bizanţului unde simţea că trebuie să ajungă. 

Când, după o lungă călătorie a intrat în vestita cetate Bizanţ (Constantinopol) 
nu simţea nici o oboseală şi nu se putea minuna îndeajuns de strălucirea cupolelor şi de 
frumuseţea bisericilor. închinarea la moaştele sfinţilor şi binecuvântarea sfinţiţilor părinţi 
i-au sporit şi mai mult bucuria. Ieşind apoi din cetate, a trecut în Calcedon iar de acolo a 
venit în Heracleea Pontică. Aici s-a retras într-o mănăstire cu hramul Maicii Domnului, 
unde a petrecut 5 ani în duhul rugăciunilor şi al vieţii celei mai plăcute lui Dumnezeu. 
Străduindu-se în post şi rugăciuni, cu privegheri de noapte, se întărea în credinţa 
izbăvitoare şi toate maicile şi surorile din mănăstire o învăluiau cu dragostea lor fierbinte, 
pentru sufletul ei mare. Căci şi în mănăstire muncea cu sârg ca să-i poată ajuta pe cei 
neputincioşi încât faptele de milostenie o împodobeau tot atât de mult ca şi în Epivata. 

Iar când dorinţa arzătoare de a vedea locurile Sfinte, pe unde a umblat 
Mântuitorul lumii, a pus stăpânire pe inima Paraschevei, ruga ei nu mai contenea a se 
înălţa spre cer: 

îndreaptă, Doamne Iisuse, paşii mei spre drumurile bătătorite de Tine. 
Călăuzeşte-mă, Doamne, spre locurile de unde ne-ai arătat nouă lumina. 

Şi a trimis Dumnezeu pe cei ce aveau s-o ducă la Ierusalim. După ce şi-a cerut 
învoire de la maica stareţă şi binecuvântare de la preotul duhovnic, Parascheva şi-a luat 
rămas bun de la toate surorile din mănăstire; astfel pregătită, a ieşit din biserică şi, 
alăturându-se însoţitorilor ei, a plecat spre miazăzi. 

La sfârşitul multor osteneli şi greutăţi, a ajuns în cetatea Ierusalimului. In faţa 
Sfântului Mormânt şi-a plecat genunchii, dând drumul lacrimilor şi, printre suspine, se 
ruga: „Cu Trupul Tău cel plin de lovituri şi chinuri, aici ai fost aşezat, Hristoase 
Mântuitorule. Sărut cu lacrimi lespedea mormântului Tău şi plâng greşelile mele, pe care 
vreau să le îngrop cu Tine pentru totdeauna. Primeşte ruga şi ostenelile mele, primeşte 
inima mea pe care Ţie Ţi-am dat-o în întregime. Din jertfa Ta şi din mormântul Tău 
revarsă mereu asupra mea şi asupra tuturor oamenilor lumină, har de mântuire şi iubire 
către Tine". 

Cum stătea aplecată, Cuvioasa Parascheva a simţit că se revărsau asupra ei 
izvoare de puteri noi din mormântul Izbăvitorului. Se ridicase plină de uşurare şi de 
bucurie sufletească, cu dorinţa de a cerceta şi alte locuri sfinte pe unde a umblat 
Mântuitorul, prea fericită că poate atinge urmele Celui ce, Dumnezeu fiind, S-a întrupat în 
om pentru a arăta lumii calea mântuirii. 

în cele din urmă îşi îndreptase paşii spre pustia Iordanului unde a petrecut 
timp de doi ani în aspre înfrânări şi în fierbinţi rugăciuni. Fiind departe de lume, nu-şi mai 
aducea aminte de ale bunătăţilor, ci purta grijă numai de ale sufletului, de răspunsul la 
judecata ce va să fie şi de întâmpinarea Mirelui Hristos. Pentru toate aceste gânduri bune 
ale ei şi viaţa ei curată, închinată lui Dumnezeu, diavolul nu înceta să o necăjească 
înspăimântând-o cu tot felul de năluciri ca s-o facă să se lepede de Dumnezeu. Dar 
Cuvioasa Parascheva, la Cel Puternic se gândea şi cu inima oţelită înfrunta toate 
nălucirile. 

Intr-o noapte, un înger i-a zis: „Parascheva, să laşi pustietatea şi la moşia 

părintească să porneşti, căci acolo se cade să-ţi laşi trupul pământului şi să treci din 
această lume către Dumnezeu, pe Care L-ai iubit cu adevărat". Având Sfânta această 
vedenie şi înţelegând că se află în faţa unei minuni dumnezeieşti, pe dată se porni către 
preotul ei duhovnic. Primind binecuvântarea lui, a urmat porunca sfântă, bucurându-se că 
i se apropia sfârşitul călătoriei pământeşti şi începutul veşniciei împreună cu Mântuitorul. 

Ajungând la Constantinopol, a cercetat încă o dată cu deamănuntul sfintele 
locaşuri şi, intrând în biserica Născătoarei de Dumnezeu, a căzut înaintea Icoanei 
Preacuratei şi s-a rugat fierbinte către milostiva Născătoare de Dumnezeu să călăuzească 
mai departe paşii ei şi să fie acoperământul sufletului ei. 

S-a îndreptat apoi spre ţinuturile copilăriei sale şi cu strângere de inimă şi-a 
adus aminte de părinţii care o crescuseră şi de săracii pe care i-a mângâiat cu atâta iubire 
caldă şi de care s-a despărţit într-o zi spre a-şi închina viaţa pe deplin lui Hristos 
Dumnezeu, Care ne covârşeşte cu iubirea Lui, şi le rânduieşte toate spre folosul şi 
izbăvirea noastră. 

Când a intrat în Epivata nimeni nu o mai cunoştea, nimeni nu-şi dădea seama 
că Epivatul e atins de paşii unei sfinte. Cu faţa uscată de post, cu haine şi încălţăminte 
simple şi cu un toiag în mână, părea o călătoare străină ce-şi îndreaptă paşii spre zări 
necunoscute. Se iveau primele stele pe cer, când străina călătoare a bătut în uşa casei în 
care văzuse prima dată lumina zilei. O întâmpină un lătrat de câine şi vocea unui servitor 
bătrân: 

- Pe cine căutaţi? 

- Pe stăpâna casei!... 

A plecat pe lumea cealaltă de câţiva ani!... Acum, pe urmele ei pleacă şi 
stăpânul... Au avut o fată care a plecat în locuri neştiute şi, plângând-o mereu, s-au topit 
de dorul ei. 

Un cui ascuţit străpunse inima cea plină de duioşie a cuvioasei fecioare 
gândindu-se la mama ei care cea dintâi o învăţase să-L cunoască pe Dumnezeu şi o 
lacrimă fierbinte i se prelinse pe faţă când din adâncul sufletului ei ţâşni o arzătoare 
rugăciune spre Părintele Ceresc pentru sufletul celei ce plecase. 

Apoi a intrat în camera unde un om, tatăl ei, se lupta cu moartea. S-a apropiat 
încet de patul lui şi tot atât de încet a dus mâna mângâietoare peste fruntea cea plină de 
sudori a muribundului, încât acesta a simţit în ultimele clipe că un fior cald, de uşurare, îi 
cuprinse fiinţa măcinată de suferinţe. 

Asta-i mâna unei sfinte !... şopti bolnavul, bucuros de mângâierea 
neaşteptată. Deodată, parcă luminat, exclamă privind-o cu multă dragoste: Asta-i mâna ta, 
Parascheva mea!... 

înduioşată şi cu ochii înlăcrimaţi, sfânta depuse cel din urmă sărut pe fruntea 
obosită a părintelui ei trupesc. 

- Iartă-mă, fiica mea, îi zise bolnavul, adunându-şi ultimele puteri şi privind- 
o cu multă dragoste. Iartă pe tatăl tău, care nu te-a înţeles. Ochii mei, orbiţi de bucuriile şi 
deşertăciunile lumeşti, n-au ştiut să vadă credinţa ta puternică şi faptele tale strălucitoare. 
Eu şi mama ta am vrut să te împodobim cu mătăsuri şi lucruri scumpe pământeşti şi n-am 
văzut podoabele tale cele adevărate, care au preţuit de mii de ori mai mult decât aurul şi 
porfira. Acum, binecuvântează-mă, fiică sfântă, ca să pot pleca liniştit, iar faptele tale 
mari, binecuvântate să fie în toate veacurile!... 

Dumnezeu, Care ne covârşeşte cu iubirea Lui şi le rânduieşte toate spre 
folosul şi mântuirea noastră, să ne binecuvânteze pe toţi! rosti Cuvioasa Parascheva, 
plecându-şi genunchii în rugăciune în timp ce sufletul tatălui ei se înălţa împăcat spre 
Părintele Ceresc. 

Cuvioasa Parascheva a mai trăit doi ani în Epivata, în care timp, după 

înmormântarea tatălui ei, a chemat pe toţi săracii de acolo şi din împrejurimi şi împreună 
cu fratele ei, călugărul Eftimie, care mai târziu a ajuns episcop, le-a împărţit toată averea, 
prea mulţumită că Părintele Ceresc i-a rânduit să-şi mai vadă o dată tatăl şi să-i poată ajuta 
pe săracii ei dragi. Ea a trăit aici ca şi în pustie, neschimbându-şi ostenelile obişnuite de 
post şi rugăciune. Era atât de senină şi duh de lumină cerească îi umplea fiinţa, încât 
numai cu picioarele atingea pământul dar cu sufletul se simţea în ceruri. 

O, Doamne, se ruga ea, ce bine ar fi să mă iei şi pe mine la Tine! Străină 
mă simt pe lumea aceasta şi nu doresc decât să vin mai degrabă la Tine! 

Deşi era în vârstă doar de 27 de ani, trupul ei era atât de slăbit încât abia mai 
putea umbla. Ziua mutării către Dumnezeu a găsit-o în rugăciune, cu genunchii lipiţi de 
pământul ud de lacrimile ei: „Doamne, Iisuse Hristoase, caută din locaşul Tău cel sfânt şi 
îndură- Te de roaba Ta; spune îngerului Tău să ia cu pace sufletul meu". Şi astfel şi-a dat 
fericitul ei suflet în mâna lui Dumnezeu. Iar trupul ei, după obiceiul creştinesc, s-a 
îngropat într-un loc neînsemnat şi pustiu, pe ţărmul mării, pe la jumătatea veacului al 11- 
lea. 

Mult timp a zăcut în pământ trupul Sfintei Parascheva, neştiut de nimeni. 
Nestricăciunea şi neputreziciunea trupului ei s-a descoperit numai din pronia 
dumnezeiască, pentru binele şi folosul omenesc. După un oarecare timp, aproape de 
mormântul Sfintei, s-a sălăşluit un pustnic care-şi petrecea vremea în rugăciune şi tăcere 
pe un stâlp. In apropierea lui a fost aruncat de valurile mării trupul unui corăbier care, 
începând a putrezi, umpluse aerul de o putoare nesuferită. Stâlpnicul, nemaiputând suferi 
acest miros greu, s-a coborât şi, mergând în satul din apropiere, care era Epivata, a rugat 
pe oamenii de acolo ca să îngroape mortul. 

Săpând oamenii groapa, au dat peste un trup de care, spre uimirea lor, nu se 
atinsese putreziciunea şi care răspândea o mireasmă deosebită. Fiind spre seară şi 
grăbindu-se, ei au îngropat acolo trupul cel rău mirositor al corăbierului alături de trupul 

neputrezit, deşi erau înspăimântaţi de această minune. Dar unui om evlavios dintre ei, ce 
se numea Gheorghe, i s-a arătat noaptea în vis o vedenie în care Cuvioasa stătea pe un 
tron strălucitor, înconjurată de o mulţime de ostaşi luminoşi. Unul dintre ei, luându-1 de 
mână şi ducându-1 la locul mormâtului, i-a zis: „Gheorghe, pentru ce aţi nesocotit într- 
atâta trupul Cuvioasei Parascheva?... Nu întârziaţi a o ridica din mormânt şi a o pune într- 
o raclă căci împăratul a iubit frumuseţea ei şi a voit a o proslăvi pe pământ". Iar Cuvioasa 
îi zise: „Grăbeşte-te şi scoate moaştele mele, de lângă hoitul cel stricat; şi să ştiţi că patria 
mea este Epivata, unde şi voi trăiţi". In aceeaşi noapte şi Eftimia, o femeie evlavioasă, a 
avut aceeaşi vedenie pe care a povestit-o cu înfricoşare la toţi. 

După ce s-a răspândit vorba despre aceste două arătări, toţi locuitorii Epivatei 
în frunte cu episcopul locului au alergat cu lumânări şi cu tămâie la Sfintele Moaşte, şi 
scoţându-le din pământ le-au dus şi le-au aşezat în Biserica Sfinţilor Apostoli din Epivata. 
Multe şi minunate semne a făcut Cuvioasa acolo întru cinstirea Sfintei Treimi. Vestea 
despre minunile Sfintei Parascheva s-a răspândit departe şi mulţi pătimaşi şi îndrăciţi 
primeau vindecări de la moaştele ei. Se spune că locuitorii dreptcredincioşi din Epivata au 
zidit în satul lor o biserică în cinstea Sfintei, chiar pe locul casei părinţilor ei, unde ea 
însăşi văzuse lumina zilei. 

Moaştele Cuvioasei Parascheva s-au păstrat în Epivata, cam două sute de ani. 
După aceea, aflându-se despre minunile care se săvârşeau de către Dumnezeu prin 
moaştele Sfintei, şi în Tracia şi în toată Peninsula Balcanică, racla cu trupul ei a fost 
strămutată de către regele Ioan Asan al II-lea (1218-1241) în Târnovo, capitala de atunci a 
Imperiului româno -bulgar, unde se afla şi reşedinţa patriarhului bulgar. Mutarea lor s-a 
făcut printr-o impresionantă procesiune condusă de mitropolitul Marcu din Preslav, însoţit 
de numeroşi clerici, moaştele ei fiind întâmpinate pretutindeni cu flori, lumânări şi slujbe 
de către dreptcredincioşii români şi bulgari din sudul Dunării. La Târnovo, au ieşit în 
întâmpinarea lor însăşi împăratul Ioan Asan al II-lea cu mama sa Elena şi soţia sa Ana, 

precum şi patriarhul de atunci. Apoi au fost aşezate în Biserica Maicii Domnului unde au 
stat timp de 160 de ani. 

Ocupând turcii împărăţia româno -bulgară, moaştele Cuvioasei au fost 
strămutate în Ţara Românească de către domnitorul ei, Mircea cel Bătrân, care le-a cerut 
de la sultanul Baiazid, însă n-au rămas multă vreme aici, deoarece Baiazid, după biruinţa 
asupra creştinilor, de la Nicopole din anul 1397, jefuind Valahia a luat şi moaştele 
Cuvioasei. 

Sfintele ei moaşte au fost date apoi de Baiazid sârbilor care le-au strămutat în 
biserica principală din Belgrad unde au stat de la anul 1397 până la 1521, când turcii, sub 
sultanul Suleiman I, au cucerit Serbia, transformând-o în paşalâc turcesc, iar biserica 
principală din Belgrad au prefacut-o în geamie [geamie = construcţie destinată celebrării 
cultului la musulmani]. Cu această ocazie, multe icoane şi Sfinte Moaşte, între care şi cele 
ale Cuvioasei Parascheva, au fost duse în Constantinopol, fosta capitală a imperiului 
bizantin, oraş care fusese cucerit de turci în 1453 şi primise numele de Istanbul. 

Deşi acest mărgăritar de mult preţ se afla în mâna păgânilor, el nu a putut fi 
ascuns; căci prin multe şi felurite minuni, nu numai pe creştini, ci şi pe mulţi dintre turci i- 
a dus la închinare. Deci, s-au tulburat turcii de aceasta temându-se ca nu cumva credinţa 
creştină să se lăţească mai mult printre ei. Şi atunci sultanul, împins de pronia 
dumnezeiască, a cerut patriarhului ortodox să le cumpere, ameninţându-1 că altfel le va 
arunca în adâncul mării. Mare a fost bucuria patriarhului care, trimiţând degrabă darurile 
cerute, a primit în schimb preţioasele odoare, racla cu Sfintele Moaşte, pe care le-a pus cu 
cinste în catedrala patriarhală. 

La Constantinopol, moaştele Cuvioasei Parascheva au stat 120 de ani, până în 
1641, când dreptcredinciosul domnitor Vasile Lupu, Voievod şi domn al Moldovei, luând 
înştiinţare despre moaştele Sfintei Parascheva şi mistuit de iubirea lui Dumnezeu, le-a 
adus de acolo cu cinste în timpul domniei lui drept slăvitoare. Astfel, Domnul Dumnezeu, 

Cel lăudat întru sfinţii Săi, vrând ca şi pe pământul românesc să o preaslăvească pe 
Cuvioasa Sa, a ajutat dorinţei Voievodului şi a pus îndemn în inima preasfmţitului 
Partenie, Patriarh al Constantinopolului, ca prin sfatul sfinţitului său sobor, cinstitele 
moaşte ale Maicii Parascheva să fie trimise cu toată părinteasca sa binecuvântare în 
Moldova, drept credinciosului domn Vasile Lupu, prin trei prea sfinţiţi mitropoliţi: 
Ioanichie al Heracleei, Partenie al Adrianopolului şi Teofan al Paleopatrei. Strămutate în 
Moldova cu mare pompă, au fost aduse la Iaşi, capitala Moldovei de atunci, şi aşezate în 
biserica Sfinţilor Trei Ierarhi, zidită de acest evlavios voievod, în anul 1639. Şi au fost 
plătite Sfintele Moaşte ale cuvioasei Parascheva cu 300 pungi de aur, bani pe care 
Patriarhia din Constantinopol îi datora turcilor. Pentru bunătatea şi credinţa cea 
nemăsurată a poporului Moldovei şi a preacucernicului său domn şi binefăcător al 
bisericii celei mari din Constantinopol, pentru lauda şi binecuvântarea lui şi sfinţirea 
locului ţării lui ne-au fost dăruite Sfintele Moaşte. 

Această aducere a moaştelor în capitala Moldovei s-a făcut pe de o parte 
pentru că Vasile Lupu, având ca sfetnic apropiat pe Mitropolitul cărturar Varlaam, a voit 
să împodobească noua Mănăstire cu asemenea nepreţuită sfinţenie creştinească, cum sunt 
Sfintele Moaşte; iar pe de altă parte avea scopul să arate tuturor că ţara lui este ortodoxă. 
Pe atunci, ideile protestante ale calvinilor împotriva sfinţilor, sfintelor moaşte şi icoanelor 
căutau să se împrăştie şi în răsărit încât a fost nevoie ca domnitorul, ajutat de luminatul 
mitropolit Varlaam, să desfăşoare o acţiune de stăvilire a acestei propagande şi chiar să 
convoace la Iaşi, în 1642, un sobor compus din ierarhi români, ruşi şi greci, pentru 
apărarea ortodoxiei, rămas în istorie sub numele de Sinodul de la Iaşi. 

In Biserica Trei-Ierarhi moaştele Cuvioasei Parascheva au stat până la anul 
1888, când s-a început reparaţia acestei biserici. Atunci, Sfintele Moaşte au fost scoase de 
aici şi aşezate într-o capelă improvizată, în sala Gotică a Mănăstirii Trei Ierarhi. Aici, cu 
sfintele moaşte s-a petrecut o adevărată minune dumnezeiască prin care din nou, şi în 

modul cel mai solemn, Sfânta Parascheva a fost proslăvită de Dumnezeu prin moaştele 
Sale, dându-ne o nouă dovadă despre tăria credinţei noastre ortodoxe în cinstirea Sfinţilor, 
a Icoanelor şi a Sfintelor Moaşte, credinţă sfinţită şi lămurită la al 7-lea sobor ecumenic 
care s-a ţinut la Niceea, în veacul al 8-lea (787). 

Această mare minune, care a uimit pe toţi locuitorii ieşeni şi s-a răspândit cu 
iuţeala fulgerului în toată ţara românească, este minunata izbăvire de ardere a Sfintelor 
Moaşte. In noaptea de 26 spre 27 decembrie 1888, facându-se vecernia obişnuită în capela 
cu Sfintele Moaşte, din nebăgare de seamă a fost uitată aprinsă făclia din sfeşnicul de 
lemn de lângă raclă. Peste noapte, sfeşnicul a ars şi fiind aproape de catafalc, s-a aprins 
acoperământul din stofa ce-1 acoperea. Fiind din lemn de brad, catafalcul pe care era 
aşezată racla cu Sfintele Moaşte a ars tot, prefacându-se într-o grămadă de cărbuni. Din 
cauza căldurii nimicitoare, argintul raclei s-a topit şi s-a făcut numai cărbuni iar capacul 
topindu-se şi el, cărbunii lui s-au lăsat pe Sfintele Moaşte. Insă Moaştele Sfintei au rămas 
neatinse, deşi înconjurate numai de foc şi jar în curgerea unei nopţi întregi, căci focul a 
fost observat abia a doua zi, la ora 7 dimineaţa, de către elevii Şcolii Normale din 
Mănăstirea Trei Ierarhi. 

Dându-se alarma, au început a alerga cu toţii din toate părţile, cu spaimă, la 
locul dezastrului; preoţii bisericii, pompierii, poliţia, administraţia civilă şi bisericească, 
poporul de toate clasele şi toţi, după cum povesteşte Episcopul Melhisidec, au fost uimiţi 
nu atât de incendiul petrecut cât de minunata scăpare a Sfintelor Moaşte care au rămas 
neatinse câtuşi de puţin, deşi în curgere de mai multe ore au stat pe o grămadă de jăratec şi 
într-o atmosferă cu temperatura ridicată până într-atât încât s-a topit şi sticla cu care erau 
acoperite portretele ctitoreşti, ce erau aşezate pe un perete al capelei. 

După această minune, moaştele Cuvioasei, ridicate din mormanul de jar, au 
fost adăpostite provizoriu în altarul paraclisului de la Mănăstirea Sfinţii Trei Ierarhi. 
Curând au fost aşezate într-o raclă nouă din lemn de chiparos îmbrăcată cu ferecături din 

argint şi strămutate în noua Catedrală mitropolitană din Iaşi, care fusese sfinţită cu 
aproape doi ani înainte, la 23 aprilie 1887. Aşezate acolo pentru închinarea credincioşilor, 
moaştele Cuvioasei au atras în permanenţă nenumăraţi creştini dreptmăritori. Catedrala 
Sfintei Mitropolii a rămas întotdeauna deschisă, la îndemânul credincioşilor, ca să poată 
intra la orice nevoie spre a se închina Sfintelor Moaşte ale Cuvioasei, la care în toate 
zilele au venit şi vin mulţi închinători dar mai cu seamă miercurea şi vinerea, pentru a 
dobândi mai mult folos trupesc şi sufletesc. 

Ziua de 14 octombrie, când este prăznuită Sfânta Parascheva, este o zi de 
mare sărbătoare în toată România. Atunci, în curtea Mitropoliei nu mai poate încăpea 
mulţimea de credincioşi, veniţi din toate părţile, nu numai din satele şi oraşele Moldovei 
ci şi din toată ţara şi chiar de peste hotare, din Basarabia, Bucovina, Bulgaria, Iugoslavia, 
Grecia, etc. Ştiind că este protectoarea cerească a românilor din vremurile vechi şi a 
tuturor creştinilor dreptmăritori, credincioşii vin spre a-şi depune rugăciunile lor la racla 
cu sfintele ei moaşte şi a primi, prin mijlocirea Cuvioasei la tronul Dumnezeirii, alinarea 
necazurilor, vindecarea bolilor şi izbăvirea de nevoi. Nenumărate sunt minunile ce le 
rodeşte credinţa tare a celor ce năzuiesc cu evlavie şi cu dragoste creştinească la 
mijlocirea Sfintei Parascheva, înaintea sfintelor ei Moaşte. Căci Cuvioasa nu conteneşte a 
face minuni acelora care cu credinţă aleargă la ea. Câţi neputincioşi au evlavie la Sfintele 
ei Moaşte, alergând cu credinţă, dobândesc vindecare. Şi la vreme de secetă sau altă mare 
nevoie, făcând rugăciuni şi ieşind cu Sfintele ei Moaşte, creştinii nu se lipsesc de cererea 
lor. 

Căci şi umbra Sfântului Apostol Petru, ajungându-i pe cei bolnavi le dădea 
vindecare, iar prin ştergarele şi brâiele purtate de Sfântul Apostol Pavel puse peste 
bolnavi, încetau durerile şi duhurile cele rele ieşeau, după cum se spune în cartea sfântă 
Faptele Sfinţilor Apostoli (cap. 19, 12). 

Tot asemenea şi prin rămăşiţele pământeşti ale sfinţilor, prin oasele şi trupurile 

lor neputrezite, care încă din viaţa lor s-au făcut lăcaşuri ale Duhului Sfânt, se fac minuni 
prin Puterea lui Dumnezeu, pentru folosul duhovnicesc şi trupesc al oamenilor 
credincioşi. 

Drept aceea, Biserica Ortodoxă cu dreptate cântă despre Cuvioasa Parascheva: 
„Dobândirea dezmierdării celei râvnitoare de cele pământeşti, înţelepţeşte trecând-o cu 
vederea, te-ai ridicat către locaşurile Dumnezeirii şi izvor al tămăduirilor ai lăsat 
credincioşilor preasfmţit trupul tău, maică prea lăudată a Moldovei, lauda cea cinstită şi 
rugătoare. Cuvioasă Maică Parascheva, nu înceta a ruga pe Hristos Dumnezeu pentru noi 
toţi". 

Şi după cum ne îndeamnă pe noi Sfânta Biserică Ortodoxă: „Pe Sfânta 
Parascheva, pildă a înfrânării şi izvor neîncetat al Moldovei, care izvorăşte belşug de 
vindecări, cu cucernicie s-o cinstim. Amin". 

$ ¥ $ 

Despre minunile săvârşite de Cuvioasa Parascheva au rămas multe scrieri căci 
nenumărate minuni şi vindecări de boli s-au făcut credincioşilor care au alergat cu 
rugăciuni şi lacrimi la moaştele ei de-a lungul celor peste nouă sute cincizeci de ani de 
când bunul Dumnezeu a preaslăvit trupul ei şi de trei sute cincizeci de ani de când 
ocroteşte Moldova şi ţara noastră. 

Cea mai mare minune a Sfintei Parascheva este însăşi preamărirea trupului ei 
cu darul neputrezirii, al vindecării de boli şi al izbăvirii de multe nevoi şi primejdii, dar pe 
care 1-a primit din belşug de la Dumnezeu, pe Care L-a iubit desăvârşit. Din cauza aceasta 
a fost luată ca protectoare de toate ţările ortodoxe din Balcani. 

O altă mare minune, care a uimit Moldova şi ţara noastră, a fost izbăvirea fară 
nici o vătămare a moaştelor Sfintei din foc, încât au rămas întregi şi neatinse spre întărirea 

credincioşilor şi uimirea tuturor, minune despre care am mai vorbit. Ca o mărturie a 
acestei mari minuni, se păstrează până astăzi racla dogorită de foc, în care se aflau 
moaştele Sfintei Parascheva. 

De asemeni, în timpul celor două războaie mondiale, oraşul Iaşi a fost protejat 
de bombardamente, iar Catedrala Mitropolitană, unde se păstrează cinstitele moaşte ale 
Sfintei Parascheva, nu a fost atinsă de nici un obuz. Spun bătrânii că ostaşii vedeau 
noaptea, în timpul războiului, o femeie uriaşă îmbrăcată în alb deasupra Iaşilor, ocrotindu- 
1 de ocupaţie şi bombardamente. Aşa ajută Preacuvioasa Parascheva patria ei adoptivă 
pentru credinţa poporului nostru ortodox bine-credincios! 

In timpul marii secete din vara anului 1947, când mureau oamenii şi animalele 
de foame, s-au scos moaştele Sfintei Parascheva în procesiune prin satele Moldovei. 
Credincioşii le aşteptau şi le întâmpinau cu lacrimi de bucurie şi cu făclii în mâini. Apoi 
veneau nori de ploaie bogată şi adăpau pământul însetat. Drept mulţumire, credincioşii se 
rugau şi înălţau câte o troiţă cu icoana Sfintei Parascheva. 

Acestor mari minuni li se adaugă şi nenumăratele minuni făcute numeroşilor 
credincioşi, dintre care vom aminti doar câteva, despre care se vorbeşte şi în Patericul 
românesc, pag. 77-84. 

Spre sfârşitul secolului al 19-lea, soţia preotului Gheorghe Lateş, din comuna 
Rădăşeni- Suceava, suferea la cap de o boală grea şi de nevindecat. Alergând la Sfânta 
Parascheva, s-a rugat cu lacrimi la moaştele ei, cerându-i ajutorul. După ce i s-a făcut 
Sfântul Maslu, s-a reîntors acasă. Noaptea i s-a arătat în vis Sfânta Parascheva strălucind 
în haine albe şi i-a spus: „Nu mai plânge pentru că de acum te faci sănătoasă!". Când s-a 
sculat a doua zi vindecată, femeia nu mai ştia cum să laude pe Dumnezeu şi pe 
binefăcătoarea ei. 

In anul 1950, o studentă din Iaşi s-a îmbolnăvit de leucemie. împreună cu 
părinţii ei, au alergat la Sfânta Parascheva şi cu multe lacrimi i-au cerut ajutor şi sănătate. 
După două luni de rugăciuni stăruitoare urmate de Sfântul Maslu, tânăra s-a vindecat de 
această boală tară leac şi şi-a continuat studiile. 

O femeie dintr-un sat de lângă Iaşi, fiind greu bolnavă, era propusă pentru 
operaţie. Inchinându-se la moaştele cuvioasei Parascheva şi citind cu lacrimi şi credinţă 
acatistul ei ca să o scape de la operaţie, cerându-i ajutor şi vindecare, mare i-a fost bucuria 
când medicii, în urma analizelor medicale pe care i le-au făcut, i-ai spus: „Femeie, du-te 
acasă pentru că nu mai ai nimic!". 

In anul 1968, de hramul Cuvioasei Parascheva, o creştină din Iaşi pregătea 
conserve pentru iarnă. La povaţa bătrânei ei mame: „Fată, lasă conservele pe mâine căci 
astăzi este ziua Sfintei Parascheva!", fiica, măritată şi cu copii, i-a răspuns iritată: „Mamă, 
în fiecare zi este câte un sfânt, dar eu n-am timp să-i prăznuiesc pe toţi!". După o oră şi-a 
trimis copila în oraş să-i cumpere ceva. Pe stradă, fetiţa a fost lovită grav de o maşină şi 
internată de urgenţă în spital. Alergând a doua zi la Sfânta Parascheva, mama copilei şi-a 
recunoscut păcatul şi a cerut cu lacrimi iertare şi salvarea fiicei ei accidentate. După trei 
zile, copila s-a întors acasă, sănătoasă. 

Un inginer, bolnav de plămâni, a fost internat în spital pentru operaţie. Mama 
sa a mers atunci la moaştele Cuvioasei Parascheva, cerându-i cu credinţă sănătate pentru 
fiul ei. Timp de două săptămâni, doctorii au tot amânat operaţia. Apoi au observat că 
leziunile pulmonare s-au vindecat în chip miraculos. Atunci au zis bolnavului: „Domnule 

inginer, aţi scăpat de operaţie, întoarceţi-vă sănătos acasă. Este cineva care se roagă lui 
Dumnezeu pentru dumneavoastră!". 

Unui copil de trei ani şi jumătate i s-a oprit brusc graiul. Atunci mama a luat 
copilul în braţe şi a venit să ceară ajutorul Sfintei Parascheva. Pe când se ruga ea cu 
lacrimi, deodată copilul a strigat: „Mamă, mamă! Aici este Doamne, Doamne!". 
Mulţumind din inimă Prea Cuvioasei Parascheva, mama s-a întors acasă cu copilul 
sănătos. 

Doi soţi din Iaşi nu aveau înţelegere în casă. Intr-o seară, femeia disperată a 
părăsit căminul. Zadarnic au căutat-o soţul şi fiica. Apoi copila s-a culcat, iar tatăl ei a 
alergat la Sfânta Parascheva şi s-a rugat cu lacrimi să-i întoarcă soţia cu bine în familie. 
La oarecare timp după ce a ajuns acasă, s-a înapoiat şi soţia. Avea chipul palid şi 
înspăimântat. „Unde ai fost femeie? Ce ţi s-a întâmplat?" a întrebat-o soţul. „Diavolul mi- 
a dat în gând să mă sinucid. Parcă îmi pierdusem minţile. M-am aşezat pe linia trenului 
aproape de gara Nicolina. Dar chiar în clipa când se apropia trenul în mare viteză, fiica 
noastră, îmbrăcată în alb, a venit la mine, m-a apucat cu iuţeală şi m-a aruncat de pe linie. 
Aşa am scăpat de moarte şi de osânda iadului. După ce m-am întărit puţin, am mulţumit 
lui Dumnezeu că m-a izbăvit de acest cumplit păcat şi m-am întors acasă". „Femeie, în 
seara aceasta fiica noastră dormea, iar eu mă rugam pentru tine. Aceea care te-a salvat a 
fost însăşi Sfânta Parascheva! Să-i mulţumim ei, căci ea te-a scăpat de această cumplită şi 
dublă moarte, trupească şi sufletească". De atunci este multă armonie şi bucurie 
duhovnicească în această familie creştină. 

Mărturisesc părinţii bătrâni, care au fost martori oculari, despre o minune 

petrecută la racla Sfintei Parascheva de la Iaşi, la 14 octombrie 1951. De hram, pe când 
oamenii aşteptau la rând să se închine, au venit şi două creştine bătrâne din Focşani. 
Văzând lume multă, au zis preotului de gardă, care era chiar Arhimandritul Ilie Cleopa de 
la mănăstirea Sihăstria - Neamţ: 

Părinte, dă-ne voie să ne închinăm la Cuvioasa Parascheva, fară să mai 
stăm la rând, că suntem bolnave, şi să-i punem sub cap această pernă, pe care i-am adus-o 
de acasă drept mulţumire pentru ajutorul ce ni 1-a dat! 

Dumnezeu să vă binecuvinteze, a zis Părintele Cleopa. Mergeţi şi vă 

închinaţi! 

In clipa aceea, preoţii şi credincioşii au văzut un lucru cu totul sfânt şi 
minunat. Cuvioasa şi-a ridicat singură capul, iar după ce femeile i-au pus perna adusă şi s- 
au închinat, Sfânta Parascheva şi-a lăsat iarăşi capul pe pernă. 

Cel mai mult aleargă şi cer ajutorul Sfintei maicii noastre Parascheva bolnavii, 
ţăranii, călugării şi studenţii. Mai ales în lunile de examene, racla Cuvioasei este plină de 
cărţi, caiete de şcoală şi pomelnice. Putem afirma că moaştele cele mai iubite de 
credincioşii din ţara noastră şi din afara ţării sunt, fară îndoială, moaştele Sfintei 
Parascheva, numită „cea grabnic ajutătoare şi mult folositoare". 

Sfânta Parascheva de la Iaşi se bucură în ţară de un cult deosebit, mai mult 
decât toti ceilalţi sfinţi care au moaşte în România. In fiecare zi la Catedrala Mitropolitană 
din Iaşi, de dimineaţă până seara târziu, se face un pelerinaj continuu, cu credincioşi de 
toate vârstele şi din toate locurile, veniţi la rugăciune. în mod deosebit, în sărbători, în 
posturi, miercurea şi mai ales în fiecare vineri, considerată ziua Cuvioasei Parascheva, vin 
mulţi credincioşi şi se închină la raclă cu credinţă, aducând flori şi daruri; unii vin şi cu 
diferite obiecte de îmbrăcăminte ale celor din familie, pe care le ating de racla Cuvioasei 

pentru a dobândi binecuvântare, ajutor şi sănătate. 

Dar, cea mai mare zi din tot anul, la Iaşi, este ziua de 14 octombrie, ziua de 
prăznuire a Sfintei Parascheva, când are loc unul dintre cele mai mari pelerinaje ortodoxe 
din ţara noastră, la care participă închinători de la sate şi oraşe, din toate colţurile ţării. In 
această zi are loc un adevărat pelerinaj bisericesc naţional, care durează până la trei zile. 
încă din ajun se scot în faţa Catedralei moaştele Sfintei Parascheva şi timp de două zile şi 
două nopţi credincioşii stau la rând pentru închinare. 

La sfârşitul pelerinajului, praznicul Cuvioasei se încheie cu o procesiune în 
jurul Catedralei, având în frunte pe Mitropolitul Moldovei care, împreună cu clericii şi 
credincioşii, cu lumânări în mâini poartă racla cu moaştele sfintei, în sunetul clopotelor şi 
a frumoaselor cântări bisericeşti. După aceea se aşază moaştele în biserică, la locul lor, se 
cântă paraclisul Sfintei Parascheva, apoi fiecare se întoarce la ale sale cu bucuria marelui 
praznic în suflet şi cu mângâierea Duhului Sfânt în inimă. Cu ale cărei sfinte rugăciuni, 
Doamne Iisuse Hristoase, Fiul lui Dumnezeu, miluieşte-ne pe noi. Amin! 

116. Părintele Nicolae 

Un preot dintr-un sat de munte, părintele Nicolae, a fost întrebat de 
duhovnicul său, un călugăr în vârstă: 

- Părinte, mi-ai spus că nu poţi să pleci din satul tău. Ce te ţine acolo, de nici 
în mănăstirea pe care-o doreşti nu poţi pleca? 

Rădăcinile, părinte! Rădăcina mea, puternică şi dureroasă, e un mormânt, 
al fiului meu! Ai văzut oare, părinte, cum mor copacii când îi desparţi de rădăcină? Multă 
vreme am dorit să plec, dar a voit Dumnezeu să prind rădăcină, ca să rodesc. E dureros, 
dar mă mângâi ştiind că pom şi rădăcină, după făgăduinţa Mântuitorului, vor sta în rai, 
dacă pomul aduce rod. Mă străduiesc să îmbrac în roade crengile mele ostenite. 

Aşa vorbeau, ucenic şi duhovnic, într-o seară. într-adevăr roade dulci aduce 
acest pom! Dulci pentru cei ce i-au mâncat pâinea, au fost mângâiaţi, au fost adăpostiţi. 
Dar, ca orice pom roditor, şi încă cu poame dulci, pomul acesta a fost bătut cu vergile. In 
crengile cele bogate s-a aruncat cu bulgări. Copacul a fremătat şi, cu fiecare rod dăruit sau 
smuls, şi-a ridicat tot mai sus, spre cer, crengile blagoslovite, înălţându-şi neîntrerupt 
tainica rugăciune către Dumnezeu. 




Nimic nu sunt. Un strop de tină 
In care-ai pus un bob de grâu. 
Un ciob în care-aprinzi lumină. 
Un vas din care scoţi un râu. 
Vorbeşte-mi, Doamne, căci sunt rob 
Şi robul Tău ascultă. 

Mai toarnă-mi iar ulei în ciob, 
Mai dă-mi din grâul Tău un bob 
Şi dragoste mai multă! 



117. înger bun şi înger rău 

(Din „Păstorul lui Herma", scriere din primul veac al creştinismului, pe la anii 
90-100 după Hristos). 

Dragi copii, în toată viaţa noastră, de la naştere şi până la mormânt, fiecare om 
este însoţit de doi îngeri: unul bun şi altul rău. 

Doamne, cum să deosebesc eu lucrările lor, căci amândoi îngerii locuiesc 
împreună cu mine? 

- Ascultă fiule şi înţelege! îngerul bun este gingaş, ruşinos, blând şi liniştit. 
Când se adresează acesta inimii tale, îndată îi vorbeşte despre dreptate, despre curăţie, 
despre sfinţenie, despre cumpătare, despre orice faptă bună şi despre orice virtute vrednică 
de laudă. Când toate acestea le simţi în inima ta, să pricepi atunci că îngerul cel bun al 
dreptăţii este cu tine. Să ai încredere în el şi să te supui îndemnurilor lui! 

Iată acum şi faptele îngerului răutăţii. Mai întâi de toate este iute la mânie, 
supărăcios, tară ruşine şi fară chibzuială. Faptele lui sunt rele şi vatămă pe slujitorii lui 
Dumnezeu. Când se suie acesta în inima ta, cunoaşte-1 din faptele lui. Astfel, când te 
cuprinde mânia sau supărarea, să ştii că el este în tine. Apoi îl vei simţi c-a intrat în inima 
ta, când îţi vine pofta de afaceri multe, de îmbelşugare în mâncări şi băuturi, de beţii, de 

felurite desfătări şi lucruri, care nu sunt numaidecât necesare, de asemenea pofta după 
femei, lăcomia, multa îngâmfare, mândria deşartă, să iei lucrul altuia şi toate cele 
asemenea cu acestea. Când simţi astfel de îndemnuri în inima ta, să ştii că îngerul răutăţii 
este în tine. Tu, însă, cunoscând de acum sfaturile lui, fugi de el şi nu-i da ascultare, căci 
faptele lui sunt rele şi aduc multe necazuri slujitorilor lui Dumnezeu. 

Iată, ai acum înaintea ochilor tăi şi lucrările celui bun şi îndemnurile celui rău. 
înţelege-le bine şi ascultă de îngerul dreptăţii; iar de îngerul răutăţii fugi, deoarece 
învăţătura lui este rea pentru orice faptă. Dacă gândurile îngerului rău bat la uşa inimii 
unui om iar mintea nu le respinge strigând la Dumnezeu Iisus Hristos, ci le acceptă, omul 
acela este deja înclinat spre a face păcatul, aşteptând doar prilejul potrivit. 

Vezi, deci, că este foarte bine să urmezi îngerului dreptăţii iar de îngerul 
răutăţii să te fereşti ca de foc. Aceasta îţi arată cât este de bine să ai credinţă tare şi să 
urmezi întotdeauna numai sfaturile şi îndemnurile îngerului dreptăţii şi, îndeplinindu-le, 
să trăieşti în pace cu Dumnezeu. Nu uita toată viaţa ta că poveţele îngerului rău sunt 
viclene şi pline de răutate, deci să nu le asculţi vreodată. 



„Una am cerut de la Domnul, aceasta voi căuta: ca să locuiesc în casa 
Domnului în toate zilele vieţii mele, ca să văd frumuseţea Domnului, şi să cercetez 
Biserica cea sfântă a Lui. Că Domnul m-a ascuns în cortul Său în ziua răutăţilor mele; 
acoperitu-m-a întru ascunsul cortului Său. Pe piatră m-a înălţat: şi acum, iată, a înălţat 
capul meu peste vrăjmaşii mei. înconjurat-am şi am jertfit în cortul Lui jertfa de laudă şi 
de strigare: glăsui-voi şi voi cânta Domnului. 

Auzi, Doamne, glasul meu, cu care am strigat: miluieşte-mă şi mă ascultă. Ţie a zis 
inima mea: pe Domnul voi căuta: căutat-a pe Tine faţa mea, faţa Ta, Doamne, voi căuta. 

Să nu-Ţi întorci faţa Ta de la mine, şi să nu Te abaţi întru mânie de la robul Tău. 

Ajutorul meu fii, să nu mă lepezi pe mine şi să nu mă laşi, Dumnezeule, 
Mântuitorul meu". 

(Psalmul 26 al lui David 7-12, 15) 



118. Amin si Aliluia 

Un călugăr scrisese, pe peretele dinspre răsărit al chiliei sale, următoarele 
cuvinte: Amin şi Aleluia. 

Un om, mergând pentru sfat la acest călugăr şi văzând cele două cuvinte, îl 

întrebă: 

- Ce înseamnă aceste cuvinte, părinte, şi de ce le-ai scris pe perete? 

Fiule, aceste două cuvinte cuprind între ele toată taina fericirii. „Amin" 
înseamnă „aşa să fie", iar „aleluia" înseamnă „mulţumesc Ţie, Doamne" sau „slavă lui 
Dumnezeu". 

Cum pe faţa pelerinului încă se citea uimirea, călugărul adăugă: 

Când spunem amin, ne predăm voii lui Dumnezeu, căci zicem cu amin: 
„aşa să fie, Doamne, după cum voieşti Tu!". Când spunem aleluia, zicem de fapt: „slavă 
Ţie, Doamne, pentru tot ce-mi dai!". Prin acceptarea tuturor lucrurilor ce ni le trimite 
Dumnezeu, ne arătăm smerenia şi ascultarea, iar în mulţumirea pentru toate cele îngăduite 



Pagina 291 



de Dumnezeu, spre bucurie sau întristare, ne arătăm încrederea în Creatorul nostru. Aici 
este secretul mântuirii, în ascultarea desăvârşită faţă de Dumnezeu, prin preotul duhovnic, 
şi în supunerea voinţei noastre, cu mulţumire, la voia şi mila Lui. 



119. Cinsteşte pe tatăl tău si îti va fi bine tie 

Odată, când într-o ţară intrase un duh de răutate şi neascultare, încât părinţii 
nu mai erau respectaţi şi nici ascultaţi de copiii lor, au început tinerii să-i omoare pe 
bătrâni, adică pe părinţii ce îi crescuseră, spunând că „nu mai plătesc pâinea ce o 
mănâncă", adică cei bătrâni nu mai pot munci şi deci sunt o povară celor tineri. Legea 
acelei ţări cerea aceasta tinerilor, şi ei, în ticăloşia lor, o respectau întocmai. 

Dar un tânăr, cu frică de Dumnezeu, ce-şi iubea mult tatăl, fiindu-i milă de 
bătrân şi frică de Dumnezeu, n-a putut să-1 alunge sau să-1 ucidă, ci 1-a ascuns în beci şi 
acolo îl hrănea. Tânărul, pe nume Toader, îşi conducea gospodăria cu sfatul tatălui său şi 
astfel toate treburile îi mergeau în plin, iar Dumnezeu îl binecuvânta pentru bunătatea şi 
curăţia lui sufletească. 

Intr-o primăvară, tatăl i-a spus lui Toader să nu are dealurile, căci va fi secetă, 
iar Toader 1-a ascultat, arând şi semănând numai pe şes. Şi, într-adevăr, multă recoltă a 
avut. Anul următor, i-a spus să are dealurile, căci vor fi ploi multe, şi aşa a fost. 

Peste câţiva ani a venit o secetă îngrozitoare, care a ţinut atât de mult încât 
oamenii nu aveau nici măcar câteva seminţe de semănat. Atunci, bătrânul i-a spus lui 
Toader: 

Spune, fiule, oamenilor, să are drumurile şi atunci sămânţa ce s-a scuturat 
din car pe drum, anul trecut, va încolţi sub brazdă. 

Făcând aşa, oamenii au avut o recoltă bună, prinzând iar sămânţa grânelor. 
Atunci, văzând oamenii buna chivernisire a acelui tânăr şi sfaturile lui înţelepte, au zis 
unii către alţii: 

- De bună seamă că acesta îl are încă pe tatăl său! 

Când l-au întrebat, Toader a mărturisit tot adevărul. Atunci, recunoscându-şi 
vinovăţia, toţi au plâns după părinţii pe care îi omorâseră sau îi alungaseră de acasă, 
spunând îndureraţi: 

încă este mică pedeapsa pe care am primit-o de la Dumnezeu pentru 

păcatul nostru. 




Bătrânii-ntotdeauna eu i-am asemănat 
Copacilor ce-au desfrunzit în toamnă, 
Când roadele-s culese şi frunzele-au picat 
Şi crengile stau albe, că vremea le îmbracă, 
Cu brumele de toamnă, 
Omăt şi promoroacă. 

O, voi bătrâni de aur, comori de-nţelepciune, 

Ce-aţi strâns o viaţă-ntreagă atâtea amintiri, 

Cu sufletu-n genunchi vă fac închinăciune 
Şi-n cinstea vieţii voastre v-aduc şi vă închin, 

Un braţ de trandafiri legat cu flori de crin!... 

(Vasile Militam) 

120. CELE 14 PEDEPSE 

date de Dumnezeu părinţilor care nu-şi cresc copiii în frica şi certarea Domnului 

(Preot Arhimandrit Cleopa Ilie) 



1 - Aţi auzit în dumnezeiasca Scriptură că Dumnezeu porunceşte în Legea 
Veche: „să nu trecem cu vederea dobitoacele vrăjmaşilor noştri, când acelea vor pătimi 
greu" (Ieşirea 23, 4-5). Deci, prima pedeapsă pe care o dă Dumnezeu părinţilor care nu se 
îngrijesc de creşterea copiilor în frica şi certarea Domnului este pentru această adâncă 
nepăsare a lor care este mai mare decât faţă de dobitoacele suferinde ale vrăjmaşilor. Căci 
ne vrând ei a se îngriji de creşterea copiilor lor după voia Domnului, prin aceasta ei îi au 
pe copiii lor mai rău decât pe dobitoacele vrăjmaşilor lor. 

2 - Mântuitorul nostru, Iisus Hristos, ne porunceşte, să îi iubim pe 
vrăjmaşii noştri (Matei 5, 44). Deci, a doua pedeapsă a lui Dumnezeu vine asupra 
părinţilor, de nu-şi vor creşte fiii lor în frica şi certarea Domnului, fiindcă ei prin această 
negrijă îi au pe copiii lor mai rău decât pe vrăjmaşi, lipsindu-i de iubirea pe care le-o 
datorează. Apoi, judecaţi şi dumneavoastră, câtă urgie a lui Dumnezeu va veni peste acei 
părinţi care nu-şi iubesc copiii lor după porunca lui Dumnezeu, şi-i lasă pe ei să lucreze 
orice răutate, spre a moşteni focul gheenei? 

3 - Iarăşi, este poruncă în Sfânta Scriptură să nu îi defăimăm pe cei străini 
(Ieşirea 23, 9). Deci, a treia pedeapsă a lui Dumnezeu vine asupra părinţilor, de nu se vor 
îngriji de creşterea fiilor lor în frica lui Dumnezeu, deoarece, prin această nepurtare de 
grijă, ei se arată faţă de fiii lor mai cu nepăsare decât faţă de un oarecare om străin, pe 

care este dator să nu-1 defaime şi nici să nu-1 treacă cu vederea; 

4 - Iarăşi auzim pe marele Apostol Pavel care zice: că de nu se îngrijeşte 
cineva de cei ai casei lui, unul ca acela s-a lepădat de credinţă şi este mai rău decât un 
necredincios (1 Timotei 5, 8); Deci, a patra pedeapsă a lui Dumnezeum care vine asupra 
părinţilorm este deoarece prin această nepăsare faţă de casnicii lor, ei sunt mai răi decât 
necredincioşii; 

5 - A cincea pedeapsă, ce o vor lua de la Dumnezeu părinţii care nu se 
îngrijesc de buna vieţuire a copiilor lor, va fi pentru că prin această neîngrijire, ei nu 
necinstesc numai trupurile lor, ci chiar şi sufletele lor, care sunt nepreţuite înaintea 
Domnului, după mărturia cuvântului care zice: Ce va da omul în schimb pentru sufletul 
său! (Matei 16, 26). Deci, chiar dacă ar avea cineva numai un fiu şi, prin nepurtarea de 
grijă a părinţilor, acesta (copilul) îşi va pierde sufletul, apoi ce răspuns vor da părinţii în 
faţa Dreptului Judecător? 

6 - A şasea pedeapsă pe care o vor lua aceşti părinţi este pentru că ei - 
datorită lipsei lor de grijă - nu numai pe casnicii lor îi defaimă, ci şi pe înşişi copiii lor, 
care le sunt mult mai apropiaţi decât casnicii lor (Evrei 12); 

7 - A şaptea pedeapsă a lui Dumnezeu va veni peste părinţii indiferenţi, 
deoarece ei nu numai că nu poartă de grijă de fiii lor spre a-i creşte în frica Domnului, ci 
chiar şi pe alţii pe care ar putea să-i ajute spre acest lucru nu îi ajută, ci îi îndeamnă la 
nepăsare faţă de Dumnezeu. 

8 - A opta pedeapsă a lui Dumnezeu asupra părinţilor vine pentru că ei nu 
numai că nu se îngrijesc să caute povăţuitor şi dascăl pentru fiii lor, ci chiar şi pornirea cea 
bună a copiilor lor o opresc şi sub orice formă se silesc să pună piedici obiceiurilor lor 
cele bune, de a merge la biserică, la mănăstire, la călugărie, sau de a vieţui în lume cu 
mare frică de Dumnezeu. 

9 - A noua pedeapsă de la Dumnezeu vine asupra părinţilor deoarece ei nu 
numai că îi opresc pe fiii lor de la fapta bună, ci chiar se luptă pe toate căile spre a-i 
pedepsi şi a nu-i lăsa să lucreze cele bune şi plăcute lui Dumnezeu. Dacă Sfânta Scriptură 
zice : „Nu necăji pe slugă", cu cât mai mare pedeapsă vor lua aceşti părinţi, pentru această 
răutate a lor?! 

10 - A zecea pedeapsă, pe care o vor lua părinţii care nu se vor îngriji de 
creşterea fiilor lor în frica Domnului, va fi deoarece păcatul lor nu este mai mare numai cu 
firea, ci şi cu vremea; fiindcă mult mai grea şi mai mare este osânda celor ce greşesc acum 
în Legea Darului, decât asupra celor ce greşeau în Legea Veche, deoarece Legea Darului 
are învăţături mult mai desăvârşite decât Legea Veche, care a fost numai ca o umbră a 
Evangheliei (Evrei 10, 1, 26-27). 

11 - A unsprezecea pedeapsă a lui Dumnezeu va veni asupra părinţilor care 
nu-şi cresc fiii în frica şi certarea Domnului, fiindcă în Legea Darului, însăşi nunta, prin 
care vin copiii în lume, s-a învrednicit de la Dumnezeu de mai mare cinste, suindu-se la 
treapta de Taină a lui Dumnezeu, prin prima minune care s-a făcut de Mântuitorul Iisus 
Hristos la Cana Galileii (Ioan 2, 1-10). 

12 - A douăsprezecea pedeapsă care vine asupra părinţilor care nu şi-au 
crescut copiii în frica lui Dumnezeu este întristarea şi scârba pe care o vor avea din cauza 
fiilor lor cei rău crescuţi (Isaia 30, 8-13). Copiii răi fac viaţa amară părinţilor şi viaţa 
amară e mai rea decât moartea (Isaia 30, 17). Un fecior nebun este nenorocirea tatălui său 
(Pildele lui Solomon 19, 13; 23, 13). „Varga şi nuiaua dau înţelepciunea, iar copilul lăsat 
de capul lui va aduce mare scârbă şi ruşine părinţilor săi" (Cartea înţelepciunii lui Isus, 
fiul lui Sirah [Ecclesiasticul] 30, 1, 2, 7-13). 

13 - A treisprezecea pedeapsă a părinţilor acestora este că vor fi prigoniţi de 
fiii lor la bătrâneţe, aşa cum a fost prigonit David proorocul de fiul său, Avesalom (2 Regi, 
capitolul 15), deoarece nu 1-a pedepsit la timp, atunci când 1-a ucis pe fratele său, Amon, 

fiindcă îl iubea pe el mai mult decât trebuie. 

14 - A patrusprezecea pedeapsă, care vine asupra părinţilor care nu şi-au 
crescut fiii în frica şi certarea Domnului, este aceea că ei vor muri cu morţi jalnice, de 
scârbe şi de veşti rele, din partea fiilor lor şi se vor duce în munca cea veşnică, după cum 
s-a întâmplat şi cu Eli preotul, care a murit de năprasnă auzind de moartea fiilor săi, celor 
răi şi nelegiuiţi (1 Regi 4). 



Acestea toate se întâmplă atunci când nici părinţii şi nici copiii nu au frica lui 
Dumnezeu. După dumnezeieştii părinţi, înţelepciunea are două capete: la un capăt este 
frica de Dumnezeu, iar la celălalt dragostea Lui. Dumnezeiescul prooroc David, zice că: 
„frica Domnului este începutul înţelepciunii"; iar fiul său, Solomon, o numeşte pe ea 
„şcoala înţelepciunii". Isus Sirah, arătând că frica Domnului este mai presus decât toate 
faptele bune, zice: „Frica Domnului mai presus de toate a covârşit". 

Cu frica Domnului se abate tot omul de la rău. Cu această frică şi proorocul 
David pururea se împodobea spre a nu greşi; de aceea şi zice: „De-a pururea vedeam pe 
Domnul înaintea mea, ca să nu greşesc". Apoi Sfântul Isaac Şirul, zice: „Frica Domnului, 
început şi temelie este la toată fapta bună". Iar Sfântul Ioan Scăraru ne sfătuieşte zicând: 
„Să ne temem de Dumnezeu măcar cum ne temem de o fiară". 

Marele Vasile şi Sfântul Dorotei şi alţii dintre Sfinţii Părinţi au arătat că sunt 
două frici de Dumnezeu: prima este a celor începători, care nu fac binele pentru 
Dumnezeu, ci pentru că se tem de muncile viitoare; iar a doua este frica Domnului cea 
curată, care rămâne în veacul veacului; aceasta se naşte din dragostea pentru Dumnezeu şi 
este o frică fiiască, nu de rob sau de slugă, ci cu această frică se tem de Dumnezeu toţi cei 
ce îl iubesc pe El foarte (adică ţi-e frică să nu-1 întristezi pe Dumnezeu cu vreun păcat). 

Despre aceasta zice psalmistul: „Temeţi-vă de Domnul toţi sfinţii Lui" (Psalmul 33, 9). 

Cu această frică, născută din dragostea de Dumnezeu, este îmbrăcat marele 
Antonie, când zice: „Eu nu mă mai tem de Dumnezeu, fiindcă II iubesc pe El". Aceasta 
este dragostea aceea care scoate frica afară, despre care zice dumnezeiescul Evanghelist 
Ioan în epistola sa cea sobornicească: „Dar să se ştie că nu poate cineva să câştige frica 
cea desăvârşită, de nu o va câştiga mai înainte pe cea dintâi". Aşadar începutul 
înţelepciunii este frica de Dumnezeu, iar desăvârşita şi curata frică este cea care se naşte 
din dragostea de Dumnezeu. 

Deci frica cea deplină şi desăvârşită a sfinţilor, cu care ei se tem de 
Dumnezeu, are înainte-mergătoare frica cea de nou începător, care se mai numeşte şi 
începătoare. Amin! 



Lipeşte-mi, Doamne, inima de Tine, 
Mai mult ca floarea veşnică pe stânci. 
Să uit de ani, de lume şi de mine, 
Privind adânc în ochii Tăi adânci. 

121. Episcopul milostiv 



Un episcop din Biserica Antiohiei era foarte smerit şi milostiv. Toată averea ce 
o primise de la părinţi, precum şi darurile de bani, le-a împărţit săracilor. Era cu 
desăvârşire milostiv şi nimeni, niciodată, n-a rămas nemiluit, dacă a cerut milostenie 
acestui slujitor al lui Dumnezeu. Cum se uita cu totul pe sine, ajunsese ca să poarte mereu 
aceeaşi haină, ponosită şi veche. 

Când cei din jur îi cereau să-şi cumpere o haină nouă, el se lepăda, spunând: 

Ce-mi trebuie mie haină nouă? Asta pe care o am e destul de bună. Să 
vedem mai bine de săraci! 

într-o zi, un ucenic, credincios episcopului, a venit la dânsul şi i-a zis: 

Părinte, se află aici, aproape, un mare boier, căzut în sărăcie, care nu mai 
are cu ce se îmbrăca. Ne-am gândit că ar fi bine să-i cumpărăm nişte haine. Şi el, milostiv 
fiind, a îmbrăcat pe alţi lipsiţi. Putem oare, să-1 lăsăm acum? 

Episcopul a dat în grabă banii necesari, dându-i binecuvântare ucenicului să 
cumpere repede hainele şi să-1 miluiască pe acel om. 

Când, a doua zi episcopul, a găsit în odaia lui un rând de haine noi, şi-a 
chemat ucenicul şi 1-a întrebă: 

- Ce-i cu hainele acestea în camera mea? 

- Părinte, sunt hainele pentru boierul cel mare, căzut în lipsă. 

Şi care-i acela? Chemaţi-1 sau duceţi-i-le repejor! El nu are cu ce se 
îmbrăca iar hainele stau aici. Vai mie, ce voi răspunde înaintea Mântuitorului? 

- Părinte, Sfinţia Voastră sunteţi acel boier. 

Acesta a fost singurul mod prin care ucenicul cel iubitor a reuşit să-1 facă pe 

episcop să-şi cumpere haine noi. Dar nu a trecut mult şi le-a dat şi pe acelea de pomană. 



122. Pentru noi lucrează Dumnezeu 

- Măi vecine, lasă astăzi sapa, că-i Sfânta Duminică! 

- Bădie Ioane, nu vezi cât am de muncă? Toată săptămâna am lucrat şi dacă 
n-am terminat, lucrez şi azi. Vrei să mi se strice ogorul? Nu ştiu cum faci dumneata, de le 
isprăveşti pe toate. 

Eu lucrez 6 zile pe săptămână iar duminica merg la biserică şi apoi mă 
odihnesc, ca atunci să lucreze şi Dumnezeu pentru mine. Tu spui că ţi se strică ogorul, 
dacă nu-1 lucrezi fie şi duminica; eu îţi spun însă că tocmai din cauza asta ţi se poate 
strica. Tu lucrezi nădăjduind că din asta vei avea belşug, iar Dumnezeu, pentru că tu calci 
această sfântă zi, îngăduie când nici nu te aştepţi să vină asupra semănăturilor lăcuste şi 
păsări stricătoare, secetă care usucă, ploi care îneacă, molime în animale, vânturi şi furtuni 
pe păduri, cutremure asupra caselor şi boli pentru om. Când gândeşti că ai mai mare 
belşug, atunci pierzi totul, pentru că ai nădăjduit în tine şi în munca ta, nu în mila lui 
Dumnezeu. 

Omul cu frică de Dumnezeu are grijă de ogorul şi de turma lui 6 zile iar 
Dumnezeu, pentru că omul ţine ziua învierii Sale şi-I respectă porunca, are grijă de ele tot 
timpul şi binecuvintează cu belşug toată avuţia lui, pe care tot El i-a dat-o, încât mereu 
este mulţumit. 

123. Sfântul Antim Ivireanul 



In trecutul neamului nostru au apărut, din când în când, - aşa cum apare câte 
un luceafăr pe bolta cerească - oameni care, prin virtuţi deosebite, s-au ridicat cu mult 
deasupra semenilor săi. Faptele unor astfel de oameni au fost aşa de frumoase şi cu 
răsunete atât de mari încât şi astăzi, ca şi în trecut, merită să fie cunoscute şi urmate. 

Antim era de felul lui din Iviria, adică din Georgia, de aceea i s-a zis Ivireanu. 
Cu toate că era străin de neamul nostru, în scurt timp a devenit mai bun decât cei mai buni 
români. La el nu ştiai ce să admiri mai întâi: evlavia cu adevărat creştinească, sufletul lui 
milos şi bun, talentele lui de pictor, tipograf şi sculptor sau patriotismul lui dus până la 
culme şi iubirea pentru tot ce era românesc. Se ostenea, mai ales, pentru educaţia şi 
învăţătura preoţilor şi a tineretului. Şi mai presus de toate acestea găsim la Antim Ivireanu 
însuşirea cea mai de preţ, ce se întâlneşte rar de tot: jertfa de sine însuşi. 

Pentru meritele sale, arătate mai sus, el a fost ales Mitropolit al Munteniei în 
timpul domniei lui Constantin Brâncoveanu. 

După ce Brâncoveanu a suferit chinuri grozave şi moarte mucenicească, au 
fost trimişi domni fanarioţi în Principatele noastre. Primul venit în Muntenia şi cel mai 
crud dintre toţi a fost Nicolae Mavrocordat. Acesta, auzind că Mitropolitul Antim ar fi 
luptat din răsputeri pentru înlăturarea domnilor de neam străin, a poruncit de 1-a prins, i-a 
ras barba, 1-a îmbrăcat în haine proaste, i-a pus un fes turcesc pe cap şi apoi, escortat de 
turci, 1-a trimis în exil la Muntele Sinai. Pe drum, însă, turcii l-au vârât într-un sac pe care 
l-au legat la gură şi apoi l-au aruncat în Dunăre. Aşa s-a sfârşit acel om frumos la chip, la 
minte şi la suflet, a cărui viaţă a fost lumină, vrednicie şi talent. 

Ca scriitor, Antim Ivireanu a scris: Didahii sau Cazanii ce se citesc în biserici 
la sfârşitul slujbei; a tradus în versuri Psaltirea proorocului şi împăratului David la 1649, a 

tradus în româneşte Noul Testament, a scris învăţături creştineşti: Floarea Darurilor, 
Cuvânt despre patima Domnului, apoi a tipărit „Carte sau lumină" pentru puţinii cititori ai 
României din vremea aceea. Pentru preoţi a tipărit: învăţătura bisericească în 1704; 
Capete de poruncă, Antologhionul în 1705, Molitfelnicul, Octoihul, Liturghia, Ceaslovul 
şi multe alte cărţi folositoare la slujbele bisericeşti. In arta tipografiei, Antim a fost ajutat 
de elevii săi Gheorghe Radovici şi ieromonahul Filotei Sfetegoreţul. 

Antim era şi foarte bun predicator, încât nu numai cu scrisul a adus 
nemăsurate foloase neamului nostru, dar şi cu vorbirea. 

Iată ce scrie marele nostru prozator, Alexandru Odobescu, despre Antim 

Ivireanu: . 

„De câte ori va voi cineva să deschidă cartea istoriei literare a neamului 
nostru, numele lui Antim Ivireanu îl va găsi scris în locul cel mai de onoare. Istoria 
propăşirii noastre îl va încununa în veci cu laude, care se cuvin tuturor celor care ştiu să 
lupte cu toate puterile lor pentru luminarea poporului". 

Dar nu numai neamul nostru datorează recunoştinţă acestui mare om ci şi 
străinii, fraţi de credinţă. Astfel, în timpul lui Antim, grecii fiind sub tirania turcească nu 
mai aveau voie să-şi tipărească nici un fel de cărţi de credinţă, de aceea Brâncoveanu, 
îndemnat de Antim, a poruncit să se tipărească şi cărţi greceşti la noi, care apoi au fost 
trimise în Grecia şi în alte ţări din Răsărit, unde era cunoscută limba greacă. 

Pe lângă meritele înşirate aici, Antim a fost şi un bun administrator al averilor 
bisericeşti şi un îndrumător al preoţilor. El a obligat preoţii să nu ţină cârciumi, să nu 
depună jurăminte prin diverse judecăţi, să înveţe dogmele bisericeşti, să se ferească de 
patima beţiei, de certuri şi de orice alte lucruri care ar înjosi pe un slujitor al altarului. 

Pe la anul 1710, Mitropolitul Antim a terminat construirea şi înfrumuseţarea 
mănăstirii Antim din Bucureşti care-i poartă numele şi astăzi. In anul 1712 a început 

zidirea unei alte mănăstiri, aceea a „Tuturor Sfinţilor" sau „Biserica Sfinţilor", care de 
asemeni este în capitală (Calea Moşilor, strada Toamnei nr 92). Atât Mănăstirea Antim cât 
şi Biserica Sfinţilor au avut zugrăvit pe partea de afară a pereţilor diferiţi sfinţi sau chiar şi 
oameni înţelepţi, care ţineau în mâini câte un rulou cu o învăţătură morală sau o profeţie 
din Sfânta Scriptură. Tot în modul acesta a fost zugrăvit şi paraclisul Episcopiei din 
Râmnic încă de când era el episcop al acestei eparhii. 

Pe lângă toate bisericile construite de Antim, el a orânduit diferite instituţii de 
binefacere: şcoli pentru copii, aziluri de bătrâni, loc pentru îngroparea străinilor şi 
săracilor, etc. 

Acestea sunt faptele săvârşite de Mitropolitul Antim Ivireanu, fapte care 
strălucesc prin valoarea lor şi care au rămas ca o piatră unghiulară la temelia culturii 
româneşti. 

(Prelucrare după D. Teleor) 




Sfaturi bune 



Dacă ai de gând mereu să-ţi îndoieşti spinarea, vei fi faimosul cocoşat ce vede doar 
cărarea. 

Dacă în viaţă eşti amic şi blând cu linguşirea, să nu te miri dacă observi că ţi se schimbă 
firea. 

Nici critica nu-i sfetnic bun sau vorbele de ocară, prietenii îi depărtezi cu gura-ţi ca o 
moară. 

Supune-te lui Dumnezeu în rugă neîncetată, ca roua Duhului cel Sfânt să-ţi spele inima- 

ntinată. 



(Ana Ruse) 



124. Dumnezeu e pretutindeni 

Când ciuma bântuia în Constantinopol, unul din marii bogătaşi ai cetăţii ce nu 
mai avea timp şi pentru biserică, speriat de întinderea molimei, s-a hotărât să părăsească 
în grabă cetatea. El avea însă un servitor credincios lui, un bătrân înţelept şi cu mare frică 
de Dumnezeu, care îl crescuse încă de când era mic, şi obişnuia să-i spună adevărul în 
faţă, fară teamă de pedeapsă. Acum, văzând că stăpânul s-a hotărât să plece din oraş ca să 
nu se îmbolnăvească de ciumă, îi spuse: 

Bănuiesc, stăpâne, că Dumnezeu Se află acum numai la ţară nu şi în oraş, 
de vreme ce ai hotărât să mergi acolo ca să scapi de ciumă. 

Trezit parcă dintr-o orbire, bogatul se uită uimit la sluga sa, înţelegând 
temeinicia acestei mustrări. 

într-adevăr, zise el, zilele noastre sunt în mâinile lui Dumnezeu şi moartea 
aleargă mai repede decât cei mai iuţi cai. Mă voi ruga lui Dumnezeu pentru sănătatea 
casei mele şi mă voi linişti. 

Altă dată, acelaşi om bogat a primit însărcinare de la împărat să meargă într-o 
cetate aflată la marginea împărăţiei, în care se pornise o răzmeriţă. 

Ce voi face, oare? E atâta de departe acea cetate şi drumul atât de greu! 

Tâlharii mă pot ucide şi apoi, chiar de ajung acolo, eu nu le cunosc limba şi ei pot unelti 
împotriva mea. 

Era atât de amărât că nu putea nici mânca, nici dormi şi se părea că stă în 
umbra morţii, atâta tristeţe şi deznădejde se vedea pe chipul lui. 

Stăpâne, zise servitorul cel credincios, oare Dumnezeu este numai în 
cetatea noastră? Oare, nu tot pământul este în mâna Lui, a Celui ce ştie şi numărul perilor 
din capul nostru? Crezi că Dumnezeu nu ştie că pleci? Fii liniştit stăpâne, tot pe pământul 
lui Dumnezeu vei merge! Mai bine treci pe la biserică şi lasă-te în mâna Domnului. 

Omul îşi lumină faţa de zâmbet şi, cu ochii umezi, răspunse slugii: 

Frate şi părinte te numesc pe tine de acum, care prin credinţa ta ai născut 
acum în mine liniştea şi bucuria. Cu pace voi pleca şi cu pace mă voi întoarce, nădăjduind 
în ajutorul Maicii Domnului şi în bunătatea lui Dumnezeu, în mâna Căruia mă încredinţez 
pe deplin de astăzi înainte. 

La întoarcere, bucuros că a rezolvat sarcinile primite de la împărat, omul zise: 

într-adevăr, mila lui Dumnezeu a fost cu mine, iar ajutorul Maicii 
Domnului nu m-a părăsit vreodată. 

Şi din acel moment era nelipsit de la Sfânta Biserică. 

125. Sfântul mucenic Alexandru Cărbunarul 



Pe vremea când peste părţile Pontului era mai mare Filip, în veacul al treilea 
după naşterea Mântuitorului nostru Iisus Hristos, credincioşii din Comane, din rânduiala 
lui Dumnezeu, au rămas fară episcop. Şi, hotărând să-şi aleagă alt păstor sufletesc, au 
trimis răspuns Sfântului Grigorie, făcătorul de minuni, care trăia în Neocesareia Pontului, 
să vină în mijlocul lor să le pună episcop. Grăbindu-se sfântul să îndeplinească dorinţa 
credincioşilor, a venit în cetatea Comane şi, aici, a rânduit adunare mare şi sfat. In acel 
sobor s-au ridicat bărbaţi cu vază şi cu dragoste de Biserică, care spunându-şi părerea au 
arătat cum s-ar cuveni să fie păstorul lor. 

Ar trebui să fie, ziceau unii, un om cu vază, care să se bucure de cinste, un om 
din neam ales, pe care toţi să-1 cunoască şi către care toţi să se plece. Alţii arătau că 
păstorul lor s-ar cuveni să aibă, pe lângă alte daruri, şi bogăţie, ca să poată alina pe 
sărmani şi să împodobească biserica. Iar alţii cereau ca episcopul lor să fie cu statură 
aleasă, cinstit la chip şi să cuvânteze frumos. Şi toţi vorbeau cu pătrundere; iar sfântul 
Grigorie, şezând în scaunul lui, îi asculta - şi-i vedea şi pe cei bogaţi, şi pe cei de bun 
neam, şi pe cei cu darul cuvântului, şi-i cântărea în inima sa, stând gânditor. 

De la o vreme, unul dintre cetăţenii cei mai cu vază, văzându-1 că nu se 
hotărăşte, a grăit: 

Prea cinstite părinte, noi socotim că ai în acest sobor destui bărbaţi dintre 
care să poţi alege. 

într-adevăr, a răspuns sfântul, biserica de la Comane o văd frumos 

împodobită. 

Atunci, te rugăm să nu întârzii şi să alegi pe cel vrednic de cinstea 

arhieriei. 

II voi alege, a răspuns Grigorie, aştept însă un semn de la Cel ce toate le 
vede şi toate le ştie. Este scris în cărţile Legii Vechi, când Dumnezeu a ales pe David să 
păstorească în Israel, că Iesse a adus lui Samuel proorocul, pe Eliav fiul său cel mai mare, 
şi proorocul a întrebat pe Domnul: „Acesta este?" - iar Domnul a răspuns: „Să nu cauţi la 
faţa lui, nici la mărimea lui (...), că nu cum vede omul vede Dumnezeu, că omul vede în 
faţă iar Dumnezeu vede în inimă". Aşa ni se cade şi nouă, a urmat a grăi Sfântul Grigorie, 
să nu căutăm la cele din afară pentru a alege păstor acestei cetăţi, ci să aşteptăm pe cel 
gătit de Dumnezeu. Căci lucrul omenesc este să caute la faţă, pe când Dumnezeu caută la 
inimă. Iar pe omul cel dinăuntru numai Domnul îl cunoaşte. 

Atunci, din nou credincioşii au început a-i înfăţişa pe cei mai vrednici, iar 
Grigorie, făcătorul de minuni, tăcea. De la o vreme, s-a iscat tulburare şi cârtire în sobor. 
Cineva s-a ridicat şi a strigat râzând: 

Dacă la alegerea episcopului nostru, nu trebuie să ţinem seama de cele 
văzute, şi dacă cinstea, averea, neamul şi portul sunt lucruri nevrednice, atunci să punem 
episcop pe Alexandru Cărbunarul! 

Toată adunarea a pornit a râde în hohote la aceste cuvinte. Atunci Sfântul 
Grigorie a înălţat fruntea, simţind că pomenirea acestui nume a fost un semn. Şi a vorbit: 

O, fraţii mei, vă văd prea veseli auzind numele acesta. Spuneţi-mi şi mie 
cine este omul căruia îi ziceţi Cărbunarul, ca să mă veselesc şi eu. 

Cuvântul arată cine-i, a răspuns cel ce-i pomenise numele. Dacă vrei să-1 
vezi, cinstite părinte, ţi-1 putem înfăţişa. II avem în slujbă: ne păzeşte caii. E de minune 
cum asemenea mişei pot să-şi mai târâie viaţa pe lume. 

- Doresc să-1 văd... a răspuns Sfântul Grigorie; iar cei de faţă se priveau unul 
pe altul. Şi tot soborul păru şi mai fericit, ca la o petrecere aleasă. 

Unul dintre cetăţeni s-a îndepărtat şi în curând a adus pe acela despre care era 
vorba şi 1-a împins către scaunul Sfântului Grigorie. 

Iar soborul făcând roata în jur, râdea şi fremăta. Ridicând ochii Sfântul 
Grigorie, văzu un cărbunar cu haine numai zdrenţe şi petice, cu obrazul nins de pulberea 
tăciunilor. Părea un harap: cel mai sărac şi mai murdar din câţi văzuse. Era omul de care 
se ţineau, cu larmă şi râs, copiii pe uliţele cetăţii, când cobora de la pădure cu sarcinile de 
mangal încărcate pe asin. Era un om liniştit şi blând, care trecea tăcut prin îmbulzeala 
cetăţii şi tăcut se întorcea în umbra singurătăţii lui. Pe când soborul se veselea, el ridică 
fruntea şi privi adânc, cu blândeţe şi cu linişte pe Sfântul Grigorie. Şi făcătorul de minuni 
îl aţinti lung. Adunarea, văzându-1 că nici măcar nu zâmbeşte, a tăcut. Şi a întrebat 
Grigorie: 

- Omule, care este numele tău, şi de unde vii? 

Mă cheamă Alexandru, vorbi liniştit Cărbunarul, şi am venit aici din 

depărtate locuri. 

- Cunoşti credinţa cea adevărată? 

- Am cunoscut şi am urmat învăţătura lui Iisus Hristos. 

La sunetul acestui glas, pe care oamenii cetăţii nu-1 cunoşteau, s-a făcut o 
tăcere deplină. Iar Grigorie, ridicându-se din scaunul său, i-a zis cu un glas care a pătruns 
în toate inimile: 

- Frate, vreau să vorbesc cu tine; să rămânem singuri. 

Soborul s-a retras iar Sfântul Grigorie, luând la o parte pe cărbunar, i-a vorbit 
cu blândeţe şi în taină: 

- Te jur cu numele lui Dumnezeu, să-mi răspunzi cine eşti cu adevărat. Căci 
tu nu pari cărbunar de meserie ci ai venit în aceste locuri pentru că n-ai mai vrut să mai 
trăieşti în pământul părinţilor tăi. 

Omul cel negru tăcea, nevoind parcă să-şi dea pe faţă taina. Apoi, gândindu-se 
la jurământ şi simţind în suflet ca o lumină, se hotărî să mărturisească: 

Părinte, şopti el, într-adevăr viaţa mea a fost alta. Părinţii mei au fost 
bogaţi şi m-am născut în belşug. Am învăţat la şcolile elineşti toată filozofia dar am 
cunoscut şi toată deşertăciunea acestei lumi. Primind, însă, lumina unei învăţături mai 
bune, m-am depărtat de ai mei, am părăsit averea şi slava, şi am venit aici, ca să cunosc 
liniştea în singurătate şi să pot fi mai aproape de Acela, Care a răscumpărat lumea 
jertfmdu-Se şi suferind pe cruce. 

Ascultând această mărturisire, Grigorie slăvea în inima sa pe Dumnezeu, 
Care-i arătase pe cel ales. Şi continuând să vorbească şi să întrebe pe omul acela din 
singurătate, în timp ce soborul aştepta şi se uimea. Chemând, apoi, Sfântul Grigorie pe 
unii din oamenii săi, le-a poruncit să ducă pe cărbunar la gazda sa, să-1 cureţe şi să-1 
îmbrace. Şi Alexandru, plecând fruntea, a primit această rânduială. 

Iar Grigorie, având din nou în jurul său adunarea, le vorbea dumnezeieşti 
cuvinte, frumoase şi pline de înţeles. Şi a vorbit până ce slujitorii săi au adus pe cărbunar 
în mijlocul Soborului, spălat şi primenit în haine luminoase. Cei care mai înainte râdeau 
de dânsul se uitau acum la el cu uimire, aproape să nu-1 cunoască. Iar Sfântul Grigorie, 
îndreptându-se către el, a început a-i pune întrebări din dumnezeiasca Scriptură, la care el, 
în auzul tuturora, răspundea aşa de înţelept încât aceia, ce mai înainte îi priviseră cu 
dispreţ zdrenţele pline de tăciune, acum se întrebau cum de-au avut atât de aproape de ei 
aşa o comoară şi n-au putut-o cunoaşte. Pe omul cel singuratic şi smerit îl defăimau, îl 
numeau nebun şi râdeau de dânsul, iar el purta în inima sa pe Dumnezeu. 

Făcându-se o clipă de tăcere în sală, Sfântul Grigorie a grăit zâmbind: 

- S-a adeverit, deci, că omul caută la faţă, iar Dumnezeu la inimă! 

Iar tot soborul, ca şi cum de mai înainte ar fi fost înţeles, într-un glas s-a 

ridicat şi a cerut episcop pe cărbunar. 

- Al vostru este şi vi-1 dau, a răspuns Grigorie, făcătorul de minuni. 

Şi, ducându-1 pe fericitul Alexandru în biserică, 1-a hirotonisit mai întâi preot, 
apoi 1-a aşezat episcop. Apoi, binecuvântându-1, i-a poruncit să rostească poporului cuvânt 
de învăţătură. Iar când a început a rosti cuvânt, toţi au fost pătrunşi de uimire, căci prin 
gura lui curgea Duhul Sfânt ca un râu. Şi mare bucurie şi veselie a fost în toată cetatea 
pentru asemenea păstor, şi toată inima slăvea pe Dumnezeu. 

După aceea, Sfântul Grigorie s-a întors la Neocezareea, iar episcopul 
Alexandru a rămas a paşte turma lui Hristos în Comane. Iar cuvântul lui de învăţătură 
totdeauna era blând şi simplu, şi fapta sa era dumnezeiască şi curată ca şi sufletul. 

In vremea acestui Arhiereu s-a întâmplat să vină de la Atena în cetatea 
Comane un filozof tânăr de ani. Şi auzind acest filozof cuvintele lui Alexandru către 
popor, râdea: căci episcopul nu-şi învăţa poporul cu vorbe retorice şi înflorite, ci cu vorbe 
simple, pe înţelesul celor mulţi. Şi nu înţelegea cum de primeşte lumea aceste cuvinte cu 
atâta dragoste şi atâta pătrundere. Dar, odată, şezând şi ascultând acel tânăr orator 
învăţătura cea bună a Arhiereului, a avut o vedenie: i s-a arătat un stol de porumbei albi, 
jucând sub cer şi lucind în lumină ca nişte fulgi de zăpadă nemuritoare... îndată inima lui 
a tresărit, şi parcă s-a înălţat cuvânt către retorica lui minte: „Să ştii că acestea sunt 
cuvintele episcopului Alexandru, de care tu ai râs!". Revenindu-şi, s-a ridicat şi s-a 
apropiat de Arhiereu cu umilinţă şi i-a cerut iertare. Abia atunci 1-a înţeles: căci cuvintele 
cele bune n-au nevoie de podoabă ca să ajungă la inima omului. 

Tot în acele vremuri s-a iscat, iarăşi, prigoană în împărăţia lui Diocleţian, şi 
păgânii îi prindeau pe creştini şi îi ucideau în chinuri. Şi a fost prins şi Alexandru 
episcopul şi silit spre închinare idolească. Iar el, mărturisind sincer şi neclintit pe 
Dumnezeu Iisus Hristos, şi-a săvârşit mucenicia în flăcări, biruind cu inima focul şi 
vremelnica deşertăciune omenească. 

126. Predica izvorului 



Trei călători, istoviţi şi însetaţi, au poposit în drumul lor la un izvor şi şi-au 
potolit setea în apa lui cea limpede şi curată. Deasupra izvorului, au văzut scris: „Faceţi şi 
voi ceea ce fac eu"... 

- Oare ce-ar putea însemna aceste cuvinte? - se întrebară cei trei călători. 

Eu cred - zise unul - că izvorul vrea să ne spună: vedeţi, deşi eu alerg 
mereu printre pietre şi pământ, totuşi undele mele strălucesc în lumina cerului şi apa mea 
este limpede şi curată. Lucraţi şi alergaţi mereu şi voi şi rugaţi-vă, oglindind pe Hristos în 
sufletul vostru, căci lucrul şi rugăciunea neîncetată vă apără de ispite şi vă ţine curaţi 
înaintea lui Dumnezeu şi a oamenilor. 

Eu cred - zise celălalt călător - că izvorul vrea să ne spună altceva. Este 
ca şi cum el ne-ar zice: vedeţi, eu vă dau apa mea în dar, tară bani; deci, în dar să daţi şi 
voi altora din darurile şi bogăţiile de care v-a învrednicit bunul Dumnezeu. 

Eu mi-am format altă părere - grăi al treilea călător - parcă izvorul ne dă 
de ştire zicându-ne: vedeţi cât de curată şi bună e apa mea acum, dar îndată ce mă tulbur 
nu mai sunt bun de nimic; nu mai poate bea nimeni din apa mea; călătorul fuge de ea... 
Aşa este şi cu viaţa cea sufletească: îndată ce o tulbură păcatul, ea nu mai este bună de 
nimic. E urâtă şi în faţa lui Dumnezeu şi în faţa oamenilor... 

Trei păreri aveau cei trei călători. Şi toţi trei aveau dreptate. Iată ce predică 
minunată ne poate fi şi un izvor, cu apa lui cea limpede şi curată. 

127. Tânăra cea credincioasă 

Mergând pe stradă, o fată îngrijit şi modest îmbrăcată dar frumoasă ca 
înfăţişare, a fost oprită de un tânăr cam îndrăzneţ: 

- Aş vrea să te însoţesc, dacă nu te superi! 
La care fata, surprinsă, îi răspunse: 

- Asta înseamnă că vei merge acolo unde merg şi eu? 

Da, desigur, asta şi doresc, răspunse uşor obraznic tânărul, satisfăcut de 

reuşită. 

Dacă într-adevăr vrei, nu te pot opri, numai să nu uiţi că singur ai spus că 
vrei să mă însoţeşti. Vino, deci, cu mine! 

După puţin timp, ajunseră în faţa Mitropoliei şi atunci, fata îi spuse: 

- Să intrăm! 

Ruşinat şi oarecum stânjenit, tânărul intră după dânsa şi făcu tot ceea ce făcea 
şi ea: se închină şi sărută sfintele icoane. Apoi s-au aşezat în genunchi într-un loc mai 
retras şi au rămas acolo participând şi ei la rugăciune. 

Spre surprinderea fetei, băiatul a rămas până la sfârşit apoi, după ce au ieşit 
din biserică, tânărul i-a zise fetei: 

Cu toată ruşinea trebuie să recunosc că totdeauna ocoleam locul acesta, 
biserica, ba nici în faţa ei nu mă opream. Să ştii că mi-ai făcut un mare bine şi-ţi 
mulţumesc că m-ai adus aici. M-am simţit ca în copilărie, când mă ducea bunica la 
Vecernie. 

Nu uita, că singur te-ai invitat, spuse fata zâmbind. Şi, dacă eşti sincer în 

cele ce-mi spui, să-I mulţumeşti lui Dumnezeu şi Maicii Domnului pentru asta, nu mie. 
Dumnezeu ne aşteaptă cu îndelungă răbdare, pe fiecare, să venim în Biserica Sa şi să-I 
rămânem slujitori adevăraţi, nefaţarnici, împlinind cu credincioşie cuvântul Lui. Eu de 
fapt aveam treabă în altă parte dar cred că El mi-a dat gândul să te aduc aici. De tine 
depinde ce vei face de acum încolo. 



128. Istoria celor şapte coconi 

(Despre învierea morţilor) 

Era pe vremea când, în vechea Romă era împărat nevrednicul Decius [Decius 
(Caius Messius Quintus Decius Traianus) = împărat roman (249-251 era noastră) 
proclamat de legiunile din Moesia. A murit la Abrittus, în lupta împotriva goţilor]. Acest 
Decius era om aspru şi hain, iar treburile împărăţiei nu ştia să le poarte. In zilele lui, 
vestea cea bună, Evanghelia, pătrunsese la toate popoarele pământului şi, ca un balsam 
mângâietor, alina durerile şi chinurile sufleteşti. Drept aceea, numărul credincioşilor 
sporea necontenit, cu toată străşnicia ce le sta împotrivă. Şi, cu cât sângele mucenicesc era 
vărsat mai din belşug, cu atâta mai vârtos răsăreau din el ostaşi noi pentru credinţa cea 
adevărată - spre marea tulburare a celor păgâni. 

Deci, aflându-se odată Decius în Cartagina, i s-a adus veste că închinătorii lui 
Hristos s-au înmulţit până într-atâta în cetatea Efesului, încât acolo legile împărăţiei sunt 
cu totul nesocotite. Auzind el aceasta, s-a tulburat rău şi a pornit cu mare urgie să lovească 

şi să strice Biserica lui Dumnezeu. 

Ajungând în Efes, a făcut cunoscut ca toţi supuşii săi dinăuntru şi cei din 
ţinuturile de dimprejur să se adune în cetate, pentru ca împreună cu dânsul să jertfească 
Dianei [Diana = în mitologia romană, zeiţa vânătorii, a pădurilor şi a lunii; identificată cu 
zeiţa greacă Artemis] şi idolilor celorlalţi. Şi s-a strâns atunci în cetatea Efesului atâta 
lume, că oaspeţii şi străinii nu mai încăpeau prin casele celor localnici. Şi atâtea dobitoace 
au fost înjunghiate pentru praznicul dumnezeilor păgâneşti, încât fumul şi duhoarea lor 
umpleau văzduhul ca o molimă spurcată. Dar împăratul, aflând că închinătorii lui Hristos 
sunt ascunşi prin locuri tăinuite, a poruncit a treia zi ca toţi să fie prinşi şi siliţi la jertfele 
cele necurate. 

Atunci, s-a pornit o mare prigoană împotriva drept credincioşilor. Ei erau 
căutaţi pretutindeni, traşi silnic din case ori din peşteri, şi duşi cu necinste la locul unde 
Decius şi ascultătorii săi prăznuiau pe dumnezeii cei mincinoşi. Doar creştinii care erau 
fricoşi şi mici la suflet, temându-se de munci, cădeau din credinţă şi se închinau idolilor 
înaintea poporului. 

Insă creştinii adevăraţi, care iubeau cu tărie pe Dumnezeu Iisus Hristos, 
sufereau cu răbdare totul pentru Domnul lor. Din mădularele lor zdrobite, sângele curgea 
ca apa, adăpând pământul. Şi trupurile celor ucişi erau aruncate prin gunoaie ori lăsate pe 
marginea dramurilor, după ce capetele lor împodobeau parii dinaintea porţilor cetăţii. Iar 
corbii şi alte păsări de pradă, zburând peste ziduri, mâncau trupurile muceniceşti, spre 
marea mâhnire a creştinilor ascunşi. Căci aceştia, neputând să le îngroape după datini, se 
rugau numai şi se tânguiau înălţând braţele către Dumnezeu ca să scape Biserica Sa de 
prigonirile celor necredincioşi. 

în vremea aceea, în rândurile ostaşilor împărăteşti din cetatea Efesului, se 
găseau şapte coconi (fiu, fecior din clasele sociale înalte), feciori de oameni cinstiţi şi 
bogaţi. Numele lor erau: Maximilian, Iamvlih, Martinian, Ioan, Dionisie, Exacustodian şi 

Antonie. Ei, deşi erau născuţi din diferiţi părinţi, cu sufletul erau într-o credinţă şi îşi 
petreceau viaţa împreună în rugăciuni şi postiri, în dragostea Fiului lui Dumnezeu, 
răstignindu-se cu El prin schingiuirea trupurilor lor şi prin păzirea curăţeniei celei 
neîntinate. Văzând răutăţile care se abătuseră asupra fraţilor lor, ei îşi zdrobeau inimile, 
suspinând. Şi când împăratul cu ascultătorii săi mergeau la jertfele idoleşti, ei intrau în 
biserică, se aruncau cu feţele la pământ şi, presărându-şi ţărână pe capetele lor, se rugau 
cu tânguire... 

Dar vremurile erau pe atunci amarnice. Duhul iscodirii stăpânea cetatea, 
pentru că împăratul poruncise ca în orişice chip să se afle aceia care se rugau adevăratului 
Dumnezeu. Aşa că se dădeau la moarte frate pe frate, tată pe fiu, fiul pe tată, şi nimeni nu 
tăinuia pe aproapele lui, dacă era închinător al lui Hristos. 

Deci, mergând una din aceste iscoade înaintea lui Decius, i-a spus, linguşindu- 

1: 

- împărate, în veci să trăieşti! Tu chemi la jertfe pe cei de departe, iar cei ce 
sunt aproape de tine aceia nici nu bagă în seamă stăpânirea ta cea împărătească, hulesc 
poruncile tale şi se ţin de creştineasca credinţă. 

Umplându-se de mânie, Decius a întrebat: 

- Cine e acela care e potrivnic stăpânirii mele? 

Clevetitorul i-a răspuns: 

Maximilian, feciorul eparhului cetăţii, şi alţi şase coconi care se găsesc în 
cinstire în rândurile oştirii tale. 

împăratul, cum era tulburat, a poruncit slugilor sale să-i prindă pe toţi şi 
punându-i în lanţuri să-i aducă înaintea lui. Legaţi şi ferecaţi, cei şapte tineri au fost târâţi 
în faţa lui Decius, nefiindu-le încă uscate lacrimile pe obraji şi având ţărână pe capetele 
lor. Tiranul, căutând spre ei, i-a întrebat: 

Pentru ce n-aţi fost cu noi la praznicul cetăţii? Am chemat doar pe toată 
lumea la închinarea zeilor. Sau nu sunt eu împăratul vostru? 

Răspuns-a lui, Sfântul Maximilian: 

împăratul nostru este numai unul Dumnezeu. El vieţuieşte în cer, şi de 
slava Lui este plin cerul şi pământul. Aceluia Ii aducem jertfa de mărturisire şi rugăciunile 
noastre, numai pe Dânsul II ascultăm şi numai Lui ne închinăm; iar ardere necurată nu 
putem aduce idolilor voştri, căci ne-am întina sufletele. 

Auzind împăratul asemenea vorbe care i s-au părut mult prea semeţe, a 
poruncit să li se scoată pe dată cingătorile lor de ostaşi care erau semn de cinstită nobleţe, 
ca fiind nevrednici să se găsească în rândurile călăreţilor împărăteşti. Şi, deoarece s-au 
făcut potrivnici dumnezeilor şi locţiitorului lor pe pământ, să fie munciţi în chinuri şi 
ucişi. 

Dar, pe când călăii erau gata să împlinească această crâncenă poruncă, 
împăratul, căutând la tinereţea şi frumuseţea lor, s-a răzgândit şi le-a zis: 

Ascultaţi, frumoşilor tiperi, vă dau vreme ca, înţelepţindu-vă, să vă căiţi. 
Apropiaţi-vă de dumnezeii părinţilor noştri şi veţi rămâne vii. Iar de nu, amară moarte vă 
aşteaptă! 

Zicând acestea, Decius le-a pus soroc de încercare, poruncind ca să-i scoată 
din fiare şi să stea slobozi până la ziua hotărâtă. După asta, tiranul s-a dus în alt ţinut 
având să se întoarcă iarăşi în Efes. Şi ducea pretutindeni spaima cu dânsul... 

Deci, rămânând cei şapte sfinţi singuri, au ţinut sfat şi au zis: 

„Să plecăm din cetate până nu se întoarce împăratul; să ne ascundem în loc 
tainic şi acolo să ne rugăm lui Dumnezeu ca să ne întărească sufletele în mărturisirea 
preasfântului Său nume, pentru ca să putem sta fără frică înaintea tiranului; apoi, cu toţii 
pătimind, să câştigăm de la Domnul nostru cununa cea neveştejită a slavei". 

Deci, ei au luat aur şi argint din casele părinţilor lor, şi împărţind la cei săraci 
au păstrat o parte şi pentru dânşii ca să aibă de hrană. Şi, într-o dimineaţă de vară, când 
soarele nu apucase încă să se arate, au pornit spre marginea cetăţii, dincolo de care se 
ridicau munţi înalţi, ca o stavilă între cer şi pământ. Pe drum, Iamvlih, cel mai tânăr dintre 
ei, oarecum îngrijorat, a întrebat: 

- încotro, oare, ne vom îndrepta paşii, sărmanii de noi? 

Nu apucă bine să sfârşească vorba şi deodată se văzu dinspre mare o pajură 
(vultur) plutind în văzduh, care se îndrepta către răsărit. Atunci Sfântul Maximilian, 
arătând cu mâna, îi răspunse: 

- Iată călăuza noastră! 

Ca şi când vulturul ar fi auzit acest cuvânt, de îndată ce-a ajuns deasupra 
capetelor lor, a început să se rotească în cercuri tot mai line, parcă ar fi vrut să însemne 
anume, pentru fiecare din ei, o cunună. Şi tinerii, luându-se după solul pe care ei îl ţineau 
de la Dumnezeu, au ajuns într-un târziu la muntele care se numea Ohlon, unde era o 
peşteră adâncă. Aici, vulturul s-a aşezat pe o stâncă scuturând din aripi, iar cei şapte 
coconi au intrat în peşteră. Şi, dând laudă Domnului, s-au rugat pentru mântuirea 
sufletelor lor. 

După ce s-au închinat, au hotărât cu toţii ca Iamvlih să fie rânduit a umbla prin 
cetate, ca să le aducă cele trebuincioase vieţuirii. Deci Sfântul Iamvlih, îmbrăcat în haine 
proaste, cumpăra hrană şi cerceta în taină despre venirea tiranului. Şi iată că într-o zi, 
tocmai când trecuse pragul cetăţii, a văzut alaiul împărătesc şi a aflat şi de porunca lui 
Decius ca toţi mai marii oraşului şi căpeteniile oştilor să fie gata a doua zi să jertfească 
zeilor lor. Şi a mai auzit sfântul Iamvlih că împăratul a hotărât ca şi cei şapte coconi să vie 
la prăznuire. Şi, speriindu-se el tare, a alergat la peşteră, unde, împreună cu o bucată de 
pâine, a adus fraţilor săi şi această tulburătoare veste. 

Atunci, cei şapte tineri s-au umplut de spaimă şi căzând cu feţele la pământ au 
rugat pe Dumnezeu cu plângere şi suspine ca să le întărească sufletele pentru pătimirea ce 
avea să vină. Apoi, soarele scăpătând dincolo de mare şi facându-se seară, tinerii au 
adormit, căci mâhnirea din inimi le îngreunase ochii. Dar milostivul şi iubitorul de 
oameni, Dumnezeu, Care totdeauna poartă de grijă Bisericii Sale şi Se îngrijeşte de robii 
Lui, a rânduit ca acei şapte tineri să doarmă o străină şi minunată adormire. Acela, Care 
printr-înşii voia să facă în vremea viitoare o minune, a săvârşit-o anume ca să înfrângă pe 
cei ce se îndoiau despre învierea morţilor. Drept aceia, sfinţii au fost cufundaţi într-un 
somn de moarte. Şi, pe când sufletele lor, ca nişte podoabe de mare preţ, erau păzite în 
mâinile lui Dumnezeu, trupurile, ca şi cum s-ar fi odihnit, zăceau în peşteră nestricate şi 
neschimbate. 

A doua zi împăratul, sumeţindu-se cu inima, a poruncit iscoadelor să caute pe 
cei şapte coconi în tot locul şi să-i aducă fară sminteală înaintea sa. Dar oamenii lui, 
neaflându-i, Decius a spus către cei ce stăteau în juru-i: 

Măcar că au fugit şi s-au ascuns înfruntând voinţa mea, totuşi le voi dărui 
viaţa dacă se vor întoarce către altarele cetăţii. Căci mi-e milă de aceşti tineri frumoşi şi 
de neam bun. 

Dar mai marele oştilor, zădărându-1, i-a răspuns: 

Nu jeli, împărate, pentru tinerii aceia, căci nu numai că nu s-au pocăit, ci 
mai rău hulitori s-au făcut. După ce au împărţit săracilor, pe uliţele cetăţii, mult aur şi 
argint, au fugit într-ascuns. Noi nu ştim unde sunt, dar dacă tu vrei să-i afli, cheamă pe 
părinţii lor şi muncindu-i, îţi vor spune numaidecât unde se găsesc. 

Atunci, împăratul a şi poruncit să vină la înfăţişare părinţii celor şapte coconi. 
Aceştia venind, Decius a zis către ei: 

Unde sunt fiii voştri, ocărâtorii împărăţiei mele? Dacă nu-mi veţi spune 

adevărul, voi porunci ca în locul lor să vă piardă pe voi; căci, dându-le lor aur şi argint, i- 
aţi ascuns în locuri tăinuite ca să nu se arate înaintea feţei noastre. 

La unele ca acestea, speriaţi de ameninţări părinţii au răspuns îndată, 
apărându-se: 

- O împărate, în veci să trăieşti! Ne rugăm îndurării tale, ascultă-ne şi pe noi 
tară mânie. Noi nu suntem împotriva împărăţiei, poruncile nu ţi le călcăm, nici n-am 
încetat să aducem jertfe de oi şi de berbeci înfricoşaţilor noştri dumnezei. Deci, pentru ce 
să murim? Dacă fiii noştri s-au răzvrătit, noi nici o vină nu avem; nici le-am dat lor aur şi 
argint, ci ei singuri luându-ni-1 tâlhăreşte l-au împărţit la cei neputincioşi. După câte am 
auzit, adăpostul lor acum este în peştera cea mare a muntelui Ohlon. Dar, dacă în ceasul 
de acum mai sunt vii sau au murit, noi nu putem şti, căci, iată, multe zile sunt de când ei 
nu s-au mai arătat. 

împăratul, auzind vorbele lor, a rămas încruntat. Apoi, ridicând fruntea, a zis 

poruncitor: 

- De vreme ce fiii voştri nu s-au întors din rătăcirea lor şi au fugit dinaintea 
feţei mele, să nu mai vadă lumina zilei, ci în întunericul vizuinii să moară de foame şi de 
sete. Să se astupe intrarea peşterii, aşa ca adăpostul lor să le fie mormântul!. 

împăratul şi cei din jurul său nu ştiau că acei tineri adormiseră în Domnul, aşa 
că zidarii au împlinit întocmai porunca împărătească: au astupat intrarea văgăunii cu 
bolovani şi au întărit-o şi cu peceţi. 

Dar, între aceia care pregăteau astfel mormântul celor şapte coconi, se găseau 
şi doi postelnici împărăteşti, Teodor şi Rufm, creştini într-ascuns. Ei au scris pătimirea şi 
numele acestor şapte sfinţi tineri pe două tăbliţe de plumb pe care, pecetluindu-le într-un 
sicriaş de aramă, l-au aşezat între pietre, la uşa peşterii, zicând între dânşii: „Când va voi 
Dumnezeu să cerceteze pe robii Lui, deschizând această peşteră, mai înainte de venirea 

Sa, va arăta oamenilor de apoi, din înscrisul acesta, că aici sunt şapte mucenici, deoarece 
au murit pentru Hristos, fiind astupaţi în hrubă". 

Nu mult după asta, păgânul împărat Decius a pierit, şi după dânsul au pierit şi 
alţi împăraţi: şi Valerian, şi Gallienus, şi cei treizeci de tirani care s-au omorât între dânşii, 
şi Claudiu, care a fost lovit de ciumă, şi Aurelian cel „cu mâna de fier", şi blestematul 
Diocleţian - păgâni şi prigonitori ai Bisericii lui Dumnezeu, au pierit fiecare la vremea sa, 
iar sufletele lor s-au pogorât toate în iad, în focul cel nepotolit.... 

Dar iată că, după grele furtuni, Biserica lui Hristos a cunoscut în sfârşit şi 
vremuri tihnite. Venind la împărăţie Constantin cel Mare, binecredincioşii răsuflară adânc, 
iar duhul necurat al prigonirilor, ca o pasăre răpitoare de noapte, a zburat spre locuri 
pustii. Căci feciorul împărătesei Elena a fost cel dintâi împărat care a scos pe creştini din 
întuneric la lumină. Biserica Fiului lui Dumnezeu a ieşit astfel biruitoare şi s-a înălţat 
strălucitoare deasupra lumii păgâneşti, ca o mireasă în ziua cununiei ei. 

După Constantin au mai urmat şi alţi împăraţi creştini până când sceptrul 
împărăţiei a ajuns în mâinile drept credinciosului Teodosie căruia, pentru vârsta lui crudă, 
i se mai zicea şi Teodosie cel Tânăr. Atunci s-a ivit iarăşi urâciunea cea neasemănată, căci 
se izvodise (apăruse, se alcătuise, luase fiinţă) un eres împotriva învierea morţilor, despre 
care însuşi Hristos a vorbit Bisericii Sale. 

Anume, Teodor, episcopul Eginiei, învăţa că după moarte nu va fi oamenilor 
nici un fel de mângâiere, pentru că acei ce mor cu trupul, mor şi cu sufletul, şi amândouă 
se nimicesc. Iar alţii propovăduiau că numai trupurile, stricându-se, vor pieri, iar sufletele 
vor avea răsplătirea lor după cuviinţă. Căci - ziceau aceştia din urmă - cum vor putea să se 
mai scoale din morminte, după mii şi mii de ani, trupurile, din care nici pulberea nu se 
mai găseşte? Şi aceasta era o socoteală eretică, căci ei nu luau în seamă cuvintele 
Domnului Hristos din Evanghelie: „Că morţii vor auzi glasul Fiului lui Dumnezeu, şi cei 
ce vor auzi, vor învia"; nici de cele scrise în proorocia lui Daniel: „Cei ce dorm în ţărâna 

pământului, se vor scula, unii spre viaţă veşnică, iar alţii spre ocară şi spre înfruntarea 
veşnică"; precum nici de cele grăite de Dumnezeu prin proorocul Său Iezechiel: 
„Poporule al Meu, Eu vă voi deschide mormintele şi vă voi scoate din ele". Neaducându- 
şi aminte de toate acestea, tulburau Biserica lui Dumnezeu. Căci începuseră să se 
îndoiască de adevărata învăţătură nu numai mirenii, ci chiar unii arhierei şi episcopi, 
precum şi alte feţe bisericeşti. Se pornise acum o prigoană din partea unora ca aceştia 
asupra drept credincioşilor, încât casa Domnului se acoperise iarăşi cu vălul mohorât al 
întristării. 

Zice Metafrast, în cartea sa, că împăratul Teodosie, văzând amara tulburare a 
Bisericii, se ruga lui Dumnezeu cu post şi cu multe lacrimi, ca numai El, să îndepărteze 
această pierzătoare de suflete învăţătură. Şi atunci Domnul, Cel mult milostiv, Care nu 
voieşte să rătăcească cineva de la credinţa cea adevărată, a auzit rugăciunea fierbinte a 
împăratului şi suspinele multor credincioşi. Deci a arătat tuturor adevărul, descoperind 
taina cea aşteptată a învierii morţilor şi a vieţii veşnice. Iar minunea s-a întâmplat în acest 
chip: 

In Efes trăia un bărbat, cu numele Adolie. El era stăpânul muntelui Ohlon, în 
care se găsea peştera cu cei şapte sfinţi adormiţi. Voind, deci, Adolie - după rânduiala lui 
Dumnezeu - să zidească acolo, pe munte, un staul pentru oi, slugile sale l-au ridicat din 
pietrele cu care oamenii lui Decius astupaseră peştera, tară să se ştie că acolo era un loc 
tăinuit. Şi aşa, au făcut o spărtură cât un stat de om. 

In vremea aceea, Domnul nostru Iisus Hristos, Cel ce stăpâneşte viaţa şi 
moartea, Care înviase pe Lazăr cel mort de patru zile şi pe fecioara lui Iair, a deşteptat şi 
pe aceşti şapte tineri care adormiseră demult. 

Deci aceşti sfinţi mucenici s-au sculat ca şi cum s-ar fi deşteptat din somn şi 
dând lui Dumnezeu rugăciunea cea de dimineaţă, s-au sărutat unul cu altul, după obicei. 
Căci ei credeau că se treziseră din somnul nopţii şi nici un semn de moarte nu era într- 

înşii: hainele le erau întregi şi trupurile neschimbate, ba chiar înflorite cu sănătate şi cu 
frumuseţea tinereţii. Şi, luându-se ei de vorbă, s-au mâhnit pentru slujirea idolilor ce sta 
asupra lor ca un vis rău, căci socoteau că Decius îi caută pentru pătimire. Cercetând pe 
Iamvlih, Sfântul Maximilian 1-a întrebat ce-a auzit prin cetate. La care tânărul a răspuns: 

Cele ce v-am spus ieri seară, acelea vi le spun şi a-cum: împăratul a 
poruncit să ne caute ca, împreună cu slujitorii lui, să ne închinăm idolilor înaintea 
norodului; iar de nu vom face aşa, ne va da pe mâinile schingiuitorilor. 

La aceste vorbe, Sfântul Maximilian a răspuns cu hotărâre către toţi: 

Fraţilor, să fim gata ca să ne arătăm fară sfială în faţa lui Decius. Să 
mărturisim înaintea împăratului pământesc pe împăratul cerurilor, pe Domnul nostru Iisus 
Hristos, şi pentru cinstea Lui să ne împodobim cu cununile veşnice ale muceniciei. Iar tu, 
frate Iamvlih, ia un ban, du-te în cetate şi cumpără-ne pâine, mai multă decât ieri pentru 
că suntem flămânzi. Căci aseară ne-ai adus prea puţină şi n-a fost de ajuns. Pe urmă, după 
ce ne vom întări şi cu hrană trupească, să ieşim de bunăvoie înaintea lui Decius şi să ne 
aruncăm în gura plină de sânge a acestui lup răpitor. 

Ziua de abia se luminase şi razele cele dintâi ale soarelui pătrundeau în peşteră 
aurindu-i intrarea... 

Iamvlih a luat un ban de argint şi s-a strecurat afară. Aici, văzând pietrele 
răvăşite încolo şi încoace, a privit cu uimire, întrebându-se în sine: „Ce sunt acestea şi 
când s-au pus aici? Că ieri seara nu erau. Cine le-a adus? Să fi venit oare prigonitorii pe 
urmele noastre?". 

Coborând din munte, mergea cu frică ca nu cumva cunoscându-1 vreunul să-1 
ducă la împărat. Dar apropiindu-se de zidul cetăţii, mirarea 1-a cuprins şi nu-i venea să 
creadă ochilor: deasupra porţii strălucea o cruce, împodobită frumos, care primea pe 
călător ca o binecuvântare. Sfântul Iamvlih s-a uitat multă vreme, împietrit. Apoi, 

neintrând înăuntru, s-a dus tot pe lângă ziduri, la altă poartă, pe urmă la a treia, apoi la 
celelalte: şi pe toate porţile lumina preasfânta cruce. Atunci uimirea lui a fost tară de 
margini. Şi, venind iarăşi la intrarea dintâi, a păşit cu neîncredere pragul cetăţii. Case şi 
ziduri, pe care nu le mai văzuse odinioară, se înălţau şi la dreapta şi la stânga şi înaintea 
lui. Pătrunzând mai adânc, înspre inima târgului, a auzit pe unii jurându-se cu numele lui 
Hristos. Atunci mai mult s-a înspăimântat, zicându-şi cu nedumerire: „Ieri nimeni nu 
îndrăznea să cheme pe faţă numele Mântuitorului, iar acum se preamăreşte prin atâtea 
guri, fară sfială. Se vede că am nimerit într-o cetate străină, căci şi zidurile sunt altele, şi 
casele necunoscute, şi oamenii în alt port". 

Şi oprind pe un trecător, îl întrebă: 

- Mă rog, domnule, cum se numeşte cetatea aceasta? 
Acela i-a răspuns: 

- Efesul. 

Dar Sfântul Iamvlih, neştiind ce să creadă, şi-a zis: „Să cumpăr repede pâine 
şi să ies de aici, ca să nu mă rătăcesc cu desăvârşire". Apoi, apropiindu-se de un pitar a 
scos banul de argint şi a cerut pâine pe el. 

Pitarul a luat banul, s-a uitat lung la dânsul întorcându-1 pe amândouă feţele, 
apoi 1-a arătat altuia. Acesta 1-a dat unui al treilea şi banul a început să umble din mână în 
mână, aşa că în curând s-a strâns acolo mai multă lume, bărbaţi şi femei. Şi fiecare voia să 
vadă argintul. Atunci unul din cei de faţă, uitându-se bănuitor la sfântul Iamvlih, a zis 
către ceilalţi cu glas şoptit: 

- Tânărul acesta a găsit o comoară. 

Dar Iamvlih, văzându-i că şoptesc între dânşii, s-a temut, deci a zis repede 
către dânşii: 

- Oameni buni, luaţi- vă acest ban, căci eu nimic nu mai voiesc. 

însă omul care pomenise de comoară, apucându-1 de haină, i-a zis cu asprime: 

- Nu încerca să fugi, ci spune-mi de unde eşti şi cum ai găsit banii. Şi, pentru 
ca să nu te pârâm, dă-ne şi nouă o parte din ei; iar dacă nu vrei, vei merge înaintea 
judecătorului. 

Sfântul Iamvlih se uita de la unul la altul şi nu ştia ce să răspundă. 

Ci, haide, spune odată, căci nu vei putea tăinui această comoară, a strigat 
un ostaş ridicând pumnul. 

Dar năpăstuitul Iamvlih sta ca un mut şi numai ochii lui vorbeau. Atunci, un 
neguţător din mulţime 1-a descheiat de brâu şi punându-i-1 pe grumazi, îl ţinea aşa, în 
mijlocul târgului. Lumea alerga acum din toate părţile, căci se zvonise pretutindeni că un 
tânăr necunoscut a găsit o comoară, dar mai mult nu voieşte să spună. Şi, măsurându-1 din 
cap până în picioare, privitorii ziceau: 

- E străin: nu l-am văzut niciodată. 

- Şi uite cum e îmbrăcat. 

- Pare să fie de departe. 

- Comoara e veche şi argintul foarte bun. 

Zadarnic Sfântul Iamvlih se uita să vadă pe cineva dintre acei ce-1 cunoşteau 
pe el sau din casnicii săi, tată, mamă ori pe cineva dintre slugile casei, însă nici pe unul nu 
afla. Dar mai vârtos se minuna, cum de nu-1 cunoaşte nimeni pe dânsul, căci fiind feciorul 
unui tată slăvit faptul era cu atât mai mult de mirare. Şi zvonul, umblând din om în om, a 
ajuns şi la urechea proconsulului cetăţii şi a episcopului Ştefan care, în acel ceas, după 
rânduiala lui Dumnezeu, erau laolaltă vorbind între dânşii. Atunci proconsulul a poruncit 
ca tânărul acela să fie adus la scaunul lui, împreună cu banul găsit. 

Şi Sfântul Iamvlih, socotind că-1 duc în faţa lui Decius, se hotărâse să moară. 

Ajungând înaintea celor doi, proconsulul a luat banul, s-a uitat şi el cu multă luare aminte, 
apoi 1-a arătat şi Episcopului. Pe urmă 1-a întrebat: 

- De unde ai acest ban de argint? 
Sfântul Iamvlih a răspuns tară sfială: 

- Din averea părinţilor mei. 

- Cum, n-ai găsit o comoară? 

Nu ştiu de nici o comoară, însă mă minunez şi nu pricep, de unde mi-a 
venit mie năpasta aceasta? 

Atunci proconsulul i-a zis, cercetându-1 cu ochii: 

- De unde eşti tu? 

- Eu ştiu că din această cetate. 

- Şi cum îl cheamă pe tatăl tău, căci noi nu te cunoaştem. 

Tânărul a spus numele tatălui său, al maicii sale, al moşilor, al fraţilor şi al 
surorilor sale şi al tuturor rudeniilor lui. Dar nimeni nu-i ştia pe dânşii. Iar proconsulul se 
uita numai la episcop şi nu zicea nimic. La urmă, îi vorbi cu asprime: 

Tu minţi, căci ne spui nume străine şi neobişnuite, de care n-am auzit 

niciodată. 

Dar Sfântul Iamvlih, neştiind ce să răspundă, tăcea iar pe chipul lui se vedea o 
mare nedumerire. 

Atunci unii din cei de faţă ziceau că este nebun, alţii că numai se preface. Iar 
proconsulul, sculându-se de pe scaun, i-a zis cu glas mânios spre a-1 îngrozi: 

Cum putem crede că banul acesta e din averea părinţilor tăi? Aici e chipul 
lui Decius şi de la dânsul până astăzi a trecut multă vreme. Şi argintul din care-i bătut e cu 
totul altul decât cel de acum. Sau poate părinţii tăi sunt atât de bătrâni încât să-şi aducă 

aminte de împăratul Decius, care a fost de demult, şi să aibă banii lui. Te văd tânăr. Oare 
crezi tu că, cu astfel de vicleşuguri, ai să amăgeşti pe bătrânii şi înţelepţii Efesului? Dacă 
nu-mi spui adevărul, te voi arunca în temniţă şi nu vei ieşi de acolo până ce nu-mi vei 
arăta unde se află comoara găsită de tine. 

Auzind toate acestea, Sfântul Iamvlih s-a îngrozit, dar mai mult s-a minunat 
când i s-a pomenit astfel de Decius, că a stăpânit în anii de demult. Deci, aruncându-se în 
genunchi, a vorbit celor doi: 

Mă rog vouă, domnii mei, răspundeţi-mi la cele ce vă voi întreba, şi pe 
urmă şi eu vă voi spune tot ce veţi pofti. Nu este Decius împărat peste această cetate? 

La întrebarea aceasta neaşteptată, episcopul Ştefan i-a răspuns cu blândeţe: 

- Fiule, în ţările acestea, astăzi, nu este nici un împărat cu numele Decius. A 
fost unul, în vremile de demult, dar de atunci sunt mai bine de 200 de ani. Acum 
stăpâneşte drept credinciosul împărat Teodosie - binecuvântat fie numele lui! 

Sfântul Iamvlih, care nu-şi credea urechilor, a răspuns de astă dată cu 

îndrăzneală: 

Dacă este aşa, vă rog, prea cinstiţilor domni, să vă osteniţi să mergeţi 
împreună cu mine până la peştera din muntele Ohlon. Acolo veţi găsi pe fraţii mei şi vă 
voi face dovadă prin gura lor că cele ce v-am spus sunt cu totul adevărate. Iată, sunt 
câteva zile numai, de când noi am fugit din faţa lui Decius şi ne-am ascuns în peşteră; iar 
pe Decius l-am văzut ieri, cu ochii mei, intrând aici în cetate. Dar acum toate mi s-au 
încurcat. Nu ştiu nici dacă sunt eu acela care vă vorbesc, nici dacă cu adevărat mă găsesc 
în cetatea Efesului. 

La aceste cuvinte, pornite din adâncul inimii, episcopul Ştefan a căzut pe 
gânduri, zicându-şi: „Se vede că Dumnezeu voieşte să ne descopere o taină". Apoi a spus 
tare către proconsul: 

- Să mergem cu dânsul! 

Deci proconsulul şi episcopul, cu toate căpeteniile oştilor şi ai cetăţii, 
împreună cu mulţime mare de norod, au pornit la muntele Ohlon. Ajungând cu toţii aici, 
Iamvlih a intrat în peşteră, iar episcopul a văzut chiar la intrare, între două lespezi de 
piatră, sicriaşul de aramă cu două peceţi de argint. Deschizându-1, au găsit tăbliţele de 
plumb, pe care era scris: 

„Aceşti şapte tineri au fugit din faţa prigonitorului Decius şi se numesc: 
Maximilian, feciorul eparhului, Iamvlih, Martinian, Ioan, Dionisie, Exacustodian şi 
Antonie. Ei s-au ascuns în peştera aceasta în care, astupându-se din poruncă împărătească, 
s-au sfârşit într-însa muceniceşte, căci au murit pentru Hristos". 

Aflându-se deci cum stau lucrurile, toţi s-au minunat şi într-un glas au 
preamărit pe Dumnezeu. 

Intrând în peşteră, au găsit pe cei şapte sfinţi la un loc, tineri şi frumoşi ca 
florile stropite de rouă, strălucind de o tainică lumină. Episcopul şi proconsulul cu toată 
mulţimea li s-au închinat până la pământ, slăvind pe Dumnezeu Care-i învrednicise să 
vadă o minune ca aceea. Apoi sfinţii le-au povestit cum era pe vremea lui Decius şi ce 
pătimeau drept credincioşii din partea unui păgân ca acela. 

Intorcându-se în cetate, episcopul şi mai marele cetăţii au trimis carte drept 
credinciosului împărat Teodosie, spunându-i: 

„Porunceşte înălţimea ta, ca degrabă să vină nişte bărbaţi cuvioşi care să vadă 
minunea pe care a arătat-o Dumnezeu; căci, în zilele noastre şi în cuprinsul împărăţiei 
tale, am cunoscut chipul învierii ce va să fie în trupurile a şapte Sfinţi Mucenici, care s-au 
sculat acum din morţi". 

Teodosie se găsea pe atunci în cetatea Constantinopol. Auzind el o veste ca 
aceasta s-a bucurat mult şi s-a sârguit să meargă el însuşi la dânşii. Deci a plecat cu 

sfetnicii lui şi cu mare însoţire din Constantinopol la Efes unde efesenii, cu toţi dregătorii 
lor, l-au întâmpinat cu strălucit alai; după care, îndată, episcopul şi toată mulţimea l-au 
dus în peşteră. 

Cum i-a văzut pe cei şapte sfinţi, împăratul a căzut la picioarele lor dar ei, 
întinzându-şi mâinile, l-au ridicat de la pământ, cinstindu-1 cu plecăciune. Atunci 
Teodosie, îmbrăţişându-i, i-a sărutat şi a plâns cu multe lacrimi pe genunchii lor. Pe urmă, 
împăratul, stând umilit în faţa lor, le-a vorbit: 

Stăpânii mei, în faţa voastră mi se pare că văd pe Hristos, împăratul meu! 
Căci, după cum atunci a strigat pe Lazăr din mormânt, tot aşa acum v-a trezit şi pe voi cu 
cuvântul Său atotputernic. El a voit astfel să ne adeverească învierea morţilor ce va fi să 
fie; căci cei ce sunt în morminte, când vor auzi glasul Fiului lui Dumnezeu, se vor scula şi 
vor ieşi din groapă nestricaţi. 

Atunci, Sfântul Maximilian a zis către împărat: 

Pentru credinţa ta, o preafericitule Teodosie, Hristos, Fiul lui Dumnezeu 
Celui viu, îţi va păzi împărăţia nevătămată. Să crezi că pentru tine ne-a înviat pe noi 
Dumnezeu, ca o dovadă de învierea din morminte cea de peste veacuri. 

Sfinţii au grăit către împărat şi alte cuvinte mângâietoare de suflet, pe care 
împăratul le-a ascultat cu bucurie; iar scriitorul grec, Nichifor al lui Calist, a adăugat că 
împăratul s-a împărtăşit şapte zile la masă împreună cu dânşii şi le slujea lor. Dar, într-o 
zi, deodată i-a văzut plecându-şi iar capetele la pământ şi adormind cu somnul morţii, 
după porunca lui Dumnezeu. Iar împăratul, priveghindu-i, a plâns cu lacrimi fierbinţi 
împreună cu sfetnicii săi. A poruncit apoi să facă şapte racle de aur şi argint, în care să fie 
aşezate trupurile celor şapte mucenici. Insă, în noaptea aceea, sfinţii i s-au arătat 
împăratului în vis, spunându-i: „Lasă-ne să ne odihnim pe pământ, cum ne-am odihnit şi 
mai înainte". 

Deşteptându-se şi minunându-se de neaşteptatul vis, împăratul s-a închinat cu 
mare cutremur lui Dumnezeu şi, strângând sobor de mulţi episcopi, au prăznuit cu cinste 
pe cei şapte mucenici, aşezându-i pe pământul unde au adormit. Iar după ce a făcut 
milostenie săracilor şi celor scăpătaţi, după ce a scos din închisori pe cei nevinovaţi şi a 
ajutat pe orfanii părăsiţi, smeritul Teodosie s-a întors la Constantinopol, locul de şedere al 
împărăţiei sale. 



Călătorule, nu uita că zilele tale sunt ca florile câmpului. Dar dacă, Dumnezeu 
îndreptând paşii tăi, vei ajunge vreodată prin această ţară, şi nu vei fi departe de marea cea 
dinăuntru, intră şi în biserica Sfântului Victor din vechea Masalie. Acolo vei vedea un 
sicriu uriaş din lespede sură, păzit ca un nepreţuit odor. Sunt moaştele celor şapte 
mucenici, care odihnesc acum în raclă de piatră, după ce ele au fost ridicate de la pământ. 

Iar peştera, în care sfinţii au dormit somnul cel lung, este şi astăzi cercetată cu 
mare râvnă de drept credincioşi. 



Pagina 329 



129. Despre judecăţile lui Dumnezeu 



(Text extras din „Cuvinte şi învăţături ale Preacuviosului Părintelui nostru 
Efrem Şirul" Bucureşti, 1926) 



Sfântul Efrem Şirul povestea fraţilor călugări, care veneau la dânsul pentru 
folosul lor sufletesc, cum a ajuns - printr-o primejdie - la cunoştinţa că există Dumnezeu: 

Când eram copil ca de patrusprezece ani, tare mai eram neastâmpărat. Intr-o zi 
m-au trimis părinţii mei într-o localitate, afară din cetate. Deci ducându-mă, am aflat pe 
cale, pe la mijlocul pădurii, o vacă a unui om sărac, îngreunată (era aproape să fete), care 
păştea. Şi luând eu pietre am început a o lovi cu ele fugărind vaca prin pădure; şi atâta am 
fugărit-o cu pietre din urmă, încât, seara târziu, a căzut la pământ, în cel mai adânc loc al 
pădurii şi a murit. Deci, lăsând-o pe ea acolo, mi-am văzut de cale; iar noaptea au mâncat- 
o fiarele. Şi, mergând eu prin pădurea aceea, am întâlnit şi pe omul a căruia era vaca, 
umblând săracul s-o găsească; şi m-a întrebat, zicând: „Fiule, nu cumva ai întâlnit o vacă 
îngreunată prin pădurea asta?". Iar eu nu numai că nu i-am dat un răspuns cuviincios, ci şi 
cu ocările cele mai de pe urmă l-am amărât pe săracul acela. 

Dar, după o lună de zile, mi s-a întâmplat că iarăşi m-au trimis părinţii în 
oraşul acela. Deci, mergând eu alene, am înnoptat pe cale. Şi m-au aflat prin acea pădure 
nişte păstori de oi, care m-au întrebat: „Frate, unde te duci la vremea asta?". Eu le-am 
răspuns: „M-au trimis părinţii până în oraşul de lângă cetate, şi merg acolo". Iar ei mi-au 
zis: „Iată se face noapte, vino şi dormi la noi, iar mâine dimineaţă te vei duce în calea ta". 
Deci ducându-mă şi rămânând la dânşii, peste noapte au năvălit fiarele în staul şi au 
împrăştiat turma de oi prin pădure. Deci m-au prins pe mine stăpânii turmei, zicând: „Tu 

eşti cel care ai adus tâlharii, şi ei intrând în staul au risipit oile noastre". Şi, deşi eu mă 
lepădăm şi mă juram că n-am nici-o vină în întâmplarea aceasta, ei nu m-au crezut, ci au 
rămas hotărâţi în părerea lor, zicându-mi: „Tu eşti cel care ai furat şi ai risipit turma oilor 
noastre!". 

Apoi m-au legat de coate şi m-au dat eparhului. Iar eparhul a poruncit 
slujitorilor lui să mă bage în temniţă, şi ei aşa au făcut. Deci, ducându-mă ei la temniţă, 
am aflat acolo doi oameni legaţi, dintre care unul era clevetit pentru ucidere, iar altul 
pentru preacurvie. Şi am stat în temniţă 40 de zile; iar după 40 de zile a stat înaintea mea, 
în vis, un oarecare tânăr înfricoşat care mi-a zis cu glas blând: „Efreme, ce faci în temniţa 
aceasta?". Iar eu am zis către dânsul: „Stăpâne, văzându-te pe tine m-am înfricoşat cu 
frică mare, foarte, şi s-a dus puterea de la mine". Şi a zis tânărul către mine: „Nu te teme, 
ci spune-mi mie pricina ta". Deci, am luat puţină îndrăzneală din graiurile sale cele blânde 
şi am zis către dânsul cu multe lacrimi: „Stăpâne, stăpâne, am fost trimis de părinţii mei la 
oraşul de lângă cetate şi, înserând pe cale, m-au aflat nişte păstori de oi şi m-au luat să mă 
găzduiască la dânşii. Iar în noaptea aceea au sărit fiarele în staulul oilor şi au risipit toată 
turma. Şi m-au prins pe mine stăpânii oilor, zicând: „Tu eşti care ai adus tâlharii iar ei 
intrând în staul au risipit turma oilor noastre". Apoi m-au legat şi m-au dat stăpânitorului; 
dar eu nu sunt vinovat, Stăpâne, în această pricină, ci m-au clevetit pe mine". 

Iar el, zâmbind cu faţa lui îngerească, mi-a zis: „Ştiu şi eu că nu eşti vinovat la 
pricina aceasta, ci eşti clevetit. Dar îţi aminteşti ce ai făcut mai înainte de asta cu puţine 
zile? Cum ai alungat cu pietre vaca săracului şi ai omorât-o? Deci, cunoaşte că nu este 
nedreptate la Dumnezeu, ci judecăţile Domnului sunt un adânc fără de margini. Pe lângă 
aceasta vreau să ştii şi tu, că şi bărbaţii aceştia, care sunt cu tine în temniţă, nevinovaţi 
sunt de pricinile pentru care au fost pârâţi şi sunt legaţi. Deci, ispiteşte-i pe dânşii şi 
învaţă-te că nu în deşert sunt închişi în temniţa aceasta, ca să cunoşti şi din acestea că 
drept este Domnul şi dreptatea a iubit". Zicându-mi acestea, tânărul ce mi s-a arătat s-a 

dus. 

Făcându-se ziuă, am chemat pe bărbaţii care erau cu mine în temniţă şi le-am 
zis: „Fraţilor, pentru care pricină sunteţi închişi în temniţa aceasta?". Atunci, unul dintre 
dânşii mi-a zis: „Eu pentru ucidere sunt închis, dar nevinovat sunt în lucrul acesta". 
Celălalt a zis şi el: „Eu pentru preacurvie sunt prins dar nevinovat sunt şi eu de aceasta". 

Deci, am zis către dânşii: „Cu adevărat aşa este. Dar oarecare păcate grele, 
ascunse (nespovedite), pe care le-aţi făcut voi, v-au scos de sub purtarea de grijă a lui 
Dumnezeu şi pentru aceea a îngăduit Dumnezeu ca să fiţi prinşi în învinuirile acestea?". 

Atunci, mustrat în cugetul său, cel ce era prins pentru ucidere a zis: „Cu 
adevărat eu vă voi spune păcatul meu. Mai înainte cu puţine zile de aceste întâmplări, 
treceam pe podul râului cel dinafară de cetate, şi alţi doi oameni, ce veneau în urma mea, 
şi-au făcut motiv de neînţelegere între dânşii şi s-au apucat amândoi la sfadă şi la bătaie 
până ce unul 1-a biruit pe celălalt şi 1-a aruncat de pe pod în râu, apoi s-a dus mai departe. 
Iar eu, fiind acolo, puteam să-i dau lui mâna şi să-1 scot din râu ca să nu moară, căci acela 
striga şi se ruga cu multe lacrimi ca să-i dau mâna, dar eu n-am vrut ci l-am lăsat să se 
înece. Luptându-se sărmanul vreme de un ceas şi neputând să iasă din apă, 1-a luat pe el 
curgerea râului şi a murit; iar eu stând pe malul apei priveam la dânsul. Acesta-i păcatul 
meu; şi ştiu cu dinadinsul, că pentru pricina aceasta m-a lăsat Dumnezeu să fiu clevetit şi 
aruncat în temniţa aceasta, pentru că nu este nedreptate la Dumnezeu". 

La fel şi celălalt, care era pârât pentru preacurvie, a zis: „Să vă spun şi eu 
păcatul meu. Acum în urmă cu doi ani, erau doi fraţi ostaşi având bogăţie multă, 
moştenire de la părinţii lor şi aveau şi o soră tânără văduvă şi încă nu împărţiseră între 
dânşii averea părintească ca să-i dea şi ei partea cuvenită. Iar fraţii ei, nevrând să-i dea 
nimic, căutau pricină asupra ei ca s-o poată scoate pe dânsa fară moştenire din averea lor 
părintească. Astfel au clevetit amândoi pe sora lor, zicând că a curvit, şi că au şi martori, 
care ştiu tot lucrul. Iar copila se jura zicând că: „nu sunt vinovată de lucrul acesta". Fraţii 

ei, însă, întărâtându-se să dovedească învinuirea lor, s-au înţeles între dânşii zicând că 
dacă vor avea martori, care să mintă precum că ea curvit, vor reuşi să o scoată fară 
moştenire din averea părintească. 

Deci, au venit la mine amândoi fraţii şi m-au rugat, zicând: „Să stai de faţă, la 
judecată, înaintea surorii noastre şi să mărturiseşti împotriva ei, împreună cu noi, precum 
că ştii cu adevărat că a curvit, ca să o putem scoate fară moştenire din averea părinţilor şi- 
ţi vom da 50 de galbeni". Iar eu am stat de faţă, la judecată, împotriva copilei, cum că ştiu 
cu adevărat că ea a curvit, ceea ce nu era adevărat. Aşa am scos-o pe dânsa din averea 
părintească fară moştenire. Acesta este păcatul meu, iar pentru preacurvia, pentru care 
sunt pârât acum şi stau în temniţă nu sunt vinovat". 

Atunci au zis amândoi către mine: „Dar tu, frate, pentru care pricină eşti 
aruncat în temniţa aceasta?". Iar eu le-am răspuns: „Acum două luni m-au trimis părinţii 
mei în oraşul cel afară din cetate şi, din lenevie, am înserat pe cale. întâlnindu-mă nişte 
păstori de oi, m-au luat să găzduiesc la dânşii. în noaptea aceea au sărit fiarele în staulul 
oilor şi au risipit toată turma. Atunci stăpânii oilor m-au prins pe mine, zicând că: „tu ai 
adus hoţii, care ne-au furat şi ne-au risipit nouă turma de oi". Şi aşa m-au legat şi m-au dat 
stăpânitorului. Pentru care mă aflu eu în temniţa aceasta". 

Atunci au zis oamenii aceia către mine: „Nu cumva ai făcut şi tu vreo greşeală 
şi pentru aceea te-a lăsat Dumnezeu să cazi în această ispită şi să fii aruncat în temniţă?". 
Atunci le-am răspuns lor, zicând: „Cu adevărat vă voi spune şi eu ce-am făcut. Mult eram 
neastâmpărat, din pricina păcatelor mele. Intr-una din zile m-au trimis părinţii în oraşul de 
lângă cetate şi mergând eu pe cale, am aflat în pădure o vacă îngreunată. Atunci, luând 
pietre am început a fugări vaca prin pădure, şi atâta am fugărit-o din urmă cu pietre, până 
când, seara târziu, am înghesuit-o în adâncul cel mai dinăuntru al pădurii unde, căzând de 
alergare, a murit. Deci, văzând că am omorât vaca, şi întorcându-mă, m-am întâlnit cu 
omul acela, a căruia era vaca, plângând şi căutând-o săracul, şi m-a întrebat si pe mine, 

zicând „Fiule, nu cumva ai văzut pe aici o vacă îngreunată?". Iar eu nu numai că nu i-am 
dat un răspuns cuviincios, ci l-am şi ocărât foarte tare pe el. Acesta este păcatul meu". 

A doua zi, a şezut stăpânitorul la judecată şi au adus înaintea lui cangea cea cu 
trei piroane şi toate celelalte uneltele de muncă poruncind să ne pună pe noi înainte, spre 
cercetare. Deci, venind slujitorii la temniţă şi legându-ne cu lanţuri de fier peste tot trupul, 
ne-au adus înaintea judecătorului care, poruncind, l-au dezbrăcat pe cel ce era învinuit 
pentru ucidere şi, aducându-1, l-au pus în mijlocul adunării, legat în lanţuri de fier. Şi, 
întrebându-1 stăpânitorul să spună adevărul mai înainte de munci, cum a făcut uciderea, el 
tăgăduia, zicând că nu e vinovat, ci e cu totul fară prihană. Deci, a poruncit să-1 
pedepsească pe el; iar după multă vreme de pedepsire s-a dovedit că e nevinovat şi a 
poruncit stăpânitorul să-1 slobozească. 

Apoi a poruncit să-1 aducă înainte pe al doilea, pe cel pârât pentru preacurvie. 
Dezbrăcându-1, deci, şi pe acesta şi aducându-1 în mijloc, bătându-1 şi muncindu-1 cu fiare 
şi cu alte unelte, frică mare şi cutremur a căzut peste mine, încredinţat fiind, cu totul, că 
negreşit şi mie îmi vine rândul... Deci, plângeam şi mă văităm, şi de frică am slăbit cu 
sufletul. Iar chinuitorii şi slujitorii care stăteau înainte, văzându-mă plângând şi 
tremurând, râdeau de mine, zicând: „De ce plângi flăcăule? Când făceai cele rele, nu te 
temeai? Acuma plângi, când nimic nu-ţi foloseşte? Nu te teme, îndată vei intra şi tu la 
mijloc". Iar eu, auzind aceste vorbe, mai mult se topea în mine inima de frică. Şi 
pedepsindu-se şi celălalt şi aflându-se şi el nevinovat, judecătorul a poruncit să-1 
slobozească pe el. Apoi a poruncit ca pe mine, legat în fiare să mă bage în temniţă. Şi am 
stat acolo singur încă 40 de zile. 

In a patruzecea zi, au adus slujitorii în temniţă alţi trei oameni legaţi, i-au 
băgat cu picioarele în butuci şi apoi s-au dus. Iar cu bărbaţii aceia am mai stat 30 de zile. 
Şi a stat în vis, iarăşi îngerul acela ce mi se arătase mai înainte şi mi-a zis: „Efreme, ai 
întrebat pe bărbaţii aceia pe care i-ai găsit în temniţă?". Iar eu i-am răspuns: „Da, 

stăpâne", şi i-am povestit lui toate câte mi-au spus bărbaţii aceia. Atunci mi-a zis: „Vezi 
dreapta judecată a lui Dumnezeu? Iar ca să te încredinţezi şi mai mult întru aceasta, află 
că cei trei bărbaţi ce sunt închişi astăzi cu tine în temniţă, doi sunt care au clevetit pe sora 
lor, învinuind-o pe nedrept de curvie, şi au scos-o fară moştenire din averea părintească, 
despre care ţi-a povestit ţie bărbatul acela ce mai înainte s-a slobozit din temniţă. Iar 
celălalt este cel care 1-a aruncat pe tovarăşul său în râu, şi a murit, despre care ţi s-a 
povestit ţie". Şi zicând acestea, s-a dus de la mine. 

Deci, facându-se ziuă, i-am chemat pe cei trei bărbaţi, care erau în temniţă cu 
mine, şi am zis către dânşii: „Domnii mei, fraţi, spuneţi-mi, cu adevărat, pentru care 
pricină aţi fost aruncaţi în temniţa aceasta?". Atunci cei doi fraţi mi-au zis: „Crede, frate, 
că pentru păcatele noastre. Unul dintre noi a omorât, iar celălalt a fost prins în preacurvie 
cu femeie măritată, şi amândoi suntem vinovaţi de ucidere". Iar al treilea a zis: „Şi eu, tot 
pentru păcatele mele, căci am omorât". Deci, am zis către dânşii: „Sunteţi cu adevărat 
vinovaţi de ucidere, sau sunteţi clevetiţi?". Iar ei mi-au răspuns: „Adevărat, frate, din 
păcate, suntem vinovaţi cu adevărat". Deci, vrând eu să mă încredinţez pe deplin dacă mi- 
au spus adevărul, i-am întrebat: „Fraţilor, nu cumva aţi făcut şi alte greşeli mai înainte şi 
pentru acelea a îngăduit Dumnezeu să cădeţi în nişte învinuiri grele ca acestea?". 

Atunci cei doi fraţi au zis: „Crede, frate, că avem o soră văduvă, cucernică şi 
temătoare de Dumnezeu şi, vrând noi să o scoatem fară moştenire din averea noastră cea 
părintească, am clevetit-o de curvie, şi am adus şi martori mincinoşi asupra ei. Aşa am 
scos-o afară din moştenire". Iar celălalt a zis: „Eu treceam râul cu încă unul şi, certându- 
ne şi bătându-ne, l-am aruncat de sus de pe pod în râu şi a murit". 

La rândul meu, le-am povestit lor toate cele pentru mine, precum şi despre cei 
doi bărbaţi pe care i-am aflat în temniţă: despre acela ce a mărturisit împotriva surorii lor, 
şi despre acela ce nu i-a dat mâna celui aruncat de pe pod în apă şi care, deşi putea să-1 
scape de la moarte, n-a facut-o. Auzind, bărbaţii aceia s-au temut cu frică mare şi s-au 

minunat de dreapta judecată a lui Dumnezeu şi au zis: „Unul singur este Dumnezeu, Care 
face minuni!". Deci toţi, plângând cu mare necaz, aşteptau sfârşitul. 

Drept aceea, a doua zi a şezut stăpânitorul la judecată, în priveliştea mulţimii 
şi s-au adus iarăşi toate uneltele de chinuri înaintea lui şi a poruncit să fim aduşi noi spre 
cercetare. Deci, venind la temniţă cei rânduiţi cu pedepsele, ne-au pus lanţurile pe grumaz 
şi ne trăgeau prin mijlocul cetăţii, ca să ne aducă înaintea dregătorului, şi toată cetatea 
alerga să ne vadă greutatea pedepsei. 

Ajunşi în faţa stăpânitorului, acesta a poruncit să-i dezbrace pe cei doi fraţi şi 
să-i bage în mijloc. Deci chinuitorii, dezbrăcându-i şi aducându-i, i-au băgat spre 
întrebare. Iar pe noi amândoi ne-au pus înaintea celor ce acum se pedepseau. Şi, văzând 
eu o frică ca aceasta, plângeam, iar slujitorii mă înfricoşau şi mai mult, zicând: „Crede, 
flăcăule, că deşi ai scăpat nesupărat din cealaltă cercetare, dar acuma nu vei mai scăpa, ci 
vei gusta şi tu chinurile ce le vezi înaintea ta". Deci, auzindu-i eu şi văzând şi chinurile, în 
mare temere şi spaimă am căzut. 

Şi, poruncind stăpânitorul, i-au spânzurat pe cei doi fraţi de gemănarea roţii, şi 
multe ceasuri muncindu-i, au mărturisit clevetirea şi nedreptatea ce au facut-o asupra 
surorii lor, şi că ei sunt vinovaţi şi de preacurvie şi de ucidere. Iar stăpânitorul a dat 
hotărâre asupra lor, ca să li se taie mâna dreaptă şi să-i spânzure în furci. Deci, după ce şi- 
au luat aceştia plata, stăpânitorul a poruncit să-1 aducă spre cercetare şi pe celălalt. Adus 
fiind şi acesta, a poruncit să fie spânzurat gol în gemănarea roţii şi să fie chinuit. Deci, 
după multă vreme, stând spânzurat şi muncit cu uneltele de chinuire, a mărturisit de 
bunăvoie şi uciderea ce o făcuse de curând, precum şi că a aruncat pe altul în râu şi a 
murit. Atunci stăpânitorul a dat hotărâre asupra lui, ca să i se taie amândouă mâinile şi să-1 
spânzure şi pe el în furci. 

După ce şi-a luat şi acesta pedeapsa, a zis stăpânitorul: „Dezbrăcaţi-1 pe tânăr 
şi aduceţi-1 în mijloc!". Dezbrăcându-mă slujitorii de hainele mele, m-au înfăşurat cu nişte 

zdrenţe şi ducându-mă gol, m-au pus înaintea judecătorului. Iar eu plângeam cu amar şi 
mă rugam în gând lui Dumnezeu, zicând: „Atotputernice, Doamne, mântuieşte-mă de 
nevoia aceasta, că mă fac monah şi-Ţi voi sluji Ţie!". Iar stăpânitorul a poruncit slugilor, 
zicând: „Intindeţi-1 din patru părţi şi bateţi-1 cu vine de bou!". Dar cel ce şedea împreună 
cu stăpânitorul a zis către dânsul: „Stăpâne, să se pună acesta sub pază pentru altă 
cercetare, fiindcă este vremea prânzului". Deci, stăpânitorul a poruncit să fiu legat cu 
lanţuri şi băgat în temniţă. Şi am mai stat în temniţă alte douăzeci şi cinci de zile. 

Apoi a stat înaintea mea, pentru a treia oară, tânărul acela ce mi s-a arătat mai 
înainte în vis şi mi-a spus: „Ce este, Efreme, te-ai convins pe deplin că Dumnezeu 
ocârmuieşte lumea cu dreaptă judecată şi nu este nedreptate la Dumnezeu?". Iar eu i-am 
răspuns: „Aşa, Stăpâne, cu adevărat m-am încredinţat, că minunate sunt lucrurile 
Domnului şi neurmate căile Lui". Şi am început a-1 ruga pe dânsul cu multe lacrimi, 
zicând: „Stăpâne, ai făcut dreptatea aceasta mare cu robul tău, şi întru arătarea ta ai 
mângâiat neputinţa mea. Miluieşte-mă pe mine robul tău şi mă scoate din temniţa aceasta, 
ca să mă învrednicesc a mă face monah şi să slujesc Stăpânului Hristos". 

Iar el, zâmbind frumos cu toată faţa, mi-a zis: „Se cădea ţie, să fii cu bună 
aşezare şi să nu te arunci în temniţa aceasta; dar cu purtarea ta cea rea, intrând aici, ce pot 
să-ţi fac? Insă, nu te teme, n-o să mai stai mult. Că vine alt stăpânitor, care te va slobozi 
pe tine". Şi zicând acestea s-a dus. Iar eu, în mult necaz petrecând, socoteam: oare, cum 
vor lua sfârşit cele pentru mine? 

Deci, după cinci zile a venit alt stăpânitor, care petrecuse în casa părinţilor 
mei. La şapte zile după luarea stăpânirii, 1-a întrebat pe acela, căruia îi erau încredinţate 
judecăţile, dacă sunt oameni legaţi în temniţă? Aflând că este un tânăr legat pentru o 
pricină oarecare, în ziua a opta a poruncit să se rânduiască ieşirea. Deci, şezând el în divan 
a poruncit să fiu adus spre întrebare. Şi venind slujitorii la temniţă, iarăşi mi-au pus lanţul 
de grumaz şi mă trăgeau în priveliştea cetăţii spre cercetare. Apoi a poruncit să mă 

dezbrace şi să mă lege cu zdrenţe şi, punându-mă în mijloc, m-au adus înaintea 
judecătorului. Şi acesta, văzându-mă, m-a cunoscut, însă după asprimea legilor m-a 
întrebat şi, înţelegând (dându-şi seama) că sunt clevetit, a poruncit să-mi dea drumul. 
Atunci, slujitorii dezlegându-mi legăturile cele puse pe mine şi dându-mi hainele, m-au 
îmbrăcat şi m-au slobozit. Iar eu, cu preaslăvire izbăvindu-mă, numaidecât am mers în 
munte la o mănăstire şi, căzând la picioarele stareţului, i-am povestit lui toate, şi m-a făcut 
pe mine monah. 

Acestea, fraţii mei, vi le-am povestit pentru folos duhovnicesc, ca şi voi 
împreună cu mine să slăviţi pe Dumnezeu, Cel ce voieşte ca toţi oamenii să se mântuiască 
şi la cunoştinţa adevărului să vină. 

130. Viata Sfântului mare mucenic Fanurie 



Sfântul Mucenic Fanurie s-a nevoit, după tradiţie, în insula Rodos din Grecia, 
de unde se crede că era de loc. Insă nu se ştie când s-a dus spre Domnul, căci nu se ştie 
când a suferit sfârşitul mucenicesc şi nici numele cetăţii nu s-a reţinut. 

Amănuntele care se cunosc până astăzi despre viaţa lui au fost dobândite după 
cum se consemnează în rândurile de mai jos: 

Cam pe la anul 1500 după Hristos, nişte păstori păşteau turmele în văile unor 
munţi prăpăstioşi. In tot acest timp, vârful de munte cel mai ascuţit şi golaş, ce domina 
cea mai grozavă prăpastie din împrejurimi, era luminat de o lumină argintie care nu se 
stingea niciodată. Când păstorii şi-au făcut bani suficienţi, s-au gândit să se întoarcă la 
casele lor, fiecare fiind de la mare depărtare. Fiind dintre cei mai curajoşi, şi bănuind că în 
vârful acelui munte ar fi o comoară, s-au legat cu frânghii groase şi, ajutaţi de ceilalţi, s-au 
suit la acea înălţime. Era acolo o peşteră, în care au găsirt Sfintele Moaşte şi o făclie mare 
arzând, aceea pe care o văzuseră tot timpul păstorii, iar pe pieptul Sfintelor Moaşte erau 
suluri din piele de dobitoace pe care era scrisă toată viaţa Sfântului Mare Mucenic 
Fanurie, pe care o redăm mai jos. 

In cetatea părinţilor acestui sfânt, era un mare negustor, tatăl acestui sfânt, cel 
mai bogat din acele locuri, care avea 13 băieţi dintre care cel mai mare era Fanurie, care 
avea 12 ani. Şi, cum era obiceiul locului, acesta urma la şcolile înalte de pe atunci; era 
blând, silitor la carte, foarte milostiv, dar era păgân ca şi întreaga lui familie. 

Mama lui era bună şi frumoasă, avea tot ce-i trebuie, dar nu voia să ştie despre 

treburile şi averea soţului ei. Intr-o zi, înapoindu-se cu mulţi bani şi lucruri, soţul ei a fost 
atacat, ucis şi jefuit, iar datornicii îndată ce au auzit aceasta, deşi ei aveau de dat, au venit 
să ceară ce nu li se cuvenea. Astfel, în scurt timp, mama lui a rămas săracă, locuind într-o 
bucătărie, dar şi acolo ea era năpăstuită, fară nici un mijloc de a se hrăni cu cei 13 copii. 

Intr-o zi, Fanurie a povestit unui copil la şcoală, că mama sa este o sfântă 
pentru că toată ziua plânge şi se roagă, dar că ei, copiii, au mâncare şi sunt îngrijiţi. Şi era 
nedumerit de ce mama lui se îmbracă în haine tot mai sărăcăcioase şi plânge toată ziua 
deşi ei, copiii, nu o supărau. Atunci, prietenul său i-a spus următoarele: „Bine, bine, 
păzeşte tu pe mama ta într-o seară şi să-mi spui mie a doua zi, când ne vom vedea la 
şcoală, dacă e sfântă sau nu". 

Atunci Fanurie a pândit-o şi, seara, după ce mama sa le-a dat să mănânce şi i-a 
culcat pe toţi, fiind sigură că toţi copiii ei dorm, şi-a spălat faţa, s-a uns cu aromate, şi-a 
pus vălul şi haine scumpe cum nu mai văzuse el niciodată şi a plecat. Copilul a urmărit-o 
şi a văzut-o că a intrat într-un local de noapte, de petrecere şi distracţie, unde majoritatea 
oamenilor din local erau beţi. Mama lui juca în acest local şi avea primul număr. In timpul 
jocului cânta plângând, căci n-ar fi vrut să afle copiii prin ce sacrificii le câştigă hrana de 
toate zilele, numai ca să-i ţină pe toţi lângă ea. Iar oamenii din local o credeau beată şi în 
această stare în care se afla era mai mult decât frumoasă. 

Atunci Fanurie s-a apropiat de tribună şi a strigat o dată, tare: „Mamă!". La 
glasul copilului, mama, de groază şi de durere că a fost descoperită de fiul ei cel mai 
mare, a căzut jos. Plecând în fugă din local, Fanurie a părăsit cetatea şi s-a dus la malul 
unei ape mari, care curgea în apropierea acelei cetăţi, nu cu puţine greutăţi, căci îşi 
zdrobise picioarele de pietre în goana lui disperată. 

La malul apei, a văzut nişte păstori care voiau să treacă pe celălalt mal cu o 
corabie. El i-a rugat atunci să-1 treacă şi pe el dincolo. Ajuns aici, Fanurie a rămas singur 
pe ţărm, gândindu-se ce are să facă. în acea pustietate sălăşluia un pustnic bătrân care de 

65 de ani nu mai văzuse chip omenesc, fiind foarte îmbunătăţit şi plăcut Domnului. 
Acestuia, dându-i Domnul un toiag, i-a zis: „Du-te repede la malul apei şi ia de acolo pe 
plăcutul Domnului Dumnezeu, Fanurie, ca fiind ales de Domnul să fie ajutător celor în 
nevoi". Deşi de la chilia sfântului şi până la malul apei era cale de trei zile, având de 
coborât un munte foarte aspru, prin puterea lui Dumnezeu, sfântul a ajuns lângă Fanurie 
după o oră, şi i-a spus copilului: „Vino la mine, Fanurie!". Iar copilul, auzindu-şi numele 
său, a răspuns: „Oare tu ai cunoscut pe tatăl meu?". Apoi, căzând pe gânduri i-a zis: 
„Dacă ai fi cunoscut-o tu pe mama mea, mai bine aş fi rămas aici, să mă mănânce fiarele 
sălbatice". 

Sfântul, mirându-se întru sine, a tăcut. Şi iarăşi, prin minune, au suit muntele 
cel cumplit într-un ceas, drum care cu piciorul nu se putea face decât în mai multe zile, 
fiind foarte stâncos şi prăpăstios. 

Aici, în peşteră, sfântul cel bătrân a trebuit să se lupte cu asprimea firii lui 
Fanurie, ca să-1 facă creştin şi, totodată, ca să-1 facă să o ierte pe mama sa. După ce a fost 
botezat, Fanurie a fost slobozit să se ducă în cetate ca să ia iertare de la mama sa şi să 
vadă care este situaţia fraţilor săi. Dar, înapoindu-se în cetate, a aflat că mama lui nu 
căzuse leşinată, ci chiar moartă în acea noapte, iar fraţii săi, după ce a fost îngropată ea, s- 
au împărţit între neamuri, fară să ştie unde se găseşte fiecare. 

Văzând acestea, Fanurie s-a întors înapoi în pustie, nemaiavând nici o legătură 
cu cele lumeşti. Şi atât a sporit în cele duhovniceşti încât întrecea chiar pe acel sihastru în 
post şi rugăciuni, şi era atât de milostiv, că din puţinul lui hrănea pe drumeţi, aducând pe 
spatele său şi apa de băut. Hrana lui, la început, timp de trei ani, a fost din trei în trei zile, 
mâncând atât pâine muiată cât lua cu două degete dintr-o sticlă, stăpânindu-se mult, a nu 
lua nici apă, iar după aceea, a început a mânca, numai sâmbăta şi atunci destul de puţin. El 
se împărtăşea des cu dumnezeieştile Taine, cerceta pustnicii din acea pustie, şi se ostenea 
mult pentru a căra cu mâinile atât rădăcini pentru hrană, cât şi să scoată pietre, de pe prea 

puţinul pământ din preajma chiliei lor pustniceşti pe care îl semăna cu puţine legume. 

Şi cine va putea spune privegherile lui de toată noaptea, arşiţa şi gerul, căci 
coliba lui, fiind de partea cealaltă a muntelui, nu avea acoperiş, cerând Domnului 
Dumnezeu ca, prin această răbdare, să-i dea şi lui, dincolo de moarte, un acoperiş în cerul 
Său cel dumnezeiesc. 

Şi atâta milă avea, încât şi pe fiarele care se atacau între ele le împăca, 
îngrijindu-le dacă erau rănite şi aranjându-le culcuşuri bune, încât nu de puţine ori 1-a 
găsit părintele lui (pustnicul), culcat alături de vreun şarpe mare, care în timpul somnului 
lui Fanurie îl păzea în gura vizuinii ca să nu-1 atace vreo altă fiară. Chiar şi fiarele cele 
mai de temut, când erau atacate de om sau de altă fiară mai puternică, deşi nu aveau grai, 
întorceau ochii spre coliba lui Fanurie şi îndată erau scăpate. 

De asemenea, el avea darul, de a scăpa pe oamenii atacaţi de fiarele sălbatice 
şi de a le certa pe ele şi a le porunci lor să se sălăşluiască mai departe într-o prăpastie şi în 
pustietăţi şi să nu mai supere pe vreun om. Deci s-a făcut iubit de toate pustiile, din 
împrejurimi şi mai departe, iar toţi locuitorii pustiului mulţumeau lui Dumnezeu că le-a 
trimis lor pe acel tânăr prea îmbunătăţit, care şi pe fiare le îmblânzeşte şi pe oameni îi 
tămăduieşte. 

In apropierea acelei pustii se afla o cetate mare şi frumoasă dar cu mulţi 
oameni foarte înrăutăţiţi, plini de boli şi de lucruri necurate. La rugăciunea celor buni, 
sfântul a fost chemat să vină şi să ajute în neputinţe şi în boli. Deşi nu vroia să-şi 
părăsească pustia, totuşi, de mila celor nevoiaşi şi pentru rugămintea cuvioşilor pustnici 
de a-i milui, de a-i mângâia şi de a-i tămădui, s-a supus şi s-a dus în acea cetate. 

Şi cine va putea spune marea lui bunătate către cei săraci, în special către 
văduve şi orfani, gândindu-se la fraţii lui şi la mama lui, că niciodată o rugăminte a 
acestora nu a rămas neascultată, vindecând prin rugăciunile lui puternice şi cu multe 
lacrimi către Dumnezeu, bolile cele mai cumplite, dregând şi îndreptând ochii orbilor, 

ajutând surzilor să audă, precum şi muţilor din naştere, nemâncând niciodată până nu se 
împlinea rugăciunea, neodihnindu-se pe patul său şi mult plângând, că şi hainele şi le uda 
de la lacrimi. 

Căci aşa spunea preafericitul: „Miluieşte, Doamne, pe aceşti necăjiţi că zidirea 
Ta sunt, deschide-le ochii ca să vadă frumuseţea cerului Tău şi lumina zilei, şi să nu mai 
fie ei cu picioarele zdrobite de pietre, nici cu ruşinea neamului lor". 

De asemeni, cu multe lacrimi se ruga pentru muţi, pentru care spunea: 
„Deschide-le buzele lor cele închise, luminează-le mintea ca să Te slăvească pe Tine şi cu 
lacrimi să spele intrările în biserică, ca astfel să se preaslăvească numele Tău cel sfânt". 

Iar pentru surzi se ruga cu mai multe lacrimi zicând: „Auzi-mă pe mine, 
Doamne, în ceasul acesta de acum şi cercetează şi deschide auzul robilor tăi, ridică 
greutatea neauzirii ca, auzind, să audă glasul clopotelor Tale cele sfinte, sunetele roţilor şi 
toate sunetele de pe pământ". 

Şi atât de mare era rugăciunea lui către Dumnezeu şi plângerea, că uneori şi 
păgânii plângeau auzindu-i rugăciunile şi văzându-i lacrimile. 

Deci, un an de zile a mers în toate laturile cetăţii, vindecând, mângâind, 
botezând şi învăţându-i dreapta credinţă, iar diavolul, urătorul binelui, foarte s-a mâniat, 
fiindcă minunatul Fanurie îi luase şi-i îndreptase pe toţi robii lui. Şi prefacându-se 
vicleanul într-un tânăr diplomat străin, s-a prezentat la împăratul acelei cetăţi, spunându-i 
minciuni despre sfântul, că nu este decât un tânăr care s-a sălbăticit şi care doreşte ca toată 
cetatea să fie de partea lui pentru a-1 înlătura pe împărat iar toate cele făptuite de el nu 
sunt cu puterea lui Dumnezeu, ci cu vrăji, ca să atragă poporul de partea lui şi să câştige 
cu uşurinţă tronul împărăţiei. Acestea le susţineau şi răuvoitorii mincinoşi, cunoscând 
buna credinţă a împăratului, că de când era Fanurie, ei nu mai puteau să fure din visteria 
statului şi nici să mai facă răutăţile lor. După multe stăruinţe şi vorbe mincinoase, ei au 
hotărât ca împăratul să-1 piardă şi să-i taie capul. 

însă poporul, care văzuse atâtea minuni de la sfântul, văduvele, orfanii şi cei 
tămăduiţi, chiar şi nevrând sfântul, l-au trecut în altă cetate, facându-se plângere mare 
cum nu se mai văzuse, pentru că se lipseau de bunătatea sfântului şi de marele lui ajutor 
dat tară de nici o plată. Aceia care cunoscuseră dreapta credinţă prin lucrarea sfântului, au 
făcut plângere de patruzeci de zile, cu post şi rugăciune şi nu se puteau mângâia pentru că 
sfântul nu mai era cu dânşii. 

Dar şi în cea de a doua cetate, sfântul a tămăduit, a povăţuit şi a mângâiat 
oamenii, ca şi mai înainte, neprimind nici măcar pâine, pentru ostenelile sale, hrănindu-se 
în pustie cu rădăcini! Şi iarăşi a ridicat război satana şi la fel a hotărât împăratul după 
sfatul sfetnicilor săi, să-1 dea la moarte. Ca şi în prima cetate, poporul, cu plângere tot atât 
de mare, 1-a trimis cu sila peste hotar, în altă cetate unde, în zilele acelea, se întâmplase ca 
unica fiică a stăpânului cetăţii să moară şi să fie chemaţi de mai multe ori vracii şi toţi 
slujitorii, hotărându-se să se dea mari daruri celui ce o va aduce la viaţă. Insă nu numai că 
nu au readus-o la viaţă, dar fiind de mai multe zile moartă, începuse a putrezi şi, deşi se 
vărsau mirodenii şi se ardea multă tămâie, mirosul era greu de suportat. Una din slugile 
stăpânului cetăţii i-a spus: „Stăpâne, este un tânăr frumos care vindecă orice boală, ba 
chiar şi pe morţi îi învie făcând rugăciuni către Hristos, despre care am auzit că a fost 
spânzurat pe lemn, dar nu le dă bolnavilor sau morţilor nici un fel de doctorie, nu se 
atinge de ei şi nici nu primeşte ca plată măcar o bucată de pâine". Acestea auzindu-le mai 
marele cetăţii, degrabă a trimis să-1 aducă înaintea sa, trimiţându-i carte şi făcând pregătiri 
de mare ospăţ. 

Sfântul Fanurie n-a primit nici măcar călare să vină, deşi drumul era anevoios, 
ci, ostenindu-se cu picioarele sale mai multe zile de drum, s-a prezentat în faţa 
stăpânitorului. A fost dus în camera moartei unde, poruncind să stea numai părinţii, el şi 
moarta, ca să nu vină popor, a lăcrimat către Dumnezeu mult rugându-se, de dimineaţă 
până la amiază, şi era foarte mâhnit întru sine că nu era ascultat de Dumnezeu. Atâtea 

lacrimi a vărsat, că se făcuse o băltoacă în jurul lui, încât se mirau de marea lui bunătate şi 
de multa lui rugăciune. In acel ceas, o rază a strălucit deasupra moartei. Atunci, sfântul s-a 
ridicat în picioare, a prins mâna celei moarte şi putrede şi i-a zis: „In numele lui Hristos 
Iisus, Cel răstignit, scoală- te şi vino înapoi la părinţii tăi!". Şi deodată, moarta, ce era mai 
înainte putredă, a sărit drept în picioare, lepădând legăturile de pe dânsa şi a strigat cu glas 
mare: „Mare este Dumnezeul lui Fanurie căci în iadul cel mai de jos fiind, unde mă 
chinuiam împreună cu cei ce s-au închinat idolilor şi eram batjocura şi chinul dracilor, 
iadul m-a vărsat afară cu mare frică, temându-se la auzul numelui lui Fanurie. Deci, tată, 
mare este credinţa şi mare este Dumnezeul creştinilor, iar toţi dumnezeii păgânilor sunt 
draci". 

Pentru că sfântul, ca întotdeauna, nu a primit nici o plată, s-a făcut deci mare 
petrecere în toată cetatea aceea, iertându-se robii şi slobozindu-i pe cei din temniţă, căci 
aceasta a fost plata pe care a cerut-o Sfântul Fanurie. Iar stăpânul cu toţi oamenii săi s-au 
botezat, facându-se creştini. 

Atunci s-au mâniat pe el toţi vracii şi vrăjitorii, căci i-a ruşinat pe ei pentru că 
nimic din vrăjile şi din leacurile lor nu a reuşit să o învieze, iar sfântul a înviat-o numai cu 
cuvântul. Pentru aceasta, pâră mare au pornit împotriva lui direct la împăratul acelor 
ţinuturi, numindu-1 mai marele vrăjitorilor care a ucis pe fiica stăpânitorului aceluia cu 
vrăjile ca apoi să se prefacă că a înviat-o, pentru ca astfel poporul să-1 numească pe el 
împărat. Din nou împăratul s-a umplut de mânie dar de data aceasta, strângând pe toţi 
sfetnicii lui şi pe cei necredincioşi, care toţi erau împotriva lui Fanurie, a hotărât să-i taie 
capul. Insă, fiind convins că este aşa de mare vrăjitor, a chemat pe toţi călăii cetăţii şi a 
tras la sorţi pe trei, dintre cei mai aprigi, care nu-şi mâncau pâinea lor până nu-şi muiau 
mâinile în sânge. 

Şi cine va putea spune batjocurile şi chinurile la care a fost supus sfântul, încât 
sângele de la faţă se împreuna cu cel de la picioare şi uda ţărâna drumului pe care a fost 

adus în faţa împăratului. Iar sfântul se ruga Domnului, ca şi Mucenicul Ştefan: „Doamne, 
iartă-le lor păcatele acestea că nu ştiu ce fac, că mai mult îmi este mie cununa 
mucenicească pentru care eu le mulţumesc". Şi, deşi poporul creştin s-a pornit cu plângere 
mare, sfântul era vesel că merge mai degrabă la Hristos cel prea iubit, plăcutul lui. Astfel a 
pornit Sfântul Fanurie la locul de osândă mergând cu mare bucurie deşi era foarte tânăr, 
căci îi ajungea lui călătoria pe acest pământ. 

In urma lui, de o parte mergeau creştinii cei tămăduiţi, văduvele şi orfanii 
cetăţii, cu plângere spunând: „Cum vom pierde pe cel ce ne-a iubit pe noi? Cum se vor 
închide ochii prea frumoşi care au deschis ochii noştri orbi din naştere? Cum se va închide 
gura cea de miere curgătoare care ne-a dat nouă, celor muţi, graiul? Cum se vor astupa 
urechile celui ce s-a milostivit de plângerea şi durerea noastră, miluind pe orfani, 
mângâind pe văduve şi aducând bucurie pe feţele celor ce n-au cunoscut decât întristarea 
şi lacrimile?". Plângerea lor era atât de mare, cuvintele lor erau atât de pline de durere 
încât şi unii păgâni au început să verse lacrimi. Iar de partea cealaltă erau cei ce veniseră 
împotriva lui, care şi ei erau mulţi şi strigau să se termine cât mai curând cu acest vrăjitor 
şi vrăjmaş al împăratului. 

Sfântul Fanurie a cerut atunci voie să-şi facă ultima rugăciune şi s-a rugat 
astfel: „Doamne, Dumnezeul nostru, Cel ce ai miluit pe aceştia, care au făcut plângere şi 
strigare, fa ca tot cel drept-credincios şi împlinitor al poruncilor Tale, care va face o turtă 
cu ulei şi zahăr sau o plăcintă şi o va da săracilor, să fie ascultat în orice durere dreaptă va 
avea. Aceasta zic să fie pentru iertarea păcatelor mamei mele, care a murit păcătoasă". Şi 
s-a făcut tunet din cer şi s-a auzit glasul Domnului zicând: „Fie, Fanurie, după cuvântul 
tău şi tot cel ce te va chema pe tine în ajutor să fie ascultat de Mine şi tu vei fi ajutorul 
celor din nevoi". 

Văzând această minune, mulţi din cei necredincioşi, care strigaseră asupra lui, 
au cerut să fie botezaţi şi să-i facă şi pe ei creştini. Intre cei ce s-au botezat au fost şi cei 

trei călăi, care acum n-au mai vrut să-1 execute pe dânsul. Sfântul Fanurie le-a făgăduit lor 
că dacă vor împlini porunca împăratului, astăzi vor fi cu el în Rai, şi au tras la sorţi, care 
să-i taie capul. Acum, plângerea călăilor era mult mai jalnică decât a poporului creştin, şi 
cuvintele lor erau pline de durere, pentru că ei luaseră viaţa oamenilor, iar sfântul le 
dăduse viaţă, ei luaseră pâinea văduvelor şi orfanilor, iar sfântul le purtase de grijă şi-i 
miluise. El vărsase pâraie de lacrimi pentru toţi cei necăjiţi iar ei vărsaseră sânge 
nevinovat. Apoi, Sfântul Fanurie îşi plecă capul pe butuc iar sufletul său a fost luat de 
îngeri şi dus în braţele Mântuitorului Hristos. 

Deci, întorcându-se poporul, atât cel creştin cât şi cel necredincios, unii 
strigau de bucurie că au scăpat de sfânt, iar cei întorşi la dreapta credinţă precum şi vechii 
creştini au făcut plângere mare, ocărându-1 pe împărat pentru nerecunoştinţa lui, zicându- 
i: „Oare ai uitat de învierea fiicei slujitorului tău? De tămăduirea bolnavilor şi a celor 
îndrăciţi? Pentru ce te-ai mâniat asupra sfântului, care nici-o răsplată n-a luat pentru tot 
binele pe care ţi 1-a făcut şi care în hotarele tale adusese pacea?". 

Spăimântându-se împăratul pentru acestea, a dat poruncă ca mai întâi să fie 
omorâţi călăii. Primul, însă, nefiind destul de întărit în credinţă, se temea. Atunci a apărut 
Sfântul Mucenic Fanurie în văzul tuturor, într-o aureolă asemeni sfinţilor celor din 
veacuri, îmbrăcat în armură de militar roman, având în mână o făclie mare aprinsă în 
formă de cruce. Şi a căzut frică mare peste împărat şi peste toţi sfetnicii lui mincinoşi, 
temându-se de sfântul, să nu-i răpească din lumea aceasta, răsplătindu-le lor nedreptatea. 
După tăierea primului călău, din cer s-a pogorât o cunună de trandafiri care s-a aşezat pe 
capul celui tăiat, umplându-se tot pământul de mireasmă, iar din trupul lui, (deşi cu puţin 
mai înainte vărsase sânge nevinovat, dar pentru credinţa lui şi întoarcerea lui la Hristos), a 
izvorât mir. Asemeni s-a întâmplat şi cu ceilalţi doi călăi. Trupurile lor au fost îngropate 
pe un maidan, şi oricine cădea între tâlhari şi îşi întorcea ochii către locurile acestea, era 
scăpat. 

De atunci nu s-a ştiut ce s-a făcut cu Sfintele Moaşte ale Sfântului Mucenic 
Fanurie, până când el a vrut să se arate din nou în anul 1500 după Hristos, după cum s-a 
spus la început. 

Mult folos a adus creştinilor acest mare sfânt când ei se rugau şi îi cereau 
ajutor în orice nevoie dreaptă ce o aveau, făcând milostenie turtă şi plăcintă, pentru 
iertarea păcatelor mamei Sfântului Fanurie. De aceea, Sfântului i se spune şi ARĂTARE, 
căci cei ce au credinţă tare şi nu se îndoiesc sunt ajutaţi grabnic de către Sfântul Mucenic 
Fanurie. Turta se face, cu binecuvântarea preotului, de nouă ori şi se împarte numai 
săracilor. Drept mulţumire pentru ajutorul primit, cel ajutat, ostenindu-se cu mâinile sale, 
face o plăcintă mai mare şi pentru sfântul, împărţind-o tot săracilor. 

In Biserica Ortodoxă, pomenirea Sfântului Mucenic Fanurie se săvârşeşte la 
27 august, iar turtele se pot face, în afară de duminică, în orice zi. 

Sfinte Mare Mucenice Fanurie, roagă-te lui Dumnezeu şi pentru noi. 

131. Conştiinţa curată 



Este scris în Vieţile Sfinţilor despre un mare părinte al Bisericii noastre 
Ortodoxe, Sfântul Ilarion că, mânat de dragostea de Dumnezeu, a hotărât să meargă în 
pustie ca să petreacă acolo numai în rugăciune, pregătindu-se astfel pentru a dobândi viaţa 
cea veşnică. In pustia Egiptului, unde sfântul dorea să meargă, erau însă mulţi hoţi, care 
mereu atacau atât caravanele cu mărfuri cât şi pe drumeţii rătăciţi. Despre acest lucru a 
aflat şi sârguinciosul Ilarion dar nu s-a înspăimântat ci a rămas neclintit în hotărârea lui. 

într-adevăr, pe calea prin pustiu, spre locul de nevoinţă, i-au ieşit hoţii înainte, 
dar în chip de călători. întâlnindu-1 pe sfânt, care era îmbrăcat sărăcăcios, cu haine vechi 
călugăreşti, tâlharii l-au întrebat: 

- Da, încotro mergi, călugăre? 

Merg în pustia cea amară să-mi plâng păcatele, ca Domnul Dumnezeu să 
Se milostivească şi de mine şi să mă ierte! 

- Dar dacă îţi ies hoţii în cale, ce te faci? 

Fiilor, un om sărac ca mine, nu se teme de hoţi! Ei nu văd că nu au ce 

prăda la mine? 

- Da, dar pot să-ţi ia viaţa! 

Fiii mei, omul începe a muri, încet-încet, încă de la naştere, dureros este 
însă că lumea nu vrea să înţeleagă acest mare adevăr, unii au chiar o anumită spaimă când 
aud de moarte. Cu adevărat nu trebuie să ne fie frică de moarte ci de ceea ce va fi dincolo 
de moarte, adică de locul unde vom fi trimişi: la bine lângă Dumnezeu sau la iad cu dracii. 
Aceasta, însă, depinde numai de noi, de modul cum luptăm să împlinim poruncile lui 
Dumnezeu. Vedeţi, eu am plecat pe această cale ca să-L întâlnesc pe Dumnezeu. Dacă 

hoţii îmi iau viaţa, îmi scurtează drumul spre doritul Mântuitor, după Care suspină 
ticălosul meu suflet. De aceea, adevărat vă spun, nu mă tem de moarte, căci spun mereu 
sufletului meu: Iată, perdeaua vremii stă între tine şi Dumnezeu, Care, nevăzut totdeauna 
este cu tine! Când Domnul va voi să te primească, suflete al meu, să mergi cu curaj, ca în 
braţele iubitoare ale unui Tată bun şi milostiv! 

Eu ştiu că nici un fir din părul capului meu nu cade tară ca Dumnezeu să ştie 
şi să îngăduie, de aceea, dacă mi se va întâmpla şi o aşa năpastă de care spui, tot 
Dumnezeu o îngăduie pentru păcatele mele. 

